
Napomena uz četvrto izdanje Filozofske hrestomatije 


Filozofska hrestomatija Matice hrvatske, koja je po- 
čela izlaziti prije više od 2 desetljeća, ostvarivši plan, 
zacrtan prije četvrt stoljeća, po kojemu je tom izdanju 
bio dan zadatak da posluži populariziranju filozofske 
misli kod nas pa je dakle bilo namijenjeno širokom kru- 
gu čitalaca, već je davno nestala s knjižarskog tržišta. 

No kako se njena prosvjetiteljska potreba sve jače 
osjeća u našoj sredini, to su suradnici toga izdanja, iako 
se kod mnogih problema kritički odnose prema svojim 
tadašnjim interpretacijama, ipak dopustili izdavaču da 
njihove tekstove izda — uz dva manja izuzetka! — u 
tada napisanom obliku. 

Izlazi, dakle, cjelokupno reprint-izdanje svih 12 sve- 
zaka, da bi se udovoljilo velikoj potražnji naše čitalačke 
publike zainteresirane za filozofiju. 


Prvo izdanje ove knjige objavljeno je godine 1957, 
drugo izdanje godine 1979, a treće izdanje godine 1982. 
Urednik 


DANILO PEJOVIC 


SUVREMENA FILOZOFIJA ZAPADA 


UVOD 


Naslov ove knjige na prvi je pogled jasan i nedvosmislen: 
ona ima za cilj da predstavi filozofiju naših dana, i to samo 
onu nemarksističku, budući da je raspored ove serije prikaz 
marksističke filozofije zadržao za X knjigu. U ovim uvod- 
nim razmatranjima ukazat ćemo na one najznačajnije pro- 
bleme s kojima su susreće svaki pokušaj pristupa filozofiji 
XX stoljeća, i koji je unaprijed skopčan s nekim osebujnim 
teškoćama što se ni uz kakav napor nikako ne mogu 
izbjeći. 

Ponajprije, riječ je o takvim pojmovima što se susreću 
već u samom naslovu, naime »suvremenost« i »Zapad«. »Su- 
vremenost« nipošto nije istovetna s današnjicom, jer mnogo 
toga što se danas zbiva i možda najglasnije bubnja o svojoj 
suvremenosti nipošto nije suvremeno nego je prema svojoj 
biti već dovršeno i prošlo, iako naprosto po inerciji još uvijek 
žilavo traje i dalje pruža grčeviti otpor prolaženju. Obratno, 
ono što je odista suvremeno, mukotrpno sebi probija put iz 
budućnosti u sadašnjost, i nije lišeno slabosti prvih koraka 
neviđene novosti nečega što se još nikada nije dogodilo. U 
takvu sukobu s pukom sadašnjošću zbiva se prava suvreme- 
nost ukoliko uspije da se usidri u osi vremena i da odoli ne- 
-vremenu kojemu nužno pripada staro i novo, ponavljanje 
prošlosti i prihvaćanje iskonske budućnosti. Takva konstela- 
cija obilježava sve što se zbiva danas, ona određuje povijesni 
trenutak nas samih koji reflektiramo o toj suvremenosti, i 
pruža jedini kontekst za razumijevanje suvremene filozofije 
kao misaonog osvještenja te oprečne situacije. Iz rečenoga je 
jasno da i pojam »suvremena filozofija« nužno sadrži u sebi 
oboje. U današnjem mišljenju susreću se elementi preživje- 
lih tvorbi naslijeđenih iz prošloga stoljeća i ranijih epoha, 
duboko isprepleteni s posve novim uvidima misaonih prodora 
u nepoznato, koji daju naslutiti i obrise jednoga drugačijeg 

svijeta. Razmatranje pojedinih filozofskih ostvarenja što ih 
donosi naš prikaz nastojat će da tu pretpostavku i konkretno 
na pojedinim primjerima opravda. 

Drugi prijeporni pojam u naslovu ove knjige označen 
je kao »Zapad«, i o njemu valja dati kratko razjašnjenje. Pod 
»zapadom« se ovdje ne razumijeva geografsko ime u odnosu 
spram druge strane Zemlje kao »istoka«, nego se uzima bitno 
kao povijesni pojam za oznaku jednoga »kulturnog 
kruga«, uopće »evropske civilizacije« koja je povezana jedin- 
stvenom tradicijom od grčke antike preko kršćanskog sred- 
njeg vijeka do modernoga građanskog društva. U širi sklop 
tako shvaćenog Zapada ulazi i »anglo-američki kulturni 
krug« sa svojim specifičnostima; na tom Zapadu nikla je i 
ideja socijalizma, na ruševinama Hegelova sistema rodila se 
i Marxova misao koja danas dominira suvremenom filozofi- 
jom velikog dijela svijeta, ali je iz već spomenutih razloga 
isključena iz našeg prikaza. Naposljetku, taj Zapad razvio je 
poslije renesanse kapitalističku ekonomiju i građansko druš- 
tvo, ali i znanstvenu spoznaju i strojnu tehniku koje se stre- 
lovitom brzinom šire svugdje na Zemlji, i na svoj način sje- 
dinjuju sve strane svijeta u cjelinu. Koliko filozofija. kao 
jedan od mogućih načina susreta sa svijetom i speci- 
fično zapadnjački proizvod na taj način posredstvom znano- 
sti i tehnike već dominira Zemljom i nužno dolazi u sukob 
s autohtonim, drugim mogućnostima susreta sa svijetom npr. 
u Aziji — to pitanje mora ovdje ostati otvoreno. 

Sigurnije je, međutim, da Evropa upravo kao Zapad da- 
nas susreće ostali svijet, i zbiva se nešto neočekivano: Zapad 
se utoliko više ograničava i zbija na zapadnu Evropu ukoliko 
cio svijet — uključujući i Marzov tzv. azijatski način proiz- 
vodnje — sve više prožima zapadnjačka znanstveno-tehnička 
civilizacija! Kako je suvremena filozofija Zapada — u gore 
određenom smislu — protumačila to zbivanje epohe, je li 
ona uspjela da svemu nađe jedan razlog, da to nepregledno 
mnoštvo događaja i problema svede na jedan »zajednički nđ- 
zivnik«? Što se to zapravo zbiva u XX stoljeću s cijelim 
svijetom? 

Nipošto samo to što se kronološki može zabilježiti 
kao neka empirijska dominantna zgoda ili nezgoda vremena 
koja sve ostalo zasjenjuje, još manje tek nešto što bi iznenada 

prekinulo već zacrtani kontinuirani razvitak, ili tobože neki 
nagli pad filozofije u odnosu spram tradicije, ili slično. 
Korijeni povijesnog zbivanja XX stoljeća sežu natrag u 
XIX, tačnije, ukazuju na jedan ne-kronološki nego povijesni 
»datum«: na Hegelovu filozofiju i njezin raspad. Ako se novo- 
vjekovno mišljenje proslijedi u svojoj konstruktivno-afirma- 
tivnoj liniji uspona, onda se razabire da prijeđeno razdoblje 
od trista godina (1600—1900) usprkos povremenim padovima 
i zastojima u svojoj cjelini obilježava jedinstveno kretanje 
od Descartesa do Hegela. Između te dvije tačke svi mislioci 
rade na zajedničkom poslu utemeljivanja, izgradnje i dovr- 
šenja jedne filozofske zgrade koja kulminira u njemačkom 
idealizmu, i završava se u Hegelovu sistemu, rezimirajući ne 
samo novovjekovni, nego cjelokupni filozofski razvitak Zapa- 
da. Apsolutni je idealizam najviši misaoni domet novovje- 
kovne metafizike subjektivnosti, dijalektika totaliteta iscrp- 
ljuje završne filozofske mogućnosti građanskog čovjeka, a 
francuska revolucija spekulativno slavi svoju svjetskopovi- 
jesnu afirmaciju. Kao završetak jedne epohe mišljenja, He- 
gelov je sistem u isti mah značio odlučnu raskrsnicu povi- 
jesti, i budućnost koju je anticipirao još se zbiva u znaku 
dijalektičke opreke. Na jednoj strani Marx je izvukao 
najradikalnije konsekvencije iz Hegela, i preuzimajući povi- 
jesnu misiju filozofije od grčkih vremena došao do zaključka 
da se ona može ozbiljiti samo njezinim bitnim nadmašivanjem: 
svjetovno ukidanje proletarijata prerasta u svjetsku revolu- 
ciju. Na drugoj strani, raspadom apsolutne metafizike zapo- 
činje filozofsko kretanje koje nipošto nije samo ideološki izraz 
»buržoaske dekadencije«, nego se iz njega postepeno razvija 
bitno problematiziranje same filozofije u njezinim korijenima, 
postavlja se pitanje o mogućnosti njezina bitka uopće. 
Takvo »silazno« kretanje novovjekovne filozofije traje 
od Hegelove smrti do danas, i njegova je osnovna značajka 
sve smjelije tematiziranje temeljnih pretpostavki novoga vi- 
jeka — »silazak« u njegov temelj i na taj način posredno u 
temelj Zapada uopće. Filozofija više ne širi svoj tematski 
obzor na nova područja, sva su područja zbiljnosti i refleksije 
o njoj već racionalno progledana, ali utoliko upitnija biva 
ona sama sebi i svijetu kojega je bitan sastavni dio, i oni se 
međusobno ne mogu odijeliti. Središnje pitanje mišljenja 
otada više ne glasi: što je istina svijeta čiji se smisao ogleda 


9 


u metafizici, nego: u čemu je njegova neistina što dovodi 
do raspada metafizike. Najdublje je u taj proces proniknuo 
Nietzsche svojom nepobitnom dijagnozom evropske bolesti 
kao nihilizma: »najviše se vrijednosti obezvređuju« jer 
je »bog mrtav«. Kriza, propast i nihilizam —tri 
su krilatice što će ih svaki ozbiljan mislilac poslije Nie- 
tzschea morati da uzme što je moguće ozbiljnije: »Pustinja 
raste: teško onom tko pustinje skriva!« 

Filozofija druge polovine XIX i početka XX stoljeća u 
cjelini samu sebe razumije kao mišljenje krize, i težeći da 
prodre u njezin iskon traži izlaz iz nje »s onu stranu nihi- 
lizma«. Kriza Zapada nije privremena pojava, ne očituje se 
samo u politici i privredi, ne izlazi na vidjelo jedino u kobnim 
katastrofama oba svjetska rata, ostavljajući dubok trag u svi- 
jesti epohe. Ta je kriza razbila sve nade u »ozdravljenje« do- 
trajalog svijeta, i zapravo je tek izvanjski simptom preživje- 
losti njegovih temelja. Bit nihilizma leži u skončavanju epohe 
novoga vijeka, u njegovu napuštanju povijesti, i zato će ga 
moći prevladati samo takvo čovještvo koje makar jednim ko- 
rakom već stoji u sutrašnjici. 

Naš prikaz ne dodiruje nastajanje nihilizma i izbijanje 
simptoma krize Zapada u drugoj polovici prošlog i na početku 
ovog stoljeća, nego se ograničava na razmatranje filozofskih 
ostvarenja pretežno nastalih poslije 1918, dakle između dva 
rata i nakon 1945. sve do današnjega dana. To se razdoblje 
proteže gotovo pola stoljeća, i prilično se razlikuje od onoga 
neposredno nakon Hegelove smrti, pa i kasnije sve do kraja 
prvoga svjetskog rata. Ponajviše u tome što bi se za nj s 
dovoljno razloga moglo utvrditi da osim elemenata koji odaju 
raspad staroga — obnavljanje prošlih filozofema — sadrži i 
nabujale elemente novoga, naime odlučniju kritiku osnovnih 
kategorijalnih struktura novovjekovnog filozofiranja, pa i 
pokušaje prijelaza na drugačije pozicije što otvaraju 
nove obzore. Shodno tome filozofija poslije god. 1918. osin 
kronološki »suvremenih« tipova mišljenja donosi i potpuno 
nove modele razumijevanja svijeta, nepoznate prošlosti, i nje- 
zina najznačajnija ostvarenja čak u svom sustajanju nisu na- 
prosto neuspjesi nego izraz vapijućeg stremljenja novim oba- 
lama. Upravo takvi novi putovi mišljenja treba da privuku 
našu pažnju, i zadatak je ovog pokušaja da u tim nastojanjima 

rasvijetli ono pozitivno što marksistička kritička misao nipo- 
što ne smije ignorirati. 

Svjetski su ratovi nemilosrdno razgolitili ona protivu- 
rječja koja razdiru Zapad već od njegovih početaka, i zao- 
štrili ih do eksplozije kozmičkih razmjera. Filozofija je više 
nego pasivno »pratila« ta zbivanja iz neke ptičje perspektive, 
i neprestano nastojala da bude njihov živi sudionik, da ostane 
na poprištu i da dopre u srž same epohe. Ako ima nešto na 
njoj što kao »signatura vremena« zrcali »suton« i naslućuje 
»obrat«, onda je to ponajprije evociranje sloma Zapada kao 
dotadašnjeg središta svijeta.! Najveću smjelost pokazala je 
ona time što se usudila da posumnja u sam temelj bitka Za- 
pada — apsolutnu moć znanstvenog ratia na 
kojemu počiva industrijska civilizacija. Nije to bilo prosto 
»razaranje uma« iz pukog zadovoljstva ili nekih iracionali- 
stičkih pobuda kako to vjeruje Lukdcs*, nego stavljanje u pi- 
tanje samog ishodišta cjelokupne novovjekovne povijesti — 
povlačenje granica racionalizma. Dok se novokantizam, pozi- 
tivizam, a u početku i fenomenologija još nepokolebljivo za- 
lažu za izgradnju filozofije po uzoru na apsolutno »strogu 
znanost« (logiku, matematiku i fiziku), dotle je već životna 
filozofija svako mišljenje relativirala na izraz cjeline neke 
povijesne epohe i kulturne tvorbe shvatila kao djelatnost 
konkretnog čovjeka koji se i sam povijesno mijenja. Na mjesto 
apsoluta stupa čovjek u središte mišljenja, staru metafi- 
ziku smjenjuje epistemologija, a zatim antropologija kao cen- 


! Potresan doživljaj prvoga svjetskoga rata bilježe već sami 
naslovi filozofskih spisa koji su se u to doba javili npr. u Njema- 
čkoj: Kritik der Zeit (Walter Rathenau 1913), Der Untergang der 
Erde am Geist (Theodor Lessing 1916), Die Krisis der europdischen 
Kultur (Rudolf Pannwitz 1917), Der Untergang des Abendlandes 
(Oswald Spengler 1918), Die letzten Tage der Menschheit (Karl 
Kraus 1922), Die neuentstehende Welt (Hermann Kayserling 1926) 
Der Geist als Widersacherder Seele (Ludwig Klages 1929), Im Schat- 
ten von Morgen (Johann Huizinga 1939) — usp. Hermann No- 
ack, Die Philosophie Westeuropas im 20. Jahrhundert, Basel-Stutt- 
gart 1962. — FEliotova pjesan nosi naslov The Waste Land (1922), 
Proustov ciklus romana A la recherche du temps perdu, u dru- 
gom: svjetskom ratu nastaje Sartreov L'čtre et le neant, (1943), a 
nakon rata Samuel Beckett objavljuje dramu Fin de partie, itd., 
itd. — lista takvih naslova koji zvuče apokaliptički mogla bi se 
redati u beskraj. 

3 Usp. Zerstorung der Vernunft, Berlin 1953. 

tralna filozofska disciplina. Kuda su se poslije prvoga svjet- 
skog rata javili glasovi o »uskrsnuću metafizike« (Peter Wust 
1920) onda je to moglo da znači samo: »obrat objektu« koji su 
izvršili sljedbenici fenomenologije, ili produbljivanje pojma 
subjekta u smjeru njegova konkretnijeg uklapanja u prolazni 
povijesni svijet. Prodor u oba smjera — usprkos svim razli- 
kama — imao je kao neposredan rezultat napuštanje filozo- 
fije svijesti i izgradnju nove antropologije, a zatim filo- 
zofije bitka u smjeru realističke, ili egzistencijalne onto- 
logije. Boreći se protiv idealizma na jednoj i pozitivizma na 
drugoj strani, suvremena filozofija Zapada zadržava razliku 
mišljenja i bitka, i zato više ne može da bude racio- 
nalistička. Znajući da je svaki iracionalizam samo jedno- 
strano obrtanje racionalizma i njegova apstraktna dopuna, 
novo mišljenje nije ni protiv-racionalno, nego naprosto ne- 
-više-racionalno: ono se odriče pokušaja da bitak mjeri umom 
ili idejom, još manje logosom znanosti, i na taj način teži da 
nadmaši novovjekovni subjektivizam. 

Kako bi slika toga prijelomnog doba bila potpuna, ovaj 
prikaz mora uzeti u obzir i takve tipove mišljenja koji na- 
prosto kronološki spadaju u suvremenu filozofiju. U zapad- 
noj Evropi oni zapravo nikada nisu vladali, nego su nastajući 
ondje neprimjetno na rubu zbivanja u nju ponovo prodrli iz 
angloameričkog kruga poslije drugog svjetskog rata i na taj 
se način — ojačani — »vratili« Zapadu. Tu skupinu »filozo- 
fije znanosti« sačinjavaju logički pozitivizam, analitička fi- 
lozofija i pragmatizam (koji se nekim momentima približava 
i životnoj filozofiji), a njihovi su najznačajniji predstavnici 
Carnap, Russell i Dewey. Bez obzira na kronološki datum 
njihova nastajanja, broj pristalica i akademsku zastupljenost 
što može čak i rasti, »filozofija znanosti« ili »znanstvena fi- 
lozofija« u biti nije suvremena, naivno se podaje 
vjernom služenju industrijskom društvu i prezadovoljna je 
što pridonosi općem prosperitetu — njezin je filozofski kon- 
formizam potpun. Mišljenje Carnapa, Russella i Deweya tvori 
prvu fazu razvitka suvremene filozofije — fazu puke 
sadašnjosti ili još-ne-filozofije. 

Drugu fazu suvremenog mišljenja obilježava stva- 
ranje Schelera i Hartmanna koji su započeli kao Husserlovi 
sljedbenici, ali kasnije kročili vlastitim putovima. Scheler je 
fenomenološko istraživanje obogatio otkrićem emocionalne i 

uopće porivne sfere u čovjeku, te na tom temelju iz- 
gradio sociologiju znanja i filozofsku antropologiju. Hart- 
mann je filozofiju shvatio kao sintezu rezultata svih znan- 
stvenih područja, u njezino žarište postavio problem bitka 
koji je samo djelomično racionalan, i tako utemeljio novu 
ontologiju. No kao što je Scheler zastao pri antropološkom 
postavljanju pitanja koje se zadovoljava time što određuje 
specifičnost ljudskog bića među drugim bićima, tako je Hart- 
mann sustao pri pokušaju nadmašivanja subjekt-objekt pro- 
blematike i zadržao realizam. 

Treća faza suvremene filozofije nastupa kao filozo- 
fija egzistencije što je u raznim varijantama zastupaju 
Jaspers, Sartre i Merleau-Ponty. Za razliku od filozofske 
antropologije, pa i fenomenološke metafizike, ove filozofije 
polaze od posebnog načina bitka čovjeka u svijetu kao egzi- 
stencije, i izričito je problematiziraju kao ključ za razumije- 
vanje svakoga bića i pristup bitku uopće. Jednokratna, ogra- 
ničena i prolazna, egzistencija je bačenost čovjeka u otuđeni 
svijet rada koji čovjeka rastvara kao ličnost, i svodeći ga na 
oruđe otuđuje drugom čovjeku, biću i bitku. Zasluga je ovih 
Jilozofija što su tematizirale alijenaciju, dehumanizaciju i 
depersonalizaciju suvremenog čovjeka kao centralni problem 
filozofije, i shvatile svoju zadaću kao traganje za mogućim 
pravim opstankom. Njihova je nedostatnost što su na pola 
puta stale i zadovoljile se povlačenjem osamljenog pojedinca 
u svoju privatnost, okrenule leđa povijesti i na taj način 
ohrabrile pojedinca da izdrži u besmislu otuđenog svijeta. 

Četvrta faza suvremene filozofije Zapada započinje 
već u trećoj ukoliko se problem o smislu ljudske egzisten- 
cije postepeno uzdiže do pitanja o biti bitka. To je učinio 
Heidegger, osobito u svojoj drugoj fazi, svojim pokušajem 
da bitak shvati kao povijest, a čovjeka kao ono 
tu samog bitka. Konačan čovjek slika je konačnosti bitka, 
iskustvo otuđenja produbljuje se do pitanja o istini povije- 
sti, a pitanje o bitku na taj način prerasta u pitanje o sud- 
bini Zapada i završava spoznajom da se u onto-teo-logičkom 
karakteru metafizike zapravo krije nihilizam: s bitkom 
je ništa! 

Raznovrsnost utjecaja, različitost ishodišta, dubina eks- 
ponirane problematike i usmjerenost prema mogućem rješe- 
nju bitnih problema u suvremenoj filozofiji Zapada ne smije 


13 


nikoga zavesti da u njoj vidi samo šarolikost pristupa »aktu- 
alnim pitanjima« i njezine unutarnje diferencijacije olako 
apsolvira kao interesantan ideološki fenomen. Kriza je u 
toj filozofiji do te mjere filozofski tematizirana da se dalje 
više i ne može naprosto promatrati kao kriza. Protivu- 
rječja racionalizma i iracionalizma, objektivizma i subjekti- 
vizma, života i duha, prirode i povijesti, ideje i zbiljnosti — 
sva ona konvergiraju jednom jedinom pitanju o bitku. Ali 
upravo to najviše filozofsko pitanje nije više samo filozofsko, 
nije sada više tek problem mišljenja, nego se ta zadaća po- 
stavlja tako da nadilazi svaku filozofiju i ukazuje izvan nje 
na zbiljsku povijest te glasi: kako istinski biti? 
Stoga »obrat« filozofije »mišljenju bitka« što više neće da 
bude filozofiju nalazi svoje ispunjenje jedino u prevratu 
same povijesti, i najznačajnije što suvremena filozofija Za- 
pada može pokazati, to je njezina unutarnja tendencija da 
samu sebe preraste u jednome novom svijetu. To je i posljed- 
nji smisao njezina »traženja apsolutnog«. 

Nije ovdje mjesto da se makar u najkraćim potezima 
ocrta sličan razvitak u suvremenoj znanosti i umjetnosti. 
»Kriza temelja« logike, fizike, matematike, biologije itd. o- 
davno je poznata, ali samo iz te krize rodila se i nova zna- 
nost našega vremena koju više nitko ne stavlja u pitanje, 
budući da je ona usprkos (ili zbog) svojih neviđenih uspjeha 
neprestano iznova sama sebi problem. Slično bi se moglo 
utvrditi i za suvremenu umjetnost koja »živi od toga« da 
samu sebe propitkuje o svojoj bitnoj mogućnosti, ali zato ne 
prestaje biti umjetnost. Kao najvažniji rezultat toga jedin- 
stvenoga procesa ispostavlja se da je danas gotovo nemoguće 
sirogo omeđiti granice znanosti, umjetnosti i filozofije — 
one prelaze jedna u drugu, ne gubeći svoju autonomnost. Za 
filozofiju je danas od značenja što piše npr. Heisenberg, i 
ne spominjući »metafizičko značenje«  Sartreovih romana, 
Eliotovih stihova ili Braqueovih zapisa o danu i noći: frag- 
mentarna nedovršenost svega očituje se i u aforističkom i 
esejističkom stilu duhovnog stvaranja epohe. U doba nihili- 
zma sve je upućeno na puko »da« svojega opstanka, odasvud 
se povlači ono »što« i »čemu«, ali nikakav decizionizam ne 
vodi izbavljenju iz te situacije. Čovjek može izmijeniti sve 
osim samoga sebe; da bi do toga došlo potrebno je da se pro- 
mijeni i sama epoha. 


14 


Imajući u vidu nezamjenljivost onoga osobnog u filo- 
zofiranju, u ovome ćemo prikazu razmatrati glavne proble- 
me suvremene filozofije Zapada u njihovoj vezanosti za mi- 
saono djelo pojedinih autora u sklopu kojega su i artikulirani 
Filozofske discipline također nisu prikazane odvojeno, jer 
suvremeni problemi razbijaju okvire disciplina i svojom ih 
težinom prerastaju. Jednako stoji i s odnosom sistematskih 
i historijskih problema, koji se također uzajamno prelijevaju, 
pa suvremena filozofija više ne trpi njihovu izolaciju. Izbje- 
gavajući svako apriorno definiranje pravaca i faza suvre- 
mene filozofije, nastojali smo da njihova određenost sama 
izrasta iz bogatstva problemd. U pogledu izbora ličnosti i 
»geografske orijentacije« također smo pokušali da održimo 
ravnotežu između glavnih kulturno-jezičnih područja, opre- 
djeljujući se gotovo isključivo misaonim dometom ostvarenja 
pojedinog mislioca. Raspored građe stoga nije izvršen krono- 
loški, nego na temelju određenog filozofskog načela što se 
prilično jasno može uočiti već na početku, a pobliže se raspo- 
znaje u prikazu misaonog modela što ga nabacuje pojedini 
filozof. 

Najposlije, netko bi mogao zapitati je li ova knjiga 
»objektivna« ili »pristrana«? Odvratimo li da jedno ne isklju- 
čuje drugo moglo bi se pomisliti da tjeramo sojfistiku i izbje- 
gavamo odgovor. Ali to je samo privid koji suvremena filo- 
zofija na svakom koraku opovrgava. Ne može se raspravljatt 
o filozofiji a da se ne filozofira, ni o mišljenju uopće a da 
se pri tom ne misli, a još se manje može biti u povije- 
sti i postati povijestan, a da se ne sudjeluje u zbivanju 
epohe. Pravi smisao našeg razgovora sa suvremenom filozo- 
fijom Zapada otkriva se u tome da u njezinoj vezanosti za 
krizu uočimo ono što i nas same još sputava, da u njezinoj 
pripadnosti neistini staroga vremena također prepoznamo 
ono istinito što i nas oslobađa za sudjelovanje u pravoj su- 
vremenosti. 


D.P. 

RUDOLF CARNAP 


Među intelektualnim nastojanjima koja polažu na to da 
budu filozofska osebujno mjesto pripada onima što nastupaju 
kao »znanstvena filozofija«; pri pobližem promatranju ovih 
nastojanja otkrivamo njihov scijentistički karakter i na kra- 
ju nam se ukazuju kao pothvati koji stoje bliže ili dalje otvo- 
renoj anti-filozofiji. Ukoliko su takva nastojanja puka po- 
sljedica nedostatne misaone obrazovanosti treba im dobro- 
hotno dati elementarnu filozofsku pouku, ukoliko su pak 
agresivnije prirode poput nekih vjerskih sekti i u zahukta- 
losti svojega »antimetafizičkog« pohoda ne prezaju ni pred 
kakvim udarom protiv svakoga mišljenja koje nije naprosto 
znanstveno, valja im pružiti odgovarajući otpor i bez predo- 
mišljanja razotkriti primitivizam njihova meta-fizičkog isho- 
dišta. U misaonim strujanjima našega doba takvi pothvati 
imaju za cilj da definitivno »odstrane metafiziku«, što je 
zapravo suvišan posao, jer je ona, iz drugih razloga, i onako 
već mrtva. Drugim riječima, takva »pobijanja metafizike« 
teško da zaslužuju veću pažnju nego kao primjeri znanstve- 
nog praznovjerja i još-ne-filozofije, za razliku od onih zrelih 
oblika suvremenog mišljenja koji, ostajući mišljenje, posta- 
ju ne-više-samo-filozofija. Primjere još-ne-filozofije u naše 
doba nalazimo među raznovrsnim školama znanstvenog em- 
Pirizma, neopozitivizma i analitičkog filozofiranja, a kao naj- 
tipičniji ističe se logički pozitivizam. 


Rudolf Carnap rodio se 1891. u Wuppertalu, studirao 
u Freiburgu i. Br. i Jeni fiziku, matematiku i filozofiju, 
i doktorirao 1921. s disertacijom »Prostor. Prilog nauci o 
znanosti« (Der Raum. Ein Beitrag zur Wissenschaftslehre, 
1922). 1926. habilitira se u Beču, postaje najprije privatni 
docent, a 1930. izvanredni profesor za prirodnu filozofiju. 
1931. pozvan je na njemački univerzitet u Prag, a 1936. od- 
lazi u USA i prihvaća profesuru na sveučilištu u Chicagu, 
gdje ostaje do 1952. Od 1952—1954. radi u najvišoj ameri- 

čkoj znanstvenoj ustanovi »Institute for Advanced Study« 
u Princetonu, zatim odlazi na University of California u 
Los Angeles i tamo preuzima filozofsku katedru svoga pre- 
minulog prijatelja Hansa Reichenbacha. Premda je zastu- 
pao socijalistčke nazore na društvo i politiku, nikada nije 
uzeo aktivnog učešća u političkom životu, nego se ograničio 
na »neutralni« znanstveni rad. U toku svoje dugogodišnje 
djelatnosti Carnap je napisao mnogo spisa, od kojih su naj- 
značajniji: Logička izgradnja svijeta (Der logische Aufbau 
der Welt. Versuch einer Konstitutionstheorie der Begriffe, 
Berlin 1928); Nacrt logistike (Abriss der Logistik, Wien 
1929); Logička sintaksa jezika (Logische Syntax der Spra- 
che, Wien 1934); Filozofija i logička sintaksa (Philosophy 
and Logical Syntax, London 1935); Iskušljivost i značenje 
(Testability and Meaning, 1936); Temelji logike i matematike 
(Foundations of Logic and Mathematics, 1939); Uvod u se- 
mantiku (Introduction to Semantics, Cambridge Mass. 1942); 
Formalizacija logike (Formalization of Logic, Cambridge 
(Mass 1943); Značenje i nužnost (Meaning and Necessity. A 
study in Semantics and Modal Logic, Chicago 1947); Logi- 
čki temelji vjerojatnosti (Logical Foundations of Probabi- 
lity, Chicago 1950). Povrh toga objavio je i brojne veće stu- 
dije i članke u raznim casopisima, od kojih su najznačajniji 
oni u Erkenntnisu. 


Carnap je još uvijek najznačajniji predstavnik onog obu- 
hvatnog međunarodnog pokreta koji se naziva logički pozi- 
tivizam (ili logički empirizam). On nastaje u dvadesetim go- 
dinama u Austriji, Njemačkoj i Engleskoj, tridesetih godina 
doživljava svoj vrhunac, a u pedesetim se godinama poste- 
peno raspada. Najznačajnija je epizoda toga pokreta stvara- 
nje Bečkog kruga, koji je 1923. god. proizišao iz jednog semi- 
nara Moritza Schlicka (1882—1936) i 1929. nastupio s progra- 
matskom brošurom »Znanstveno shvaćanje svijeta« (Wissen- 
schaftliche Weltauffassung — der Wiener Kreis). Osim naj- 
istaknutijih članova Schlicka i Carnapa, jezgro kruga tvorili 
su mahom ne filozofi nego učenjaci: matematičar Hans Hahn 
(1880—1934), sociolog Otto Neurath (1882—1945), historičar 
Victor Kraft i pravnik Felix Kauffmann; u krugu sudjeluju 
Friedrich Waissmann i Herbert Feigl, a povremeno (fizičar 
Philip Frank iz Praga i filozof Alfred Ayer iz Oxforda (usp. 
Victor Kraft, Der Wiener Kreis. Des Ursprung des Neoposi- 
tivismus, Wien, 1950). 


Bečki je krug održavao prisne dodire s »berlinskim kru- 
gom« okupljenim oko Hansa Reichenbacha, i s lavovsko- 

varšavskom logičkom grupom kojoj su pripadali Lukasie- 
wicz, Ajdukiewicz, Tarski i drugi. Carnap i Reichenbach po- 
krenuli su 1930. časopis Erkenntnis gdje su objavljeni gotovo 
najznačajniji radovi logičkih pozitivista, i on je izlazio do 
1938. kada u emigraciji mijenja ime u Journal of Unified 
Science. Osim serijskog izdavanja svojih knjiga, logički su 
pozitivisti u kratkom roku od 1929. do 1938. održali ništa ma- 
nje nego sedam kongresa u raznim evropskim gradovima. 
Dolaskom nacizma na vlast u Njemačkoj i njegovim šire- 
njem u Evropi ugrožen je rad Bečkoga kruga i on postepeno 
premješta svoje težište u Englesku i USA gdje se postepeno 
razlaže u raznovrsne »analitičke škole«. 

Neposredni filozofski preteče logičkog pozitivizma dolaze 
s raznih strana, ali pored empiriokriticizma E. Macha i R. 
Avenariusa među njima na prvom mjestu valja istaći Lud- 
wiga Wittgensteina i Bertranda Russella. Tome valja pribro- 
jiti »klasični pozitivizam« A. Comtea, empirizam i skeptici- 
zam Davida Humea, i ako se ide do korijena, britanski sred- 
njovjekovni nominalizam. Samo se time i može objasniti na- 
glo širenje logičkog pozitivizma u anglosaksonskim zemlja- 


ma, gdje on — uz filozofiju običnoga jezika i raznovrsne 
analitičke orijentacije — još uvijek vrši snažan duhovni 
utjecaj.! 


Na ovome mjestu ne može biti riječi o tome da se makar 
u glavnim potezima prikažu sve Carnapove teorije koje tvore 
veoma složen sistem logičke analize, a on se u toku vremena 
mijenjao i Carnap ga je neprestano modificirao. Napuštajući 
stanovite elemente svoje nauke on je uvodio nove, tako te 
mnogi tumači i sljedbenici njegove nauke razlikuju tri faze 
logičke analize: prva je obilježena teorijom konstitucije pra- 
vih znanstvenih pojmova, druga se temelji na logičkoj sinta- 
ksi znanstvenoga jezika, dok se u trećoj povrh sintakse uvodi 
semantika, pa čak i pragmatika kao sastavni dijelovi semi- 
otike — opće nauke o znacima. Nadalje, simbolička logika 
što ju je Carnap godinama izgrađivao toliko je već razgra- 


1! »Ta žablja perspektiva stvorila je sebi dobru savjest, šta- 
više, privid posebne znanstvenosti time što se naziva pozitivizam. 
Taj vlada naročito u zemljama kao Austrija i Poljska, a u novije 
vrijeme i Amerika, dakle na područjima koja nemaju vlastitu 
filozofsku tradiciju...« smatra Ernst Bloch. Usp. Subjekt-Objekt, 
Zagreb, 1959, str. 83. 

nata disciplina da ona predstavlja posebnu znanost, a prikaz 
njezinih glavnih elemenata iziskuje zasebnu raspravu. Ovdje 
ćemo se ogranitiči na one središnje probleme koji tvore je- 
zgro svih Carnapovih teorija, što je u središtu diskusije svih 
logičkih pozitivista i najrelevantniji su za suvremenu filo- 
zofiju. 

Ponajprije, logički se pozitivizam razlikuje od »klasič- 
noga« pozitivizma uglavnom po tome što svoje ishodište ne 
uzima naprosto u osjetilnom iskustvu pojedinca, nego u či- 
njeničnosti znanstvenih iskaza, u prvom redu iskaza fizike 
(usp. Rudolf Carnap, Die physikalische Sprache als Univer- 
salsprache der Wissenschaft, Erkenntnis Bd. II, 1931). Ti su 
iskazi oblikovani riječima i tvore raznovrsne stavove (Satze, 
propositions), koji nisu naprosto rečenice, nego dabi bili sta- 
vovi moraju nešto tvrditi prema logičkim pravilima. Prema 
tome, ono jedino pozitivno od čega Carnap polazi, to je či- 
njenična datost znanstvenoga jezika u kojemu su iskazani 
stanoviti sadržaji znanosti o činjenicama unutarnjega i iz- 
vanjskog iskustva. Za razliku od ostalih logičkih pozitivista 
Carnap piše veoma jasno i njegova se djela odlikuju tre- 
zvenom razgovjetnošću, pa je prema tome razumljivo da se 
u njima na primjeran način mogu naći najbolje formulirane 
osnovne postavke logičkog pozitivizma u cjelini. 

Sve Carnapove teorije počivaju na dvije temeljne po- 
stavke koje se među sobom uvjetuju i dopunjuju: 

1. metafizika je besmislena i stoga ni istinita ni lažna; 

2. pozitivna je znanost jedina istina svijeta. 

Mi ćemo se ponajprije zaustaviti na prvoj postavci, a 
zatim na drugoj, te na taj način pokazati mogućnost da iz- 
među obje postavke opstoji ne samo prividni sklad, nego i 
nesklad, pa čak i protivurječje koje nikakva logika ne može 
odstraniti. 

Besmislenost metafizike opća je pretpostavka svih Car- 
napovih stavova, i on će nastojati da tu pretpostavku do- 
kaže cijelim svojim opusom, premda svaki put na drugačiji 
način. Metafizika nije zato nemoguća što bi postavljala pi- 
tanja na koja se ne može odgovoriti, nego zato što postavlja 
pitanja kojih uopće nema, a nema ih stoga što prelaze svako 
zamjedbeno iskustvo jednako kao i iskustvo empirijske zna- 
nosti. Pri tom nije riječ samo o striktno metafizičkim postav- 
kama, tj. takvim stavovima koji potječu iz tradicionalne me- 

tafizike od predsokratovaca do Hegela, nego i o onim su- 
vremenim filozofemima koji izriču bilo kakve općenite teze 
o svijetu, ili uopće spominju neki »bitak«, neku »bit«, »zbilj- 
nost« itd., kao npr. Heidegger. Nadalje, u metafizičke stavove 
Carnap ispočetka ubraja i cjelokupnu epistemologiju kao 
pitanje o materijalnoj istini spoznaje, te sve apodiktički for- 
mulirane znanstvene zakone. Najposlije, u metafiziku spada 
i svaka aksiologija, i uopće normativna etika i estetika. Sve 
on to radikalno eliminira iz filozofije, i ukoliko neko pitanje 
ne spada u pozitivnu znanost, on ga odbacuje i proglašava 
besmislenim: 

»U domeni metafizike, uključujući svu filozofiju vrijed- 
nosti i normativnu teoriju, logička analiza pruža negativan 
rezultat da su navodni iskazi u toj domeni potpuno besmisle- 
ni« (usp. Rudolf Carnap, The Elimination of Metaphysics 
Through Logical Analysis of Language, u zborniku: Logical 
Positivism, ed. by A. J. Ayer, The Free Press, Glencoe, Illi- 
nois, 1959, p. 60—61). 

Nema sumnje da taj postupak iziskuje neko opravdanje 
koje bi moglo figurirati kao dovoljan razlog za takav anti- 
metafizički pojam filozofije. To opravdanje Carnap nalazi u 
principu verifikacije ili provjere, tj. takvim kriterijem pri- 
mjene svih stavova koji se sažima u poznatoj izreci da je 
»smisao nekog stava u metodi njegove provjere« (usp. V. 
Kraft, op. cit. S. 121—130). Pri tom Carnap polazi od Witt- 
gensteinova shvaćanja filozofije kako je ono formulirano u 
njegovu djelu Tractatus Logico-philosophicus: 

»Cjelokupnost istinitih stavova je cjelokupna prirodna 
znanost. Filozofija nije jedna od prirodnih znanosti« (4.11, 
4111; usp. prijevod G. Petrovića, Sarajevo 1960, str. 73). 

Carnapov je pojam filozofije u tom pogledu potpuno 
identičan s Wittgensteinovim: istinitost ili lažnost pripada 
isključivo prirodnoj znanosti, odnosno fizici, ona pruža je- 
dino znanje. Sve je ostalo sanjarija, mašta i prazna igra riječi 
lišena svakog smisla, što doduše može spadati u domenu pri- 
vatnog života, ali nipošto nema mjesta u filozofiji. Predmet 
filozofije dakle konstituiraju iskazi prirodne znanosti, odno- 
sno takvi stavovi koji se mogu neposredno provjeriti opaža- 
njem ili zamjećivanjem. Shodno tome postoje dvije vrste 
provjere: neposredna provjera osjetilnim opažanjem da je 
nešto dato »sada« i »ovdje«, i posredna provjera nekoga stava 

koja se sastoji u postepenom svođenju na osjetilno iskustvo 
Odatle je vidljivo da kriterij istinitosti u ovoj prvoj Carna 
povoj redakciji slijedi trag tradicionalnog empirizma, odno- 
sno pozitivizma. 

Carnap je kasnije uvidio da takva formulacija principa 
verifikacije stavlja u pitanje istinitost svih stavova logike i 
matematike. Zato je u svojoj drugoj fazi nastojao da taj 
princip proširi podjelom svih stavova na tri vrste: stavove 
znanosti (fizike) koji govore o stvarima, stavove filozofije 
koji govore o jeziku prirodne znanosti, i stavove koji govore 
o nadosjetilnim predmetima koji tvore područje tradicional- 
ne metafizike. Ako se ovi potonji isključe, preostaju stavovi 
prirodne znanosti i stavovi filozofije, tj. logike znanstvenoga 
jezika, koji ne govore neposredno o stvarima, nego o stavo- 
vima o stvarima, a tim stavovima logike priključuju se i is- 
kazi matematike. Shodno tome izvršena je nova podjela sta- 
vova na empirijske i analitičke, odnosno objektne i sintakti- 
čke stavove. Dok za prve i dalje važi empirijski princip ve- 
rifikacije, za druge on ne može važiti, jer oni uopće ne govore 
ni o kakvim iskustvenim predmetima, ne pružaju nikakve 
spoznaje, i prema tome njihova istinitost podliježe isključivo 
formalnim pravilima uzajamne snošljivosti i neprotivurječ- 
nosti u zatvorenom aksiomatskom sistemu. 

Najposlije, postavilo se pitanje logičkoga statusa samog 
principa verifikacije, koji očigledno nije ni empirijski ni ana- 
litički, nego nešto treće: kao da preostaje samo to da ga se 
uvrsti među meta-fizičke stavove, što direktno protivurječi 
njegovoj iskonskoj namjeni, naime da jednom zauvijek is- 
ključi metafiziku iz filozofije. No Carnap je i za to pronašao 
svojevrsno »rješenje«: princip verifikacije prihvaća se doduše 
kao pretpostavka koja nije ni empirijske ni analitičke pri- 
rode, ali taj princip služi kao »korisna hipoteza« istraživanja 
i zato ne može biti odbačen kao metafizički, tj. besmislen. 

Čini se da je na taj način krug mogućih domašaja prin- 
cipa verifikacije iscrpen. Teškoću njegove dosljedne primjene 
spoznao je još Wittgenstein kad ga je bez okolišanja u skladu 
sa svojim ishodištem pošteno proglasio besmislenim. Carnap 
je izbjegao tu radikalnost i nije išao do kraja svojih razmiš- 
ljanja, nego je stao na pola puta: naime, ako ishodište jedne 
postavke protivurječi njezinoj primjeni, i obratno, onda je 
prema uobičajenim pravilima formalne logike neodrživa, tj. 

mora se proglasiti besmislenom. Ali takva bi konsekvencija 
srušila smislenost svih napora logičkih pozitivista da odstra- 
ne metafiziku iz područja filozofije, a time bi njihov pothvat 
bio izvrgnut prigovoru da zapravo ne zna što čini i zato mora 
snositi neugodne posljedice nepromišljenosti svojega spekta- 
kularno najavljenog posla koji se proglasio ništa manje nego 
»revolucijom u filozofiji«! 
U čemu je zapravo problem? 


Problem je u tome što Carnap ne može do kraja domis- 
liti svoju vlastitu pretpostavku, jer bi to njegovu filozofiju 
definitivno učinilo neodrživom i nemogućom. Razlog za to leži 
u okolnosti što on nije u stanju da spozna dijalektiku osjetil- 
nog iskustva i same filozofije. On nije shvatio šta sam čini, 
tj. da je svaki empirizam, pa i njegov vlastiti, već jedna svo- 
jevrsna »metafizika«, što ne zavisi od volje ovog ili onog filo- 
zofa, nego proizlazi iz biti same stvari, iz prirode filozofskoga 
mišljenja. Ako je, naime, ishodište nekog filozofskog stava 
preusko ili preplitko, onda ni rezultati ne mogu biti epohalni. 

To proizlazi već iz samog pojma filozofije kao logičke 
analize znanstvenoga jezika. Prvi Carnapov članak u prvom 
broju časopisa Erkenntnis donosi kao neki manifest pod na- 
slovom »Stara i nova logika«: 

»Logika nije naprosto neka filozofska disciplina među 
drugima, nego možemo odmah reći: logika je metoda filozo- 
firanja. Logika je shvaćena u najširem smislu. Ona sadrži 
čistu, formalnu logiku i primijenjenu logiku ili teoriju spoz- 
naje.« (Die Alte und die Neue Logik, Erkenntnis Bd. I, 1930/31. 
Usp. sada: The Old and the New Logic u zborniku Logical 
Positivism, p. 133). 

Znanstveni jezik isključivo je jezik fizike i on je progla- 
šen univerzalnim jezikom jedinstvene znanosti koja obuhvaća 
sva moguća empirijska istraživanja uključujući predmete tra- 
dicionalnih područja duhovnih i društvenih znanosti: to je 
temeljna teza fizikalizma. Kako onda stoji s takvim znano- 
stima kao što je npr. psihologija? 

»Svaki se iskaz psihologije može formulirati u fizikalnom 
jeziku... Svi iskazi psihologije opisuju fizikalna zbivanja, na- 
ime, fizikalno ponašanje ljudskih i drugih životinja. To je 
pod-teza općenite teze fizikalizma, što ima za posljedicu da je 

fizikalni jezik univerzalni jezik, tj. jezik u koji se može pre. 
vesti svaki iskaz... ima samo jedna vrsta objekata — fizikal- 
na zbivanja« (usp. Psychologie in physikalischer Sprache; Er- 
kenntnis Bd. III, 1931, S. 108; usp. sada: Psychology in Physi- 
cal Language, Logical Positivism, p. 165—166). 

No i taj je behavioristički radikalizam u toku vremena 
napušten. Slično tome, Carnap je u početku držao da se logi- 
čka analiza sastoji isključivo u sintaksi znanstvenoga jezika. 
Filozofija bi imala taj zadatak da utvrdi stroga i precizna pra- 
vila formalne izgradnje logički ispravnih iskaza. Shodno raz- 
Jikovanju empirijskih i analitičkih stavova ovi potonji u tom 
sklopu figuriraju kao stavovi o stavovima, tj. sintaktički sta- 
vovi. Pokazalo se naime da u sklopu jednoga jezika nije mo- 
guće izreći stavove koji bi govorili o njemu samome, nego da 
se logika znanosti kao sintaksa mora izgraditi poput sistema 
različitih razina jezika: o jednome jeziku kao predmetu može 
govoriti samo drugi meta-jezik, o ovome opet meta-meta-jezik 
itd. u beskraj (usp. Rudolf Carnap, Introduction to Semantics 
and Formalization of Logic, Cambridge/Mass, 1959, S. 3—4). 
To je u svoje vrijeme shvatio i Wittgenstein, kad je uvidio da 
se o samome jeziku prirodne znanosti više ne može prirodo- 
znanstveno govoriti, nego da se »o tome mora šutjeti«! Car- 
napu kao da nikada nije palo na um da se upita nije li možda 
takva tvorba meta-jezika neophodna posljedica prirode svakog 
filozofiranja koje mora razlikovati dvije razine od kojih jedna 
ne smije biti empirijska; nije li dakle svaka meta-logika i 
meta-lingvistika ipak samo sablast stare meta-fizike za koju 
je čvrsto vjerovao da je zauvijek mrtva?! 


No ako je logička sintaksa jedina filozofska disciplina, 
onda ni istinitost ne može biti drugačija nego formalna isprav- 
nost iskaza, kao u svakoj gramatici. Uvidjevši uskoću takva 
shvaćanja Carnap je i u toj tački kasnije popustio, i povrh 
sintakse u logičku analizu uveo i semantiku ili teoriju znače- 
nja. Ali u skladu sa svojim empirističkim ishodištem, njegova 
semaniika ne može biti drugo do svođenje značenja riječi na 
empirijski subjektivni doživljaj koji je doduše uvijek i inter- 
-subjektivan, ali nije otišao mnogo dalje od Machova svođe- 
nja predmeta na »elemente« ili »komplekse osjeta«. To pri- 
znaje i sam Carnap te zato i naziva ishodište svoje »epistemo- 
logije« metodičkim solipsizmom (usp. Der Logische Aufbau 

der Welt), a svoju semantiku smatra takvom disciplinom koja 
bi trebalo da ima funkciju sadržajnog ovjerovitelja istinite 
spoznaje. 

Na kraju, pored sintakse i semantike Carnap je uveo i 
pragmatiku kao treću disciplinu logičke analize koja istražuje 
upotrebu riječi odnosno znakova s obzirom na onoga koji neki 
jezik upotrebljava, i tu se donekle približio pragmatizmu 
(usp. Introduction to Semantics and Formalization of Logic, 
$ 4. The Parts of Semantics). 

Svako pobijanje ili opovrgavanje metafizike mora odgo- 
voriti na pitanje odakle zapravo potječu mnogobrojne »zablu- 
de« u dugotrajnoj povijesti mišljenja. Prema Carnapovu uvje- 
renju sve metafizičke zablude u tradicionalnoj filozofiji po- 
tječu iz pogrešne upotrebe riječi, čime on obnavlja staru no- 
minalističku ideju koju je u novovjekovnoj filozofiji prvi 
istaknuo otac empirizma Francis Bacon svojim naukom o ido- 
lima (Idola fori itd.). Slično tome Carnap smatra da se logička 
zloupotreba riječi sastoji u njihovoj pseudoobjektnosti, odno- 
sno kvazi-sintaktičnosti. Postoje, naime, takva pitanja koja 
samo prividno govore o predmetima ili stvarima; čini se kao 
da spadaju u sadržajni način govora (Inhaltliche Redeweise), 
a zapravo spadaju u formalni (Formale Redeweise). To su pse- 
udo-objekt-pitanja kojima ne odgovara nikakav zbiljski pred- 
met, te zato i odgovori na njih moraju biti prividnog karak- 
tera, ti. pseudoobjektni stavovi: 

»To su stavovi koji su formulirani tako da se (ili se 
isključivo) odnose na objekte, dok se zapravo odnose na sintak- 
tičke forme, i to na forme označavanja objekata na koje se 
prividno odnose«. Uzmemo li npr. iskaz »pet nije stvar nego 
broj«, onda to nije objektni nego pseudoobjektni stav, jer se 
čini kao da nešto iskazuje o broju pet, dok zapravo govori 
o tome da »pet nije stvarna riječ nego brojna riječ« (usp. 
Logische Syntax der Sprache, Wien 1934, V Teil, S. 207 i d.). 

Već je Russell prigovorio Carnapovu jednostranom svo- 
đenju logičke analize na sintaksu i upozorio da se ona u to- 
me ne može iscrpsti jer ništa ne kaže o predmetnom znače- 
nju riječi. Uzevši u obzir taj prigovor i radove Tarskog o 
semantičkoj teoriji istine Carnap je kasnije bio prisiljen da 
tu teoriju napusti kao suviše usku. Naime, njegova se vla- 
stita semantička opsjena sastoji u tome što baš on svojom 
transformacijom prešutno zamjenjuje sadržajni smisao cije- 

loga iskaza, jer očito opstoji beskrajna razlika govorimo li o 
broju kao simbolu matematičke strukture, vrsti riječi u gra- 
matici ili predmetnoj oznaci neke stvari koja pripada real- 
nom svijetu. Broj ima svoju ontološku težinu kao struktura 
zbiljnosti, pa kao pojam koji izražava bitna svojstva nikada 
ne može biti isto što i puka riječ, a kamoli znak. Kao da je 
zatvoren među zidove riječi Carnap ne samo sve filozofsko 
nego i zbiljsko bez daljnjega reducira na lingvističko. 

Poznati primjer Carnapove sintaktičke kritike jezika i 
pobijanja metafizike kao pseudo-iskaza nalazimo u njegovu 
opovrgavanju Heideggerova spisa »Što je metafizika« (1929). 

Ponajprije on navodi Heideggerove stavove o Ništa: 

»Ne opstoji li Ništa samo zato što postoji Ne, tj. nijeka- 
nje?... Mi tvrdimo: Ništa je izvornije od Ne i nijekanja... 
Gdje da tražimo Ništa? Kako da nađemo Ništa?.. Tjeskoba 
otkriva Ništa... Kako stoji s tim Ništa — Ništa samo ni- 
šti...« (usp. Martin Heidegger, Was ist Metaphysik, 5 Aufl. 
Frankfurt/Main 1949, S. 24—31). 

Carnap smatra da Heidegger krši pravila logičke sinta- 
kse na trostruk način i ponajprije čini grešku upotrebljava- 
jući riječ »Ništa« kao imenicu, dok se ona u običnom jeziku 
upotrebljava samo kao kopula u negativnom iskazu. Druga 
se Heideggerova greška sastoji u tome što on uvodi imenicu 
Ništa za oznaku opstanka nekog entiteta, čija ga definicija 
mora opovrgnuti; naposljetku Heidegger čini treću grešku 
kad afirmativno definira Ništa kao da ono opstoji, što je pro- 
tivurječno u sebi i bilo bi apsurdno čak i onda kad ne bi bilo 
besmisleno kakvim se zapravo pokazuje. No, različito od ra- 
nijih antimetafizičara, Carnap za sebe smatra da on ne tvrdi 
da je metafizika samo »spekulacija«, »bajka« ili praznovjerje, 
nego drži da je ona puka besmislica. Njezini se stavovi ne 
mogu empirijski provjeriti i »zato nam ni bog ni đavao ne 
može dati metafizičku spoznaju« (usp. The Elimination of 
Metaphysics etc., Logical Positivism p. 69—73). 

Nije ovdje mjesto da ispitujemo ima li Heideggerova te- 
orija o Ništa neki smisao koji Carnap ne može shvatiti, jer 
Heidegger u navedenom tekstu često upozorava da svjesno 
mora kršiti pravila formalne logike ako hoće govoriti o Ni- 
šta. Znači li to da se o Ništa uopće ne može govoriti u filo- 
zofiji? Nisu li mnogi mislioci od Platona do Hegela o njemu 
izrekli toliko značajnih filozofskih misli? Nema sumnje da 

ni uz pomoć svih teorija značenja nikada neće moći da dođe 
do filozofskog dijaloga između Carnapa i velikih metafizi- 
čara prošlosti. 

Već smo istaknuli da se shodno ishodištu logičkog pozi- 
tivizma sve općenito mora svesti na pojedinačno. To se oči- 
tovalo u Carnapovoj prvotnoj redakciji principa verifikacije 
prema kojoj naposljetku sva znanstvena spoznaja izvire iz 
neposrednog iskustva osjetilnog zamjećivanja. Polazna tačka 
te teorije potječe od Russella i Wittgensteina i poznata je 
pod imenom logički atomizam:;: sve se kompleksne spoznaje 
na kraju moraju verificirati u pojedinačnom iskustvu pro- 
matrača, te odatle dolazi do »atomskih stavova«, »moleku- 
larnih stavova«, ukratko do »protokolarnih stavova« koji tvo- 
re elemente svake spoznaje, npr.: »X je u vrijeme T bio na 
mjestu C«; »N u čas T promatra događaj A«. Osim Carnapa 
tu su teoriju zastupali i ostali predstavnici Bečkog kruga, 
Neurath, Hahn i Schlick, premda su elementarne stavove 
krstili različitim imenima. No uskoro su uvidjeli da se svaki 
protokolarni stav ne da tačno ni protokolirati, da je proma- 
tranje često izloženo pogreškama, da promatrači mogu biti 
psihički poremećeni itd., pa je ta teorija također doživjela 
mnoge korekture i dopune. Carnap je shvatio da polazeći 
odatle svi znanstveni stavovi moraju imati samo hipotetički 
karakter, a ono što je najgore, općeniti se stavovi, kao što su 
npr. zakoni fizike, nikada ne mogu izvesti iz iskustva. Na- 
staje dakle dilema: ukoliko se izvode iz iskustva znanstveni 
su zakoni hipotetički budući da iskustvo nikada nije dovr- 
šeno u prostoru i vremenu; ukoliko su pak apodiktički oni 
se ne mogu izvesti iz iskustva. Što je onda s njima? 

Oni su shvaćeni kao logičke konstrukcije i Popper — 
blizak Bečkom krugu — ih je odredio kao konvencije bez 
kojih znanost ne može da bude (usp. Karl Popper, Logik der 
Forschung; Schriften zur wissenschaftlichen Weltauffassung, 
Wien 1935). 

No nije li Kant takve stavove nekoć nazvao >»sintetič- 
kim sudovima a priori« i pripisivao im »nužnost i općenitu 
važnost«? Ali baš su njih svi logički pozitivisti proglasili ne- 
mogućim. Nisu li time ugrozili i samu znanost u ime koje su 
odbacili metafiziku? 

Takve i slične »radikalne teorije« Carnap je u toku vre- 
mena pokušavao ublažiti, pa je na kraju odstupio i od svojeg 

strogog odbijanja metafizike koje je temeljio na razlikovanju 
reprezentativne i ekspresivne funkcije jezika, dopustivši u 
svojim posljednjim radovima da i ontologija igra neku »pozi- 
tivnu« ulogu, otprilike poput Kantove »regulativne funkcije 
transcendentalnih ideja«. U tom je pogledu veoma instruk- 
tivan njegov članak Empirizam, semantika, ontologija gdje 
diskutira problem apstraktnih entiteta i mogučnost njihove 
semantičke upotrebe radi »prevladavanja nominalističkih 
skrupula«. On će i dalje vjerovati da »upotreba jednoga je- 
zika ne uključuje prihvaćanje neke platonske ontologije i 
savršeno je kompatibilino s empirizmom i strogo znanstve- 
nim mišljenjem«, ali će preporučiti da budemo oprezni »či- 
neći tvrdnje i kritični u njihovu ispitivanju, ali tolerantni u 
dopuštanju lingvističkih formi« (usp. Meaning and Necessity, 
2. ed. Chicago 1956, p. 206, 221). 

Čemu je onda bila potrebna tolika buka oko »definitiv- 
nog rušenja metafizike«? 

Ostavljajući po strani činjenicu da je suvremena psiho- 
logija cjeline znanstveno pobila tezu naturalizma asocijativ- 
ne psihologije o elementarnom opstanku pojedinih osjeta, 
moderna je fizika još više pokazala da logika znanosti što je 
zastupaju Carnap i Bečki krug u najboljem slučaju odgovara 
samo konstelaciji klasične fizike gdje subjekt može proma- 
trati objekt i oni se ontološki i epistemološki razlikuju. U 
kvantnoj teoriji, međutim, stvar stoji bitno drugačije. Za- 
htjev da svaki stav ima potpuno definirani smisao može se 
zadovoljiti samo ako on pripada potpuno zatvorenom sistemu 
pojmova i aksioma, a to bi značilo da je cjelokupno fizikalno 
zbivanje u svijetu do kraja predviđeno. Upravo to nije slučaj 
otkako je Heisenberg otkrio relaciju neodređenosti, i stoga 
Heisenberg smatra da je logički pozitivizam zastarjela logi- 
čka doktrina koja počiva na kategorijama njutonovske me- 
hanike i ne vodi računa o razvitku prirodne znanosti: 

»Kao primjer iz kvantne teorije može netko navesti stav: 
,Kojom se putanjom kreće elektron oko atomskog jezgra? 
No općenito bi iz matematičke logike razvijena pozitivistička 
misaona shema bila preuska za opis prirode koji je ipak pri- 
Siljen da upotrebljava riječi i pojmove koji se samo neoštro 
mogu definirati« (usp. Werner Heisenberg, Physik und Phi- 
losophie, Frankfurt/Main, 1959, S. 64). 

Kao što se odatle vidi suvremena znanost baš ne laska 
Carnapovim logičkim modelima i smatra ih znanstveno za- 
starjelima. Čini se da tu treba tražiti razlog što su Carnap i 
njegovi sljedbenici liberalizirali sve svoje stavove i poku- 
šali da ih dovedu u sklad sa znanstvenim činjenicama. S 
druge pak strane nije nam poznato da se ijedan fizičar slu- 
žio simboličkom logikom Carnapova tipa niti da je njezinom 
pomoću izvršio bilo kakvo spomena vrijedno znanstveno 
otkriće. 

Čini se da Carnapova temeljna zabluda leži u tome što 
nikako ne može uvidjeti da je znanost kao takva moguća 
samo uz pretpostavku nekih općenitih stavova koji bitno pre- 
stupaju svako iskustvo, premda zato eo ipso ne moraju spa- 
dati u transcendentnu metafiziku. Ti su općeniti stavovi 
ontološke prirode i počivaju na kategorijalnim strukturama 
ljudskoga opstanka u svijetu stvari. Taj opstanak nije samo 
racionalno-znanstven, nego je šireg karaktera i emocionalno 
određen, a znanost odatle izvire samo kao jedan od mogućih 
ljudskih susreta sa stvarima. Zar je npr. tehnika samo »pri- 
mjena« znanosti, da i ne spominjemo ustrojstvo međuljud- 
skih odnosa, društveno-povijesnu egzistenciju čovjeka, nje- 
govu ljubav, radost i bol, umjetničko stvaralaštvo, i napokon 
svojevrstan pogled na sve, samo filozofsko mišljenje? O svemu 
tome Carnap jedva da i sluti, ali su novije analitičke škole 
izvukle pouku iz raspada Bečkoga kruga pa zato više cijene 
i »običan jezik«. Scijentistički pojam filozofije kakav je Car- 
napov ne može uočiti drugi jezik nego onaj znanstveni kla- 
sične fizike uključujući Einsteinovu teoriju relativnosti, i po- 
lazeći od te svoje opsjene takva filozofija njome mjeri svaki 
drugi jezik, te ako se ovaj bez daljnjega ne uklapa u njegovu 
apriornu shemu, naprosto ga odbacuje kao »besmislen«!! 

Nadalje, metoda analize kao jedina metoda filozofiranja 
također je prekraika da prodre dalje od pojedinih činjenica 
i ne može ni postaviti pitanje o činjeničnosti činjenica, jer 
ono prelazi puki opstanak činjenice. Analitika je pogodna za 
matematiku i simboličku logiku, ali ne za sadržajne pro- 
bleme filozofije: svaka je sinteza za nju nedostupna, i zato 


? Usp. o tome pobliže: Danilo Pejović, Protiv struje, Zagreb 
1965, str. 35. 

ona sve može razbijati, ali veoma malo može sagraditi. U 
tome leži posljednji razlog neuspjeha Carnapova logičkog 
pozitivizma i sličnih tipova analitičke filozofije: nikakva 
kvantifikacija ne može mišljenju oduzeti njegov neotuđivi 
sadržajni kvalitet, pa ni matematizacija logike ne može iscrp- 
sti bitne filozofske probleme. 

Carnap neprestano raspravlja o jeziku isključivo kao 
oruđu koje se samovoljnom konvencijom može upotreblja- 
vati kako je koga volja, samo što u tome mora biti konse- 
kventan. Ali što ako je u jeziku artikulirano nešto nad-jezi- 
čno, prije svega ono što iza riječi stoji kao sadržajno znače- 
nje pojma, a iza pojma tvrdokorne stvari i njihove bitne 
strukture? Carnap je nemoćan da premosti jaz između riječi 
kao praznih znakova i punoće zbiljnosti koja nipošto nije 
amorfna masa, nego u sebi artikulirani i strukturirani svijet 
povijesti i prirode sjedinjen w ljudskoj proizvodnoj praksi. 

Još je Hegel u Fenomenologiji razotkrio sljepilo empiri- 
zma spram svojih vlastitih pretpostavki kad je u prvom po- 
glavlju opisao dijalektiku osjetilne izvjesnosti, ali ne kao 
znanja, nego kao mnijenja: 

»Kazujući ovaj ,ovdje', ,sada', ili nešto pojedinačno, 
kažem ja svako ,ovo', svaki ,ovdje', ,sada', ,pojedinačno'... 
Ako se pred znanost stavi-taj zahtjev kao njezin kamen ku- 
šnje koji ona ne bi mogla podnijeti da neku takozvanu ovu 
stvar ili jednoga ovog čovjeka deducira, konstruira, a priori 
nađe, ili kako se hoće izraziti, onda je pravo da taj zahtjev 
kaže koju ovu stvar ili koji ovaj ja on misli; ali to reći ne- 
moguće je« (Fenomenologija duha, Zagreb 1955, str. 60—61). 

Ova Hegelova kritika do srži pogađa svaki empirizam 
prigovorom da on ne može uopće izreći što hoće te na kraju 
kao i Wittgenstein mora šutjeti i pasti u agnosticizam i skep- 
ticizam, ili rezignirati u mistici. Ako se povrh toga ima u vi- 
du da Carnap nikada ne raspravlja o osjetilnim stvarima, ne- 
go samo o riječima koje same po sebi još nisu pojmovi, onda 
je to utoliko gore po njega. 

Na taj način imanentna dijalektika pobijanja metafi- 
zike omogućuje da se »metafizika« na svakom koraku osve- 
ćuje, budući da ona nije filozofski nadmašena, nego naprosto 
verbalno eskamotirana. Stav: »Znanost je jedina istina svi- 
jeta« nije znansiven, nego metafizički. Već običan jezik sa- 
drži u sebi meta-empirijsku, tj. transcendentalnu dimenziju, 

i bez toga ne bi bila moguća ne samo filozofija, nego ne bi 
bio moguć ni svagdašnji razgovor. Drugim riječima, ako se 
»metafizika« radi jednostavnosti u ovom kontekstu svede na 
meta-empiriju, onda je jasno da bi bez te druge dimenzije 
jezika običan govor, znanost pa i logička analiza svakoga je- 
zika bili nemogući. Prema tome odatle proizlazi da je svaka 
znanost već sama sobom svojevrsna meta-logika pa i »meta- 
-fizika« jer mora počivati na nad-znanstvenim, ontološkim 
temeljima koji iziskuju i drugu vrstu iskustva koje nije 
empirijsko. 

Nije li time i temeljna postavka Carnapova filozofiranja 
radikalno dovedena u pitanje, naime: da je svaka metafi- 
zika besmislena, jer je znanost jedina istinita spoznaja svi- 
jeta? Carnapovo se nastojanje svakako korjeni u konstelaciji 
da je metafizika nakon sloma njemačkog idealizma defini- 
tivno u raspadu. Jedan nusprodukt toga raspada tvori pozi- 
tivizam i neopozitivizam. Ali smrt metafizike nije isto što 
i smrt filozofije koja znade da se upravo u toj perspektivi 
nalaze novi putovi mišljenja koji vode izvan same filozofije 
kao misaoni i svjetovni prodor u nepoznate tajne svijeta. 

Carnapov je pokušaj filozofije kao logičke analize sva- 
kako pridonio logičkom bistrenju pojmova, raščišćavanju ne- 
kih problema i otkriću novih kalkula na području znanosti 
simboličke logike što služi kao teorijska osnova tehnike da- 
ljinskog upravljanja, elektronskih računara i kibernetike. 
Na tom je području njegov rad po svoj prilici najzaslužniji. 
Odstranivši pak sve bitne probleme iz filozofije Carnap ih 
svakako nije riješio nego samo svjetovno neutralizirao i tako 
filozofiju na loš način pomirio sa svijetom pozitivnosti. Takvo 
»računanje sa svijetom« nikako ne može doprijeti do onoga 
iskona gdje se ujedno s nama koji to shvaćamo izvorno kon- 
stituira naš svijet kao obzor zajedničkog ljudskog bivstvo- 
vanja i govor kao prostor artikulacije mišljenja toga povi- 
jesnog svijeta. Igra svijeta ostaje nedostiživa za bilo kakvu 
jezičnu igru. 

BERTRAND RUSSELL 


Različito od onih koji u ime zdravog razuma olako sum- 
njiče svaku filozofiju, i onih koji zastupajući radikalni empi- 
rizam ne umiju da naslute njegove granice, stara je vrlina 
engleske filozofije da na kraju svih sumnji posumnja i u sa- 
mu sumnju. »Britanci se razlikuju od drugih naroda moderne 
Evrope s jedne strane vrsnošću svojih filozofa, i s druge svo- 
jim preziranjem filozofije. U oba pogleda oni pokazuju svoju 
mudrost« — duhovito primjećuje najveći predstavnik njihove 
mudrosti u ovom stoljeću, skeptički humanist i konzervativni 
socijalist Bertrand Russell. Istaknuti učenjak i tvorac mo- 
derne logičke analize nikada nije držao da filozofija može 
kročiti naprijed nezavisno od znanstvenog istraživanja, a 
još manje da postoji neka zasebna filozofska problematika 
koja se ne bi mogla razmrsiti oruđem logike i ne bi bila pri- 
stupačna metodama znanosti. Utoliko je više u svom znan- 
stvenom radu spontano nailazio na takve granične probleme 
koji su potresali temelje matematike i fizike i nužno ga tje- 
rali filozofiji. Sve je u Russellovu stvaranju prepuno pa- 
radoksa: prosvjetiteljsko rušenje tradicionalnih predrasuda 
odaje okus gorčine žaljenja za starim svijetom; težnja za is- 
tinom često ide dotle da se jedva nazire mogućnost njezina 
nalaženja; borba protiv metafizike izaziva nesigurnost zdra- 
vog razuma; povjerenje u logiku graniči s mistikom. U svemu 
tome očituje se veliko intelektualno poštenje toga najdemo- 
kratskijeg aristokrata. Kao društveni kritičar on nikada nije 
štedio ni samog sebe niti mu je nedostajalo moralne hrabrosti 
da se za svoje ideje i politički angažira, premda ga to često 
stavlja i u neugodan položaj, pa čak i graniči s pretjeranom 
naivnošću. 


Lord Bertrand Russell rođen je 1872. u Chepstowu 
(Monmouthshire) u staroj aristokratskoj porodici kao unuk 
Johna Russella, poznatog državnika i britanskog premijera 

koji je 1832. uveo Reform Bill. Ostavši rano bez roditelja 
dječak je prvi odgoj dobio u djedovoj kući lektirom Johna 
Stuarta Milla. Godine 1890. započinje studij matematike i 
fizike na Trinity College u Cambridgeu, gdje 1895. postaje 
Fellow, a 1910. Lecturer. Kratko vrijeme radi u britan- 
skoj ambasadi u Parizu, ali ubrzo napušta diplomatsku 
službu, putuje u Berlin da bi upoznao njemačku socijalnu 
demokraciju, i vraća se akademskom pozivu. Već 1914. 
pozvan je prvi put kao gost-profesor na sveučilište Harvard 
u USA, i kasnije će u više navrata putovati u tu zemlju. 
Za vrijeme prvog svjetskog rata nije se htio odazvati voj- 
noj dužnosti i zbog širenja pacifističke propagande otpu- 
šten je sa sveučilišta, a 1918. zatvoren. Godine 1920. posje- 
ćuje Sovjetsku Rusiju, a zatim Kinu, 1927. osniva vlastitu 
privatnu školu gdje se nastava obavlja prema njegovim 
zamislima, ali taj pothvat, kao i mnoge druge, kasnije na- 
pušta. Godine 1931. dobiva nasljednu titulu Earla. Najve- 
ćim ljudima što ih je u životu osobno sreo smatra Glad- 
stonea i Lenjina, a njegovi su prijatelji jedno vrijeme bili 
filozofi G. E. Moore, A. N. Whitehead i L. Wittgenstein, 
pjesnik T. S. Eliot, i drugi prominentni Englezi, ali se sa 
svima prije ili kasnije razišao. Borbu Saveznika protiv sila 
Osovine u drugom svjetskom ratu iskreno je pomagao svo- 
jom živom riječju, a poslije bombardiranja Hirošime 1945. 
započinje intenzivnu političku djelatnost i propagandu pro- 
tiv nuklearnog naoružavanja i rata uopće. Usprkos pood- 
maklim godinama organizira »Komitet stotine« koji često 
demonstrira u Londonu na Trafalgar Squareu, aktivno uče- 
stvuje na mnogim mirovnim kongresima u inozemstvu, i 
svestrano se zalaže za ravnopravnost naroda i rasa u duhu 
miroljubive koegzistencije. Sve ga to ne smeta da nastavi 
i živu publicističku aktivnost, a 1950. dodijeljena mu je 
Nobelova nagrada za književnost. 

Kad netko gotovo sedamdeset godina javno djeluje u 
svojoj zemlji i svijetu, i gotovo svake godine objavi po 
jednu knjigu, teško je iz takva golema opusa izdvojiti ono 
što je najznačajnije. Bibliografija Russellovih publikacija, 
počevši od velikih monografija i akademskih rasprava do 
eseja, crtica i novinskih članaka, toliko je opsežna da i 
sama može biti predmetom zasebne rasprave. Povrh tradi- 
cionalnih filozofskih disciplina kao što su logika, meta- 
fizika, epistemologija i etika, ona obuhvaća veoma značajne 
radove iz matematike i fizike, dodiruje fiziologiju, biolo- 
giju i psihologiju, a ne ostavlja po strani ni političku filo- 
zofiju i sociologiju, pa čak zadire i u lijepu književnost. 
Ovdje ćemo spomenuti samo najistaknutije radove: 

Njemačka socijalna demokracija (German Social De- 
mocracy, 1896); Kritičko izlaganje Leibnizove filozofije (A 
Critical _Exposition of the Philosophy of Leibniz, 1900); 
Načela matematike (The Principles of Mathematics, 1903); 
Principia Mathematica (zajedno s A. N. Whiteheadom, 3 sv. 


1910—1913); Naša spoznaja izvanjskoga svijeta (Our Know- 
ledge of the External World, 1914); Načela društvene ob- 
nove (Principles of Social Reconstruction, 1916); Putovi k 
slobodi: socijalizam, anarhizam i sindikalizam (Roads to 
Freedom:  Socialism, Anarchism and Syndicalism, 1918); 
Mistika i logika (Mysticism and Logic, 1918); Filozofija lo- 
gičkog atomizma (The Philosophy of Logical Atomism; The 
Monist, 1918); Praksa i teorija boljševizma (The Practice 
and Theory of Bolshevism, 1920); Analiza duha (The Ana- 
lysis of Mind, 1921); ABC atoma (The ABC of Atoms, 1923); 
ABC relativnosti (The ABC of Relativity, 1925); Nacrt filo- 
zofije (An Outline of Philosophy, 1929); Brak i moral (Mar- 
riage and Morals, 1929); Osvajanje sreće (The Conquest of 
Happiness, 1930; usp. prijevod, Minerva, Subotica, 1963); 
Znanstveni nazor (The Scientific Outlook, 1931); Istraživa- 
nje o značenju i istini (An Inquiry into Meaning and Truth, 
1940); Povijest zapadne filozofije (A History of _ Western 
Philosophy, 1946; usp. prijevod, Kosmos, Beograd, 1962); 
Ljudsko znanje (Human Knowledge, 1948.; usp. prijevod, 
Nolit, Beograd, 1961); Nepopularni eseji (Unpopular essays, 
1950); Vrag u predgrađu (Satan in the Suburbs, 1954.; zbirka 
novela; usp. prijevod, Beograd, 1964); Ljudsko društvo u 
etici i politici (Human Society in Ethics and Politics, 19541; 
Moj filozofski razvitak (My Philosophical Development, 
1959). 


»Bertrand Russell je filozof bez filozofije« — ističe nje- 
gov biograf Allan Wood, i dodaje da je on u isti mah »filozof 
svih filozofija«. Polazeći od takvih premisa svakako nije lako 
odrediti povijesno mjesto jednog teoretičara, a još manje nje- 
gov prilog suvremenoj filozofiji. Usprkos tome nećemo pogri- 
ješiti ako kažemo da se Russellovo filozofiranje nadovezuje 
na tradiciju britanskoga mišljenja u svojoj opreci spram »Kon- 
tinenta«, i dotiče sva ona pitanja koja se reflektiraju u žarištu 
engleskoga duhovnog i političkog života u toku više od pola 
stoljeća. Russellovo vlastito nastojanje usredotočeno je na 
izgradnju mišljenja koje hoće da bude filozofija zdravog 
razuma, odnosno neka vrsta »Common sense metafizike«, uz 
pretpostavku da je nešto takvo moguce. Stojeći u najvećoj 
blizini pozitivizma, to mišljenje sebe također smatra »znan- 
stvenom filozofijom«, ali zastupajući naivni realizam i empi- 
rizam, ono je ipak dovoljno oprezno da se nikada dogmatski 
ne identificira ni s jednom od tih solucija, i ljubomorno čuva 
svoje pravo na stanovitu skeptičku distanciju prema svemu. 

Bilo da je riječ o teorijskim ili praktičkim problemima 
filozofije, svako Russellovo djelo iznova započinje postavlja- 

njem najelementarnijih pitanja, i premda u mnogim njego- 
vim spisima možemo naići i na česta ponavljanja nekih te- 
meljnih stavova, oni su svaki put izrečeni u novom kontekstu 
i označuju »novu fazu« razvitka svojega autora. Kako je Rus- 
sell veoma mnogo pisao, nitko nije u stanju da njegovo djelo 
strogo podijeli na određene faze, a još manje da postupno 
prikaže svu raznovrsnost žive problematike naših dana koja 
u njemu čas više, čas manje dolazi do riječi. 

Stari Russell ističe da se njegov filozofski razvitak može 
podijeliti na mnogo stadija već prema središnjem problemu 
koji ga je u stanovito doba zanimao. Pa ipak, on smatra da 
u njegovu filozofiranju postoje dvije glavne faze: prva, 
1899—1900, kad je prihvatio filozofiju logičkog atomizma i od 
Peana preuzeo tehniku matematičke logike. To je bila revo- 
lucija u njegovim nazorima, a sve kasnije promjene imaju 
karakter evolucije (My Philosophical Development, p. 11). 
Russellov filozofski interes niče iz dva izvora. Na jednoj stra- 
ni bila je to sumnja u religiju i ona je završila nevjerovanjem 
u slobodu volje, besmrtnost duše, pa i sam opstanak božji, 
dakle ateizmom. Na drugoj strani postojala je žudnja za iz- 
vjesnošću, nada u makar kakvo sigurno znanje, ako nigdje 
drugdje a ono bar u matematici, i ta je želja potaknula tra- 
ganje za sigurnim temeljima matematike. Tako ovaj teo- 
rijski nazor ima najmanje pravih filozofskih izvora, i od po- 
četka je neprijateljski raspoložen spram svake spekulacije. 
Naprotiv, Russellov nazor proizlazi iz »sinteze četiriju raz- 
ličitih znanosti — naime fizike, fiziologije, psihologije i ma- 
tematičke logike« (Ibid., p. 16). 

Nema sumnje da takvo nastajanje Russellove filozofije 
treba pripisati i okolnostima njegova školovanja. Kad je 1890. 
došao na sveučilište u Cambridge, britanska je akademska 
filozofija sva bila u znaku novohegelovstva. U Oxfordu je 
naučavao Bradley, a u Cambridgeu McTaggart. Malo poslije 
Russella u Cambridge je došao i G. E. Moore, i oba su mladića 
počela zastupati novohegelovski idealizam. Ali oduševljenje 
je ubrzo splaslo i javile su se sumnje u »ispravnost idealiz- 
ma«., Moore je igrao glavnu i odlučnu ulogu u toj pobuni pro- 
tiv idealizma, a Russell ga je slijedio: »Bradley je dokazivao 
da je sve u što vjeruje zdrav razum naprosto privid; mi smo 
se vratili u suprotan ekstrem i mislili da je realno sve što 
zdrav razum, koji nije pod utjecajem filozofije ili teologije, 

pretpcstavlja kao realno« — pisao je Russell kasnije osvrćući 
se na svoju mladost (usp. P. A. Schilpp [ed.], The Philosophy 
of Bertrand Russell, 1951, p. 8) 

Tako Russell pod utjecajem Mooreova neorealizma na- 
pušta idealizam i prihvaća zdravorazumsku vjeru u opstanak 
izvanjskoga svijeta fizičkih predmeta nezavisno od svijesti. 
Dva su Mooreova članka, »Priroda suda« (The Nature of 
Judgement, 1898) i »Odbijanje idealizma« (The Refutation 
of Idealism, 1903), objavljena u časopisu Mind, odlučno dje- 
lovala na Russella da postane realist. Tu presudnu ulogu 
Moorea u oblikovanju njegovih filozofskih nazora Russell je 
odmah javno priznao u predgovoru svojih Načela matematike: 
»U pogledu fundamentalnih pitanja filozofije moja je pozicija 
u svojim glavnim crtama izvedena iz Moorea«. 

Takvo nas iskreno priznanje, prirodno, ne smije zavesti 
da povjerujemo kako Russell i Moore zastupaju potpuno jed- 
nake poglede. Dok je Moore više bio zaokupljen odbijanjem 
idealizma, Russella je više zanimalo odbacivanje monizma: 
»... mi smo sebi dopustili da mislimo da je trava zelena, da 
bi sunce i zvijezde postojali iako nitko toga ne bi bio svjestan, 
i da također postoji neki pluralistički bezvremeni svijet pla- 
tonskih ideja« (Schilpp, The Philosophy of Bertrand Russell, 
p. 8, potcrtao D. P.). 

Naivni zdravorazumski realizam i pluralizam u Rus- 
sella su — na malo čudan način — povezani s jednim plato- 
nizmom koji se očituje kao realizam univerzalija: brojevi se 
pojavljuju kao zasebne strukture sa svojevrsnom egzistenci- 
jom nezavisno kako od empirijske zbiljnosti tako i od duha 
koji ih poima. Matematičkom načinu mišljenja, uostalom, 
oduvijek je bio blizak makar reduciran platonizam, i toj ten- 
denciji nije izbjegao ni Russell. No ako je neorealizam ujedi- 
nio Russella i Moora u njihovoj kritici idealizma, on ih je u 
isti mah i razdvojio postavši ishodištem dviju, doduše bliskih, 
ali ipak različitih analitičkih škola: filozofije običnoga jezika 
(philosophy of ordinary language) i logičkog pozitivizma. Rus- 
sellov kasniji razvitak neprestano stoji u bliskoj vezi s filo- 
zofskom lingvistikom, i on se uporno trudio da sve probleme 
filozofije rješava pomoću metode »Oceamove britve«, tj. po- 
jednostavnjujući ih do krajnje granice u skladu s osebuj- 
nim nominalističkim tumačenjem skolastičkog načela: entia 
non sunt multiplicanda. 

Tu »novu filozofiju« — kako je naziva Russell — on je 
od početka gradio oslanjajući se ponajprije isključivo na 
kvantitativne metode matematike, a kasnije više na istraži- 
vanja prirodnih znanosti, prije svega fizike. Okolnost što se 
fizika i matematika još od Aristotela bitno oslanjaju na »prvu 
filozofiju« (metafiziku) kao najviši oblik teorijskog znanja, 
imala je za posljedicu da je Russell taj odnos shvatio obrnuto 
i cijeloga se života kolebao između dva ekstrema: čas jedno- 
strano isticao nadvremeni značaj univerzalija, čas zastupao 
radikalni empirizam osjetilnog iskustva. Nije potrebno isti- 
cati koliko je to inkompatibilno. Konzekventan je, međutim, 
bio u tome što je oba gledišta svagda pokušavao opravdati 
logičkom analizom i u tom cilju poduzeo mnoga istraživanja. 

Kao što se Russell ne jednom rugao Hegelu što optimi- 
stički vjeruje u povijest kao siguran napredak u razvitku 
apsolutne ideje, tako je kasnije ironično gledao i na mladena- 
čki »viktorijanski optimizam« svojeg neograničenog povje- 
renja u matematiku nadajući se da se ona unaprijediti ljud- 
sko blagostanje. Štoviše, svoj opći nazor na prijelazu sto- 
ljeća smatra duboko asketskim i mističkim, o čemu svjedoče 
i ove emfatične riječi iz njegova eseja »Studij matematike« 
(1907): 

»Matematika, ispravno shvaćena, posjeduje ne samo is- 
tinu nego i najvišu ljepotu — hladnu i strogu ljepotu kao što 
je ljepota skulpture. Ona se ne obraća slabijim stranama naše 
prirođe, nedostaje joj sjajna nakićenost slikarstva ili glazbe, 
ali je uzvišeno čista i strogo savršena kao što to može poka- 
zati samo najveća umjetnost. Istinski duh ushićenja, zanos, 
čuvstvo da smo više od smrtnika, popratne pojave koje čine 
kamen kušnje najviše uzvišenosti, nalaze se u matematici je- 
dnako kao u pjesništvu« (Mysticism and Logic, usp. njem. pri- 
jevod Mystik und Logik, Wien, 1952, S. 63). 

Takvu vrstu misticizma broja prvi su zastupali Pitagora 
i Platon, i Russell ne krije da je njegovo uvjerenje bilo sli- 
čno (My Philosophical Development, p. 208). No njegovo je 
zanimanje za primjenu matematike uskoro ustupilo svoje 
mjesto interesu za temelje matematike kako bi odstranio 
matematički skepticizam. Od tog su časa matematika i logika 
u Russella nerazdvojno povezane, bilo da je riječ o pitanjima 
prve ili druge znanosti, ili o izgradnji takve discipline koja 
svu matematiku nastoji da izvede iz temeljnih načela logike 

— matematičke logike ili logistike. Ta znanost Russellu du- 
guje mnogo, ali kao posebna znanost ne ide u ovaj prikaz. 

Naprotiv, potrebno je da se ponajprije upoznamo s nekim 
fundamentalnim Russellovim nazorima o logici i matematici 
kao disciplinama na kojima se temelji njegova epistemologija, 
teorija znanosti, pa i svojevrsna metafizika. Te je poglede 
Russell postepeno razvijao počevši od svoje knjige o Leibnizu 
razmatrajući načela matematike i logistike (sam i zajedno 
s Whiteheadom), sve do problema spoznaje izvanjskoga svi- 
jeta kojim se bavi uoči prvoga svjetskog rata. U to doba on 
uspijeva oblikovati sva načela svoje logičke analize i u ka- 
snijim ih radovima samo donekle modificira, ali i danas na- 
glašava da njegov razvitak valja shvatiti kao »postepeno 
povlačenje od Pitagore« (My Philosophical Development, 
p. 208). 

Općefilozofski aspekt logistike najviše dolazi do izra- 
žaja u tri najvažnije Russellove teorije iz toga vremena na 
kojima on gradi sve svoje filozofske nazore. To su teorije 
izvanjskih relacija, teorija tipova i teorija deskripcije. 

Russellova kritika Bradleya nije smjerala samo na novo- 
hegelovski idealizam, nego protiv svake monističke metafi- 
zike, osobito one Spinozine, Leibnizove i Hegelove. Russell 
je, naime, smatrao da svi ti monistički sistemi počivaju na je- 
dnoj logičkoj pretpostavci koju on naziva »naukom unutar- 
njih relacija« i suprotstavlja joj svoju »nauku izvanjskih re- 
lacija«. »Aksiom unutarnjih relacija« tvrdi da svaka relacija 
između dva termina izražava prije svega unutarnje osobine 
oba termina, i u krajnjoj liniji osobinu cjeline što je tvore oba 
termina. No, taj aksiom važi samo za simetrične relacije (npr. 
između dva brata), ali ne i za asimetrične (npr. otac — sin) 
gdje referens i relatum ne mogu izmijeniti mjesta, jer se u 
protivnom slučaju sama relacija ukida. Ili, uzmimo drugi pri- 
mjer, relaciju ranije. Kad kažemo: »A je ranije od B«, onda 
B ne može biti ranije od A. Pokušamo li relaciju izraziti po- 
moću pridjeva A ili B, tj. A je ranije, odnosno B je ranije, 
nestaje relacija »ranije«, jer A ne može biti ranije od B ako 
je B u isti mah ranije od A. Pomoću aksioma unutarnjih re- 
lacija ne mogu se dakle objasniti asimetrične relacije, a upra- 
vo one čine velik dio matematike, do čega je Russellu jedino 
i stalo. Ali aksiom unutarnjih relacija nije drugo do logička 

formulacija ontološkog monizma prema kojemu se svaka rela- 
cija temelji na prirodi cjeline što Russell izjednačuje sa sta- 
vom da zapravo opstoji samo jedna stvar ili supstancija. 
Odatle proizlazi i tradicionalna predikativna logika koja drži 
da se svaki stav sastoji od jednog subjekta i predikata, a to 
znači da bi svi istiniti stavovi morali biti analitički i svaka bi 
raznovrsnost u svijetu bila nemoguća. Svemu tome Russell 
suprotstavlja svoju relacionističku logiku koja ne operira više 
pojmovima nego »terminima«. Smatrajući hegelovski dija- 
lektički identitet u razlici apsurdnim, Russell tom logičkom 
teorijom utemeljuje svoj pluralizam. Premda je kasnije na- 
pustio mnoge svoje nazore iz mladosti, ostao je pristaša plu- 
ralizma: »Još uvijek zastupam nauku o vanjskim relacijama 
i pluralizam... Još uvijek držim da jedna izolirana istina 
može biti potpuno istinita. Još uvijek držim da analiza nije 
krivotvorenje« (Ibid., p. 63). 

Logičku tehniku u matematici Russel! je preuzeo od 
Fregea i Peana, i kasnije je u Principia Mathematica obli- 
kovao vlastiti simbolički sistem. Glavni je cilj toga djela bio 
da se cjelokupna matematika deđucira iz čisto logičkih pre- 
misa, a običan jezik kao nedovoljno precizan, zamijeni umjet- 
nim, simboličkim. U tom, možda najznačajnijem djelu mo- 
derne logike, Russell je razvio teoriju tipova i teoriju des- 
kripcije. 

Teorijom tipova Russell ie pokušao riješiti neke dotada 
nerješive antinomije matematike, a osobito teorije skupova 
i teškoće Cantorovih određenja glavnih i rednih brojeva. Pro- 
blem se sastoji u skupu svih skupova koji ne sadrži sama 
sebe. Logički se tipovi razlikuju kao individue, klase i klase 
klasa, a svaki subjekt ili predikat pripadaju nekom određe- 
nom tipu, samo što predikat mora pripadati višem tipu koji 
je subjektu neposredno nadređen. Postoji dakle stratifikacija 
ili hijerarhija tipova, i prema tome izraz »skup svih skupova« 
pripada višem tipu i ne može se izjednačiti s nižim tipom 
»skupa«, jer u protivnom slučaju nastaju nerješiva protivu- 
rječja. Rješavajući taj paradoks Russell je došao do zaključka 
da ima više klasa stvari nego samih sivari, odnosno više sku- 
pova nego brojeva, jer »klase« ili »skupovi« nisu »stvari« ni 
»brojevi«, nego naprosto načini govora ili konvencije. 

Središnja misao obiju teorija svakako je nominalističkog 
karaktera: ima takvih »termina« u govoru kojima ne odgo- 
vara više ništa realno u zbiljnosti, i na taj se način znatan dio 
tradicionalnih filozofskih pitanja razrješava pravilima o is- 
pravnoj upotrebi riječi! 

Teorija deskripcija zaokružuje te Russellove nazore u 
znaku kKrilatice: »Ne dopustite gramatici da stvara propise 
ontologiji«. Slijedeći Fregeovo razlikovanje »smisla« (Sinn) 
i »značenja« (Bedeutung) Russell je u jednom članku »O ozna- 
čavanju« (On Denoting. Mind 1905) prvi put iznio tezu o po- 
trebi razlikovanja između stavova koji se odnose na sveukup- 
nost stavova, i stavova koji su članovi te sveukupnosti. On 
se suprotstavio Meinongovu shvaćanju da svakom stavu od- 
govara ako već ne objekt, onda »objektiv« kao nešto inten- 
dirano, što se zasniva na pretpostavci da svaki jezični iskaz 
smjera na nešto predmetno. Uzmemo li npr. iskaz o »zlatnom 
brdu« ili »okruglom kvadratu«, tj. kaže li se da oni »jesu« ili 
»nisu« te odatle zaključimo da »nešto što nije ne opstoji«, iz- 
laži da bi svakom stavu morao odgovarati neki faktički ops- 
tanak ili neopstanak, inače se o njemu ne bi moglo govoriti. 


Dok je Whitehead u Principia Mathematica prije svega 
rješavao matematičke probleme, Russell kaže da su filozofski 
bili prepušteni njemu, i u tom opsežnom spisu detaljno raz- 
vija složenu teoriju đeskripcija. Temeljni je smisao te nauke 
u tome da se logička i gramatička struktura stava ne smije 
zamijeniti. Jedno se znanje stieče »poznanstvom« (Acquain- 
tance), drugo »opisivanjem« (Description), i te dvije vrste 
znanja nipošto nisu identične. Konačan je ishod te teorije da 
sva varka proizlazi iz kopule »jest« koja zavodi na pomisao 
da svakoj logičkoj egzistenciji odgovara neka realna. Predi- 
kativna je logika u cjelini žrtva te zablude, i Russell će odatle 
izvesti dalekosežan zaključak da se egzistencija može tvrditi 
samo u pogledu deskripcije, i time je isključeno njezino re- 
alno značenje. 

Russell toj teoriji pripisuje epohalan karakter, drži da 
ona rješava mnogo »nerješivih« tradicionalnih problema time 
što ih proglašava prfvidnim i definitivno ih odstranjuje iz 
filozofije. Smatrajući teoriju deskripcija svojim najznačajni- 
jim prilogom logici, Russell po svoj prilici nije pretjerao: 
implicitno, naime, ona provodi razlikovanje stavova i stavo- 

va o stavovima, pokušava spriječiti pseudoupotrebu jezika 
uvođenjem hijerarhije jezika. Upravo tim idejama meta-je- 
zika, meta-logike i meta-lingvistike Russell zapravo nadomje- 
šta meta-fiziku koju je izagnao iz filozofije isključenjem pro- 
blema egzistencije, tj. bitka iz svakog ozbiljnog raspravlja- 
nja. Time on postaje začetnik logičke sintakse i semantike te 
utječe na Wittgensteina, Carnapa i Tarskog. Sigurno je. me- 
đutim, da je u toku vremena jačao i obratan utjecaj logič- 
kog pozitivizma na njega, štoviše, u njegovoj »srednjoj fazi« 
on je bio najbliži pozitivizmu. Osobito je Wittgensteinova fi- 
lozofija »Tractatusa« na njega ostavila dubok dojam, dok su 
se kasnije njihovi putovi sve više razilazili. 

Nema sumnje da su Russellove zasluge za razvitak lo- 
gistike najznačajnije, ali je manje izvjesno da je taj rad išta 
pridonio sadržajnom riešavanju filozofskih problema koji se 
nipošto ne mogu svesti na logiku. 

Bez obzira na svoje veće ili manie približavanie poziti- 
vizmu. behaviorizmu i pragmatizmu, Russell je uvijek zadr- 
žao temelino uvjerenje da je logika bit filozofije. i shodno 
tome služio se logičko-analitičkom metodom pri razmatranju 
svih epistemoloških, etičkih i metafizičkih problema. 

»Svaki filozofski problem, ako se podvrgne nužnoi ana- 
lizi i čišćenju. pokazuje ili da zbilja nije uopće filozofski, ili 
da ie, u smislu u kojem ja upotrebljavam tu riječ. logički 
problem« (Our Knowledge of the External World [1914], re- 
printed 1952, p. 42). 

Problem »opstanka izvanjskoga svijeta« i odnosa svijesti 
spram iskustva tvori ishodište Russellove epistemologije koju 
on fundira logičko-analitički, a matematičku logiku određuje 
naprosto kao filozofsku logiku. Njene su odlike u tome što ona 
omogućuje da se filozofija bavi više apstraktnim konceptima 
nego verbalnim rezoniranjem, što pruža plodne hipoteze + na- 
posljetku — što je najvažnije — »omogućuje nam da brzo 
uvidimo što je najmanja zaliha građe pomoću koje se može 
konstruirati neka logička ili znanstvena tvorba« (Ibid., p. 51). 

Tako se epistemologija izgrađuje logistički i Russell vje- 
ruje da će filozofija samo na taj način uspjeti da postane 
objektivna znanost. Ta scijentistička teorija spoznaje ekstrem- 
no je senzualistička, a empirizam u njoj prelazi u solipsizam. 

»Filozofija koju zastupam mogla bi se zvati logički ato- 
mizam ili apsolutni pluralizam, jer ona doduše tvrdi da ima 
mnogo stvari, ali poriče da ima neka, od tih stvari sastavljena, 
cjelina« (Mysticism and Logic, njem. prijevod S. 111). Svijet 
se sastoji od mnogih stvari s bezbrojnim kvalitetima i relaci- 
jama, ukratko od senzibilija (sensibilia). Fakli ili činjenice 
nisu samo stvari, nego podjednako osobine i relacije. Svaka 
tvrdnja izražava neku takvu činjenicu. i iskazuje se u stavo- 
vima koji mogu biti istiniti ili lažni. Stavovi (propositions) o 
jednoj činjenici zovu se atomski stavovi (atomic propositions), 
budući da ima drugih stavova u koje atomski ulaze kao što su 
atomi sadržani u molekuli. U jeziku dakle postoje analogne 
strukture s činjenicama, a činjenice se konstituiraju putem 
osjetilnih podataka (sense-data). Empirijska evidencija kao 
kriterij istine, međutim, važi samo za atomske stavove, manie 
za molekularne (molecular propositions). a najmanje za opće 
(genera! propositions). Kako onda postići sigurnost spoznaje? 

Problem se komplicira utoliko što se time obuhvaćaju 
samo obične činjenice svagdašnjeg iskustva. Fizičke stvari 
nisu dakle ono što svatko vidi. nego »serije aspekata koje slu- 
šaju zakone fizike« (Ibid.. p. 115—116). 


Takva fenomenalistička i subjektivistička definicija stva- 
ri (materije) dovela je Russella do mnogih teškoća i stavila u 
pitanje izvjesnost fizikalne spoznaje. Odnos opažanja i fizike 
postao ie za Russella okvir istraživanja mogućnosti spoznaje 
izvanjskoga svijeta. Ako su stvari rastvorene u tačke, tre- 
nutke i čestice ili prostorno-vremenske intervale. onda nastaie 
pitanje tko te elemente sjedinjuje u »stvari«? Držeći se jed- 
nostrano indukcije Russell nije mogao zaključiti drugo, nego 
da je termin »spoznaja« (knowledge) neprecizan. i predložio 
da ga se zamijeni precizniiim (!): »vjerojatno mnijenje« (pro- 
bable opinion). Drugo i nije bilo moguće kad je spoznajni 
problem rješavao ekstremno empiristički smatrajući da se fi- 
zikalni objekti konstruiraju kao strukture sastavljene od 
atomskih elemenata iskustva. Nesigurnost takva induktivi- 
stičkog apsolutizma on je pokušao odstraniti uvođenjem dva 
i više »promatrača« (observer) koji promatraju isti objekt s 
različitih strana. Raznovrsni izgledi objekta u raznim per- 
spektivama, otkrivajući se osjetilima, konstituiraju se u »sno- 
pove događaja« (bundles of events) koji su izazvani nečim 

što se u fizici običava odrediti »uzrokom« (cause). Naposljet- 
ku, Russell zove u pomoć i psihologiju. Pozivajući se na Ma- 
chovu Analizu osjeta on također završava u solipsizmu koji 
nikako ne može preskočiti svoju vlastitu sjenu i postići iz- 
vjesnost u izvanjskom svijetu. 

Pod utjecajem behaviorizma i pragmatizma Russell je 
kasnije napustio logički atomizam i opredijelio se za neutralni 
monizam. Analizirajući termin »svijest« Russell zaključuje: 
»Postalo je moguće da se duh i komad materije smatraju 
logičkim konstrukcijama napravljenim od materijala koji se 
bitno ne razlikuje i kadšto je identičan. Postalo je moguće 
zamisliti da je ono što fiziolog smatra materijom u mozgu 
odista sastavljeno od misli i osjećaja, i da je razlika između 
duha i materije naprosto stvar dogovora« (My Philosophical 
Development, p. 139). 


Russell, prema tome, kroči tradicionalnim stopama ra- 
dikalnog empirizma koji nužno vodi u subjektivizam i agno- 
sticizam. Primjena logistike na spoznajni problem nužno ga 
dovodi do rastvarania pojma supstancije i uzroka u proste 
jezične konvencije. No, kao obično, on je kasnije postepeno 
napustio taj radikalni nazor. Ponajprije je kritizirao Jame- 
sov pragmatizam ističući da se istinitost nekog empirijskog 
uvjerenja ne može suditi po efektima, nego samo po uzrocima. 
Nije poštedio ni logički pozitivizam, oštro mu zamjerajući što 
logičku analizu svodi na praznu igru riječi: »Čini se da se on 
zanima ne svijetom i našim odnosom spram njega, nego je- 
dino različitim načinima na koji luckasti ljudi mogu reći luc- 
kaste stvari« (Ibid., p. 230). 

U neposrednoj vezi s Russellovom cpistemologijom stoji 
i njegova teorija znanosti. Znanost je u prvom redu znanie 
određene vrste, koje traži općenite zakone povezujući izoli- 
rane činjenice. Postepeno je znanost potisnula svoje značenje 
znanja u pozadinu u korist znanosti »kao moći manipulira- 
nja prirođe«. Premda kao tehnika može imati malu vrijed- 
nost, praktičko značenje znanosti tako je golemo da se s 
njom ne može mjeriti umjetnost. 

Makar se čini da Russell gotovo religiozno vjeruje u zna- 
nost, on je često dovoljno kritičan da uoči njezinu dvostruku 
granicu. Prva je granica znanosti u njezinu induktivnom ka- 
rakteru: »Svi znanstveni zakoni počivaju na indukciji koja je, 

promatrana kao logički proces, otvorena sumnji i nije u sta- 
nju da pruži izvjesnost« (The Scientific Outlook [1931], 3. ed. 
1954, p. 69). 

Druga je i mnogo oštrija granica znanosti ona koju po- 
stavljaju vrijednosti (values). Njih znanost ne može dokazati 
ni opovrći, jer one pripadaju posve drugom svijetu ideala: 
»Sfera vrijednosti leži izvan znanosti, osim utoliko što se 
znanost sastoji u bavljenju spoznajom« (Ibid, p. 275). Upravo 
u tome krije se stanovita opasnost, naime mogućnost njezine 
zloupotrebe u nehumane svrhe. Znanstvena tehnika mora vo- 
diti računa o tome da njezina primjena obogaćuje ljudski 
život. Ako opstoje dva vječna izvora filozofije, kako misli 
Russell, mistika i logika, vjera i znanje, znanost ne smije ni- 
kada prestati da teži istinoljubivosti: »... Znanost je sve više 
zamijenila moć-znanje (power-knowledge) za ljubav-znanje 
(love-knowledge), i kada ta zamjena postaje potpuna znanost 
sve više teži da postane sadistička« (Ibid, 272—273). 

Po svemu se dakle čini kao da Russel! povlači granice 
između scijentizma i svoje analitičke filozofije, a isto to do- 
lazi do izražaja i u njegovu bavljenju problemom ne-demon- 
strativnog zaključivanja (non-demonstrative inference): on 
pokušava uvidjeti granice empirizma. To ga je pitanje zao- 
kupljalo u kasnijim godinama i riječ je o sumnji koja se u nje- 
mu javila u pogledu samog ishodišta empirizma. Naime, ako 
sva spoznaja izvire iz iskustva, onda se mora moći opravdati 
samo indukcijom. Indukcija je, međutim, nezavršen postupak, 
progres in infinitum, i stoga nikada ne može pružiti strogo 
izvjesno znanje. Ali takav negativan rezultat protivurječi 
ne samo postupcima zdravoga razuma, nego i znanosti: ako 
ne i u svemu, u nekim svojim zaključcima oni postupaju ne- 
pokolebljivo izvjesno. Prema tome, opstanak zdravog razuma 
i znanosti dovodi u sumnju glavnu tezu empirizma. Opreka 
logičke deduktivne nužnosti i empirijske induktivne vjerojat- 
nosti Russellu je dugo bila prikrivena, ali je na kraju ipak 
iskrsla u svojoj oštrini i stavila ga pred alternativu da raz- 
dvoji ono od početka nepomirljivo i samo prividno pomireno 
u njegovu djelu: dogmatizam logike i skepticizam iskustva. 
Postoji li ikakvo rješenje te antinomije? 

Izlaz iz toga tjesnaca Russell je našao u kompromisu: 
osim deduktivne i induktivne spoznaje on prihvaća i neku 
treću koja nije definirana, ali bi po svemu sudeći mogla biti 

nešto kao neposredan uvid ili zrenje. Drugim riječima, ako 
sve analitičke spoznaje izviru iz uma, a sintetičke iz iskustva, 
zar sigurna spoznaja ne zahtijeva i nešto treće što omogućuje 
oboje, a što je Kant nazvao »sintetičkim sudovima a priori« 
i pripisivao im općenitost i nužnost? 

Russell neće da bude kantovac, nego sebi pomaže termi- 
nom apriorne vjerojatnosti (!) i uvodi čak pet postulata: kva- 
zi-permanencije, odvojivih kauzalnih nizova, prostorno-vre- 
menskog kontinuiteta, strukturalni postulat i postulat analo- 
gije (Ljudsko znanje, Beograd 1961, str. 472). 

Ako je započeo svoje filozofiranje ugledavši se na Leibni- 
zovu mathesis universalis i svoju zadaću shvatio kantovski 
kao filozofsko zasnivanje znanosti, njegova misao završava 
hjumovskim skepticizmom. Dopuštajući da logika možda ima 
i neki ontološki temelj, on je došao čak dotle da prihvati neku 
kvazi-metafiziku: »Što mislimo da promatramo više je nego 
što u stvari promatramo, dodajući to ,više' zdravorazumskom 
metafizikom i znanošću. Ja ne sugeriram da moramo potpuno 
odbaciti metafiziku i znanost zdravog razuma...« (My Phi- 
losophical Development, p. 206—207). Usprkos tome on se 
nije precizno izrazio o tome kakav status treba pripisati nje- 
govoj filozofiji u cjelini: logički, epistemološki ili ontološki? 

Ali takva teorija »common-sense metaphysiscs« opet nije 
sigurna: »Univerzalni se skepticizam ne može odbaciti, ali se 
također ne može prihvatiti«, Najkomičnije je što Russell tu 
svoju posljednju dvojbu još preporuča »prije kao znanost 
nego kao filozofiju«! 

Nije teško uvidjeti da se na takvim agnostičkim teme- 
ljima nipošto ne može izgraditi neka praktička filozofija. 
Analitička filozofija i pozitivizam najprije apstraktno su- 
protstavljaju pozitivnu funkciju znanosti kao spoznaje zakona 
prirode u cilju predviđanja njezina »ponašanja« kritičkoj 
funkciji znanosti kao refleksiji o njezinoj vlastitoj racional- 
nosti. Zatim ljudsku praksu kao moralno i političko djelova- 
nje potpuno podvrgavaju tehničkoj perfekciji industrijskog 
društva i svaku drugu mogućnost djelovanja izoliraju na pri- 
vatnu egzistenciju, njezina čuvstva i želje. Rezultat takve 
»analizee ne može biti drugo do potpuno sljepilo svake racio- 
nalnosti znanja i djelovanja spram svojih vlastitih ciljeva i 
granica. Upravo zbog toga sve ono što je Russell cio niz godina 
pisao o društvu, religiji, politici i etici ni on sam ne smatra 

filozofijom nego privatnom publicistikom!. Zato uopće i ne 
govori o tim problemima u osvrtu na svoj filozofski razvitak. 

U svojoj kritici religije Russell postupa poput onih koji 
obrću fiziko-teleološki dokaz božje egzistencije. On drži da 
realno zbivanje u svijetu nipošto nije svrsishodno, nego kao- 
tično, i stoga ne vjeruje u providnost. Propovijedajući žensku 
emancipaciju i seksualnu slobodu on smatra da se tajna 
spolnosti može razriješiti kao matematička formula: »Spol- 
nost se mora promatrati na isti način kao što se objašnjava 
da soda-voda dolazi iz sifona«. Sreću će ljudi »osvojiti« raz- 
boritim premišljanjem tražeći dobre razloge da sebi dokažu 
kako neka iznenadna nesreća nije baš tako velika: »dobro 
odmjerenim naporima mnogi nesretni ljudi mogu da postanu 
sretni«! 

Nalik Huxleyjevoj slici u romanu Brave New World Rus- 
sell je jednom poluironično-poluozbiljno ocrtao svoju utopiju 
»znanstvenog društva«. Ono se ostvaruje primjenom znan- 
stvene tehnike u biologiji, fiziologiji i psihologiji. Biokemija 
će svakoga usrećiti, svjetski će jezik biti esperanto ili pidgin- 
-English, i stvorit će se svjetska vlada (The Scientific Outlook, 
p. 220—221). Ljudska će se vrsta znanstveno reproducirati 


! Dobar primjer za to pružaju i njegove čas bizarne, čas 
maliciozne anegdote u »Povijesti zapadne filozofije«, kao npr. 
paralela između Sv. Augustina i Marxa: »Židovski kalup za po- 
vijest, prošlu i buduću, sastoji se u snažnom pozivu ugnjetenima 
i nesretnima svih vremena. Sv. Augustin je taj kalup prilagodio 
kršćanstvu, Marx socijalizmu. Da se razumije Marxova psiholo- 
gija, trebalo bi upotrijebiti slijedeći rječnik: 


Jehova — dijalektički materijalizam 
Mesija — Marx 

izabrani — proletarijat 

crkva — komunistička partija 

dolazak carstva nebeskoga — revolucija 
pakao — kažnjavanje kapitalista 
milenij — komunistička zajednica 


Izrazi na lijevoj strani daju emocionalni sadržaj izraza na 
desnoj strani, i baš taj emocionalni sadržaj koji je bio blizu svi- 
ma koji su dobili kršćanski ili židovski odgoj, učinila je vjero- 
jatnom Marxovu eshatologiju. Sličan bi se rječnik mogao na- 
praviti i za naciste, ali njihove su koncepcije, u usporedbi s 
Marxom, bile bliže starozavjetnim shvaćanjima nego kršćanskim, 
a njihov Mesija više liči na Makabeja nego na Krista« (Usp. 
Istorija zapadne filosofije, Beograd, 1962, str. 358). 

fcrtiliziranjem embrija u retortama (Ibid, p. 260), i već u tre- 
nutku začeća umjetno selekcionirati u pripadnike vladajuće 
klase znanstvenika ili manuelne radnike (Ibid., p. 257). »Na- 
ravno, postojat će i jedna službena metafizika koja će se 
smatrati intelektualno beznačajnom, ali politički sakrosankt- 
nom« (Ibid., p. 256), a za to će se pobrinuti cenzori koji će 
državnim mikrofonima prisluškivati svaki razgovor. (Ibid., 
265). U tom društvu neće biti zadovoljstva ni radosti, nego će 
vladati opći sadizam. Russell takvu sliku nabacuje samo kao 
vjerojatnu mogućnost koja bi se mogla ostvariti ako ljudi 
jedni druge više ne budu ljubili. 

Svoje realne nazore na društvo i politiku on je uvijek 
izvodio iz načela »da je u našim danima, kao i u danima 
Lockea, empiristički liberalizam (koji nije inkompatibilan s 
demokratskim socijalizmom) jedina filozofija koja se može 
Prihvatiti« (Unpopular Essays, 3. ed. 1958, p. 33). 


Kao laburist i sam je dvaput kandidirao na izborima, ali 
je oba puta propao. Premda je oktobarska revolucija pobu- 
dila njegove simpatije, putovanje u Rusiju i susret s Lenjinom 
nisu ispunili njegova očekivanja, i on je ostao protivnik mark- 
sizma. Kao pacifist i humanist, međutim, on je cio svoj život 
posvetio borbi za demokraciju i mir, što ga je ponekad dovo- 
dilo u sukob sa službenom politikom britanske vlade, osobito 
poslije drugog svjetskog rata. 

"Nažalost, njegovi apeli protiv rata nikada nisu imali 
ozbiljnu filozofsku podlogu, a politički su djelovali naivno, 
i to treba promatrati kao neminovnu posljedicu njegove emo- 
tivističke etike. Tvrdnjom, naime, da su vrijednosni sudovi 
isključivo emocionalne prirode i da ne izražavaju objektivno 
nego samo subjektivno čuvstvo onoga iko ih izriče, Russell 
je svoje vlastito držanje i moralni stav lišio svake čvrsie 
osnove i prepustio ga ćudljivosti javnog mnijenja. Zato se i 
događa tragičan paradoks u njegovu životu: ono što teorijski 
afirmira, to praktički negira, kao i obratno, i ne može naći 
pomirenje između svoje teorije i prakse. 

Drugi važan propust u njegovu stvaranju proizlazi iz 
činjenice što je previše i odviše brzo pisao: »Diktiram u hi- 
trom tempu, tako brzo kao što stenografkinja može slijediti. 
Nikada ne korigiram ni jednu riječ... Dolazim na tri tisuće 
riječi dnevno... Kad moram napisati knjigu od 60.000 riječi, 

započinjem 20 dana prije nego što je moram predati naklad- 
niku«, rekao je jednom prilikom svom biografu Allanu Woodu. 
Usprkos tome, mnogi ga smatraju jednim od najboljih en- 
gleskih prozaika našega doba. Možda je zato i dobio Nobelovu 
nagradu za književnost, ali (kad bi takve bilo) malo je vje- 
rojatno da bi je mogao dobiti za filozofiju. 


4 Suvremena filozofija Zapada 49 


JOHN DEWEY 


Raznovrsnost orijentacija suvremenog filozofskog mišlje- 
nja gotovo svagdje dovodi do izraza različite i suprotne ten- 
dencije povijesnog razvitka evropske kulture. Ukoliko se 
evropski način života u drugim krajevima svijeta više širi, 
utoliko Evropa postepeno gubi značenje središta svijeta, a 
društvene strukture koje proizlaze iz završne etape novovje- 
kovne povijesti proizvode analogne misaone tvorbe starome 
svijetu. Pa ipak, izgradnja novovjekovnog industrijskog dru- 
štva nigdje nije napredovala tako brzo u širinu i dubinu kao 
u Novome svijetu, u Sjedinjenim Američkim Državama. Gi- 
gantski razmjeri američke industrijalizacije fascinirali su i 
mnoge evropske duhove, ali svoj neposredni filozofski izraz 
imaju samo u pragmatizmu, a ponajviše u djelu Johna De- 
weya. On je prvi američki filozof koji je stekao svjetski glas, 
i usprkos tome što je doživotno bio akademski građanin, još 
uvijek je najpoznatiji američki intelektualac, prosvjetitelj, 
reformator, radikalni politički demokrat i javni radnik ovoga 
stoljeća. S njime Amerika ulazi u kulturnu povijest današnje- 
ga svijeta. Različito od logičkog pozitivizma, međutim, koji 
filozofski apsolutizira mišljenje suvremene znanosti, pragma- 
tizam, a osobito Deweyev instrumentalizam, filozofski je glas- 
nogovornik tehnološkog optimizma, ne samo vjere u znan- 
stvenu spoznaju nego spasonosnog pouzdanja u industrijsku 
tehniku kao jedini način bitka prirode i čovjeka. Uza sve 
razlike u pojedinostima, to je tačka prema kojoj teže i u njoj 
se sastaju sve teorije Carnapa, Russella i Deweya. 


John Dewey rodio se 1859. u Burlingtonu (Vermont, 
Nova Engleska), u »middle class« obitelji koja vuče podri- 
jetlo od prvih engleskih doseljenika iz Staroga svijeta. Stu- 
dirao je na koledžu u Vermontu i ondje stekao bakalaureat 
(B. A.) produžio studije na John Hopkins University i 
završio ih doktorskom (Ph. D.) disertacijom o Kantovoj 
psihologiji, koja nikada nije objavljena. Karijeru sveuči- 


4“ 51 


lišnog profesora započeo je 1884. na sveučilištu Michigan i 
nastavio na sveučilištu Minnesota sve do 1894, kada pri- 
hvaća poziv sveučilišta u Chicagu i postaje profesor filo- 
zofije i pedagogije. Razvijajući intenzivnu filozofsku i pe- 
dagošku djelatnost on 1897. osniva vlastitu »laboratorijsku 
školu« gdje eksperimentira sa svojim novim pedagoškim 
metodama, i započinje temeljitu reformu američkog škol- 
stva koja u toku vremena zadobiva sve više pristalica u 
SAD i u inozemstvu. Od 1904—1929. on je profesor na 
Columbia sveučilištu u New Yorku, i kao vladin savjetnik 
za pedagoška pitanja provodi dvije godine u Kini gdje se 
prema njegovim planovima izgrađuje novi prosvjetni si- 
stem. U istom svojstvu kraće vrijeme boravi u Turskoj i 
Meksiku, a 1928. posjećuje SSSR. Kao (filozof, reformator i 
javni radnik živo sudjeluje u američkom duhovnom i poli- 
tičkom životu sve do duboke starosti. Umire u New Yorku 
1952. 

Iz opsežne bibliografije njegovih djela možemo ovdje 
navesti samo uži izbor: Skola i društvo (The School and 
Society, 1899); Studije iz logičke teorije (Studies in Logical 
Theory, 1903); Etika (Ethics, 1908 — zajedno s J. H. Tuft- 
som); Eseji o eksperimentalnoj logici (Essays in Experimen- 
tal Logic, 1916); Demokracija i obrazovanje (Democracy 
and Education. 1916); Obnova u filozofiji (Reconstruction 
in Philosophy, 1920); Ljudska priroda i ponašanje (Human 
Nature and Conduct, 1922); Iskustvo i priroda (Experience 
and Nature, 1925); Traženje izvjesnosti (Quest for Certainty, 
1929); Filozofija i civilizacija (Philosophy and Civilization, 
1931); Umjetnost kao iskustvo (Art as Experience, 1934); 
Logika: teorija istraživanja (Logic: The Theory of Inqui- 
ry, 1938; usp. prijevod, Nolit, Beograd 1962); Sloboda i 
kultura (Freedom and Culture, 1940); Ljudski problemi 
(Problems of _ Mcn, 1946); Poznavanje i poznato (Knowing 
and the Known, 1950, zajedno s A. F. Bentleyem). Litera- 
tura o Deweyu kao filozofu, pedagogu, političaru i javnome 
radniku također je veoma bogata, uli je ovdje moramvu 
izostaviti. 


Kad su Deweya jednoć zapitali kakav je on filozof, me- 
tafizičar američkog načina života lakonski je odgovorio: »I 
am rather a Yankee than a philosopher« (Ja sam više Yankec 
nego filozof). Daleko od toga da bi takvu prispodobu držao 
vulgarizacijom svojeg nazora na svijet, Dewey je njome 
samo istaknuo svoj životni credo: uvjereni borac protiv sva- 
kog tradicionalizma uspio je tom krilaticom izraziti svoj ame- 
rikanizam. Taj amerikanizam karakterizira nepokolebljivi 
optimizam, vjera u uspjeh, blizina konkretnom i smisao za 
praktičnost. Sve to objašnjava činjenica da je američko 

društvo jedino u svijetu izraslo na vlastitim građanskim te- 
meljima u zemlji koja nikada nije bila feudalna. Ali u De- 
weyevu mišljenju ne progovara samo američki duh, nego je 
to i filozofska škola kojoj on pripada, škola pragmatizma, 
čiji su pioniri Charles Sanders Peirce i William James. Kori- 
jeni pragmatizma sežu daleko u prošlost, to je odista »novo 
ime za neke stare putove mišljenja« — osebujnog anglosaskog 
načina mišljenja koji je osnivač britanskog empirizma Fran- 
cis Bacon sažeo riječima: Knowledge is Power! 

Još 1878. Peirce je pisao da se logički smisao nekog pojma 
očituje u njegovu praktičkom učinku. Jasnoća ideja ne po- 
stiže se spekulativnim razlaganjem njihovih logičkih veza, 
nego praktičkom provjerom njihova značenja: »Pragmatici- 
zam (tako Peirce naziva pragmatizam, op. D. P.) se izvorno 
najavio u obliku ove maksime: razmotrite kakav pojmljivi 
učinak mogu imati praktična ponašanja da vi poimate pred- 
mete vašeg poimanja. Dakle, vaše je poimanje tih učinaka 
cjelina vaših poimanja predmeta« (Ch. S. Peirce, Issues of 
Pragmaticism; usp. The American Pragmatists; Selected Wri- 
tings edited and introduced by Milton R. Konvitz and Gail 
Kennedy, New York 1960, p. 119). Za takav »Critical Com- 
mon-sensism« značenje bilo kakvog intelektualnog shvaćanja 
očituje se u njegovim praktičkim posljedicama. No različito 
od Peirceovih razmatranja zaokupljenih fizikalno-matema- 
tičkim problemima, James je takvu koncepciju istine kao 
praktičkog efekta razvijao u moralno-religioznom kontekstu. 
I on zastupa »radikalni empirizam«, pluralizam i neprijatelj- 
ski je raspoložen prema tradicionalnoj metafizici. 

Kad Dewey razmatra mogućnost filozofije kao logike is- 
traživanja, onda kao pretpostavke takva posla uvijek spomi- 
nje kulturnu i biološku »matricu«. Osim američkih pragma- 
tista, naime, na njegovo su mišljenje znatno djelovali Darwin 
i Hegel — prvi svojim evolucionizmom, a drugi svojom soci- 
jalno-političkom naukom o primatu društvene zajednice nad 
pojedincem. 

Odatle vuče svoj korijen i Deweyev vlastiti pojam filo- 
zofije, koji se često jednostrano označava kao »instrumentali- 
zam«, »eksperimentalizam« i »operacionalizam«, dok on svoje 
stajalište radije označava kao »naturalizam« ili »naturalistički 
humanizam«. Sve te oznake imaju u vidu mjesto teorijske 
spoznaje u Deweyevu pojmu filozofije, koji je empiristički 

i utilitaristički. Duh svoje filozofije on određuje kao »rekon- 
strukciju« slijedeći pri tom kao najviši autoritet Baconov pro- 
gram »velike obnove znanosti«. Nova se filozofija, kao demo- 
kratska, suprotstavlja onoj staroj, »aristokratskoj«. Ona na 
posve drugačiji način shvaća svoju glavnu zadaću i ulogu u 
svijetu: spoznaja nije divljenje nego moć. Koje su karakteri- 
stične crte tradicionalne filozofije? 

Tradicionalna filozofija nastaje u Grčkoj i nastavlja se 
u srednjem vijeku. Prema tradicionalnom vjerovanju postoje 
dvije vrste znanja: praktično znanje o činjenicama (matter 
of fact knowledge), i čisto intelektualno znanje (purely intel- 
lectual knowledge). U većini slučajeva obje su vrste znanja 
razdvojene, jer postaju vlasništvo posebnih društvenih klasa. 
Vjerska i umjetnička uvjerenja dobivaju višu vrijednost, u 
usporedbi s tehničkim znanjima manuelnih radnika i obrt- 
nika koji proizvode predmete za zadovoljavanje tjelesnih po- 
treba, zato što služe interesima gornje klase koja time učvršću- 
je svoju vladavinu. Imaginacija Platona i Aristotela razvila 
je svoju moć izmišljajući odgovarajuće »predmete« intelek- 
tualnog znanja: »vječni bitak«, »višu zbiljnost«, »pravu prirođu 
stvari«, »svijet ideja«, itd. Klasni su interesi dokonih vladara 
spriječili Grke da prihvate vrijednost činjeničnoga znanja 
pravljenja materijalnih dobara i da otkriju »eksperimentalnu 
metodu«! 

To je uspjelo tek osnivaču novovjekovne filozofije i ob- 
navljaču znanosti — Baconu. Eksperimentalna metoda sa- 
stoji se u promatranju osjetilnog iskustva i njegovu smišlje- 
nom istraživanju na svim područjima zbiljnosti: nova je fi- 
lozofija logika iskustva i pokusa. To je metoda otkrivanja ne 
metafizičkih, nego fizičkih, eficijentnih uzroka, i shodno tome 
iz središta intelektualnog globusa metafiziku je potisnula fi- 
zika, iskustvena znanost. 

Kakva je njezina mogućnost i zadaća u svijetu? 

Ona je u prvom redu takva vizija koja oslobađa ljude od 
predrasuda i straha: »Zadaća je buduće filozofije da razjasni 
ljudima ideje u pogledu društvenih i moralnih sukoba naših 
dana« (Reconstruction in Philosophy, New York, 1948. p. 45). 

Na ruševinama metafizičkih spekulacija, smatra Dewey, 
diže se znanstvena filozofija novoga vijeka, ali njezina je 
primarna funkcija više socijalno-politička, nego teoretsko- 
-kognitivna. Filozofija je postala skromna i više ne pretendira 

na apsolutnu istinu, nego na praktičke hipoteze koje se poka- 
zuju korisnima za obnovu znanstvenog uma, logičkih teorija, 
moralnih shvaćanja i socijalno-političkih ustanova. Stoga se 
filozofija više mora zanimati posebnim situacijama ljudskih 
postupaka nego bilo kakvim stvaranjem općih pojmova, usta- 
nova, zakona, slobode i napretka. Iza pretjeranog suprotstav- 
ljanja teorije i prakse uvijek se skrivalo uvjerenje o nekom 
supranaturalnom bitku kako ga zamišlja metafizičar. Pozitiv- 
na je znanost jednom za svagda tome učinila kraj: »Kada 
praksa spoznaje... postane eksperimentalna, znanje se pre- 
težno počinje baviti promjenama, a kušnja spoznaje postaje 
sposobnost da se neke stvari izvedu. Znanje za eksperimen- 
talne znanosti znači stanovitu vrstu inteligentno vođenog či- 
njenja; ono prestaje biti kontemplativno i biva u pravom 
smislu riječi praktično. No to uključuje da filozofija... tako- 
đer mora promijeniti svoju prirodu. Ona mora prihvatiti prak- 
tičnu prirodu, ona mora postati operativna i eksperimentalna« 
(Ibid., p. 106). 

Postavlja se pitanje može li onda filozofija izmijeniti 
svijet? Ona sama, dakako, to ne može učiniti, ali kao vizija, 
imaginacija i refleksija može pomoći akciji da neka pitanja 
riješi ne samo u životu pojedinca, nego i u društvenim usta- 
novama. Povrh toga, razvitak znanosti dovodi do prevelike 
specijalizacije i gubitka logičke veze i preglednosti nad cje- 
linom. Štaviše, znanosti su jednostrano odijeljene od umjet- 
nosti i ne komuniciraju s njima. Jedna od značajnih funkcija 
filozofije kao kritičkog organa sastoji se u tome da ona bude 
»nosilac poruke, oficir za vezu (a liaison officer), da učini 
uzajamno razumljivim glasove koji govore provincijske dija- 
lekte« (Erperience and Nature, 2. ed., New York, 1958, p. 
410). Kao kritičko oruđe istraživanja filozofija omogućuje 
međusobnu komunikaciju svih vrsta iskustva, ona započinje 
i završava iskustvom. 

Ali što je zapravo iskustvo (experience)? Je li to samo 
osjetilni način spoznaje (perception, observation), temeljna 
značajka kognitivnog ponašanja (cognitive behaviour), ili od- 
ređenje načina opstanka čovjeka u svijetu? Dok je tradicio- 
nalna filozofija iskustvo suprotstavljala umu (reason) i u de- 
duktivnom zaključivanju nalazila jedino jamstvo istinitosti 
znanja, Dewey ističe da su nova otkrića biologije i medicinske 
antropologije izvršila snažan utjecaj na novi pojam iskustva 

kao akcije: »Iskustvo postaje prvenstveno posao činjenja 
(doing)... Živo se biće podvrgava, trpi posljedice svojega 
vlastitog ponašanja. Tu usku povezanost između djelovanja 
i trpljenja i njemu podređenih oblika nazivamo iskustvom« 
(Reconstruction in Philosophy, p. 82—83). 

Evolucionistički biologizam darvinističkog tipa tvori is- 
hodište Deweyeva instrumentalizma: »spoznaja« je naprosto 
organ djelovanja organizma na sredinu, odnosno prilagođi- 
vanja na okolinu, a nikakva posebna odlika čovjeka. Još ma- 
nje ona omogućuje tobožnji dodir s nekom »transcendentnom 
realnošću«. Ona je naprosto oruđe ili instrument borbe za 
opstanak organizma koji se zove čovjek i pripada ljudskoj 
vrsti: »Spoznaja je prognana u izvedeni položaj, drugobitan 
po svom podrijetlu, pa i svom značenju...« (Ibid.). Osjetila 
sluha i vida npr. nisu naprosto vratari pameti, nego potiču 
na akciju. Tradicionalni spor racionalizma i empirizma što ga 
Dewey naziva »epistemološkom zabludom« gubi svoj smisao, 
jer se i um kao organ djelovanja jednako uklapa u novi 
pojam iskustva. Tradicionalni empirizam Lockea i Humvea 
uvelike je griješio uioliko što je podlegao zabludi da je is- 
kustvo doduše izvor spoznavanja, ali samo pasivan nepouzdan 
medij i »prolaz« na putu prema nad-empirijskoj »sintetičkoj« 
ili »aktivnoj« umnoj spoznaji. Filozofija odatle mora izvući 
pouku da postane iskustvena znanost. Svoju spoznajnoteorij- 
sku nauku o iskustvu Dewey je kasnije proširie i dao joj on- 
tološki, u neku ruku metafizički karakter. Iskustvo postaje 
istoznačno s prirodom uopće: »... iskustvo je o (of) kao i u (in) 
prirodi. Nije iskustvo to što je iskušano, nego priroda — ka- 
menje, bilje, životinje, bolesti, zdravlje, temperatura, elektri- 
citet, itd. Stvari što na određene načine uzajamno djeluju 
jesu iskustvo... Prema tome iskustvo seže dalje u prirodu, 
u njezinu dubinu« (Erperience and Nature, p. 4a). Drugim 
riječima, iskustvo je isto što i priroda, možemo čak reći: opće 
određenje bitka. Valja odmah upozoriti na dalekosežnost te 
postavke koja će se pobliže eksplicirati tek kasnije kad se 
pokaže veza između iskustva i prakse, tačnije jedne određene 
povijesne verzije prakse. 

Filozofija na taj način postaje opća nauka o iskustvu, 
teorija raznovrsnih oblika i načina iskustva. Slijedeći Darwi- 
nov postupak u biologiji da se fizikalne metode primijene na 
razmatranje organizma, Dewey zahtijeva da se i filozofija 


56 


ima ugledati na fiziku, te smatra da će ona postati egzaktna 
znanost samo ukoliko fizikalne metode primijeni na istraži- 
vanje morala i društva. S obzirom da je um samo »prirodni 
organ iskustva«, jasno je da se filozofija u potpunosti ima 
podvrgnuti strukturi takvog iskustva i iskustvenim katego- 
rijama. Raspored filozofskih disciplina zavisit će stoga od 
dispozicije raznovrsnih načina iskustva prirođe i društva: 
fizika je opća logika djelatnosti u fizičkom svijetu, filozofija 
— opća logika djelatnosti u društveno-kulturnom svijetu. Kao 
opća logika kulture ona se opet dijeli — s obzirom na ose- 
bujnosti društvenog iskustva — na različite logike: socijalno- 
-etičkog iskustva, umjetničkog, religioznog i političkog isku- 
stva. 

Jedno od tih posebnih iskustava svakako je najznačaj- 
nije — to je iskustvo onog oblika djelatnosti koje Deweyu 
pruža model bitka za sve: eksperimentalna znanost. Logika 
znanstvenog iskustva stoga omeđuje obzor filozofskog mišlje- 
nja u cjelini. Ta je logika naturalistička i eksperimentalna, 
ona je logika znanstvenog istraživanja i na taj način u isti 
mah spoznajna teorija. 

Ali Deweyova logika nosi podnaslov: teorija istraživanja. 
Kako se među sobom razlikuju iskustvo, spoznaja i istraži- 
vanje? Je li svako iskustvo ipso facto spoznaja, a spoznaja 
kao takva nužno istraživanje? Ako se logika identificira s 
gnoseologijom, kako stoji s odnosom sadržaja i oblika spo- 
znaje? U kakvoj je vezi spoznaja s istinom, koji su njezini 
kriteriji ako se logičke forme konstituiraju istodobno s pred- 
metom spoznaje? Napokon, može li svaka istina biti i prak- 
tički dielotvorna, i što znači izjednačenje istinitosti i efikas- 
nosti? 

Odgovore na ta stožerna pitanja svake noetike naći ćemo 
u mnogobrojnim Deweyevim djelima, a mi ćemo se ograničiti 
na bitno. 

Imajući u vidu ono što je već rečeno o iskustvu uopće, 
Dewey ponajprije razlikuje neposredno ili subjektivno isku- 
stvo od objektivnog ili znanstvenog. Svako iskustvo započinje 
neposrednim promatranjem i zamjećivanjem neodređene si- 
tuacije pune nejasnoća i zbrkanosti. Povrh spoznajnih svako 
iskustvo sadržava voljne i čuvstvene elemente, koji se iz nje- 
ga ne mogu isključiti. Pa ipak, moguće je i neposredno shva- 
ćanje (apprehension) situacije, ali ono još ne pruža nikakvu 

određenu sliku o zbiljnosti, nego samo registrira puki niz 
zgoda koje hitro odmiču i ostaju neodređene. Onaj akt »svi- 
jesti« koji neodređeni sadržaj (subject-matter) razumije (com- 
prehension) mora ga i na određen način izraziti, a to je mo- 
guće samo u sudu (judgment). Spoznaja (knowledge) je dakle 
funkcija suda koji iskazuje značenje (meaning) svojega pred- 
meta (object), transformacija neodređene situacije u određe- 
nu. Tako sprovedeni akt jedini zadovoljava kriterije logičke 
spoznaje kao metodičkog postupka koji se određuje kao istra- 
živanje (inquiry). Poznata definicija istraživanja glasi: »Istra- 
živanje je kontinuirana i usmjeravana transformacija neodre- 
đene situacije u situaciju koja je tako određena u svojim 
unutarnjim odlikama i relacijama da pretvara elemente pr- 
vobitne situacije u jedinstvenu cjelinu« (Logika: teorija istra- 
živanja, Beograd, 1962, str. 150). 

Čini se, međutim, da prvobitan susret čovjeka sa stva- 
rima nije takva metodička spoznaja, istraživanje, nego na- 
prosto zamjedba kvalitativnih događaja. Dewey smatra da je 
zamjedba samo utoliko spoznajna što sugerira daljnje istra- 
živanje. Cilj istraživanja nije kontemplativno znanje o stva- 
rima, nego njihova bolja i sigurnija upotreba. Prema tome 
ne postoji »čista zamjedba« stvari, nego je iskonski susret s 
njima upotrebno-instrumentalnog karaktera, one su oruđa 
upotrebe (instruments for use). Tek kao upotrebne stvari sa- 
držaji postaju pravi objekti spoznaje, i prema tome nisu 
uzroci, nego rezultati i učinci spoznavanja. Svaki je pojedi- 
načan akt spoznaje takva istoznačna operacija, a niz opera- 
cija tvori spoznajni proces. Upotreba ne mora biti neposred- 
na, a neposredan ishod svake operacije istraživanja ne mora 
odmah biti praktičan. No budući da su stvari već kao takve 
po sebi objekti (za upotrebu) one se za posrednu spoznaju 
mogu pojaviti i kao znaci ili simboli. Ideje objekata jesu 
projekti za daljnju akciju istraživanja, itd. u beskraj. Uko- 
liko se termin »spoznaja« identificira s krajnjim ciljem istra- 
živanja, rezultat bi morao biti neko konačno stanje, jer to 
je smisao tradicionalnog pojma »istine«. Ali baš je to prema 
Deweyevoj koncepciji nemoguće. Zato on mjesto »istine« 
(truth) kao svrhe spoznaje uvodi novi termin »opravdana 
tvrdljivost« (warranted assertibility). Logičke forme, teorije 
i metode, znanstveni zakoni i kategorije imaju prema tome 
samo statističku vjerojatnost, i ne posjeduju apsolutnu isti- 

nitost. Teško da je potrebno isticati da se na takvoj osnovi 
ni matematika ni logika ne mogu sigurno utemrcljiti, jer empi- 
rijska najveća vjerojatnost još nije apodiktičnost. 

Deweyeva teorija spoznaje izazvala je s različitih strana 
mnoge prigovore. Među najoštroumnije spadaju oni što ih je 
uputio Bertrand Russell. Prvi njegov prigovor Deweyevoj 
logici tiče se pragmatičke teorije istine, koja izjednačuje 1o- 
gičku valjanost nekog stava s njegovom primjenljivošću, što 
se prema Russellovu mišljenju svodi na identificiranje istine 
i koristi, a Dewey tobože nekritički preuzima iz Marxove XI 
teze o Feuerbachu (Dewey's Netw Logic. usp.: The Philo- 
sophy of John Dewey, edited by P. A. Schilpp, 2. ed., New 
York 1951, p. 143—144). Ako se istraživanje kao djelatnost 
dovoljno ne razgraniči od drugih vrsta praktičkih aktivnosti, 
Russell drži da je moguće ustvrditi da će vjerovanje u Ein- 
steinovu teoriju relativnosti »uglavnom zavisiti od toga da li 
će Nijemci dobiti rat« (ibid, p. 1461. Nasuprot Deweyu on 
brani tradicionalno shvaćanje da se verifikacija stavova mora 
temeljiti na razlozima (uzrocima), a ne učincima spoznaje. 
Svoju kritiku pragmatizma završava upozorenjem da »preve- 
liki naglasak na praktičnom oduzima samoj praksi njezin 
raison d'čtre« (ibid., p. 156). 

Dewey je svojim kritičarima, pa i Russellu, odgovorio 
veoma oštro. Na Russellov prigovor iz ranijih vremena da je 
»pragmatizam filozofski izraz komercijalizma« on je već prije 
odgovorio da takav sud ima upravo toliko smisla kao kad bi 
netko rekao da je »britanski neorealizam odraz snobizma en- 
gleske aristokracije, a tendencija francuskog mišljenja pre- 
ma dualizmu izraz poznate galske sklonosti da se uz suprugu 
drži i ljubavnica« (Erperience, Knowledge and Value, usp.: 
The Philosophy of John Dewey, p. 527). 

Filozofski je svakako relevantnije što je odgovorio na 
prigovor o nekritičnom identificiranju spoznaje s praksom: 
»... Moj pragmatizam tvrdi da je akcija uklopljena u spo- 
znaju, a ne da je spoznaja podređena akciji ili 'praksi'« (ibid., 


p. 528). 
Prevelika blizina teorije i prakse u Deweyevu mišljenju 
— da ne kažemo njihovo lolalno izjednačenje — dobilo je 


svoj izraz u sklopu shvaćanja što ga mnogi nazivaju »pragma- 
tičkom teorijom značenja«. Kao šio se teorijski pojmovi obli- 
kuju operaciono i postižu samo relativnu stabilnost u procesu 

istraživanja, tako se i vrijednosni sudovi (value judgments) 
ne mogu strogo odvojiti od činjeničnih. Između činjenice i 
vrijednosti (norme) ne može se povući jasna granica. Svaka 
je znanost već po sebi određeni moralni čin. I obratno, sve 
ono čemu se radujemo, što volimo, želimo, nastaje samo kao 
rezultat metodičkog istraživanja, nema nikakvih apriornih 
ni apsolutnih vrijednosti. Vrijedno i nevrijedno, dobro i zlo 
mjeri se prema »uspjehu« i »neuspjehu« naših čina. »Sudovi 
o vrijednostima jesu sudovi o uvjetima i rezultatima iskušanih 
predmeta; to su sudovi o tome što treba da regulira obliko- 
vanje naših želja, osjećaja i radosti« (The Quest for Certainty, 
New York 1957, p. 266). Što važi za »istinito« i »dobro«, sva- 
kako važi i za »lijepo«, i tako se etika i estetika zajedno s 
logikom približavaju onoj egzaktnosti što je već odavno poka- 
zuje fizika! 

Složimo li se makar na čas s takvim shvaćanjem biti 
vrijednosti, i ma što mi sami držali o svim filozofskim umo- 
vanjima o vrijednostima i mogućnosti aksiologije uopće, ne 
možemo na ovom mjestu izostaviti pitanje: nije li tu po sri- 
jedi circulus? Kao što se u logici javlja krug u zaključivanju 
(koji ne treba brkati s hermeneutičkim krugom razumijeva- 
nja) određenjem svrhe spoznaje kao čina i obratno, tako se 
i ovdje javlja krug između sredstava i cilja: vrijednost odre- 
đuje činjenice, a činjenice vrijednost! Može li se takav krug 
relativizma izbjeći ukoliko se ne prihvati makar kakav aprio- 
rizam? Hans Reichenbach je Deweyu opravdano ukazao na 
to da »nema načina da se normativna etika utemelji sredstvi- 
ma znanstvene metode« (Dewey's Theory of Science, usp. The 
Philosophy of John Dewey, p. 181). 

Ista se teškoća još oštrije javlja prilikom Deweyevih raz- 
matranja o politici i društvu. On teži da politiku utemelji na 
egzaktnim metodama kao znanost. Uopće su društvo i poli- 
tika krajnji ciljevi svih Deweyevih istraživanja, a ne samo 
njegove socijalno-političke filozofije kao posebne discipline. 
Više nego igdje tu se pokazuje praktičan značaj njegove nau- 
ke, a teoretičar postaje propovjednik i reformator. Eksperi- 
mentalna metoda u filozofiji trebalo bi da nalazi svoju naj- 
višu primjenu u društvu kao organizaciji pojedinaca. Nji- 
hove potrebe i nagoni moraju se znanstveno regulirati u cilju 
poboljšanja općih životnih uvjeta i najveće moguće sreće 
najvećeg broja ljudi. Poput »kopernikanskog obrata« u pri- 

rodnim znanostima, Dewey hoće obnovu društvenih znanosti. 
Njegova socijalna filozofija polazi od činjenice da je svako 
društvo sastavljeno od pojedinaca, što društvenu teoriju stav- 
lja pred tri alternative: 1. da društvo mora opstojati radi po- 
jedinaca, 2. da pojedinci nalaze svoju svrhu u društvu ili 3. 
da su pojedinci i društvo korelativni u organskom jedinstvu 
(Reconstruction in Philosophy, p. 148). Dewey ne prihvaća 
ni jednu od tih solucija, nego predlaže da se izgradi nova 
eksperimentalna politička znanost koja će biti u stanju da 
ispravno riješi odnos pojedinca prema društvu i državi. Iz- 
među individualizma i kolektivizma nema pravog izbora, jer 
svaki od njih negira jednu stranu u korist druge. On se opre- 
djeljuje za liberalizam i demokraciju. Demokracija je takav 
politički poredak koji društvene sukobe regulira empirijski 
i eksperimentalno utvrđuje relativno najpovoljnije odnose 
između pojedinaca i države: »Ona je samo ime za činjenicu 
da se ljudska priroda razvija samo ako njezini elementi su- 
djeluju u upravljanju stvarima koje su zajedničke, stvarima 
radi kojih ljudi i žene oblikuju grupe — obitelji, industrijske 
kompanije, vlade, crkve, znanstvena udruženja i tako dalje« 
(Reconstruction in Philosophy, p. 162). Ali politička demokra- 
cija ne bi postigla svoj cilj ako ne bi neprestano vršila soci- 
jalnu reformu i tako uklanjala ekonomske izvore društvenih 
(pojedinačnih i klasnih) sukoba. Pluralizam iz metafizike pre- 
nosi se na politiku slobodnog udruživanja, ali Dewey ne od- 
bija plansku kontrolu u demokratskim okvirima, isključu- 
jući bilo kakvu primjenu sile, i to je posljednja riječ njegova 
»demokratskog kolektivizma«. Iz tog razloga on ne prihvaća 
Marxovu nauku o nužnosti socijalne revolucije kao »meta- 
fizičku« i pokreće samo socijalnu reformu. 

Možda više nego njegovi spisi Deweyevo političko uvje- 
renje otkrivaju njegovi konkretni istupi pred američkom jav- 
nošću, iako su oni od strane mnogih jednostrano i pogrešno 
ocijenjeni. Kad se 1928. vratio iz Sovjetskog Saveza pun po- 
voljnih dojmova, reakcionari su ga nazvali »boljševikom«! 
Još je veće protivljenje izazvao 1938. prihvativši se istraži- 
vanja istinitosti optužbi na moskovskim procesima protiv 
Lava Trockog (usp. Not Guilty), što je staljiniste navelo da 
ga proglase »trockistom« i »fašistom«. Ima li potrebe dokazi- 
vali kako on nikada nije postao ni jedno ni drugo, nego je 
bio samo borbeni radikaini demokrat? 

Dobar dio svoje velike energije Dewey je posvetio teoriji 
i praksi odgoja i obrazovanja. Kao najistaknutiji američki 
pedagog on je poduzeo reformu američkog školstva u cilju 
»približavanja škole svagdašnjem životu«, zalagao se za de- 
mokratizaciju prosvjetnog sustava kako bi se društveni život 
i socijalno eksperimentiranje nastavili u školskim klupama. 
Klasičnom obrazovanju suprotstavio je radno i profesionalno 
u školskoj radionici, ali posvemašnjim ukidanjem predmetne 
nastave i »verbalnoga znanja« nije se baš proslavio, i kasnije 
je svoju reformu znatno modificirao. 

Svi Deweyevi nazori sastaju se u njegovoj »metafizici 
iskustva kao prakse«, koja odbija da se identificira s idealiz- 
mom ili materijalizmom smatrajući da su »duh« i »materija« 
samo operacioni pojmovi! No Deweyevo izjednačenje »isku- 
stva« s »praksom« dalo je povoda mnogima da njegovu filo- 
zofiju dovode u neposrednu vezu s Marxovom naukom. Neki 
Deweyevi učenici, međutim, otišli su u tom povezivanju pre- 
daleko kad su pragmatizam shvatili kao nastavak marksizma, 
kako je to svojedobno učinio Sidney Hook. 

Ali zar Marx također ne govori o »praksi izmjene svi- 
jeta«? 

Marxov pojam prakse ne samo što nije identičan s De- 
weyevim nego mu je čak i oprečan. Dok je Marxov »Praxis« 
istinski bitak čovjeka i način njegova opstanka u svijetu koji 
se očituje kao slobodna proizvodnja (prirode i povijesti) od 
tehnike do umjetnosti, dotle Deweyeve kategorije »iskustva« 
i »istraživanja« označuju sinonime za otuđenu, postvarenu 
»praksu« kao hipertrofirani aktivizam radne ekonomije zna- 
nosti i tehnike. Takva ograničena praksa kao puki eksperi- 
ment i industrija, naravno, nema ništa zajedničko s izvornim 
Marxovim mišljenjem i htijenjem. Utoliko je prije omiljeno 
ishodište popularnog marksizma. Štoviše, kad bi netko htio 
pretjerivati mogao bi reći: pragmatizam je njegova metodička 
izvedba! Odatle veliki afinitet određenih verzija marksizma 
prema instrumentalizmu svake vrste. 

Sve to, međutim, ne smije biti zapreka da se zabilježe 
i Deweyeve zasluge. Oštroumnost mnogih njegovih uvida, 
iskrenost njegovih pobuda i moralna hrabrost nastupa u jav- 
nosti mnogima mogu služiti kao uzor. 

MAX SCHELER 


Na putu prema živom suvremenom mišljenju naše je 
stoljeće predugo bilo pod pritiskom tradicije prošloga vijeka. 
Schelerov misaoni pothvat spada među prve značajne pro- 
dore k novim horizontima i označava odlučniju prekretnicu 
k filozofiji naših dana. Lucidan duh i bogata filozofska kul- 
tura, iskustvo krize i krilika vremena, strastveno traženje 
sinteze i neprestano novo započinjanje, sve se to — ne bez 
draži protivurječja — sjedinilo u ličnosti filozofa koji je uvi- 
jek bio svjestan teškoće kročenja novim stazama povijesti. 
On je mislilac kasnograđanskoga svijeta koji je izgubiv vjeru 
u spasonesnu misiju evropske industrijske civilizacije i osje- 
tio granicu hipertrofirane inicelektualističke kulture _ homo 
sapicnsa. Pobuna zatomljenih poriva u čovjeku nagovijestila 
je krizu evropskoga duha, i Scheler je u sukobu duha i ži- 
vota uočio centralno pitanje filozofskoga mišljenja. Primije- 
nivši Husserlovu metodu na cijelu širinu životnog iskustva, 
on je vikrio nova područja fenomenološkog istraživanja u po- 
tisnutoj čuvstvenoj sferi života, što je nužno nametnulo prec- 
ispitivanje sociološko-znanstvenih pretpostavki pragmatističke 
vjere u homo fabera. Radikaliziranje toga pitanja dovelo ga 
je najposlije i do pokušaja temeljite revizije filozofske slike 
čovjeka i svijeta uopće na kojemu počiva evropski način op- 
stanka, i metafizičku bit vremena on je shvatio kao izjedna- 
čenje svih oblika života na Zemlji. 


Malo je mislilaca koji su vodili tako nemiran život 
kao Max Scheler. Rođen 1874. u Munchenu, on je studirao 
u Jeni medicinu i filozofiju, i doktorirao 1899, s disertaci- 
jom o utvrđivanju odnosa između logičkih i etičkih prin- 
cipa. Opredijelivši se za akademski poziv habilitirao se 
1902. najprije u Jeni spisom o transcendentalnoj i psiholo- 
Skoj metodi, a zatim u Munchenu gdje ulazi u tamošnji 
fenomenološki krug i postaje Husserlov sljedbenik. Ali već 
nakon tri godine napušta sveučilište i radije živi kao slo- 

bodan pisac da bi u toku prvoga svjetskog rata nastupio 
kao diplomat. Tako 1917. s posebnim ovlastima njemačkog 
ministarstva vanjskih poslova putuje u Ženevu na tajne» 
pregovore sa zapadnim saveznicima o uvjetima za sklapa- 
nje separatnog mira, a 1918. nastupa kao član njemačke 
delegacije u Haagu. Naposljetku se ipak vraća sveučilištu 
i 1919. dobiva profesuru u Kčlnu. Djelujući u tom središtu 
njemačkoga sociološkog istraživanja on polaže temelje za 
izgradnju jedne sociologije znanja, i to su njegove najplod- 
nije godine. Na sveučilište u Frankfurt na Majni prelazi 
1928, ali iznenadna smrt još iste godine ne dopušta mu da 
sistematski zaokruži svoje filozofske nazore i završi zapo- 
četo djelo. 

Među njegovim spisima valja istaknuti ove: Trans- 
cendentalna i psihološka metoda (Die transzendentale und 
die psychologische Methode, 1900); O ressentimentu i mo- 
ralnom vrijednosnom sudu (Uber Ressentiment und mora- 
lisches Werturteil, 1912); Formalizam u etici i materijalna 
vrijednosna etika (Formalismus in der Ethik und die ma- 
teriale Wertethik, 2 Teile, 1913—1916); O _prevratu vrijed- 
nosti (Vom Umsturz der Werte, I—II, 1919); O vječnome u 
čovjeku (Vom Ewigem im Menschen, 1921); Bit i oblici 
simpatije (Wesen und Formen der Symphatie, 1923); Spisi 
o sociologiji i nauci o nazoru na svijet (Schriften zur So- 
ziologie und Weltanschaungslehre, I—III, 1923—1924); Pro- 
blemi sociologije znanja (Probleme einer Sociologie des 
Wissens, 1924); Oblici znanja i naobrazba (Die Formen des 
Wissens und die Bildung, 1925); Oblici znanja i društvo 
(Die _ Wissensformen und die Gesclischaft, 1928); Položaj 
čovjeka u kozmosu (Die Stellung des Menschen im Kosmos, 
1928 — usp. prijevod V. Filipovića, Sarajevo, 1960); Covjek 
i povijest (Mensch und Geschichte. 1929 — prijevod kav 
gore); Filozofski nazor na svijet (Philosophische Weltan- 
schaung, 1929). Sabrana djela izlaze od 1954. (Gesammelte 
Werke, Bd. 1—13, Bern 1954. id.). 


Scheler je bio učenik neoidealisla Rudolfa Euckena koji 
je u »duhu« nalazio izvor samosvojnog života nadajući se da 
će samo njegov aktivizam smoći snage da prevlada krizu du- 
hovnoga stvaranja i da kulturi vrati karakter vlastitosti stva- 
ralačkog čina. Stupanjem u fenomenološki krug Schcler je 
krenuo posve drugim putovima koji nisu bili i bez povreme- 
nih padova: u vrijeme prvoga svjetskog rata zagrijao se za 
»genija rata« i prezirno osuđivao engleski duh kao »ekono- 
miju«; kad je nastupio mir oduševio se auguslinovskim krš- 
ćanstvom, da bi na kraju svojega životnog puta postao pan- 
teistički metafizičar. Spisi što ih je Scheler publicirao (osim 
rijetkih iznimaka) nisu sistematski, nego su fragmenti uvijek 

novih shvaćanja, izvrsni filozofski eseji. Slično bi se moglo 
utvrditi i za preširoki tematski interes toga pisca: toliko je 
toga vidio da nije imao vremena da sve temeljito pregleda. 
U svom razvitku prešao je tri faze: fenomenološku, augusti- 
novsku i antropološko-metafizičku. Iz obilja problema kojima 
se bavio pokušat ćemo izdvojiti one koji su i danas vrijedni 
pažnje. Ponajprije, riječ je o fenomenologiji vrijednosti i per- 
sonalističkoj etici, zatim o sociologiji tipova znanja, i najpo- 
slije o filozofskoj antropologiji i metafizici gdje se rezimiraju 
sva prethodna nastojanja. 

Bez obzira na okolnost što je i Husserlovo mišljenje do- 
živjelo nekoliko transformacija, ono je ipak do kraja ostalo 
zaokupljeno fenomenom spoznaje i filozofije kao stroge zna- 
nosti, kao primarnim problemom mišljenja. Scheler je pošao 
drugim putem. U središte problematike stavio je ne spoznaju, 
nego čuvstvo, emociju, i to mu je otvorilo nepoznato bogat- 
stvo novih fenomena. »Fenomenologiju vrijednosti i fenome- 
nologiju emocionalnog života valja promatrati kao potpuno 
samostalno, od logike nezavisno područje predmeta istraži- 
vanja« (Formalismus in der Ethik und die materiale Wert- 
ethik, 3. Aufl., Halle/Saale 1927, S. 60). Razmatranje emo- 
cionalnih fenomena kao predmeta fenomenoloških istraživa- 
nja on je doduše poduzeo s namjerom da utemelji novu etiku, 
ali je »Formalizam« ostao njegovo glavno djelo: ono već 
sadrži niz ishodišta kasnijih filozofskih istraživanja. Pored 
nauke o vrijednostima i njihovu osjećanju kao objektivnim 
materijalnim principima morala, ta značajna knjiga donosi 
i nauku o osobi kao subjektu ćudoređa i njezinim aktima osje- 
ćanja. Činjenica što se etika utemeljuje na emocionalnom od- 
nošenju ne znači, dakako, da se ona prepušta samovolji sub- 
jektivizma, nego upravo obratno, emocionalni apriorizam 
implicitno sadrži osnove za novu noetiku. Racionaina spoznaja 
nije jedini fenomen svijesti, nego postoje i drugi jednako zna- 
čajni fenomeni. Spoznajnim aktima — zamjedbama, predsta- 
vama, pojmovima — kao objekti odgovaraju egzistentne stva- 
ri, pa tako i osjećanju pripada vlastita djelatnost shvaćanja 


osebujnih predmeta — vrijednosti. Vrijednosti su koordini- 
rane bitku, osjećanje spoznavanju, a aksiologija — gnoseo- 
logiji. 


Naučavajući »spontanost« mišljenja Immanuel Kant je 
zapao u zabludu i vrijednosti smatrao proizvodima »sinte- 

tičkih funkcija« ćudoredne svijesti. Naime, on je sve »aprior- 
no« izjednačio s »formalnim«, a sve »materijalno« s »osje- 
tilnim« ili »aposteriornim«. U tome je Kantova najveća po- 
greška i izvor formalizma njegove etike. Kako onda izbjeći 
opasnosti etičkog formalizma i senzualizma, pita se Scheler? 

To je moguće samo ako se odredi novi pojam »aprior- 
nog«, a upravo to omogućuje fenomenologija: njezino origi- 
narno iskustvo »stvari« kao činjenica svijesti neposredno 
nazire bitnosti tih stvari. No »same stvari« nisu više ni po- 
stavke misaonih subjekata, ni učinci empirijskih objekata, 
nego apriorni intencionalni sadržaji koje nipošto ne treba 
svesti na kognitivno: »I emocionalnost duha, osjećanje da- 
vanja prednosti, ljubav, mržnja, htijenje, ima apriorni sadr- 
žaj... Opstoji apriorni 'ordre du coeur' ili 'logique du coeur' 
kako to zgodno veli Blaise Pascal« (Ibid., S. 59). Uz logičku, 
opstoji i alogička strana duha, kamo spada volja i htijenje, 
i zato emocionalna etika nije nužno empirizam, nego može 
biti izgrađena apriorno i evidentno pružajući najstrože eg- 
zaktne rezultate. Na taj način etika dobiva siguran temelj; 
ali ne samo etika, nego i ćudoredno djelovanje, moralna pra- 
ksa: ona se temelji na realizaciji neke neposredno-čuvstveno 
shvaćene vrijednosti. Štaviše, sfera emocionalnog apriori 
Scheleru pruža osnovu za dalekosežne metafizičke zaključke 
koji dodiruju sve filozofske discipline: »U krajnjoj liniji... 
apriorizam ljubavi i mržnje čak je posljednji fundament sva- 
koga drugog apriorizma i time zajednički fundament kako 
apriorne spoznaje bitka tako i apriornoga hotenja sadržaja. 
U njemu, ne u 'primatu' bilo 'teorijskog' bilo 'praktičkog 
uma" nalaze sfere teorije i prakse svoju posljednju teorijsku 
vezu i jedinstvo« (Ibid., S. 60). 

Vrijednosti kao apriorni sadržaji volitivnih, emocional- 
nih i intencionalnih akata nisu i ne mogu biti ni osjetilni 
kvaliteti empirijskih stvari-predmeta, niti psihološke predod - 
džbe u nama izazvane tim predmetima, a još manje proiz- 
vodi čistoga uma ili nekog »trebanja«; one posjeduju osebujni 
kvalitet i modalitet, štaviše i vlastiti apriorni, objektivni, 
apsolutno nezavisni bitak. Scheler doduše nikada nije strogo 
definirao način bitka vrijednosti, ali je toga bio svjestan i za- 
dovdljio se posrednim opisima njihovih uzajamnih odnosa. 

Među vrijednostima vlada strogo određena hijerarhija. 
Njihov stupnjeviti poredak pokazuje mnogovrsne odnose, 

među kojima na prvo mjesto dolazi hijerarhija njihovih ma- 
terijalnih kvaliteta, što Scheler naziva vrijednosnim modali- 
tetom: 1. najniže su vrijednosti osjetilnoga osjećanja ugode 
i neugode; 2. zatim dolaze vrijednosti vitalnoga osjećanja, ple- 
menitoga i prostoga; 3. poseban je modalitet duhovnih vrijed- 
nosti lijepoga, dobroga (pravednoga) i istinitoga; i 4. najviše 
su vrijednosti svetoga i nesvetog (Ibid., S. 103—108). Kakve 
će tko vrijednosti realizirati zavisi od njegova vrijednosnog 
čuvstva (Wertgefihl); moguće je i potpuno sljepilo za vrijed- 
nosti, a iskustvo pokazuje da se one najviše najteže shvaćaju 
i ozbiljuju. 

Ali iskustvo pokazuje i nešto drugo: zar svakome nije 
i predobro poznata relativnost svih uvjerenja? U povijesnoj 
mijeni propalo je toliko raznovrsnih morala i etika, pa i svako 
pojedino doba također otkriva veoma različite moralne norme 
i etička shvaćanja. Zar sve to ne ukazuje i na relativnost 
vrijednosti? 

Scheler to odlučno odbija: opstoji doduše povijesna re- 
lativnost ali ne vrijednosti, nego pristupa njima, i to dvoje 
ne treba pobrkati. Štaviše, svaka moralna promjena već pret- 
postavlja opstanak vrijednosti i njihovu objektivnost ne do- 
vodi u sumnju. Tako opstoje varijacije: 1. osjećanja (tj. »spo- 
znaje«) vrijednosti ili etosa; 2. varijacije u sferi sudova i pro- 
suđivanja ćudorednih akata, tj. etike; 3. varijacije tipova 
ustanova, dobara i čina; 4. varijacije praktičke moralnosti, 
i 5. varijacije običaja i ćudoređa (Ibid., S. 309—311). Apsolu- 
tizam vrijednosti nipošto ne dolazi u pitanje i u svim mije- 
nama ostaje netaknut. Scheler smatra da je etika samo na 
taj način materijalno-apriorno osigurana i njezini uvidi po- 
sjeduju strogost matematičkih iskaza. Apriornost ćudorednih 
vrijednosti ni na koji način ne protivurječi relativnosti nji- 
hova shvaćanja i historičnosti konkretnoga morala. Kako se 
prolaznost pomiruje s vječnošću, ostaje u Schelera nerasvi- 
jetljeno. 

Uporno nastojanje da se etičkom nominalizmu sa svih 
strana postave čvrste brane sigurno je u tom pothvatu us- 
pjelo. Ukoliko aksiologija ili fenomenologija vrijednosti uopće 
imaju smisla kao filozofske discipline, onda one svakako 
najviše duguju Scheleru. Pitanje je samo: odakle izvire dua- 
lizam bitka i vrijednosti za suvremenu filozofiju i zašto se 
ona toliko trudi da po svaku cijenu spasi objektivnost, tj. 

obaveznost moralnih normi? Može li bilo kakva, pa i naj- 
stroža aksiologija ozbiljno zaustaviti empirijski proces mo- 
ralnoga nihilizma? Što ako je istina obratna: naime da već 
sama artikulacija filozofskoga pitanja o biti dobra i zla i smi- 
slu djelovanja kao aksiološkog, tj. vrijednosnog problema, i 
nehotice znači takvu sudbonosnu transformaciju filozofije 
da ona time potvrđuje nihilizam, i »produbljujući« misao 
o vrijednosti još ga više jača?! 

Takvo osvještenje konstelacije nije potpuno moguće u 
okviru Schelerova filozofiranja prve faze, i zato fenomenolo- 
gija vrijednosti nije onaj element njegova mišljenja po kojem 
bi ono bilo živo i danas, bez obzira koliko pojedine deskrip- 
cije ostaju relevantne, pa i potiču na daljnje razmišljanje. 

Nešto drugačije stoji s drugim glavnim dijelom »Forma- 
lizma«, naime s naukom o osobi. Iz razmatranja akata inten- 
cionalnog osjećanja biti vrijednosti i ćudorednog djelovanja 
postepeno izrasta problematičnost dotadašnjeg shvaćanja od- 
nosa čovjeka i svijeta. Svakako je značajno što Scheler go- 
tovo nigdje više ne spominje riječ »svijest«. Kako 10 obja- 
sniti? 

Upravo je u tome odlučna tačka njegova razilaženja s 
Husserlovim idealističkim poimanjem čovjeka kako se ono 
cgzemplificira u dekartovskom  rascjepu bitka na psihički 
i fizički, i njihov odnos određuje kao pred-metnost (na-spram- 
nost, Gegensltandsein). Ali akti osjećanja i djelovanja ne mo- 
gu se shvatiti ni na kakav refleksivni način »nepristranog 
promaitranja« nego samo su-izvršenjem (Mitt-vollzug). For- 
malizam je upravo to previdio, ili bolje reći nije umio da 
shvati ličnost čovjeka drugačije nego kao um, ja transcenden- 
talne apercepcije ili »apsolutnu svijest« koja reflektira svijet 
kao predmetnost, i sabire se u re-fleksiji. Bit akta nepristu- 
pačna je za intelektualno shvaćanje jer on nije predmet 
ni supstancija, i stoji s onu stranu rascjepa fizičkog i psihič- 
kog. Nosilac svih akata pristupačan je jedino sudoživljavanjem 
jedinstva doživljavanja: to je osoba kao centar akata (Ibid., 
S. 385). Osobi odgovara i novi korelat koji također više ne 
može da bude predmet: »Osobi (kao biti) korespondira svijet 
(kao bit).. psihičko i fizičko ovdje zacijelo predstavljaju 
samo dva oblika biika jednoga jedinog bitka svijeta« (Ibid., 
S. 396). Kao nosilac akata osoba je središte djelatnosti raz- 
ličite vrste — čuvstvenih, voljnih i spoznajnih akata, njezin 

bitak fundira sve akte, ljubav, mržnju, težnju i nadanje. U 
tim se aktima očituje duh koji nije ništa »psihičko«, nego 
je bitno intencionalnost, smislenost, stoga on također nadilazi 
rascjep »ja« i »izvanjskoga svijeta«. Od individualne osobe 
vodi put zajedništvu s drugima, u mojoj se osobi u isti mah 
konstituira pravo »ti« i »mi« — zajednička osoba (Gesamt- 
person). Poput Toniesa i Scheler smatra da je »društvo« (Ge- 
sellschaft) produkt raspada organske zajednice (Gemeinschaft) 
osoba. 

Personalističko određenje biti osobe omogućuje Scheleru 
i novo shvaćanje intencionalnosti: duh i tijelo kao jedinstve- 
no središte akata zapravo su ekstatične prirode — upućeni su 
na svijet. Ali ne samo to. Ranije naznačeni vrijednosni mo- 
daliteti i njihov stupnjeviti poredak pružaju temelj za tipi- 
ziranje vrijednih osoba (Wertperson), kao oličenja vrijednosti. 
Najviši tipovi ili modeli vrijednih osoba javljaju se kao: 
1. umjetnik životnog užitka; 2. vodeći duh; 3. junak; 4. genije, 
i 5. svetac (Ibid., S. 609). Stoga ne iznenađuje što se i sam bog 
javlja kao beskrajna osoba. Modeli vrijednih osoba uzori su 
čovječanstva u svim razdobljima, na njih se ugleda svako 
moralno djelovanje, mikrokozmos svakoga čovjeka slika je 
makrokozmosa, i time završava izgradnja Schelerova etičkog 
personalizma. 

Uza sav respekt za takav uzoran pokušaj, teško je pre- 
vidjeti stanovitu neravnotežu izmedu strogog apriorizma vri- 
jednosti i naglašenog zahtjeva etičkoga personalizma za vla- 
stitošću u konkretnoj osobi: gdje se odista konstituira prava 
ćudorednost? 

Svoju emocionalnu filozofiju religije Scheler je gradio 
na augustinovskom pojmu ljubavi kao jedinom putu kojim 
se dohvaća bit druge osobe, i u toj se ljubavi osniva nepo- 
sredan odnos prema osobnom bogu. Slično tome, Schelerove 
izvanredne analize raznih oblika simpatije i čuvstava što ih 
slijede kulminiraju u shvaćanju solidarizma: zajedništvo s 
drugim ljudima i njihovu solidarnost postižemo samo ukoliko 
sami budemo prave osobe, put drugima i opet vodi preko na- 
šeg srca. Augustin i Pascal imaju posljednju riječ u toj emo- 
cionalnoj psihologiji i gnoseologiji: spoznaja je također lju- 
bav. Razmatranje uloge ressentimenta u tradicionalnim shva- 
čanjima morala dalo je nekima povod da Schelerovo pan- 
teističko kršćanstvo shvate kao »katoličko ničeovstvo«. 


69 


No kritika formalizma u etici nužno je Schelera vodila 
daljnjem tematiziranju historijskog relativizma i traženju 
skrivenog izvora emfatičkog protesta životne filozofije protiv 
racionalizma u evropskom duhu. Sukob pseudoromantičke 
negacije intelektualizma u filozofiji Bergsona, Klagesa i 
Spenglera s pozitivizmom i pragmatizmom ukazivao je na- 
trag na same početke novovjekovne povijesti. To je Scheleru 
nametnulo pitanje o međusobnom odnosu znanja i povijesti, 
predmetu njegove sociologije znanja. 

Nasuprot formalizmu tadašnje sociologije Scheler hoće 
i tu disciplinu fundirati kao »materijalno razmatranje«. On 
je osnivač sociologije znanja kao posebne znanosti koja gra- 
niči sa socijalnom filozofijom. Istraživanje uzajamnog odnosa 
i međudjelovanja bitnih gospodarsko-društvenih struktura 
i oblika znanja čini opću temu te discipline. Iz obilja bogate 
problematike i niza novih otkrića spomenut ćemo najznačaj- 
nija. Sociologija znanja ne želi da bude samo kontemplativno 
promatranje. Kao što je sociologija odavno težila da bude teo- 
rijskom osnovom racionalne politike, što prirodno ni u kom 
slučaju ne može da zamijeni političko umijeće, tako i socio- 
logija znanja hoće da postane znanstveni fundament racio- 
nalne kulturne politike! Inače oma ne pledira ni za kakve re- 
volucionarne promjene, pa ni reforme, poput »kritičke teorije 
društva« frankfurtskoga kruga (Horkheimer, Adorno). Zna- 
nje je socijalni fenomen, sociologija znanja istražuje svoj 
predmet kao dio kulture, no budući da znanje formiraju ne 
samo kulturni, nego i realni faktori, ona stoji između kul- 
turne i realne sociologije. Nju ne zanimaju individualne či- 
njenice, nego pravila, zakoni i tipovi, ona to analizira i de- 
skribira kao objektivne tvorbe u njihovoj kauzalnoj pove- 
zanosti, a ne normativnom važenju, i po tome se razlikuje od 
»razumijevanja« socijalnih fenomena M. Webera koje se 
ograničava na subjektivno doživljene i objektivne »smislene 
sadržaje«. Prihvaćajući Marxovu tezu da (društveni) bitak 
određuje svijest i znanje čovjeka, novost Schelerova razma- 
tranja sastoji se u tome što on kao faktore realne determina- 
cije znanja priznaje i nagonske sile u čovjeku, i to naravno 
ima dalekosežne ontološke posljedice za sam pojam sociolo- 
gije. Temeljni problem razmatranja postavlja se kao izna- 
laženje »zakonć reda djelotvornosti idealnih i realnih faktora 

iz kojega se u svako doba historijsko-vremenskoga sukcesiv- 
nog toka socijalno-ljudskih životnih procesa izgrađuje ne- 
razdvojna cjelina životnog sadržaja grupa« (Probleme einer 
Soziologie des Wissens, usp. Versuche zu einer Soziologie des 
Wissens, Minchen und Leipzig 1924, S. 8). 

Idealni faktori nisu samo individualni intencionalni akti 
spoznavanja, vrednovanja i htijenja čovjeka usmjereni pre- 
ma nekom idealno-duhovnom cilju, nego je to i »objektivni 
duh« oličen u pravu, religiji, umjetnosti, filozofiji i znanosti. 
Ako je prošlo stoljeće slična pitanja razmatralo u okviru te- 
leološki usmjerene filozofije povijesti i zapalo u fatalnu di- 
lemu između materijalnih i duhovnih faktora kao određu- 
jućih kategorija povijesnoga bitka, Scheler pokušava »pre- 
vladati jednostranosti« povijesnoga idealizma i materijaliz- 
ma u skladu sa svojom željom da pomiri ideju (duh, formu, 
ratio) sa zbiljnošću (materijom, porivom, životom): »Duh u 
subjektivnom i objektivnom smislu, nadalje kao individualni 
i kolektivni duh određuje sadržaje koji tu mogu nastati samo 
i isključivo u njihovu takobitku (Sosein). Duh kao takav pak 
po sebi iskonski i izvorno nema ni traga 'snage' ili 'djelotvor- 
nosti' da tim svojim sadržajima pruži opstanak (Dasein). On 
je svakako 'determinacioni faktor' ali nije 'realizacioni faktor' 
mogućega bivanja kulture« (Ibid., S. 9). 

Kao negativni realizacioni faktori javljaju se realni na- 
gonski određeni životni odnosi moći, gospodarstva, stanov- 
ništva, geografski i geopolitički faktori itd. Pozitivni je rea- 
lizacioni faktor, naprotiv, samo slobodni čin uzornih osoba 
koje slijede ostali ljudi. Uzročna uvjetovanost duha opstoji 
samo prema svom takobitku, smislu i vrijednosti koju sva- 
kog trenutka može suspendirati realna osnovica. Dakle ta je 
sloboda duha »liberte modifiable«. U pogledu realnoga fak- 
tora, međutim, poput Comtea, i Scheler zastupa »fatalite mo- 
difiable«. Između realnih i idealnih faktora vlada niz stati- 
čkih i dinamičkih odnosa koji međusobno stoje u hijerarhij- 
skom slijedu i isprepleću se. U svakom slučaju odnos između 
»Unterbaua« i »Uberbaua« za Schelera je veoma kom- 
pleksan i nije naprosto mehanički-uzročno određen odozdo 
prema gore, nego u toj cjelini vlada dijalektika međudjelo- 
vanja. 

Jedno od središnjih pitanja sociologije znanja postavlje- 
no je već Comteovim zakonom o tri stadija koji u povijesti 

duha tobože sukcesivno slijede kao: religija — metafizika — 
znanost. Scheler poriče takvu sukcesiju i smatra da se iz mit- 
skoga mišljenja simultano diferenciraju tri bitno različita 
oblika znanja: djelotvorno znanje (Leistungwissen), obrazov- 
no znanje (Bildungswissen) i spasonosno znanje (Erl&sungs- 
wissen). To su konstantne kulturno-povijesne mogućnosti 
shvaćanja svijeta, i ukoliko se one djelovanjem nagonsko-re- 
alnih faktora nekritički pomiješaju, nastaju takve mješovite 
tvorbe što ih nazivamo ideologijama. Još se manje bilo koji 
od ta tri oblika znanja može apsolutizirati kao jedino istinit, 
a niti jedan ne može nadomjestiti druge. 

Na području djelovanja realnih faktora opstoji stano- 
vita korelacija oblicima znanja: »U tijeku povijesti nema 
konstantne nezavisne varijabile između tri najviše glavne 
skupine realnih faktora: krvi, moći, gospodarstva« (Ibid. 
S. 31). Utjecaj tih faktora na »nadgradnju« može biti razno- 
vrstan, jer uvijek opstoji primat jednoga od njih u svakom 
povijesnom razdoblju, on može poticati ili kočiti neku du- 
hovnu djelatnost, ali se nipošto ne treba preduhitriti i odatle 
odmah izvući neki »zakon faza« povijesnoga zbivanja. 

Među obiljem pojedinačnih problema sociologije znanja 
napose se ističe fenomen postvarenja (Versachlichung) kojemu 
Scheler posvećuje nekoliko impresivnih stranica. Proces pro- 
gresivne apstrakcije i formalizacije duha, čovjeka i svijeta 
uopće on promatra kao zakonomjerno zbivanje novovjekovne 
evropske civilizacije. Kao primjer inkompatibilnosti stano- 
vitih društvenih struktura i oblika znanja ukazuje se na 
nemogućnost pojma »duhovnoga vlasništva« u skolastici i on 
se uspoređuje s apsurdnošću zahtjeva za prioritetom u znan- 
stvenoj polemici i kritici. Općenito »ustrojstvu moderne zna- 
nosti pripadaju te stvari jednako nužno kao postvarenje iež- 
nje za znanjem pomoću 'metode', tj. neke vrste logičke ma- 
šinerije« (Ibid., S. 104). 

Usprkos otvorenom vidiku za centralne fenomene bilo bi 
pretjerano tvrditi da Scheler već tematizira ontološku dimen- 
ziju svojih glavnih kategorija. Sigurno je međutim da je fe- 
nomen postvarenja uočen u svojoj univerzalnosti u svim regi- 
jama bitka. U tom sklopu on i nastanak moderne strojne 
tehnike kao tipično evropske pojave usko povezuje s tim 
procesom. Volja za moći i vlasti u čovjeku nije samo sredstvo 
za gospodstvo nad stvarima prirode, nego i nad ljudima, obo- 

je teče usporedno. Tako i evropska egzaktna znanost nipošto 
nije »slobodna od vrijednosti« (wertfreie Wissenschaft) kako 
ona to sebi umišlja, nego je već sama pojava »vrijednosti li- 
šene nepristrane objektivne znanosti«, egzaktne znanstvene 
spoznaje, adekvatan izraz jednog vrijednosnog stava spram 
zbiljnosti u cjelini koji svemu prethodi, naime tehnicističke 
volje za gospodstvom djelotvornoga znanja što pragmatizam 
uzdiže na rang metafizike. Bilo da je riječ o isprepletenim 
načinima socijalne uvjetovanosti npr. indijske budističke 
askeze, ili »svjetovne askeze« tipičnoga držanja protestantske 
etike kao duhovnoga stava kapitalizma, moderne znanosti ili 
strojne tehnike — svugdje Schelerova suptilna analiza nalazi 
osebujne i zapletene veze. Napokon, novovjekovno racionalno 
gospodarenje svijetom ne pošteđuje ni najapstraktniju teoriju 
— metafiziku: »Problem tehničkoga zgotovljavanja dispozi- 
cija duše i duha za filozofsku bitnu spoznaju poznavali su svi 
veliki metafizičari od Buddhe i Platona do Bergsonova 'bol- 
nog napora' u svrhu gledanja 'durće' i do nauke E. Husserla 
o tehnici 'fenomenološke redukcije'...« (Ibid., S. 111). 

Tako Scheler najdublje uvjerenje svojega učitelja, pa i 
svoju raniju filozofiju, nesmiljeno razotkriva kao metafizički 
tehnicizam koji metodu filozofskoga postupka, dakle tehniku 
mišljenja, apsolutizira do jedine filozofski dostojne tematike. 
Kročeći drugim putovima do istoga negativnog rezultata do- 
vodi i historizam, i zato ga Scheler također podvrgava oštroj 
kritici. Kao nazor na svijet historizam je loša kripto-metafi- 
zika koja temeljito iskorjenjuje svako istinsko filozofsko mi- 
šljenje. Vjerujući da se sva spoznaja metafizike, pozitivnih 
prirodnih znanosti pa i njegova vlastita može relativirati, 
historizam Diltheya i Spenglera i sam je tom spoznajom re- 
lativiran. »On je povijest pretvorio u 'stvar po sebi' — a što 
znači to drugo nego historijskoj zbiljnosti dati metafizički 
smisao, a njezinoj spoznaji pridati metafizičko značenje?« 
(Ibid., S. 117). 

Historizam je samo jedan od mnogih oblika relativizma i 
zato simptom filozofske dekadencije. Posljednje pitanje Sche- 
lerove sociologije znanja formulirano je tako da nasuprot hi- 
storizmu nastoji prodrijeti do nekog temelja koji bi omogućio 
jednu novu filozofiju povijesti. Njegova kritička refleksija 
kulminira u spoznaji svoje vlastite vezanosti za evropsku 
krizu i sudbonosno značenje prvoga svjetskog rata za znan- 

stveno-sociološku strukturu Evrope. On s gorčinom konstatira 
da kontinentalna Evropa više nikada neće vratiti svoju do- 
minantnu ulogu i pionirsko mjesto u svjetskoj civilizaciji što 
ga je tim ratom definitivno izgubila. Istočne kulture dobit će 
na snazi, a Evropi ne prijeti pozitivna znanost i tehnika, nego 
donkihoterija plitkog pozitivizma, scijentizma i tehnicizma. 
To su realne prijetnje obnovi Evrope, ali ona mora naći spas, 
i Scheler vjeruje da se on nalazi samo u smjeru čiste teorije, 
jer Evropa mora »naći granicu svog hiperaktivizma kako bi 
našla mjeru svog razmišljanja i mira« (Ibid., S. 143). 

Posebno istraživanje što ga Scheler kasnije posvećuje 
»spoznaji i radu« značajno je po novim uvidima upravo 
stoga što iznalazi bitne strukturalne veze egzaktnoga znanja 
i moći, i detaljnije razrađuje ideju o tri vrste znanja. 

Rekurs u aksiologiji na neku postojanu čovjekovu pri- 
rodu, i u sociologiji na metafizičku kontemplaciju, nisu li to 
preslabi lijekovi protiv fundamentalne krize evropske kul- 
ture? Potrebna je mijena u biti čovjeka; Scheler to naslućuje 
i zato poduzima izgradnju filozofske antropologije. Filozofsko 
pitanje o biti čovjeka i njegovu odnosu spram bitka zaoku- 
plja Schelera u posljednjim godinama njegova stvaranja, i 
na tom području on je također pionir. Svi problemi njegova 
mišljenja sastaju se u jednom odlučnom pitanju »što je čo- 
vjek?«, i u njega se uklapaju sve ranije stečene spoznaje. Pre- 
vladavanje tradicionalnog novovjekovnog shvaćanja biti čo- 
vjeka kao duha, uma i intelekta kojemu odgovara bitak kao 
predmet, ovdje dobiva konkretnije oblike i čini odlučan korak 
naprijed. 

Polaznu tačku te nauke tvori ontološko izjednačenje psi- 
hičkoga kao unutarnjeg bitka sa životom, i Scheler nastoji da 
ga prati u njegovoj stupnjevitoj izgradnji. Ontološke značaj- 
ke života ispostavljaju se (bez pobližeg fundiranja) kao sa- 
mokretanje, samooblikovanje, samodiferenciranje i samoogra- 
ničavanje. Biopsihički bitak ispoljava se ponajprije kao poriv 
(Drang) kod biljke, i na njemu se slojno izgrađuju još tri 
viša oblika porivne strukture: u nižih životinja instinkt, u vi- 
ših životinja asocijativno pamćenje i praktična inteligencija. 
S obzirom da između »pametnog čimpanze i Edisona opstoji 
samo gradualna razlika«, praktična ili tehnička inteligencija 
ne može biti specifičnost bitka čovjeka, ili tačnije, ona ga ka- 
rakterizira samo kao homo fabera. Bitak čovjeka, naprotiv, 


74 


odlikuje duh koji nije naprosto moć apstraktnog logičkog 
kombiniranja, nego akt ideiranja: »Ta sposobnost odvajanja 
opstanka od takobitka sačinjava osnovno obilježje ljudskog 
duha« (Položaj čovjeka u kozmosu, Sarajevo 1960, str. 42). 
Čovjek može zatomiti, sublimirati nagone, i reći »ne« životu. 
Duhovni akt zrenja biti, naglašava Scheler, nije tek huser- 
lovsko »epohe«, nego ukidanje samog momenta realnosti. Dok 
životni poriv nailazi na otpor zbiljnosti i tako svjedoči o op- 
stanku svijeta kao objektivnog korelata duha, bit svijeta čo- 
vjek može postići samo »kao 'asket života', vjećni protestant 
protiv gole zbiljnosti« (Ibid., str. 44). 

Prezentacija takve kompleksne strukture ljudskoga bit- 
ka daje Scheleru priliku da se razračuna s klasičnom zapad- 
njačkom teorijom o čovjeku koja duhu pridaje svu moć, i s 
onim »negativnim teorijama« koje tu teoriju obrću i vitali- 
stički precjenjuju život (Driesch), neoromantički shvaćaju 
»dušu kao protivnika duha« (Klages) ili naturalistički apsolu- 
tiziraju spolni poriv (Freud). Naposljetku, Scheler se ponovo 
obara na Descartesa zbog njegova rascjepa između duha i ti- 
jela, i postavlja pitanje kakav je istinski odnos duha i poriva? 

Duh je za sebe potpuno nemoćan, a poriv izvorno slijep 
i demonski, ali oni se međusobno prožimlju u čovjeku i omo- 
gućuju oživljenje duha i oduhovljenje poriva. Među njima 
dakle ne vlada samo jaz, nego posredovanje i jedinstvo, tu 
opreku čovjek u sebi i doživljuje kao sukob, ali svaka je stra- 
na opreke upućena na drugu i ne može bez nje. Oba obilježja 
čovjeka međutim imaju dublji izvor i proizlaze iz metafizič- 
kog odnosa čovjeka prema iskonu svih stvari. Posljednji te- 
melj svijeta sam se izgrađuje između ta dva pola, duh i poriv 
dva su vječna atributa apsolutnoga bitka. U nama se oni jav- 
ljaju kao ja i srce, oni su tek u nama kao stjecištu spoznatljivi 
i bitno upućeni na međusobnu suradnju, Štaviše, Scheler kri- 
tizira tradicionalni teizam koji s bogom započinje umjesto da 
s njime završava. Ens a se kroz čovjeka postaje ens per se, 
»unaprijed su upućeni postajanje čovjekom i postajanje bo- 
gom jedno na drugo« (Ibid., str. 73). Povijest svijeta manife- 
stira to dvostruko zbivanje deifikacije, našim sudjelovanjem 
ona je sama taj beskrajni čin identifikacije. 

Sve to pokazuje kako Schelerova antropologija završava 
u svojevrsnoj filozofiji povijesti i preko nje vodi u svojevrsnu 
spinozističku metafiziku. Premda je pet temeljnih ideja o 

čovjeku u povijesti Zapada metodički oštro razgraničio i fik- 
sirao kao »idealne tipove«, Scheler uza sav uloženi napor 
ipak ne dopire do prave ontološke dimenzije iskona nepo- 
sredne povezanosti biti čovjeka sa zbivanjem povijesti. Do- 
duše valja priznati da je nove empirijske spoznaje sociolo- 
gije znanja, medicinske antropologije, psihofiziologije i du- 
binske psihologije veoma plodno iskoristio za jednu novu filo- 
zofsku nauku o čovjeku, i kakvog su udjela pri tom imali 
rezultati istraživanja Buytendijka, Klagesa i Freuda, trebalo 
bi zasebno ispitati. Jednako bi tako bilo nadasve zanimljivo 
iznaći dodirne tačke njegovih posljednjih nazora s mišljenjem 
kasnoga Schellinga, kojega on nigdje eksplicitno ne spominje. 
Kao što je svojom fenomenologijom vrijednosti djelovao na 
N. Hartmanna, tako je svojom antropologijom utro put za 
konkretniju sintezu duha i života: Schelerov pojam čovjeka 
direktno vodi Heideggerovu određenju egzistencije. 

Jaz između duha i života — to ishodište Schelerova mi- 
šljenja — znatno se smanjio u njegovim posljednjim spisima, 
i uzdignut je na striktno metafizičku razinu. U svom posljed- 
njem članku što ga je objavio svega dva tjedna pred smrt, 
Scheler je nabacio nacrt sistematskoga sklopa svojega mišlje- 
nja, i da je imao vremena vjerojatno bi ga bio dalje razradio. 
Taj nacrt filozofskoga nazora na svijet donosi i neke nove 
elemente. Iznad »bitnoga znanja« prve filozofije ili ontologije 
stavlja se metafizika kao spasonosno znanje koje se račva na 
metafiziku prvoga i drugog reda, a između njih situira se 
filozofska antropologija. Štaviše, sama metafizika moguća je 
jedino kao »metantropologija« a bitak čovjeka postaje mi- 
krotheos. 

I Schelerova filozofija kulture produbljuje se do povi- 
jesno-filozofskih razmatranja. Povijesni sklop nosi kulturne 
tvorbe samo kao jedinstvo nagonskog i duhovnog, i kultura 
može opstojati samo kao iracionalno-racionalno-složeni bitak. 
Svoje doba Scheler razumije kao epohu izjednačenja (Zeital- 
ter des Ausgleichs), kad se opreka duha i moći, apolinijskog 
i dionizijskog u kulturi mora izravnati, što je moguće samo 
pomoću silovite re-sublimacije. Proces ozdravljenja našega 
doba od pretjeranog intelektualizma i rehabilitacija nagonsko- 
-čuvstvene sfere nužno započinje kao opći anti-intelektuali- 
zam: »Revolt prirode u čovjeku i svega onoga što je tamno, 
porivno, nagonsko — djeteta protiv odraslog, žene protiv 

muškarca, masa protiv starih elita, obojenih protiv bijelih, 
svega nesvjesnog protiv svjesnog, pa čak i samih stvari pro- 
tiv čovjeka i njegova razuma — to je jednom moralo doći« 
(Der Mensch im Zeitalter des Ausgleichs, usp. Philosophische 
Weltanschaung, Munchen 1954, S. 103). 

U vrtlozima prijelomnoga doba taj eksplozivni sukob 
može se riješiti samo uspostavljanjem solidarnosti svih živih 
bića međusobno i solidarnosti samoga svjetskog procesa s 
bivanjem njegova najvišeg razloga što dobiva svoj vidljivi 
izraz u nastajanju jednoga novog ljudskog tipa, ali ne »nat- 
čovjeka«, nego — svečovjeka (Alimensch). Scheler ocrtava bu- 
duću epohu kao proces izjednačenja klasa, naroda, duhovnoga 
i fizičkog rada, kapitalističkog i socijalističkog sistema, u- 
kratko — sveopćeg izravnanja. Najveći zadatak vremena je 
da njegove ideje budu na razini svjetskopovijesnog bitka! 

U Schelerovoj zaostavštini također se mogu naći zna- 
čajni poticaji za suvremeno mišljenje. Ako su pesimistički 
akcenti u djelu u toku vremena jačali, onda to nije bila po- 
sljedica njegova osobnog sustajanja pred teškoćama, nego 
prije manifestacija dubljeg ulaženja u bit krize Zapada. Is- 
tančanu svijest o kritičnosti položaja čovjeka u jednom svi- 
jetu na zapadu Scheler je uspio podići do razine upitnosti 
kozmičkih dimenzija. Njegova misaona refleksija o biti čo- 
vjeka doduše nikada nije prešla granicu filozofske antropolo- 
gije, a pokušaj obnove metafizike sigurno nije najviše što 
se može učiniti da bi se ponovo iskonski živjelo, nego samo 
korak posljednjem tematiziranju filozofije kao filozofije. Ako 
je čovjek prvi put u situaciji da »više ne zna što je, on ujedno 
također zna da ništa ne zna«. Schelerovi prodori na svim 
područjima filozofskoga mišljenja koji su uspjeli, sasvim si- 
gurno trajno pripadaju onom novom u našem vremenu. Ali 
njegov povratak povjerenju u povijest nije došao do posljed- 
nje izvjesnosti: izravnanje još nije istinsko pomirenje! 

NICOLAI HARTMANN 


Graditelji suvremenog mišljenja sudjeluju u osvještenju 
epohe na veoma raznovrstan način. Ima osnivača novih ori- 
jentacija i prijelaznih pojava, takvih kojima posve nova mi- 
sao bljesne poput munje ali je oni nisu u stanju sistematski 
dalje razviti, i takvih koji ne otvaraju spektakularne vidike 
ali svoju kritiku prošlosti umiju čvrsto zasnovati i usmjeriti 
je prema budućnosti. U ovu drugu grupu mislilaca spada 
Nicolai Hartmann, najodlučniji kritičar transcendentalnog 
idealizma novokantovstva i sistematičar prijelaznog razdoblja 
filozofije dvadesetoga stoljeća u njezinu »obratnu objektu«, 
od gnoseologije ontologiji, idealizma realizmu. On je osnivač 
realističke spoznajne teorije i kritičke »nove« ontologije koje 
se saslaju u svojevrsnu fenomenalističku i induktivnu meta- 
fiziku. Schelerovu materijalnu vrijednosnu etiku on je razvio 
dalje, i postavio novu teoriju personalnoga i objektivnog du- 
ha kao oblika duhovnoga bitka. Pisac voluminoznih spisa ko- 
jemu nije izmakla nijedna od filozofskih disciplina, Hart- 
mann je mislilac čiji napor može služiti kao uzor ozbiljnog 
i trezvenog istraživanja. Njegova je odlika da umije obuzdati 
svaku nestrpljivost ishitrenih konačnih rješenja i svaki pro- 
blem rasvijetliti s posve novog gledišta. Njegova ličnost utje- 
lovljuje filozofski etos, a snaga toga mišljenja očituje se u' 
minucioznoj analizi detalja prije nego u velikim sintezama. 


Ako filozof može bili učenjak koji se isključivo bavi 
»objektivnim i nepristranim« znanstvenim istraživanjem 
svojega predmeta i ništa ga se drugo u svijetu ne tiče, onda 
je Nicolai Hartmann postigao ideal takva odnosa prema svi- 
jetu. Rodivši se 1882. u Rigi u obitelji baltičkih Nijemaca, 
on je pohađao rusku gimnaziju u Petrogradu, studirao me- 
dicinu u Dorpatu, klasičnu filologiju u Petrogradu i filo- 
zofiju u Marburgu — središtu Cohenove novokantovske 
škole i privlačnom mjestu za mnoge strane studente (npr. 
tamo je studirao i Boris Pasternak). Hartmann se habilitirao 
1909. radnjom o počelima matematike Prokla Dijadoha i 

postao privatni docent. Poslije učešća u prvom svjetskom 
ratu vraća se sveučilištu i postaje nasljednikom svojega 
učitelja Natorpa. U Marburgu je bio profesor od 1920. do 
1925, od 1925. do 1931. djeluje na sveučilištu u Kolnu i blizak 
je Maxu Scheleru, a 1831. preuzima filozofsku katedru u 
Berlinu. Poslije drugog svjetskog rata prelazi u Gottingen 
i predaje na sveučilištu do svoje smrti 1950. godine. 


Prvi Hartmannovi spisi još su potpuno u znaku novo- 
kantovstva, kao npr. Piatonova logika bitka (Platons Logik 
des Seins, 1909). U nizu manjih članaka i studija on se po- 
stepeno oslobađa novokantovskih shvaćanja, i 1921. izlazi 
njegovo prvo značajno samostalno djelo — Metafizika spo- 
znaje (Grundzuge einer _ Metaphysik der Erkenntnis). Od 
ostalih spisa najznačajniji su: Etika (Ethik, 1926); Filozofija 
njemačkog idealizma (Die Philosophie des deutschen Idea- 
lismus, I-II, 1923—1929); Problem duhovnoga bitka (Das 
Problem des geistigen Seins, 1933); K zasnivanju ontologije 
(Zur Grundlegung der Ontologie, 1935); Mogućnost i zbilj- 
nost (Moglichkeit und Wirklichkeit, 1938); Izgradnja real- 
noga svijeta (Der Aufbau der realen Welt, 1940); Novi pu- 
tovi ontologije (Neue Wege der Ontologie, 1942); Filozofija 
prirode (Philosophie der Natur, 1950). Posthumno su objav- 
ljeni: Teleološko mišljenje (Theleologisches Denken, 1951): 
Estetika (Asthetik, 1953) i manji spisi iz zaostavštine. 


Transcendentalni idealizam novokantovskih škola gotovo 
jednoznačno obilježava ne samo »školsku« nego i »znanstve- 
nu« filozofiju na početku dvadesetog stoljeća. Hartmann zapo- 
činje svoj misaoni put kao učenik Cohena i Natorpa, i nije 
čudo što su njegove prve filozofske preokupacije još potpuno 
u znaku sljedbeništva tih učitelja. U središtu interesa toga 
filozofiranja nalazi se metodološki problem znanstvene spo- 
znaje, pitanje kako da se egzaktnim znanostima osiguraju si- 
gurni temelji. Traganje za apriornim osnovima znanosti po- 
lazi od shvaćanja da se Kantova filozofska zasluga sastoji u 
iznalaženju takve transcendentalne metode koja znanostima 
omogućuje apodiktički izvjesnu spoznaju predmeta. Filozof- 
ska je spoznaja ona koja istražuje izvore, mogućnosti i granice 
znanstvene spoznaje, ona je spoznaja spoznaje, dakle spoznaj- 
na teorija. Subjekt takve filozofske spoznaje označava se kao 
»transcendentalni subjekt« ili »svijest uopće« koja svoj pred- 
met ne nalazi dan, nego zadan, ili tačnije ona ga sama stvara: 
spoznaja proizvodi bitak — uvijek ponovo ističe Cohen. Hart- 
mann je također kročio tim putem mišljenja, ali ga je pod 
utjecajem Husserlove fenomenologije napustio i postao nje- 


80 


gov najžešći protivnik. On je osnivač gnoseološkog realizma 
iz kojega se u toku vremena razvila realistička ontologija. 
U toj preobrazbi njegova stajališta još je važniju ulogu igra- 
lo njegovo upoznavanje sa Schelerovim mišljenjem, što oso- 
bito dolazi do riječi u Hartmannovoj vrijednosnoj etici i filo- 
zofiji povijesti, ali i u dispoziciji ontološke problematike gdje 
središnju temu čini nauka o slojnoj gradnji realnoga svijeta. 
Taj susret novokantizma i fenomenologije u Hartamnnovu 
mišljenju nije završio potpunom sintezom, nego su elementi 
jednog i drugog smjera često nastupali naporedo kao nepre- 
vladani i neposredovani dijelovi jednoga sistematiziranog, 
ali ne do kraja domišljenog shvaćanja. Hartmann je u cjelini 
prijelazna pojava, on je prevladao idealizam, ali nije napustio 
spoznajnoteorijsku temeljnu usmjerenost filozofije. Zato i 
njegova ontologija nije drugo nego ontologizirana gnoseo- 
logija: subjekt i objekt ostaju apsolutni polovi koji omeđuju 
raspon svih posebnih razmatranja. 

Ponajprije valja odrediti metodičko ishodište Hartman- 
nove filozofije. Ona hoće da bude ne s onu, nego »s ovu 
stranu« (Diesseits) idealizma i realizma, metafizike i poziti- 
vizma, racionalizma i iracionalizma, ali se čuva da u tome ne 
pretjera i ne padne u eklektiku. Novi obzor filozofije otvara 
se rehabilitacijom »prirodnoga stava« kao polazne tačke mi- 
šljenja. Svako misaono razmatranje predmeta za Hartmanna 
sadrži tri metodička momenta: fenomenologiju, aporetiku i 
teoriju, ti se momenti uzajamno dopunjuju, i nijedan od njih 
uzet za sebe ne seže dovoljno duboko. Fenomenologiju on 
poima gotovo pozitivistički kao čistu »nepristranu deskrip- 
ciju« koja opisuje neku pojavu, ali ne kao intencionalni pred- 
met u huserlovskom smislu, nego kao posebitak (Ansichsein). 
Zatim dolazi aporetika koja se oslanja na dosta moderno tu- 
mačenje Aristotela i ispostavlja aporije predmeta, rješive i 
nerješive opreke na njemu. I napokon nastupa treći metodički 
zahvat, teorija, koja ono shvatljivo i rješivo na predmetu 
interpretira i sistematski uklapa u razumljivi sklop spoznaja. 

No Hartmannov je filozofski nastup poznat i po tome 
što je on najavio nužnost jedne nove metafizike. Metafizika 
može biti trojaka, naime, zasebno sadržajno područje trans- 
cendentnih predmeta (duša, svijet, bog) ili područna metafi- 
zika; od nje se razlikuje spekulativna metafizika kao bojište 
konstruktivnih sistema; ali opstoji i naročita metafizika pro- 

blema. U filozofiji oduvijek su na dnevnom redu postojani 
problemi, oni samo mijenjaju ruho i različito se javljaju za 
pojedine povijesne epohe. Među tim ostajućim problemima 
ima takvih koji se bez daljnjega mogu riješiti, ali ima i takvih 
koji uza sav napredak spoznaje ostaju nerješivi, jer su u svo- 
joj biti iracionalni, za racionalnu spoznaju neshvatljivi ili 
gnoseološki transinteligibilni. Takvi su posljednji nerješivi 
ostaci na svim znanstvenim područjima, npr. materija, život, 
duša, duh, vrijednost, povijest, itd. Drugačije ne stoji ni sa 
samim spoznajnim problemom, pa odatle i spoznajna teorija, 
da bi bila vjerna fenomenu, mora biti metafizika problema. 

Polazeći od tih metodičkih premisa Hartmann pristupa 
svim filozofskim problemima na širem polju raznovrsnih dis- 
ciplina. Prvo i središnje pitanje filozofije on razumije kao 
problem spoznaje. Metafizika spoznaje polazi od uvjerenja 
»da spoznaja nije nikakvo stvaranje, proizvođenje ni zgo- 
tovljavanje predmeta kako nas to hoće poučiti idealizam sta- 
roga i novog kova, nego shvaćanje nečega što opstoji prije 
i nezavisno od svake spoznaje« (Grundziige einer Metaphysik 
der Erkenntnis, 3. Aufl. Berlin 1941, S. 1). 

Temeljni fenomen spoznaje Hartmann određuje kao »shva- 
ćanje nečega« (Erfassen, von etwas). Spoznaja je takav akt 
koji se zbiva između subjekta i objekta, odnos ili relacija me- 
đu njima: subjekt stoji naspram objekta. Pođe li se od svijesti, 
od subjekta u njegovoj intenciji spram objekta i taj fenomen 
učini osnovnim, onda je pri tom karakteristično što subjekt 
mora prekoračiti granicu svijesti: spoznaja je transcendentni 
akt koji prelazi preko imanentne sfere svijesti. Ali ona nipošto 
nije jedini akt koji je transcendentan, ima mnogo takvih 
akata u životu među kojima položaj spoznaje nije od primar- 
nog, nego od sekundarnog značaja. Posebnu pažnju Hartmann 
posvećuje tzv. emocionalno-transcendentnim aktima koji mogu 
biti receptivni (iskušavanje, doživljavanje, trpljenje), pro- 
spektivni (očekivanje, predosjećaj, obuzetost) i spontani (žud- 
nja, htijenje, čin, djelovanje). Ti su akti za život primarniji 
od spoznajnoga akta i u svom izvršenju nailaze na otpor, na 
nešto što im se protivi, i tako nedvosmisleno pružaju svjedo- 
čanstvo o realnosti opstanka vanjskoga svijeta. Spoznajni akt 
razlikuje se od svih tih akata u prvom redu time što nije 
djelatan, nego receptivan, on svoj objekt ostavlja nepromije- 
njenim. 

Druga je temeljna karakterisuka spoznajnoga akta što 
on kao transcendentalan i u isti mah receptivan ono naspram- 
no mora ostaviti netaknutim. Dakle ono u spoznaji shvaćeno 
zapravo nije sam predmet, nego njegova slika, predstava 
objekta u subjektu. Stoga se spoznajna relacija pobliže poka- 
zuje ne kao dvočlana, nego kao tročlana: subjekt, objekt i 
predstava objekta u subjektu; spoznaja je prema tome repre- 
zentacija predmeta. Upravo po tome ona se razlikuje od mno- 
gih imanentnih akata svijesti kao što su npr. čisto mišljenje, 
puko predstavljanje, mašta itd. Spoznajna predstava repre- 
zentira nešto što nije samo u njoj, nego što bivstvuje po sebi, 
predmet spoznaje ne iscrpljuje se u svom predmet-bitku (Ge- 
genstandsein), nego posjeduje nad-predmetni posebitak. Na- 
posljetku, nije samo predmet spoznaje taj koji opstoji i izvan 
spoznajne relacije po sebi, nego kao što je objekt realan, 
također i subjekt realno opstoji po sebi. Tako se i spoznajna 
relacija zapravo otkriva kao realna relacija: ona je odnos 
bitka (Seinsverhaltnis) između realnoga subjekta i objekta. 

Kad je tako opisao fenomen spoznaje Hartmann zapo- 
činje analizu spoznajnog problema i aporetičkom metodom 
ispostavlja sedam aporija od kojih je najznačajnija prva. Na- 
ime postavlja se pitanje: kako je moguće da se »iznutra« iz 
subjekta dođe »van« do nezavisnoga objekta, tj. kako je mo- 
guć izvan-sebe-bitak subjekta (Aussersichsein). To bi naime 
direktno opovrgavalo idealistički tzv. stav svijesti (Satz des 
Bevusstseins) koji tvrdi da je spoznaja predmeta moguća sa- 
mo kao nešto imanentno u subjektu? Na to se nadovezuju 
ostale aporije: apriorne i aposteriorne spoznaje, aporija kri- 
terija istine, problemske svijesti, progresa spoznaje i onto- 
loška aporija. Te su analize veoma suptilne i oštroumne, do- 
sljedno sprovedene, jedva da im ima premca u bilo kom 
pokušaju izgradnje sistematske spoznajne teorije. 

Pa ipak, aporije ostaju aporije, i zato iskrsava pitanje 
kako je moguće naći njihovo rješenje, naravno uz pretpostav- 
ku da takvo rješenje uopće opstoji? Prije nego što će pristu- 
piti rješavanju tih aporija, Hartmann će sistematski izvesti 
moguća stajališta gnoseologije i pokušaje rješenja spoznajnog 
problema. Stroga kritička diskusija pronalazi veoma oštre 
prigovore svakoj od mogućih solucija, i ti prigovori bolje pre- 
ciziraju Hartmannovo vlastito stajalište. On smatra da su 
moguća tri glavna rješenja spoznajnog problema: realističko, 

idealističko i monističko. Bez obzira na razlike i pojedina 
odstupanja sve forme realizma rješavaju problem spoznaje 
tako što daju primat objektu koji obuhvaća i subjekt. Razno- 
vrsni oblici idealizma čine obratno — subjekt se nadređuje 
objektu; najposlije mistički i panieistički monizam subjekt 
i objekt podređuju nekoj trećoj sferi koja posreduje relaciju 
među njima i obuhvaća oboje. Realistička gnoseologija koja 
je u isti mah i kritička zauzima distanciju prema spomenutim 
solucijama i određuje svoje gledište kao ontološko. Iako nema 
sumnje da svaka gnoseologija mora dovesti do ontologije, 
jednako kao što se »spoznajni problem« nužno ispostavlja kao 
ontološki problem, odatle još nipošto ne proizlazi da se on 
može naprosto izjednačiti s bilo kojim drugim ontološkim, a 
još manje »realnim« problemom. Harimannova razmatranja 
podliježu upravo toj opasnosti prebrzog ontološkog niveli- 
ranja pojma spoznaje. 

Usprkos ponovljenim uvjeravanjima da se ontologija ne 
samo nadređuje gnoseologiji, nego je čak i obuhvaća, jednako 
kao što bitak »uključuje« spoznaju, Hartmannov prividni on- 
tologizam otkriva se pri oštrijem kritičkom ispitivanju za- 
pravo samo kao prerušeni gnoseologizam! Perspektiva kla- 
sične prirodne znanosti — taj ideal marburškog novokan- 
tovstva — i suviše čvrsto veže Hartmannov obzor filozofi- 
ranja, što se nigdje ne pokazuje jače nego na njegovu poima- 
nju samog fenomena spoznaje, čijih posljedica on dakako nije 
svjestan. Ne opstoji nikakav »prirodni stav« koji bi eo ipso 
već bio »realizam«, kako to hoće Hartmann u svom nasto- 
janju da pobije transcendentalni idealizam; prirodni stav nije 
nikakav »izam«, pa zato i »realizam« u njega ekstrapolira spo- 
znajna teorija. Odatle valja izmjeriti domet realističke opozi- 
cije idealizmu: Hartmann naprosto preokreće njegovu bitnu 
tezu o prirodi spoznaje, pa zato i za njega »spoznajni problem« 
mora ostati centralnim pitanjem filozofije i fenomenalni di- 
skrimen svakoga pitanja o istini: »Problem istine u svojoj 
srži nije ontološki, kao što nije ni logički ni psihološki, nego 
je isključivo gnoseološki« (Ibid., S. 407). Na taj se način su- 
bjekt-objekt-relacija apsolutizira jer je već sama artikulacija 
filozofskoga pitanja kao problem spoznaje posljedica dekar- 
tovskpg rascjepa svijeta na subjekt i objekt. Svaki pojam 
bitka koji takva filozofija uopće može zamisliti definitivno 
je omeđen obzorom pred-metnosti. Ma koliko bile uspješne 

u opisima pojedinosti, ni Hartmannove daljnje analize nisu 
otklonile tu bitnu slabost temelja. 

Rehabilitirana »teza o realnosti prirodne slike svijeta«, 
dakle u biti gnoseološki pristup koji se pretvara u dogmu, 
postao je ishodište Hartmannove ontologije. Ona to uvjerenje 
bez daljnjega usvaja i potpuno previđa da i sama nekri- 
tički preuzima jedno povijesno neposredovano poimanje svi- 
jeta kao realno. Izgradnja realističke ontologije kao sistemat- 
skoga sklopa svih filozofskih pitanja postaje glavna briga 
Hartmannovih nastojanja, i to je rezultiralo pretjeranom op- 
sežnošću ontološke tetralogije koja započinje zasnivanjem 
ontologije i završava kao filozofija prirode. Za razliku od 
stare, apriorne, esencijalne ontologije, svoju ontologiju Hart- 
mann naziva »novom, kritičkom ili realnom«. Ona polazi od 
cijele širine životnog iskustva, »prirodnog« i znanstvenog, a 
svoje stajalište razumije kao intentio recta (izravno) suprot- 
stavljajući ga intentio obliqua (neizravnom) što karakteri- 
zira gnoseološki idealizam. Primat bitka nad spoznajom uvje- 
tuje »da ontologija baš ukoliko prema stvari mora biti philo- 
sophia prima, prema svom izvođenju i načinu rada može biti 
samo philosophia ultima« (Zur Grundlegung der Ontologie, 
Berlin 1935, S. 35). Dok su metafizička pitanja takve prirode 
da se ne mogu riješiti bez iracionalnog ostatka, ontološka pi- 
tanja nisu uvijek metafizička, nego ih ima i bez ostatka rje- 
šivih, ili općenito, ono racionalno uklopljeno je u obuhvatno 
iracionalno, ono predstavlja samo njegov isječak. Tematsko 
područje ontologije nisu apriorni principi bitka, nego sklop 
svih pitanja o osnovima na svim posebno-znanstvenim podru- 
čjima čiji rad ona pretpostavlja; na svim tim područjima ona 
istražuje što je prema bitku temeljno, a to su načini, odnosi i 
oblici bitka. 

Početak ontoloških istraživanja čine najapstraktnije i naj- 
općenitije teme. Svaka ontologija ima posla s bitkom (Sein) 
i bićem (Seiendes), što se za Hartmanna svodi na odnos roda 
i vrste: »Bitak i biće razlikuje se jednako kao istina i istinito, 
zbiljnost i zbiljsko, realnost i realno... (Ibid., S. 40). Antička 
je ontologija ta dva pojma pomiješala i zato je Hartmann 
otklanja kao naivnu i nekritičku. Prema njegovu mišljenju 
ništa manje nije pogrešan ni onaj suvremeni pristup pitanju 
o bitku što ga zastupa Heidegger. Naime on sadrži pogrešku 
već u samom izlazištu: pitanje o »smislu bitka« (Sinn des 

Seins) — kako ga Heidegger postavlja u »Bitku i vremenu« 
— zamjenjuje problem bitka s problemom smisla, dakle una- 
prijed već postavlja bitak »relativno spram čovjeka« (Ibid. 
S. 43), a upravo je to nedopustivo budući da je »bitak bića 
indiferentan spram bilo čega što bi on mogao biti za nekoga« 
(Ibid., S. 46). Ali Hartmannova se polemika ne ograničava 
samo na Heideggera, nego pokušava kritički preispitati i tipi- 
zirati sva tradicionalna određenja bitka. Pri tom uvijek iznova 
završava zaključkom kako su ta shvaćanja u velikoj većini 
»pogrešna« zato što nisu uzimala u obzir rezultate istraživa- 
nja posebnih, osobito egzaktnih znanosti. Empirijske znano- 
sti i na njima izgrađenu ontologiju Hartmann bez daljnjega 
shvaća kao direktan nastavak »prirodnog realizma«. 

Kritička ontologija istražuje svoj predmet u širokoj per- 
spektivi i pri tom se služi veoma raščlanjenim kategorijalnim 
aparatom, pa nije čudno što mora ispostaviti obilje distink- 
cija. Tako Hartmann prije svega razlikuje momente bitka i 
načine bitka, moduse i sfere bitka, i napokon oblike realnoga 
bitka čija se struktura izgrađuje u slojevima. Iz obuhvatnih 
analiza izdvojit ćemo najvažnije. 

Tradicionalni par ontoloških određenja esencije i egzi- 
stencije figuriraju kao momenti bitka — takobitak (Sosein) 
i opstanak (Dasein). Dok je stara ontologija polazila od pri- 
. mata esencije nad egzistencijom, nova ontologija taj odnos 
obrće i tvrdi primat egzistencije kao »realne danosti«. Između 
opstanka i takobitka vlada odnos konjunkcije i disjunkcije, 
takobitak povezuje a opstanak razdvaja dva osnovna načina 
bitka, realni i idealni. No kategorijalna struktura toga od- 
nosa otkriva i druge momente, naime identičnost i razliku op- 
stanka i takobitka. Uzmemo li pojedinačno biće, opstanak 
i takobitak se razlikuje, ali što se više uzdižemo prema opće- 
nitom oni pokazuju tendenciju izjednačenja: »Svekoliki tako- 
bitak nečega 'jest' sam i opstanak nečega, i svekoliki opstanak 
nečega 'jest' također i takobitak nečega« (Ibid., S. 133). Tako 
npr. opstanak grane je takobitak drveta, opstanak drveta 
je takobitak šume, itd. — sve do granice svijeta u cjelini koji 
u sebi obuhvaća sva bića. Tu strukturu izmjene opstanka i 
takobitka Hartmann označava kao »neprekidno pomaknutu 
identičnost«. U svijetu kao cjelini opstanak i takobitak se po- 
klapaju, oni su sadržani u njemu. Pitanje je samo da li takav 
pojam »svijeta« kao sadržavanja ili inherencije seže do te- 

melja razlikovanja momenata bitka i može otkriti njihovo 
ontološko podrijetlo, ili »svijet« kao filozofski pojam možda 
zahtijeva daljnje tematiziranje? 

Na tom osnovu Hartmann razvija i svoju teoriju o dva 
temeljna načina bitka, realnom i idealnom bitku. Nakon du- 
žeg kolebanja on je realni bitak označio »jačim i višim« zato 
što se javlja u vremenu. Nije materijalnost, prostornost, pa 
ni zbiljnost uopće glavna ontološka karakteristika realnosti, 
nego je to vremenost. Realni bitak jest bitak stvari, događaja, 
osoba i djela, a idealni bitak obuhvaća fenomenološke bit- 
nosti, bitak vrijednosti, logičke i matematičke strukture. U 
borbi protiv marburškog idealizma Hartmann nije izbjegao 
opasnosti platonizma da »idealne predmete« osamostali u za- 
seban način bitka. 

Od načina bitka valja razlikovati sfere bitka, dvije pri- 
marne — idealnu i realnu, i dvije sekundarne — logičku i 
spoznajnu. Ove potonje nemaju zasebitka, nego su nošene 
onim dvjema prvima i sadržane u njima — logička u idealnoj, 
spoznajna u realnoj sferi. Sfere bitka razlikuju se međusobno 
modalnom određenošću, prema najopćenitijim kategorijama 
što ih određuju, a te još nisu konstitutivne, nego su samo 
modusi: mogućnost, zbiljnost i nužnost, kao i njihovi nega- 
tivni korelati — nemogućnost, nezbiljnost i slučajnost. Modusi 
pokazuju stupnjeviti slijed i mnogovrsne odnose, ali među 
njima je najznačajniji onaj odnos koji određuje realnu sferu, 
zakon realne mogućnosti: što je realno moguće to je ujedno 
zbiljsko i nužno. U prošlosti takvu su paradoksnu tezu zastu- 
pali Megarani, i Aristotel ih je podvrgao oštroj kritici budući 
da na taj način poriču »svako kretanje i bivanje« i isklju- 
čuju slučajnost iz zbivanja. Hartmann zapada u istu grešku, 
ali to ne može izbjeći jer je njegov pojam realne mogućnosti 
orijentiran na modelu klasične fizike. Uzdižući eficijentni 
kauzalitet do apsoluta on ističe da u »realnoj sferi nema na- 
prosto mogućega ni naprosto nužnoga, već samo zbiljskog« 
(Moglichkeit und Wirklichkeit, Berlin 1938, S. 197). Ukoliko 
se naime slučajnost ne odredi kao ispoljavanje nužnosti u 
zbiljnosti, i taj odnos modaliteta ne pokuša shvatiti dijalek- 
tički, teško je izbjeći fatalizam. 

Iz svega je već jasno da Hartmanna najviše zanima realni 
bitak i njegova struktura koju on određuje kao »izgradnju 
realnoga svijeta«. Napokon nova ontologija dolazi do svoje 

sadržajne izvedbe — opće nauke o kategorijama. Kategorije 
nisu nikakve bitnosti ni apriorni principi, nego konstitutivne 
strukture bitka. Njihov broj nije određen, budući da nije ko- 
načan nego otvoren i s vremenom se dopunjava, to je niz 
opreka: princip — konkretum, struktura — modus, determi- 
nacija — dependencija, supstrat — relacija, kvantitet — kva- 
litet, itd. Znanost beskrajno napreduje, pa se zato ne može 
fiksirati ni neka konačna i zatvorena tablica kategorija!. Op- 
stoje fundamentalne kategorije kojih se važenje proteže na 
cijeli realni bitak, ali on nije homogen, nego heterogen, iz- 
građen u slojevima. Fiksiranje njihovih međusobnih odnosa 
glavni je posao opće i diferencijalne kategorijalne analize. 
Realni se bitak sastoji od četiri temeljna sloja: anorganskoga, 
organskoga, duševnoga i duhovnog, čemu odgovaraju i ade- 
kvatni oblici shvaćanja kao zamjedba, zor, spoznaja i znanje. 
Analitičkom prikazu kategorijalnih zakona Hartmann posve- 
ćuje najveći dio svojeg istraživanja. Odnose slojeva bitka od- 
ređuju četiri grupe kategorijalnih zakona, i među njima su 
najznačajnije grupe zakoni slojevanja i zakoni dependencije. 
Kada je riječ o slojevanju onda se kategorije nižih slojeva 
vraćaju u višima, doživljavaju promjenu, i u svakom se sloju 
javljaju nove kategorije. Zakoni dependencije pak fiksiraju 
najznačajnija Hartmannova dostignuća kategorijalne analize. 
Od posebne je važnosti zakon jakosti ili kategorijalni osnovni 
zakon: niže su kategorije jače od viših (Der Aufbau der realen 
Welt, Berlin 1940, S. 522). Njegov je protupol zakon slobode: 
više su kategorije doduše zavisne od nižih, ali su u svojoj 
zavisnosti u isti mah »slobodne« ili autonomne. Schelerovi 
poticaji u filozofskoj antropologiji u Hartmanna dobivaju si- 
stematsku izvedbu i konačan oblik. Ali bez obzira na svu raz- 
novrsnost i kategorijalnu diferenciju slojeva realnoga bitka, 
slojevi su ipak to što jesu po svojoj slojnosti koju zahvaljuju 
bitku. Hartmann, naprotiv, svim svojim analizama teži nečemu 
drugom, naime da sistematski pokuša obrazložiti svoje naj- 
dublje i najdalekosežnije filozofsko uvjerenje — pluralizam! 

Kao što su nauci o modalitetu mnogi kritičari stavili 
oštre prigovore, tako bi se i nauci o slojevima moglo uputiti 
mnoge zamjerke. Ponajprije nije jasno kako se može izmiriti 
konstitutivni karakter kategorijalnoga bitka i beskonačnost 


! Usp. Danilo Pejovic, Realni svijet, Bcograd 1960, str. 133—141. 

njihova umnažanja? Ontološki krug nastaje i uzajamnom upu- 
ćenošću kategorija na konkretno i konkretnoga na kategori- 
jalni bitak: ne zna se što je temeljno a što utemeljeno. Naj- 
veća teškoća nastaje Hartmannovim uklapanjem cijele gno- 
seologije u ontologiju. Teza da je spoznaja samo jedan odnos 
među mnogim odnosima bitka, poseban oblik međuslojnoga 
odnošenja, realan kao i drugi odnosi — u isti je mah daleko- 
sežna i više nego sporna. Više nego igdje ovdje najoštrije 
izlazi na vidjelo nedostatnost pozicije realizma kao takvog. 
On naime ne može objasniti podrijetlo fenomena spoznaje 
kao reprezentacije u svojoj razlici od drugih odnosa bitka. 
Realni i intencionalni odnos ne mogu biti isto, jer u protivnom 
slučaju spoznaja gubi svoju specifičnu razliku od drugih on- 
toloških fenomena. Drugim riječima, ako »duh«, »um« i »spo- 
znaja« neosporno jesu »realni« kao psihološke činjenice, nji- 
hova je spoznajna funkcija posve druge vrste, a za nju nema 
mjesta medu zakonima koji vladaju slojevima realnoga bitka. 
Stoga pojam »reprezentacije« probija okvire Hartmannova 
realizma. Naprotiv, fenomen spoznaje može se ontološki do- 
statno objasniti ukoliko se napusti ne samo idealizam, nego 
i realizam. Iskonski pojam bitka takva je nadilazna sfera koja 
stavlja u izvorni odnos mišljenje s bićima što se zbiva prije 
svakog razlikovanja subjekta i objekta, »iznutra« i »izvanj- 
skoga svijeta«. Realistička gnoseologija i ontologija samo su 
određene povijesne verzije filozofskoga pitanja o bitku, tač- 
nije, one pripadaju novovjekovnom poimanju čovjeka i svijeta. 

Premda tek izgradnja realističke ontologije pruža siste- 
matsku osnovicu za ostale filozofske discipline, Hartmannov 
je opus na karakterističan način nastajao obratnim, induktiv- 
nim putem; oslanjajući se na antispekulativna pojedinačna 
istraživanja prije su nastala djela što razmatraju posebne 
probleme, a tek na kraju ontologija kao sintetička philosophia 
ultima. Dva su takva spisa od nejednake vrijednosti: djelo 
o etici koje je snažno djelovalo u Njemačkoj i anglosaskim 
zemljama, i njegova filozofija povijesti, ostavši skoro nezapa- 
ženom kao i njegovi posljednji spisi. 

Hartmannova je Etika nastala u znaku daljnjeg razvija- 
nja Schelerove fenomenologije vrijednosti. Njezini su pro- 
blemi usredotočeni oko razmatranja vrijednosti, određenja 
kreposti i pojma slobode. Istraživanje etičkog fenomena podu- 
zeto je na veoma širokom području, i osnovno pitanje etike 

glasi: što treba da činimo? Ali ako to pitanje postavimo, onda 
moramo ići dalje i pitati: što je dobro? Cudoredni čin postiže 
svoju svrhu samo ukoliko ozbiljuje neku vrijednost. Vrijed- 
nosti nisu subjektivna čuvstva niti tek odlike ćudorednih rad- 
nja, nego oboje pretpostavlja nešto treće: neki se postupak ci- 
jeni kao moralan samo zato što ozbiljuje vrijednosti. Na pod- 
ručju moralnoga djelovanja imamo posla s dvije dimenzije 
etičkog problema, naime dva načina bitka koji se u ćudored- 
nom djelu povezuju. Pred nama je ponajprije konkretna ću- 
doredna radnja, i na drugoj strani ćudoredna vrijednost koju 
ta radnja ozbiljuje. Vrijednosti pripadaju idealnom bitku: 
»Prema načinu bitka vrijednosti su Platonove ideje« (Ethik, 
2. Aufl., Berlin 1935., S. 108). Kao svaki posebitak vrijednosti 
su također ravnodušne spram. svake objekcije ili realizacije. 
One su za sebe nemoćne, ali ipak na neki način determiniraju 
konkretno realno zbivanje, naime kao trebanje (Sollen) što 
ne prisiljava, nego traži, iziskuje, te upravo po tome vrijed- 
nosti posjeduju kvalitativnu nadmoć nad principima »ravno- 
dušnog« bitka. Opstoji pluralizam vrijednosti, njihovo se shva- 
čanje povijesno mijenja, relativno je, i zavisi od vrijednosno- 
ga čuvstva (Wertgefihl) koje ih kao apsolutne idealne entitete 
osjeća na aprioran način. Iako mnogovrsne, vrijednosti op- 
ćenito nisu jednake nego pokazuju hijerarhijski odnos, me- 
đusobno slojevanje, poput realnoga bitka. Najniže su vrijed- 
nosti ugode (Lustwerte), nad njima su vrijednosti dobra 
(Giutterwerte), još su više vitalne vrijednosti (Vitalwerte), 
a najviše ćudoredne vrijednosti (sittliche Werte). Zakoni ka- 
tegorijalnog slojevanja i dependencije važe i ovdje: opstoji 
recipročan odnos između vrijednosne visine i jakosti, najniže 
su vrijednosti i najjače. U pogledu neposrednog pojavljivanja 
ćudorednih vrijednosti Hartmann veli da su to osebujni kva- 
liteti moralnih radnji i nošeni su njima, a vrijednosti uopće 
prianjaju uz realne predmete dobra ili čine, i ne posjeduju 
zasebitak (Fiirsichsein). Vrijednosti djeluju na naše čine tako 
što znače jedan plus determinacije, povrh realno-kauzalne ili 
ontološke, vrijednosna je determinacija aksiološka. Zaseban 
dio etike raspravlja o krepostima i njihovu poretku, pri čemu 
se Hartmann ugleda na Aristotelov pojam ARETE kao sre- 
dine — MESOTES. Ali vrlina ili krepost kao ontološka sre- 
dina između dva ekstrema nije osrednjost, nego AKROTES 
— ono najvrlije, aksiološki najbolje, što se postiže sintezom 

dviju vrijednosti. Razvijajući jednu misao Nietzschea i Hart- 
mann smatra da se najveći etos osobe postiže »darežljivom 
krepošću« (schenkende Tugend). 

No ćudoredna radnja može ozbiljiti vrijednost samo ako 
je izvršena slobodnom odlukom. Najteže i posljednje pitanje 
etike postavlja se zato kao problem slobode. Sloboda volje i 
odluke nije moguća u »negativnom razumu« (Kant) kao liše- 
nost determinacije, nego samo u »pozitivnom razumu« kao 
vlastiti način determinacije. Antinomija slobode javlja se 
dvostruko — kao sukob s determinacijom prirode, i nespo- 
jivost slobodnoga čina s teleološkom determinacijom svijeta 
od strane neke božje providnosti. Dok se prva antinomija 
rješava pomoću »plusa vrijednosne determinacije« koja ne 
protivrječi kauzalnoj i spram koje je čovjek slobodan, tj. 
treba ali ne mora da čini krepost jer može činiti i porok — 
druga se antinomija može riješiti samo uz pretpostavku da 
nema nikakve božje providnosti u svijetu. Opstanak božji 
protivurječio bi mogućnosti ljudske slobode, i stoga Hart- 
mannova etika nužno završava postulatornim ateizmom. Što- 
više, slobodno je djelovanje čovjeka moguće samo ako je on 
sam opremljen predikatima božanstva — ima moć predviđa- 
nja, predodređenja, slobode i osjećanja vrijednosti! 

Prikaz izgradnje realnoga svijeta pokazao je da duh pri- 
pada realnosti upravo zato što posjeduje vremenost i proce- 
sualnost, a to znači i individualnost. No ako je on s »nepri- 
stranog« ontološkog gledišta samo najviši sloj realnoga svi- 
jeta, već je etika pokazala da od njega zavisi realizacija vri- 
jednosti, on nastupa kao najjači faktor opstanka slobode u 
svijetu. Duhovni bitak nošen je duševnim, ali duh ne samo 
šio nadslojava dušu, nego je u najvišem smislu autonoman 
i sam se opet pojavljuje u tri oblika kao osobni, objektivni i 
objektivirani duh. Osobni duh odlikuje svijest i volja, on je 
»ekscentričan«, »ekspanzivan« spram svijeta, i kao bitno ak- 
tualan može opstojati samo ukoliko djeluje i izvršava svoje 
ciljeve. Stavljen u konkretnu situaciju koja ga izaziva osobni 
je duh transcendira, sistematski izabire sredstva za ozbiljenje 
svojih ciljeva, i tako »ono što je bio po sebi postaje i za 
sebe« (Das Problem des geistigen Seins, Berlin 1933, S. 105). 
U praktičnom djelovanju osobni duh objektivira svoje inten- 
cionalne sadržaje, i što je svjesno objektivirao nije više samo 
njegovo vlasništvo nego se otuduje od njega i opstoji i za 

druge osobe. Objektivni duh sačinjavaju pravo, moral, jezik, 
religija, znanost, umjetnost itd. Objektivni se duh prenosi s 
koljena na koljeno, opstoji kao tradicija, ali nema zasebnog 
opstanka, nego su njegovi nosioci ljudske grupe obilježene 
rasom, klasom, narodnošću, državnošću. Kao duh zajednice 
objektivni duh nema adekvatne samosvijesti, pa zato Hari- 
mann ne dopušta da ikakvi kolektivi mogu dobiti predikat 
»osobe«, kako je to smatrao Scheler. Osoba je strogo indivi- 
dualna i takva ostaje. No osobni se duh ne objektivira samo 
kao realizacija intencionalnih sadržaja, nego i u materijalnim 
predmetima, i tako objektivni duh prerasta u objektivirani 
duh: oruđa, tehniku, djela umjetnosti i znanosti. Svi predmeti 
objektiviranog duha pokazuju »Vordergrund«_ i »Hinter- 
grund« i Hartmann je taj odnos detaljnije istražio na primjeru 
»estetičkoga predmela« koji kao estetički opstoji samo za nas 
(usp. Estetiku), dok realno egzistira samo neki materijalni 
predmet. Uopće je to značajka predmeta objektiviranog duha 
— kao da je nepremostiv jaz između subjektivnog i objektiv- 
nog u njima. Objektivni i objektivirani duh jednako se tra- 
diraju, ali se u tome ne iscrpljuje njihov bitak, oni i »ostaju« 
u povijesti kao nešto trajno, imaju nešto natpovijesno, vječno 
u sebi. Problematika duha vodi Hartmanna direktno u pita- 
nje: što je povijest?, i on po svom dobrom običaju odmah od- 
govara: »Povijest je mnogoslojno zbivanje« (Ibid., S. 595). 
Pita li se opstoji li u njoj ikakav napredak, makar u svijesti 
o slobodi, ne ispostavlja se ništa jer ona »nema krajnje svrhe« 
(Ibid., S. 173). Tako Hartmannova nauka o duhovnom bitku 
nastupa kao antiteza Hegelovoj filozofiji povijesti kao »istin- 
skoj teodiceji« i dubokoj vjeri u napredovanje slobode. U 
dvadesetom stoljeću svakako nije više moguće vjerovati u 
teodiceju, pa stoga i na mjesto Hegelova apsolutnog duha kao 
treći član dolazi reducirani naprosto »objektivirani« duh bez 
cilja i svrhe. 

Takav završetak filozofskoga mišljenja svakako otkriva 
jednu unutarnju konzekvenciju: realistički gnoseologizam ima 
odlučne posljedice za etiku i filozofiju povijesti, i upravo se 
zato zbiljska sloboda reducira na »osjećanje vrijednosti« a 
povijesno zbivanje ne može izbjeći opasnost fatalizma i nihi- 
lizma. Debele knjige što ih je Hartmann dugo godina pisao 
ne mogu sakriti nemoć njihova autora da filozofiju poveže s 
povijesnim zbivanjem. Uza sve bogatstvo poznavanja delalja, 

trezvenost analiza i novost pojedinačnih uvida, Hartmannova 
filozofija ne prelazi okvire »znanosti«, Takvo filozofsko mišlje- 
nje koje se svjesno ograđuje od »svjetonazornog opredjelje- 
nja« i samo »nepristrano promatra« bitak ne može uspjeti u 
tome da bude povijesno, ostaje po strani od biti vremena i ne 
otvara nikakvu perspektivu. 


KARL JASPERS 


Nemoć pred rušilačkim snagama vlastitoga vremena, is- 
kustvo povijesne krize građanskoga svijeta kada sve postaje 
upitno a pojedinac se nalazi napušten usred svemira suočen 
sa svim mogućim katastrofama i stavljen pred golo ništavilo, 
izaziva u evropskom čovjeku čuvstvo tjeskobe, rezignacije i 
uzaludnosti. Takva se situacija reflektira u epohalnoj svijesti 
O propasti, a ugroženost duha od sveopćeg besmisla nalazi 
svoj filozofski izraz u pitanju o smislu ljudskoga opstanka. 
To je ishodište raznovrsnih filozofija egzistencije među ko- 
jima na prvo mjesto dolazi mišljenje Karla Jaspersa. On je 
zapravo jedini današnji mislilac koji potpada pod tu oznaku, 
zato ju je bez kolebanja prihvatio i u problemu egzistencije 
uočio središnje pitanje filozofskoga mišljenja. »Egzistenciju« 
on ne shvaća naprosto kao puki opstanak čovjeka, nego kao 
osebujni način njegova života, njegovo aktualno i stvaralačko 
ispunjenje. Nadovezujući na Kierkegaardovu problematiku i 
poticaje životne filozofije Jaspersovo se djelo suprotstavlja 
pozitivizmu i idealizmu, obraća pojedincu u njegovoj jedno- 
kratnosti i traži izvornu komunikaciju među ljudima. Filozo- 
fija dobiva ulogu terapije: uvid u promašenost, slabost i 
sustajanje egzistencije, nepouzdanost svijeta i granične situa- 
cije opstanka otvaraju put transcendenciji i pravome bitku 
kao onom obuhvatnom. »Metafizika« kao »filozofska vjera« 
u to obuhvatno svakako znači opredjeljenje za teizam, ali je 
veoma sporno može li to biti dovoljan razlog da se Jaspersa 
ubroji u »kršćanske egzistencijaliste« (Sartre). 


Za razliku od goleme većine današnjih mislilaca Kar! 
Jaspers nije školovani filozof nego doktor medicine, liječ- 
nik psihijatar. Rođen 1883. u Oldenburgu na obali Sjever- 
nog mora on je apsolvirao zavičajnu humanističku gimna- 
ziju i studirao najprije pravo u Heidelbergu i Minchenu, 
a zatim medicinu u Berlinu, Gčttingenu i Heidelbergu. 1909. 
postao je asistent na tamošnjoj psihijatrijskoj klinici, a 1913. 

habilitirao se za psihologiju. Napokon 1921. prelazi na filo- 
zofsku katedru i postaje redovnim profesorom. 1937. osum- 
njičen je zbog svoje knjige o Nietzscheu kao »politički ne- 
pouzdan« i od nacista prisilnim penzioniranjem odstranjen 
sa sveučilišta. Poslije rata 1945. ponovo preuzima svoju ka- 
tedru, ali već 1948. prelazi na sveučilište u Basel gdje još 
i danas povremeno predaje. 

Rijetko je koji filozofski autor u naše doba napisao 
toliko knjiga i članaka kao Jaspers. Iz toga mnoštva izdvo- 
jit ćemo najvažnije: Opća psihopatologija (Allgemeine Psy- 
chopathologie, 1913) — Psihologija nazora na svijet (Psycho- 
logie der Weltanschaungen, 1919) — Strindberg i van Gogh 
(Strindberg und van Gogh, 1922) — Duhovna situacija vre- 
mena (Die geistige Situation der Zeit, 1931) — Mar Weber 
(Max Weber, Politiker, Forscher, Philosoph, 1932) — Filozo- 
fija: 1 Filozofska orijentacija u svijetu, I! Rasvjetijenje 
egzistencije, III Metafizika (Philosophie, 3 Bde: I Philoso- 
phische _Weltorientierung, II Existenzerhellung, III Meta- 
physik, 1932) — Um i egzistencija (Vernunft und Existenz, 
1935) — Nietzsche (Nietzsche, Einfuihrung in das Verstandnis 
seines Philosophierens, 1936) — Filozofija egzistencije (Exi- 
stenzphilosophie, 1938) — Pitanje krivnje (Die Schuldfrage, 
1946) — Filozofska logika, I O istini (Philosophische Logik, 
I Von der Wahrheit, 1947) — Filozofska vjera (Der philoso- 
phische Glaube, 1948) — O iskonu i cilju povijesti (Vom Ur- 
sprung und Ziel der Geschichte, 1949) — Uvod u filozofiju 
(Einfuhrung in die Philosophie, 1950) — Izvješće i izgledi 
(Rechenschaft und Ausblick, 1951) — Schelling (Schelling, 
Grosse und Verha&ngnis, 1955) — Veliki filozofi I (Die gros- 
sen Philosophen, Bd. I, 1957) — Atomska bomba i buduć- 
nost čovječanstva (Die Atombombe und die Zukunft der 
Menschheit, 1958) — Filozofija i svijet (Philosophie und 
Welt, 1958). — Lista time ni izdaleka nije iscrpljena, jer je 
Jaspers objavio značajan broj manjih radova razasutih u 
raznim časopisima i zbornicima, a većina je njegovih knji- 
ga doživjela nekoliko izdanja. 


Kad netko više od pola stoljeća djeluje u javnosti i mnogo 
piše, teško odolijeva napasti da se ne ponavlja. Ta se opasnost 
uvećava ukoliko misao nije stroga ni oštro domišljena, a 
Jaspersovi se spisi odlikuju takvom opsežnošću koja graniči 
s razvodnjavanjem. Pretjerana jasnoća Jaspersova stila iz- 
rasta možda iz žudnje za radikalnom otvorenošću, iz sprem- 
nosti na sve mogućnosti egzistencije i iz potrage za univer- 
zalnošću — kao da bi filozof rad da bude sveznalac. Ti opsežni 
radovi ne ostavljaju ni jedan problem po strani, i zato nikoga 
ne treba začuditi što veliki dio postavljenih pitanja ostaje 
tek polurasvijetljen. Dva su pola toga preširokog interesa 

koji bitno omeđuju obzor Jaspersova mišljenja: na jednoj 
strani to je psihologija, na drugoj — kritika kulture, i samo 
to objašnjava hipertrofiju publicistike u Jaspersovoj filozo- 
fiji. Pojam znanosti kao objektivne spoznaje »slobodne od 
vrijednosti« kako ju je rikertovski shvaćao Max Weber igra 
znatnu ulogu pri oblikovanju Jaspersovih nazora, problem 
egzistencije potječe od Kierkegaarda, formulaciju osnovnih 
filozofskih pitanja Jaspers je izvršio analogno Kantu, a od 
velikih mislilaca prošlosti na njega su najviše djelovali Plo- 
tin i kasni Schelling. Svoja shvaćanja Jaspers je nekoliko 
puta sistematski izlagao i s vremenom preoblikovao, ali se 
u cijelom djelu prilično jasno ocrtavaju psihijatrijsko-psiho- 
loška faza, faza filozofije egzistencije i faza filozofske vjere 
u obuhvatno. 

Započevši svoj životni put kao psihijatar Jaspers je ka- 
snije ukazivao na činjenicu da su ga k filozofiji natjerali 
nalazi što ih je otkrio kao liječnik. Vršeći svoju medicinsku 
praksu on je liječio duševne bolesnike i u kliničkoj terapiji 
jasno osjetio granice prirodoznanstvene metode. Došao je do 
zaključka da duševna oboljenja, doduše, počivaju na stanovi- 
tim somatičkim poremećajima, ali da u svojoj obuhvatnosti 
zapravo izražavaju raznovrsne tipove krize cijele ličnosti i 
njezine slike svijeta. Psihijatrija prema tome nije prirodna 
nego duhovna znanost, i to je Jaspersu dopustilo da se pri 
opisu psihičkih fenomena poslužio Husserlovom metodom 
deskriptivne fenomenologije. S druge je strane pod utjecajem 
Diltheyeve »razumijevajuće psihologije« u psihijatrijskom 
istraživanju počeo razlikovati »metodu objašnjavanja« (Er- 
klaren) od »metode razumijevanja« (Verstehen): dok prva 
prirodoznanstveno racionalnim putem otkriva kauzalne za- 
visnosti među pojavama, metoda razumijevanja nastoji da 
shvati smislene odnose među psihičkim događajima — po- 
najprije tako da »racionalno« iznalazi veze između pomišlje- 
nih sadržaja, a zatim da se »uživljava« (Einfiihlung) u oso- 
bno-duševno podrijetlo tih sadržaja. Ti su Jaspersovi uvidi 
djelovali originalno i poznati psihijatar Ludwig Binswanger 
smatra ih epohalnim za daljnji razvitak suvremene psihija- 
trije. Nemogućnost čisto pojmovnog fiksiranja neke općenite 
»biti osobe« nametnula je potrebu odvojenog razmatranja 
svakog individualnog slučaja — položeni su prvi temelji 
»Daseinsanalyse«. Koliko ta Jaspersova otkrića duguju Hus- 

serlovim metodičkim poticajima mora ostati otvoreno, bu- 
dući da on sam izjavljuje da ga je (1913. god.) »Husserlova 
filozofija razočarala«. Opisujući (1951. god.) svoj prvi neposre- 
dan susret s osnivačem fenomenologije nakon publiciranja 
»Opće psihopatologije«, Jaspers veli da ga je Husserl pohvalio 
tretirajući ga kao svog učenika i na njegovo pitanje što je za- 
pravo fenomenologija odgovorio: »U vašim spisima izvrsno 
tjerate fenomenologiju. Ne morate znati što je to ako dobro 
radite. Činite samo dalje.« (Karl Jaspers, Mein Weg zur 
Philosophie, usp. Rechenschaft und Ausblick, Minchen 1951, 
S. 328). 

Uvjerenje o nemogućnosti da se empirijski utvrde »pra- 
vila« psihičkog ponašanja tvori polaznu tačku Jaspersove 
Psihologije nazora na svijet — drugog značajnog djela što 
ga je publicirao (spominje ga i Heidegger, usp. Sein und 
Zeit, 7 Aufl., S. 301—302). Ta knjiga nema nikakva posla 
S prirodoznanstvenom psihologijom, nego hoće ocrtati mo- 
gućnosti i granice duševnoga života u cjelini — svih vjero- 
vanja, nazora i stavova spram svijeta. Nazori na svijet nisu 
zbir pojedinih uvjerenja osobe, nego okosnice i konstitucio- 
nalni okviri ličnosti koji se ne mogu jednostrano ograničiti 
na spoznajne funkcije jer obuhvaćaju sva ispoljavanja osobe 
i zapravo počivaju na snazi onih ideja što kao posljednji 
motivi određuju totalnu ličnost — sve misli, doživljaje i 
Čine u iskustvu sa svijetom. Struja doživljaja otkriva temelj- 
ni fenomen da je subjekt suočen s objektima, i taj rascjep 
igra glavnu ulogu pri konstituciji mogućih stavova (Einstel- 
lungen) subjekta spram objekta. Tim stavovima kao objek- 
tivni korelati odgovaraju različite slike svijeta (Weltbilder), 
i Jaspers razlikuje tri tipa subjektivnog stava: predmetni — 
obraćen objektu, reflekiirani — obraćen natrag subjektu, i 
entuzijastički koji smjera na to da prekorači subjekt-objekt 
odnos i prodre u bezgranično. Na tim se stavovima izgrađuju 
osnovni tipovi slike svijeta:  osjetilno-prostorna, duševno- 
-kulturna i metafizička slika svijeta. Ova potonja se ne može 
reducirati ni na što subjektivno ni objektivno, ne može se 
protumačiti predmetnim ni racionalnim kategorijama, jer 
njezini su sadržaji fundirani u ideji posljednjega jedinstva 
svega što ukazuje na ono bezgranično, apsolutno. Metafizička 
slika svijeta, ističe Jaspers, postiže se samo ljubavlju, i ne 
može se subjektivno »razumjeti« ni objektivno »objasniti«. 

Ono nadilazno ostaje nedohvatljivo na neposredan način, 
nepristupačno je i racionalnom posredovanju, pa ipak ima 
jedan tiačin na koji ga svaki čovjek, doduše rijetko, ali sigur- 
no više put u životu iskušava. Ljudski je opstanak u stal- 
noj mijeni, u promjenljivim situacijama, ali uvijek ograni- 
čen i konačan, i ima takvih situacija kad on neizbježno udara 
o svoju granicu. Takve situacije nazivaju se graničnim situ- 
acijama (Grenzsituationen): borba, smrt, slučaj, krivnja. Nji- 
ma smo potreseni do dna i dovedeni do očaja, ali nam te 
situacije pružaju mogućnost da osjetimo iskonsku slobodu 
izbora naše vlastitosti. Dovodeći nas u antinomije, one nam 
izmiču sigurnost i čvrst oslonac u svijetu, ali baš u tome daju 
naslutiti ono što prelazi taj konačan svijet — transcenden- 
ciju. Mogućnosti različitog držanja ličnosti u graničnim situ- 
acijama pružaju Jaspersu osnov za njegovu karakterologiju 
i klasifikaciju duhovnih tipova. 

Takva psihološka tipizacija nazora na svijet sigurno po- 
kazuje dodirne tačke s Weberovom naukom koja se »idealno- 
-tipičnom« metodom istraživanja zaustavlja pri »mogućno- 
stima« i ne upušta u zbiljnost! Sama karakterizacija tipova, 
međutim, uvođenje termina »granična situacija« i emociona- 
liziranje kategorija — to su elementi koji će igrati značajnu 
ulogu u daljnjoj izgradnji Jaspersovih nazora i već daju 
naslutiti obrise sistematskoga sklopa filozofije egzistencije. 
Jaspers se više puta osvrtao na svoj filozofski razvitak, i u 
svojoj »Filozofskoj autobiografiji« veli da mu je »Psihologija 
nazora na svijet« postala »nesvjestan put k filozofiji«. No 
ona još nije u stanju da pruži neku filozofiju, jer je filozofija 
u svom najvišem smislu »profetska filozofija« dok je psiho- 
logija promatrajući razumije i skicira mogućnosti nazora na 
svijet. »Tko hoće direktan odgovor na pitanje kako da živi 
uzalud ga traži u toj knjizi« (Philosophische Autobiographie, 
usp. Karl Jaspers, hrsg. von P. A. Schilpp, Stuttgart 1957, 
S. 18). 

Kad je Jaspers preuzeo filozofsku katedru u Heidelber- 
gu tamo je već bio najznačajniji novokantovac Heinrich 
Rickert koji je njegove prve pokušaje jetko ismijao, ali je 
svojim strogim razdvajanjem bitka i vrijednosti znatno utje- 
cao na Webera i Jaspersa. To je svakako pridonijelo činje- 
nici da i Jaspers glavna filozofska pitanja formulira po ugle- 
du na Kanta. Za Kanta osnovna filozofska pitanja glase: što 

mogu znati? što mi je činiti? čemu se mogu nadati? što je 
čovjek? U skladu s promijenjenom povijesnom situacijom 
Jaspers je ta pitanja preformulirao u pet novih pitanja: što 
je znanost? što je komunikacija? što je istina? što je čovjek? 
što je transcendencija? (Rechenschaft und Ausblick, S. 342— 
—346). Na mnogim mjestima u Jaspersovim spisima iznova 
izbija na vidjelo tipično kantovsko pouzdanje u objektivnu 
znanost kao mjerodavnu sliku zbiljnosti i autoritativno izla- 
zište filozofiranja, ali se to gledište neprestano dopunjuje 
kirkegardovskim emfatičnim traženjem prave egzistencije. 
Ta su dva elementa u Jaspersa združena na posve izvanjski 
način, i zato će kao protivurječje neprestano determinirati 
njegovu filozofiju egzistencije. Jaspers vapi za iskrenim su- 
sretom s drugim ljudima i očajava nad izmicanjem transcen- 
dencije, bez nade da će vratiti povjerenje u apsolutno. 

Može li se filozofija egzistencije u svom nastojanju po- 
bliže odrediti? Dopušta li ona strogu definiciju? Jaspers 
smatra da filozofija u prvom redu mora biti praksa (Praxis), 
i to praksa naročite vrste koja ne smjera ni na kakvu kori- 
snost, a još manje na poboljšanje morala, to je praksa vla- 
stitoga misaonog iskona koji ukazuje kako se pojedinačan 
čovjek može ozbiljiti. Takva praksa izvire iz one dubine ži- 
vota gdje se susreće vrijeme i vječnost, i stoga je filozofska 
praksa zbiljska samo u rijetkim trenucima vrhunaca osobnog 
filozofiranja, dok u objektiviranim filozofskim spisima tek 
priprema za takav čin. Filozofska praksa izvršava se u unu- 
tarnjem djelovanju kada čovjek biva vlastit, otkriva mu se 
bitak i on sam, i takva je objektivnost ona pasivnost darivanja 
čovjeka samome sebi. »Filozofija egzistencije je ono mišlje- 
nje koje se koristi svim stvarnim znanjem i prekoračuje ga, 
pomoću kojega bi čovjek htio da postane on sam. To mišlje- 
nje ne spoznaje predmete nego rasvjetljuje i budi u poje- 
dincu bitak onoga koji tako misli. Dospjevši u nepouzdanost 
prekoračivanjem sve spoznaje svijeta što fiksira bitak (kao 
filozofska orijentacija u svijetu) ono apelira na njegovu slo- 
bodu (kao rasvjetljenje egzistencije) i stvara prostor njegova 
bezuvjetnog djelovanja u prizivanju transcendencije (kao 
metafizika)« (Die geistige Situation der Zeit, 4. Aufl., Berlin 
1932, S. 145). 

Sistematski oblik tim idejama Jaspers je dao u svom 
glavnom djelu Filozofija koje se raščlanjuje prema irostru- 

kom načinu transcendiranja u potrazi za bitkom na filozof- 
sku orijentaciju u svijetu, rasvjetljenje egzistencije i me- 
tafiziku. 

Filozofija započinje traženjem bitka iz konkretne situacije 
pogođenosti čovjeka koji u svijetu ne nalazi oslonac, jer je 
sav bitak razdrt i slomljen. Pitanje o bitku izrasta u čovjeku 
zato što je zaboravio tko je on sam, filozofija proizlazi iz 
moguće egzistencije i njezina je metoda transcendiranje. 
Bitak se javlja na trostruk način kao objektivni bitak pred- 
meta, subjektivni bitak svijesti i bitak po sebi, čemu odgo- 
vara i trostruki oblik opstanka onoga koji misli — empirij- 
ski opstanak ja, svijest uopće i moguća egzistencija. »Egzi- 
stencija je ono što se odnosi spram sebe i u tome spram svoje 
transcendencije« (Philosophie, 3. Aufl., I Philosophische Welt- 
orientierung, Berlin-Gčttingen-Heidelberg 1955, S. 15). Kao 
što se egzistencija ne može pojmovno odrediti, ne može se 
kategorijalno fiksirati ni bitak, jer on nije objekt. Zato filo- 
zofiranje iz moguće egzistencije uvijek mora imati u vidu 
svoju nedđovršenost i otvorenost. Budući da je egzistencija 
nešto apsolutno nepredmetno, mišljenje iz moguće egzisten- 
cije traži ono nadilazno, nema egzistenciju kao svoj posljed- 
nji cilj, nego teži preko nje van. Filozofsko je mišljenje pre- 
koračivanje granice, a način prekoračivanja odlikuje svaki 
od tri moguća dijela filozofije napose. Prvi način transcen- 
diranja događa se u spoznajnom procesu koji dopire do gra- 
nice svijesti uopće. Drugi je način transcendiranja uzdizanje 
od empirijskoga individualnog opstanka do pravoga samo- 
bitka, i taj se postupak ne može shvatiti psihološki ni logički, 
jer egzistencija izmiče svakom objektiviranju, ne može se 
odrediti općenovažnim kategorijama, i priopćuje se samo 
indirektno. Treći način transcendiranja ide od opstanka pre- 
ma sebi-dolaženju egzistencije koja traži mir u jednom bitku, 
i taj se proces također može opisati samo negativnim putem 
(nalik negativnoj teologiji). Tri su načina transcendiranja 
izvorna cjelina, ni jedan nije moguć za sebe, i filozofska pi- 
tanja što odatle izrastaju zapravo su egzistencijalni impulsi 
da se premosti rascjep između subjekta i objekta i dopre do 
iskonskoga bitka po sebi. 

Filozofska orijentacija u svijetu polazi od tradicionalne 
novovjekovne vjere u svemoć znansivene spoznaje, da bi je 
na kraju ipak dovela u sumnju samo radi njezine nedovrše- 

nosti. Nekritički pojam »svijeta« kao cjeline predmetnosti 
provlači se kroz sva Jaspersova izvođenja. Znanosti otkri- 
vaju svijet na izvoran način, pružaju prisilno i općenovažno 
znanje (ibid., S. 86), ali pokazuju dvostruku granicu: ograni- 
čenjem objekta ostavlja se sve ostalo po strani i odatle izvire 
specijalnost znanosti — njezina prva granica. Tome pridolazi 
granica objektnosti, koja izrasta iz beskrajnosti znanstve- 
noga posla — predmet istraživanja ostaje neiscrpiv. Granice 
prisilnoga u znanju javljaju se kao nedokažljivost prvih 
pretpostavki — aksiomi matematike, zbiljnost u empirijskim 
disciplinama gdje je datost činjenica upućena na teorije i 
obratno, ili kao granica priopćivosti i zornosti u kategorijal- 
nim i bitnim zorovima. Ograničenost znanstvene spoznaje 
onemogućuje zaokruženost neke dovršene i gotove slike svi- 
jeta, pa odatle nije moguć ni neki potpun sustav znanosti, 
nego samo uvjetna i relativna sistematika. Stoga promašuju 
i oni filozofski pokušaji koji hoće da dođu do zaključne ori- 
jentacije u svijetu — pozitivizam i idealizam. 

Pozitivistička slika svijeta identificira bitak s datošću 
predmeta prirodnoznanstvene spoznaje, sve podvrgava uzro- 
čnosti i apsolutizira mehanistički razum, ali pozitivna zbilj- 
nost ne može samu sebe opravdati (ibid., S. 221). Idealizam 
zapada u suprotan ekstrem i bitak izjednačuje s duhom; pa 
ipak, cijeli je antagonizam tih nazora samo prividan, jer je 
objema zajednička dogmatska teza o bitku kao cjelini i opće- 
nitom zbog čega nužno promašuju individualnu egzistenciju. 
Nemogućnost općenovažnog nazora na svijet pokazuje samo 
dva izlaza: »natrag u objavu« ili »naprijed k filozofiranju« 
(ibid., S. 239) i Jaspers se odlučuje za potonji. Gdje nazor na 
svijet prestaje izvire filozofiranje, ali je sada već očito da 
ono za Jaspersa nije moguće kao sistem, pri čemu on ponav- 
lja Kierkegaardove argumente. Po odnosu spram transcen- 
dencije filozofija je bliska religiji i umjetnosti, ali se od njih 
također bitno razlikuje. »Filozofija se bori protiv religije, 
ali svagda protiv određene religije, i to protiv njezine ne- 
istine ako religija sklizne u stvarnosnu objektivnost do ma- 
terijaliziranja transcendencije i čovjek se time unizi« (ibid., 
S. 300). Najopasnije je kad filozofija postane nekontrolirana 
muzika kategorija ili pojmovno pjesništvo poput spekulativ- 
ne metafizike Plotina, Hegela i Schellinga. 

Pokazuje se da je glavni rezultat Jaspersove filozofske 
orijentacije u svijetu makar negativno razgraničenje filozo- 
fije od bilo kakve stroge znanosti, racionalne objektivirane 
metafizike, teologije i konfesionalizma objavljenih religija. 
Hoće li on taj stav čvrsto zadržati i do kraja? 

Kad su tako završene sve pripreme Jaspers pristupa 
glavnoj zadaći svoje filozofije — rasvjetljenju egzistencije. 
Kako se već ispostavilo, nema adekvatnih sredstava za des- 
kripciju i priopćenje njezina karaktera, i zato se Jaspers 
trudi da iznađe takav metodički postupak koji izbjegava 
svako opredmećivanje i racionalno pojmovno utvrđivanje 
glavnih značajki egzistencije. Egzistencija nikada nije da 
jest, nego može i treba da bude, i zato je moguće samo pri- 
bližno rasvjetljenje njezina bitka. Takvo se mišljenje služi 
posebnim metodama, ponajprije negativnim dovođenjem do 
granice koja udara o prazninu, pomaže se psihološkim i logi- 
čkim objektiviranjem, i najposlije traži ono općenito u egzi- 
stenciji. S obzirom da je egzistencija bitno mogućnost, a ne 
zbiljnost, njezina se »formalna shema« ne može adekvatno 
svakome priopćiti, nego samo neposredno iskusiti u nago- 
voru. Odatle izrastaju takve sheme kojima se egzistencija 
kao jednokratna ipak, makar približno može općenito opi- 
sati. »Kako bismo učinili jasnim ono specifično općenito signa 
rasvjetljenja egzistencije, kontrastiramo vremenska pojavlji- 
vanja moguće egzistencije vremenskom opstanku kao općeno- 
važnoj objektivnosti, ili drugim riječima, kontrastiramo poj- 
move egzistencije Kantovim kategorijama« (II Eristenzer- 
hellung, S. 17). 

Kakve su »ontološke« prirode pojmovi egzistencije koji 
ipso facto ne smiju da budu racionalni, nek sam bog zna! 
Jaspers nije jasan, ali time upozorava na višeznačnosti svih 
egzistencijelnih iskaza i nužnost njihova izopačavanja ukoli- 
ko se oni shvate čisto »subjektivno« ili potpuno »objektivno«. 
To je i posljednji razlog što su moguće samo pseudodefinicije 
egzistencije: svakom objektiviranju njezina bitka odupire se 
njezina bitna neizvjesnost (In-der-Schwebe-sein). Štoviše, 
baš je to izraziti smisao rasvjetljivanja egzistencije da se 
premosti jaz između subjektivnosti i objektivnosti. 

Glavne se značajke egzistencije ispostavljaju kao komu- 
nikacija, sloboda i granične situacije. Iskon vlastitosti nije u 
osami pojedinca nego u skupa-bitku (Mitsein) s drugima, ali 

ne naprosto u zajedništvu opstanka, nego u egzistencijelnoj 
komunikaciji koja se postiže u ljubavi, tačnije ljubećom 
borbom (Liebender Kampf): »Proces objavljivanja u komu- 
nikaciji ona je osebujna borba što je kao borba u isti mah 
ljubav« (ibid., S. 65). Apsolutna otvorenost prema egzistenciji, 
neposrednost i ljubav — to je supstancijalni izvor komuni- 
kacije. Izostajanje takve komunikacije Jaspers često navodi 
kao neposredan povod svojega mišljenja, i u pogledu forme 
filozofiranja kao izvorne komunikacije preporuča iskrenost 
poput dijaloga Dostojevskog u »Braći Karamazovima« (ibid., 
S. 116). Ono što Jaspers navodi kao povijesnost egzistencije 
orijentirano je na historijskoj svijesti i određuje se tradicio- 
nalno metafizički kao jedinstvo vremena i vječnosti u ispu- 
njenoj sadašnjosti trenutka (ibid., S. 126) — kao neka opo- 
mena da se ne zaboravi na vječnost! 

Razumljivo je odatle i Jaspersovo shvaćanje slobode 
primarno kao slobode volje da egzistencija samu sebe hoće, 
Sloboda kao »egzistencijelni izbor je odluka da u opstanku 
budem ja sam« (ibid., S. 181). U svakom trenutku egzisten- 
cija sebe izabire i tako u isti mah komunikativno izabire 
drugoga. No ta mogućnost izbora nosi sa sobom i odgovor- 
nost egzistencije, izborom jednoga odbija se drugo, i tako 
već sama sloboda znači krivnju: »Budući da sebe znam kao 
slobodan, priznajem se krivim... Toj krivnji ne mogu iz- 
bjeći a da ne poreknem svoju slobodu samu« (ibid., S. 196 — 
—197). Bitna krivnja egzistencije očituje se naročito u ne- 
kim bezuvjetnim prilikama ljudskoga djelovanja, graničnim 
situacijama (o kojima je Jaspers već ranije raspravljao). 
Takve su smrt, patnja, borba i krivnja. Situacija je data zbilj- 
nost koja uvjetuje djelovanje opstanka, ona može biti poje- 
dinačna, tipična i historijski jednokratna. Ono što odlikuje 
granične situacije jest njihova neizbježnost, one se ne mogu 
otkloniti, u njima se egzistencija »ozbiljuje« i to skokom u 
neizvjesno: upitan biva svijet, egzistencija i granica obojeg 
— egzistencija sustaje pred transcendencijom. 

Upitnost svijeta i upitnost egzistencije na dvostruk na- 
čin otkrivaju neizbježnu granicu svakoga bitka koji se može 
znati i dovode nas pred takav bitak koji je nedohvatljiv; 
orijentacija u svijetu i rasvjetljenje egzistencije nužno vode 
u metafiziku. Ali zbiljnost transcendencije više nego išta 
izmiče tradicionalnoj metafizici koja operira pojmovima pred- 

metne zbiljnosti, ona se otvara samo mišljenju u simbolima 
za koje se čak mitološke i teološke predstave o transcenden- 
ciji pokazuju kao nepodesne. Za razliku od formalnih oblika 
transcendencije u kategorijama predmetnoga uopće, Jaspers 
izvodi nekoliko načina egzistencijelnih odnosa spram trans- 
cendencije: prkos i predavanje, pad i uspon, a iznad svega 
»zakon dana i strast spram noći«. Zakon dana racionalno 
uređuje naš opstanak, traži jasnoću i veže za um i ideju. 
Posve je drugi odnos spram bitka onaj koji se izvršava na- 
gonski u nama, mračan poriv: »Strast spram noći... baca se 
u bezgraničan ponor ništavila, koji sve uvlači u svoj vrtlog« 
(II Metaphysik, S. 102). Strast prema noći javlja se kao ve- 
zanost za zemlju, majka, krvno srodstvo i erotika, njima 
Jaspers pridaje daleko značajniju ulogu u otkrivanju trans- 
cendencije nego svim racionalnim pristupima. 

Središnja je misao Jaspersove metafizike nauka o šifar- 
skom pismu i sustajanju (Chiffreschrift und  Scheitern). 
Transcendencija se naime _ne manifestira direktno, i nije 
racionalno razumljiva, nego se pokazuje u šiframa koje su 
mnogoznačne i stoga se nikada do kraja ne mogu odgone- 
tati. Sama je egzistencija mjesto čitanja toga šifarskog pi- 
sma, šifre su dostupne vjerovanju, ali nisu pojmljive. To je 
razlog što Jaspers izričito proklamira nemogućnost neke on- 
tologije uopće, a još više za njegovu metafiziku: »Ontologija 
je put ukrućivanja pravoga bitka u neko znanje o bitku, či- 
tanje je pisma šifara naprotiv iskustvo bitka u neizvjesnosti 
(ibid., S. 161). U sebi jednokratna egzistencija nije u stanju 
filozofski govoriti o sadržaju šifara i stoga svaki pristup 
jedinstveno-općenitom  »aspektu« transcendencije nužno u- 
ključuje da »razdrtost (Zerissenheit) prodire u svaki takav 
govor«. Pitati »što« su šifre ili »što« bi one mogle tačno zna- 
čiti, u načelu je pogrešno, i nešto takvo ne može se pitati 
niti izreći. Jedan način čitanja šifara prisutan je u umjet- 
nosti, drugi je filozofska spekulacija, ali ni jedan od tih po- 
kušaja ne može potpuno uspjeti. Sustajanje je nužan zavr- 
šetak svih pokušaja da se potpuno približimo apsolutnom 
bitku — to je posljednja šifra. Ali sustajanje nije nikakav 
»nesretan slučaj« ili »mogućnost koja je propuštena«, nego 
je identično sa slobodom egzistencije: ukoliko se egzistencija 
odnosi spram transcendencije, ona mora sustajati: »Susta- 
janje je posljednje« (ibid., S. 220). Sustaje orijentacija u svi- 

jetu, sustaje rasvjetljenje egzistencije, pa prema tome mora 
i metafizika. To da se ni u čemu ne može uspjeti pripada 
»biti bitka« i jedina je mogućnost čovjeka. Tako odsustvo 
izvjesnosti, »zbiljnost« sustajanja nije bijeg iz svijeta, nego 
ostajanje u njemu: »mir u zbiljnosti« i »podnošenje« (Dulden) 
— to su posljednje riječi Jaspersove filozofije. 

Mnogo je kritika već upućeno na adresu »očajništva« i 
»pesimizma« Jaspersove filozofije egzistencije, tako da se 
tim  »svjetonazornim« prigovorima više nema što dodati. 
Jaspers ostaje uvjeren da je upravo takva opisana, dakako 
povijesno uvjetovana, struktura egzistencije jedino i moguća. 
On je ovjekovječuje, i u tom pogledu njega po svoj prilici 
nitko neće razuvjeriti. Sa strogo filozofskog gledišta, među- 
tim, valja reći da je njegovo mišljenje u cjelini samo prkosno 
protivljenje i oponiranje tradicionalnoj metafizici. Njegovo 
zdušno prihvaćanje objektivno-znanstvenog svijeta kao prvog 
iskona filozofije teško se može pomiriti s »iskrenošću« vjere 
u apsolutnu transcendenciju. Uzdizanje iznad faktičnosti o- 
staje pri konstataciji da je čovjek građanin dva svijeta — 
fizičkog i metafizičkog, prolaznog i vječnog, i stoga Jasper- 
sova filozofija sama sebi zatvara put u izvornu povijesnost 
i zbiljsku slobodu. Jer odista, teško da itko može prihvatiti 
promašenost i neuspjeh ljudskoga opstanka kao manifesta- 
ciju prave slobode. Poput stoika, i Jaspers se povlači u pri- 
vaciju, krajnji cilj filozofije nalazi u smirenju i miru. 

Nabačeni opći okviri filozofije egzistencije ponavljaju se 
više-manje u svim Jaspersovim kraćim spisima koji su po- 
svećeni posebnim temama. Učestali prigovori zbog iraciona- 
lizma prinukali su ga, međutim, da već 1935. u kratkom 
spisu »Um i egzistencija« modificira svoje shvaćanje bitka, 
egzistencije, pa i transcendencije, i u njih unese princip koji 
mu je ranije bio potpuno stran — um. Godine rata, neposre- 
dan doživljaj iracionalne zbiljnosti nacizma i totalitarne vla- 
sti tu su tendenciju samo pojačale. »Prije nekoliko decenija 
govorio sam o filozofiji egzistencije... Danas bih filozofiju 
prije nazvao filozofijom uma, jer se čini neophodnim da se 
naglasi prastara bit filozofije. Ako se um izgubi, sama se 
filozofija gubi« (Vernunft und Wiedervernunft in unserer 
Zeit, Munchen 1950, S. 49—50). 

Akcenti Jaspersova filozofiranja s vremenom su se sve 
više premještali u smjeru vraćanja tradicionalnim oblicima 

mišljenja. Premda već u predgovoru Filozofije govori o po- 
trebi nove logike, tek u ratnim godinama u dubokoj povuče- 
nosti i privaciji nastaje njegovo drugo veliko djelo O istini 
kao prvi dio jedne neizmjerne tetralogije. Govoreći o nacrtu 
za izradbu te logike Jaspers ističe da je prvi dio tek zasni- 
vanje nauke o istini, drugi bi dio raspravljao o kategorijama, 
treći o metodama, a četvrti bi bio nauka o znanosti (Philoso- 
phische Autobiographie, usp. Karl Jaspers, S. 81). Knjiga 
O istini pojavila se 1947. na 1102 stranice, ali je za očekivati 
da će se valjda pojaviti i ostali dijelovi filozofske logike! 

Kao prvi dio filozofske logike spis O istini donosi novi 
sistematski prikaz »racionalizirane« filozofije egizstencije. U 
toj beskrajnoj knjizi o svemu je više riječ nego o logici u 
tradicionalnom smislu, raspravljanje problema bliže je na- 
činu razmatranja uobičajenom u gnoseologiji i metafizici, to 
je sve-logika ili periehontologija. Centralna je tema nauka 
o obuhvatnom (Das Umgreifende). Ono se razmatra kao obu- 
hvatno spoznaje i kao istina u najraznovrsnijim manifestaci- 
jama. Što se prije zvalo »transcendencija« sada figurira kao 
obuhvatno, a istina je novo ime za »rasvjetljenje«. Treći, 
najopsežniji dio knjige razmatra istinu kao istinu, a usmje- 
renost tog razmišljanja pokazuje se već u prvim rečenicama; 
»Istina ohrabruje... istina pruža oslonac... istina ulijeva 
povjerenje... (Von der Wahrheit, Munchen 1947, S. 453)! 

Ako je prva, originalna faza Jaspersova mišljenja zavr- 
šila kirkegardovskim sustajanjem u razapetosti između vre- 
mena i vječnosti, drugu fazu prilično jednoznačno obilje- 
žava vraćanje staroj tradiciji, i da paradoks bude veći, revi- 
dirana i racionalistički retuširana filozofija egzistencije kao 
umsko mišljenje završava u filozofskoj vjeri. Doduše ta se 
vjera odupire autoritarnim pretenzijama konfesionalizma i 
biblijske religije, i konstituira se na taj način da iz sadržaja 
svih velikih svjetskih religija i mitova od Kine i Indije do 
Grčke, Rima i starozavjetnog Izraela preuzima slikovito-mit- 
sku simboliku obuhvatnog. Pojedinac »traži obuhvatno u 
nacrtu filozofske vjere« (Der philosophische Glaube, Munchen 
1951, S. 88). 

Na tim novim osnovima Jaspers je u poslijeratnom raz- 
doblju pokušao izgraditi i jednu filozofiju povijesti. Ona na- 
stoji oko konstrukcije tzv. osnog doba (Achsenzeit) — tj. traži 

epohalno vrijeme nastajanja povijesti. Jaspers to vrijemc 
situira oko 500. god. stare ere, i tako se suprotstavlja Hegelu 
koji smatra da je os povijesti rođenje Isukrstovo. Postav- 
ljajući pitanje o cilju povijesti Jaspers također tvrdi da se 
on ozbiljuje kao sloboda, i pobliže razmatra tri osnovne ten- 
dencije koje oblikuju današnjicu na putu u budućnost — 
socijalizam, jedinstvo svijeta i vjeru. Oslanjajući se na takve 
spekulacije Jaspers je konstruirao jednu univerzalnu povijest 
filozofije, gdje se mislioci svih razdoblja, naroda i dijelova 
svijeta međusobno miješaju prema nekom principu koji ni 
samom Jaspersu nije jasan. 

Kritika vremena zauzima znatan prostor u svim Jasper- 
sovim spisima. Među problemima što ih je prvi put dotakao 
1931. glavno je pitanje: kamo ide Evropa? Najveću opasnost 
za čovjeka Jaspers je vidio u masovnom poretku i vođenju 
opstanka (Massenordnung und Daseinsfiirsorge) pod vlašću 
aparata u modernoj državi. On je upozorio na totalitarnu 
opasnost koja se nadvila nad njegovu zemlju i postala evrop- 
ska zbiljnost 1933. Jaspers je i sam postao žrtvom te prijet- 
nje, morao otiči sa sveučilišta i prestao publicirati. Koliko 
je vidovita u svojim prognozama, toliko je Jaspersova slika 
vremena ograničena u odnosu na povijesno značenje mar- 
ksizma i socijalizma kojih je on politički protivnik. U posli- 
jeratnim godinama on se »zabrinuo« za sudbinu Evrope pred 
»opasnošću komunizma«, i postao grlatim advokatom ne- 
ophodnosti atomske bombe ističući alternativu: bomba ili 
sloboda?! 

»Duh vremena« kao da je ipak prejako djelovao na Jas- 
persa, i on je svoja filozofska uvjerenja potpuno učinio za- 
visnim od neposrednog stanja događaja. Odatle i tolika kole- 
banja, potreba stalnih nadopuna i korektura temeljnih shva- 
ćanja od ideje bitka do slike svagdašnjice. Aktualnost nekih 
tipičnih raspoloženja i situaciju čovjeka u svijetu nakon 
prvog svjetskog rata on je uspješno opisao, ali je sam poka- 
zao da su ti misaoni modeli zastarjeli nakon drugog svjet- 
skog rata, i svjesno se vratio tradiciji. Zanimljivo kao simp- 
tom pristupa svijetu koji ne škrtari riječima, to se mišljenje 
rastvorilo u slatkorječivosti. 

JEAN-PAUL SARTRE 


Francuska misao dvadesetog stoljeća nesumnjivo se da- 
nas javlja kao jedan od temeljnih stupova evropskog duha, 
i kao domet koji seže do najviših vrhunaca samosvijesti svi- 
jeta. Uz mnoge prednosti pred ostalim nacionalnim duhovima 
ona posjeduje i tu osobinu, što su u njoj neposredno i neraz- 
dvojno sjedinjene takve, inače tradicionalno odijeljene dje- 
latnosti, koje su dosad često i suviše jednostrano suprotstav- 
ljane: filozofija i književnost. Ostavljajući u sjeni današnju 
francusku znanost (čije bi filozofiranje oikrilo zanimljive 
i svojevrsne tokove, npr. Jean Rostand), ova jedinstvena mi- 
saonost potiče na želju da zavirimo u intimne sfere onoga za 
mnoge »nezakonitog« braka, štaviše za neke čak i »besram- 
nog konkubinata« u kojemu već duže vremena živi francusko 
filozofsko mišljenje i umjetničko oblikovanje riječi. 


Izbijajući nakon drugog svjetskog rata u prvi plan su- 
vremenog intelektualnog života, današnji francuski duh za- 
čudo manje nastavlja nacionalne tradicije, no što produktiv- 
no upija veoma raznovrsne idejne poticaje svojih susjeda, i 
to ne samo ovoga, nego i prošlog stoljeća. Ako se pri tom 
čini, kako nije uvijek »samobitan«, on je originalan u tome 
što sve strane utjecaje stvaralački uspijeva utkati u svoj vla- 
stiti misaoni tok, dati svojim idejama neviđeno samostalan 
oblik, neočekivane akcente i iznenadne obrate, a svemu tome 
poklanja bogatstvo svog nacionalnog izraza. Pokuša li netko 
naći primjer u današnjoj francuskoj filozofiji koji sve to 
oživotvoruje na najbolji način, rijetko će moći da se ne za- 
ustavi na imenu čovjeka koji je odbio da primi Nobelovu 
nagradu za god. 1964. — Jean-Paula Sartrea. 


Rođen u Parizu 1905. u obitelji mornaričkog oficira, on 
već u drugoj godini života ostaje bez oca koji umire negdje 
daleko od kuće, tako te ga sin nikada nije poznavao. Mati 
potom odlazi sa sinom svojim roditeljima, gdje mali Jean- 

Paul proživljava svoje prvo djetinjstvo. Kad mu je bilo 
dvanaest godina majka mu se preudaje i dobivši novog 
»nepravog oca« on se najradije zadržava kod djeda i bake. 
1915. upisuje se na Lycće Henri IV u Parizu, nastavlja u 
La Rochelleu i završava maturom u Lycće Luis-Le-Grand 
1922. opet u Parizu. Od 1924—1928. studira na Ecole Normale 
Supćrieure i diplomira 1929. s agregacijom iz filozofije. Iza- 
bravši kao svoj građanski poziv zvanje profesora filozofije, 
nakon odsluženja vojnog roka 1929—1931. on predaje filo- 
zofiju u licejima u Le Havreu, Laonu i Parizu s prekidom 
od 1933—1934. kada kao stipendist boravi na Institut Fran- 
cais u Berlinu, gdje studira djela Husserla, Schelera i Hei- 
deggera. 1940. mobiliziran je u vojsku, sudjeluje u izgub- 
ljenom ratu protiv Hitlerove Njemačke i pada u zarob- 
ljeništvo, odakle se — otpušten zbog slabog zdravlja — već 
1941. vraća u Pariz. Opet preuzima dužnost profesora 
na Lycće Condorcet, aktivno sudjeluje u Pokretu otpora 
(Resistance), i poslije oslobođenja Francuske 1945. defini- 
tivno napušta profesorski poziv da bi se posvetio isključivo 
pisanju, živi kao slobodan pisac i nastanjuje se u četvrti 
Saint-Germain-des-Pres u Parizu. S prijateljima osniva ča- 
sopis Les Temps Modernes, čiji je i danas direktor, često 
putujući u inozemstvo na Zapad i Istok, veoma živo dje- 
luje u duhovnom i političkom životu, te nesumnjivo zau- 
zima prvo mjesto u redovima francuske intelektualne lje- 
vice. 

Ovdje nije moguće govoriti o neobično bogatoj biblio- 
Erafiji njegovih djela, koja se podjednako mogu ubrojiti 
u književnost, filozofiju i publicistiku, bez obzira kamo ih 
normalno uvrštavaju književni historičari. Ipak, moramo 
spomenuti da Sartreova književna djelatnost počinje veoma 
rano: već 1923. objavljuje on prvu pripovjetku L'Ange du 
morbide, a od 1931. počinje publicirati manje filozofske 
studije u raznim časopisima, ali sve to vrijeme ostaje neza- 
pažen. Što se tiče širine područja njegove književne djelat- 
nosti, teško bi se moglo naći i jedno gdje se on nije oku- 
šao. Prvi filozofski spis u obliku knjige objavljuje 1936. 
L'Imagination, kojemu se 1939. priključuje Esquisse d'une 
thćorie des emotions, i 1940. L'Imaginaire. Pažnju javnosti i 
kritike iznenada je privukao svojim prvim romanom Muč- 
nina (La Nausee, 1938), kojemu 1938. slijedi zbirka novela 
Zid (Le Mur). 

U središte francuskog kuiturnog života prodire tek u 
vrijeme rata i njemačke okupacije 1943. svojom prvom 
dramom Muhe (Les Mouches) i široko zamišljenim filozof- 
skim djelom Bitak i ništa (L'čtre et le neant), te su oba do 
danas doživjela već pedeset izdanja. Ideju velikog romana 
Putovi slobode (Les Chemins de la liberte) počeo je reali- 
zirati još 1945. ali je rad na njemu napustio, tako da su 
izašla svega tri sveska (dok je od četvrtog objavljen samo 
fragment): I Zrelo doba (L'Age de Raison, 1945), II Odgoda 


(Le Sursis, 1946), III Ojađenost (La mort dans Pame, 1949), 
a IV Posljednja prilika (La derničre chance) ostao je samo 
zamisao. 

Od drama osim Muha valja spomenuti: Za zatvorenim 
vratima (Huis clos, 1945), Nesahranjeni mrtvaci (Morts sans 
sepulture, 1946), Obzirna bludnica (La putain respectueuse, 
1946), Prljave ruke (Les Mains sales, 1948), Đavo i dragi 
bog (Le diable et le Bon Dieu, 1951), i Zatočenici Altone 
(Les sequestrćs d'Altona, 1960). Njegova adaptacija Keana 
prema A. Dumasu i »komedija« Nekrassov (1954—1955) nisu 
doživjeli očekivani uspjeh. 

Pišući neprestano i reagirajući najživlje na sve što se 
oko njega zbiva, Sartre je objavio i niz odličnih književnih, 
filozofskih i političkih eseja, od kojih su najbolji skupljeni 
u Situations I—V (1947—1984), dok posebno valja istaknuti 
eseje: Egzistencijalizam je humanizam (DPEristentialisme est 
un humanisme, 1946), Sto je književnost? (Qu'est-ce que la 
literature?, 1947); Razmišljanja o židovskom pitanju (Re- 
flezions sur la question juive, 1947), Fantom Staljina (Le 
Fantome de Staline, 1957) i Pitanje metode (Question de Mć- 
thode, 1957), gdje već naziremo sasvim nove horizonte. 

Ni time se Sartrevva djelatnost ne završava. On je na- 
pisao i dva filmska scenarija (Les jeur sont faits, 1947, 
i L'engrenage, 1948), raspravljao o politici u bezbroj navra- 
ta, te odmah nakon rata pokušao osnovati i vlastitu poli- 
tičku partiju (Rassemblement Dćmocratique  Rećvolution- 
naire) lijevih intelektualaca, ali je taj pokušaj (naravno!) 
ubrzo propao. 

Posljednje mu je veliko filozofsko djelo Kritika dija- 
lektičkog uma (Critique de la raison dialectique, 1960), od 
kojega se do sada pojavio samo prvi svezak, a značajno je, 
među ostalim, po tome što se Sartre u njemu definitivno 
deklarira marksistom, ne napuštajući pri tom svoje izvorne 
intencije. 


Njegova filozofija prve faze nastupa pod imenom egzi- 
stencijalizam i tvori specifičnu francusku varijantu suvreme- 
nih misaonih strujanja poznatih kao filozofije egzistencije. 
Sav Sartreov napor na razvijanju svojih temeljnih ideja sa- 
stoji se u tome da filozofija koju on zastupa postane svjetovno 
djelotvorna, da se pretvori u povijesni čin i ljudsko djelo. 
Ako se pri tom opažaju i mnogi pesimistički akcenti, onda je 
to neizbježno imamo li u vidu društvenu sredinu iz koje on 
potječe, doba njemačke okupacije u kojemu piše i faustovsku 
muku svakoga mislioca, od Platona do Marxa: brigu da riječ 
postane djelom, da filozofija ne ostane samo teorija što pro- 
matra svijet u njegovim ćudljivim mijenama, nego da i sama 

sudjeluje na tom mijenjanju i obratu, da i ona igra aktivnu 
ulogu u zbivanju povijesti, da ne ide mimo, nego dopre u 
sam iskon svijeta. 

U tom smislu sve što je Sartre ikada napisao spada u 
onu vrst pisanja što ga on programatski zove angažirana 
književnost, i tim se pojmom mogu obuhvatiti sva područja 
njegove dugogodišnje spisateljske djelatnosti: filozofija i ro- 
man, drama i esej, politička publicistika, pa čak i nekrolozi 
što ih je objavio u povodu smrti svojih nekadašnjih prija- 
telja i suboraca Alberta Camusa i Mauricea Merleau-Pon- 
tyja, s kojima se razišao još 1952. 

Kakva je to angažirana književnost, »što je književnost«, 
i »što znači pisati«? 

Ponajprije, Sartre razlikuje književnost od poezije i 
svake druge umjetnosti: glazbe, slikarstva itd. Književnost 
proze razlikuje se od svega toga po tome što je ona utilitarna 
i što prozni pisac ne upotrebljava svoju građu — riječi — 
radi njih samih, poput pjesnika koji njima barata kao sa stva- 
rima (!). Dok pjesnik zazire od toga da riječi upotrebljava 
kao materijal za nešto drugo, pisac se njima služi kao oru- 
đem za postizavanje određenih konkretnih ciljeva: da nešto 
učini vidljivim u svijetu, otkrije pojave u njemu i njihovo 
značenje za čovjeka. 

»Stvaralački akt, prema tome, kroz pojedine predmete 
koje proizvodi ili reproducira teži za totalnim ponavljanjem 
svijeta... Jer upravo to i jest krajnji cilj umjetnosti: ponovo 
osvojiti ovaj svijet, otkrivajući ga pogledu kakav jest ali tako 
kao da on izvire iz ljudske slobode... Pisac se odlučuje da 
apelira na slobodu drugih ljudi da bi oni putem uzajamnih 
implikacija svojih zahtjeva vratili čovjeku totalitet bitka i 
uklopili čovječanstvo u svijet« (Što je književnost, usp.: J.P. 
Sartre, O književnosti i piscima, Beograd, 1962, str. 58). 

Svijet je zadatak postavljen ljudskoj slobodi i on se tek 
konstituira u samom aktu slobode: Slobodan čin pisanja je 
izvanredan oblik akta konstitucije svijeta. I zato je »funkcija 
pisca djelovati tako da nitko ne može svijet ignorirati i ni- 
tko se u njemu ne može nazvati nevinim« (Ibid.). 

Izričito Sartreovo naglašavanje  praktičko-utilitarne i 
označavalačke funkcije govora kao ukazivanja, uklapanje 
stvaralačkog čina pisanja u akt ljudske slobode kao zadatka 
i apeliranje na slobodu drugih — već to dovoljno jasno upu- 

ćuje na neke izvore Sartreove »teorije književnosti« i defini- 
ranja društvene uloge pisane riječi. 

Koji su to izvori? 

Oni potječu iz Husserlove fenomenologije i Heideggerove 
ontologije, ali će se ubrzo pokazati da u Sartreovoj filozofiji 
veoma živo sudjeluju neki elementarni motivi mišljenja He- 
gela, Marxa, Kierkegaarda i Freuda. 

Znači li to da Sartre nije samostalan mislilac, da je tek 
nastavljač, eklektik ili popularizator tuđih pogleda? 


Sve prije nego to. Naprotiv, on je neke bitne teze ovih 
mislilaca razvio dalje i originalno ih doveo do svojih kraj- 
njih konsekvencija. 


Njegovo glavno filozofsko djelo nosi naslov Bitak i Ništa 
s podnaslovom »Ogled o fenomenološkoj ontologiji«. To je 
najopsežnije i gotovo jedino veliko filozofsko djelo francu- 
skog (ateističkog) egzistencijalizma, prvotno zamišljeno u dva 
sveska, ali se najavljeni drugi koji bi raspravljao o egzisten- 
cijalističkom moralu nikada nije pojavio. 

Još 1944. je Gabriel Marcel upozorio da se u tam djelu 
osjeća utjecaj Heideggera »gotovo na svakoj strani« (usp. 
Homo Viator, Paris 1947, p. 233), ali je pri tom propustio 
dodati da se Sartreove kategorije ljudske egzistencije razli- 
kuju od Heideggerovih egzistencijala tubitka po tome što su 
egzistencijelno (ontički) obojene isključivo negativno, odzva- 
njaju krajnje pesimistički, beznadno i mučno. To je Sartre 
indirektno najavio već i ranije kada je doživljaj egzistencije, 
bitak u svijetu, označio kao mučninu u istoimenom romanu 
1938. 


Što je bitak u svijetu kao mučnina vidljivo je iz njezine 
mutne ukorijenjenosti u savršenoj bezrazložnosti (gratuite 
parfaite), što implicitno već najavljuje obrtanje odnosa esen- 
cija — egzistencija: 

»Bitno, to je slučajnost (contigence). Hoću reći da, pre- 
ma definiciji, egzistencija nije nužnost. Egzistirati, to je biti 
tu (čtre 1a) naprosto: oni koji egzistiraju se pojavljuju, pu- 
štaju sresti, ali se njih nikada ne može deducirati. Ima ljudi 
koji su to shvatili; samo što su oni pokušali da nadmaše tu 
slučajnost izmišljajući biće koje je nužno uzrok sebe. Ili, ni 
jedno nužno biće ne može razjasniti egzistenciju: slučajnost 
nije neka opsjena, privid koji bi se mogao rastjerati; to je 

apsolutna, prema tome, savršena bezrazložnost«. (La Nausće, 
Paris 1950, p. 167). 

Kao naprosto bačena u svijet, egzistencija se nikada ne 
može obrazložiti: pitanje — zašto opstojim? — samo je po 
sebi apsurdno: »Sve je bezrazložno, taj vrt, taj grad i ja 
sam. Kada to nadođe o čemu je riječ, smuči vam se i sve se 
počinje ljuljati... eto Mučnine!« (Ibid. usp. i L'čtre et le 
nćant, Paris 1950. p. 425; i u daljnjem tekstu: EN). 

Služeći se hegelovskom terminologijom Sartre razlikuje 
dvije vrste bitka: bitak po sebi (čtre-en-soi) i bitak za sebe 
(čtre-pour-soi). Dok prvi karakterizira cjelokupni bitak osim 
čovjeka, oznaka bitka za sebe rezervirana je za opstanak čo- 
vjeka. Oba se oblika bitka razlikuju po svom načinu bivstvo- 
vanja: bitak po sebi je naprosto materija, nešto masivno, 
teško, intenzivno, gnjecavo i nadiruće što teži da sve što jest 
nivelira, proguta i uklopi u sebe. Tome se suprotstavlja bitak 
za sebe koji karakterizira ne stajanje, nego suprot-stajanje, 
suprot-stavljanje, naspramnost bitku po sebi. Naspramnost 
ili imati-nešto-za-predmet može kao ontološku značajku 
imati samo svijest, a svijest ima samo čovjek koji predstavlja 
sebi nešto u svijetu, pa i sam svijet. 

Nema sumnje da se iza ove distinkcije krije huserlov- 
ska intencionalna svijest i to iz razdoblja fenomenologije 
konstitucije: svijest konstituira svoje sadržaje u aktu pred- 
stavljanja kao fenomene, sve izvire iz cogita. 

Dok se bitak po sebi odlikuje svojom pozicijom naspram 
svijesti, dakle pozitivnošću, akt predstavljanja odvija se kao 
negacija realnoga bitka po sebi. Oslanjajući se na Heidegge- 
rovu nauku o Ništa iz prve faze njegova filozofiranja (Was 
ist Metaphysik? 1929), Sartre smatra da se podrijetlo reflek- 
sivne negacije nalazi u pre-refleksivnom aktu cogita kao 
ništenje (nćantisation), što tvori ontološku specifičnost bitka 
za sebe. Prema tome, nije negacija kao struktura suda izvor 
Ništa, nego je obratno, Ništa kao struktura bitka za sebe pra- 
izvor refleksivne negacije. Bitak za sebe bivstvuje tako da 
ništi bitak po sebi (EN, p. 47 sq). Bitak po sebi je masivan, 
ljepljiv, gadljiv i bivstvuje na taj način što jest to što jest. 
Naprotiv, bitak za sebe ontološki nije da jest, nego nije time 
što ništi. Pobliže se to pokazuje kao način bitka koji jest 
što nije i nije što jest. 

Ako se to interpretira s obzirom na vremeni smisao bi- 
tka, onda ispada: bitak po sebi jest što jest zato što je stalno 
»sada«, to jest uvijek je isto što je bio i drugo ne može biti: 
on je čisto prostoran, izvanvremen. 

Obratno, bitak za sebe nije više što jest, i već jest što 
još nije, te se pokazuje da njegova vremenska određenost 
proizlazi ne iz »sada«, nego iz onoga što još nije sada, ali što 
može biti, a to je budućnost. Bitak po sebi sav je u čistoj 
prezenciji-imanenciji, bitak za sebe u transcendenciji te 
imanencije koja se otkriva kao puka faktičnost. Još oštrije: 
bit onoga što jest sastoji se u njemu samom, jer je uvijek 
već bilo što je sada, a to »što bijaše biti« (TO TI EN EINAI) 
odvajkada je oznaka ontološkog određenja esencije. 

Dakle, u bitku po sebi esencija prethodi egzistenciji, dok 
kod bitka za sebe stvar stoji drugačije: kao Ništa on je zato 
ništavan što nije što jest, to će reći nema esencije koja bi 
mu prethodila, nego njegova egzistencija kao ništenje pret- 
hodi esenciji: jest što nije, tj. što _ može biti (Heideggerov 
Sein-k&nnen). 

Na taj način Sartre obrće tradicionalni ontološki par 
esencija-egzistencija, i određenjem bitka za sebe kao egzi- 
stencije ističe primat Ništa nad bitkom. Teško da je potrebno 
dokazivati, kako je novovjekovni subjektivizam ovdje dove- 
den do svog vrhunca. 

No čovjek kao ljudska zbiljnost (realit€ humaine) nije 
samo bitak za sebe što zahvaljuje svojim aktima. Svi su oni 
vezani za svijest i ova kao intencionalna nosi sve značajke 
subjektivnosti. On je i tijelo, i baš po tome pripada i objek- 
tivnosti, bitku po sebi, te odatle visi između bitka po sebi i 
bitka za sebe, između bitka i ništavila. Ništenja bitka ne 
zbivaju se samo negativnim sudovima, nego prije svega u 
takvim iskustvima kao što su odsustvo, odstojanje, odbijanje, 
odustajanje, oklijevanje, rastresenost i neprijateljstvo. 

»Ništa se može misliti samo na temelju bitka... ni prije 
ni poslije bitka, ni općenito izvan bitka, nego samo posred 
samoga bitka, u njegovu srcu, kao crv« (EN, p. 57). 

Ništenje pak, ukoliko biva, može biti samo kao sloboda, 
a ona se čovjeku otkriva u kirkegardovskoj tjeskobi (L'an- 
goisse, Angst): 

»U tjeskobi čovjek dolazi do svijesti o svojoj slobodi, ili 
ako se hoće, tjeskoba je način bitka slobode kao svijest bitka, 

u tjeskobi je sloboda u svom bitku u pitanju za samu sebe« 
(EN, p. 66). 

Time smo najzad doprli do središnje teme Sartreove 
ontologije čovjeka, i čim se ona bolje upozna pokazuje se 
kao antropologija, tj. kao fundiranje svih regija bića na bitku 
čovjeka kao alfi i omegi svega: egzistenciji kao causa sui. 

Temi slobode pisac Bitka i Ništa posvećuje veći dio svo- 
jega filozofskog i književnog opusa, ona je stalno i svuda 
prisutna kao eksplicitno i implicitno pitanje o mogućnosti 
bitka čovjeka u »civilizaciji konclogora«. Sloboda je »rupa 
u bitku«, hiatus koji zjapi kao praznina bitka, jer je Ništa. 
Pitanjem o moći-biti kao slobodi čovjeka, ali samo pojedin- 
ca, započinje analiza temeljnih struktura egzistencije i u 
njima se završava. 

U svojoj prvoj drami Muhe Sartre je, doduše još pri- 
lično deklarativno, a manje dramski sadržajno, svojim hero- 
jima dao da propovijedaju metafiziku slobode kao »osuđe- 
nosti na slobodu« i oslobođenosti od svega nad-ljudskog. Nie- 
tzscheova smrt božja otkriva se u nemoći Jupiterovoj da lju- 
dima ulije strah u kosti pred odgovornošću za njihove čine, 
strah pred božjim sudom. Prastara helenska fabula Orestije 
služi Sartreu da Oresta prikaže poput patetičnog agitatora 
ljudske slobode kao najviše instancije svijeta i proglasi je 
vrhovnim sudištem svih naših čina. Grižnja savjesti, oličena 
u dosadnom zujanju muha što oblijeću oko građana Arga, 
nestaje čim se Orest odlučuje na svoj čin i osvećuje smrt 
svojega oca Agamemnona. 

No i Jupiter zna za tu moć ljudi i nemoćan je pred nji- 
hovom slobodom: 

»Strašna je tajna bogova i kraljeva: naime da su ljudi 
slobodni. Oni su slobodni Egiste. Ti to znaš, a oni ne zna- 
ju... kad se sloboda jednom pojavi u ljudskoj duši, bogovi 
više ne mogu ništa protiv tog čovjeka«. (Les Mouches, Paris 
1947, p. 79). 

Orest se dugo skanjiva da ubije Egista i Klitemnestru, 
ali kad je to jednoć odlučio i izvršio taj grozni čin, on se u 
tren oka osjeća kao bog: 

»Ja sam slobodan, Elektro. Sloboda me je pogodila kao 
bljesak... ja sam izvršio svoj čin, Elektro, i taj je čin bio 
dobar. Nosit ću ga na svojim ramenima... i što je teži za 

nošenje, to ću se više radovati, jer moja sloboda — to je taj 
čin« (Ibid., p. 84). 

Sloboda je potpuna, jer su bogovi mrtvi, muha više ne- 
ma, a zato nema više ni grižnje savjesti: sva je odgovornost 
u čovječjim rukama. Čovjek je odgovoran pred sobom samim 
i drugima, ali samo kao slobodnima koji su samostalno tako- 
đer izabrali svoj čin i ne kaju se za nj. Sloboda je potpuna, 
neograničena i apsolutna, jer je vezana samo za vlastitost 
(authenticite,  Eigentlichkeit), vlastiti izbor (choix), nacrt 
(projet, Entwurf) ljudskog čina. 

Izbor i nacrt su za Sartrea kategorije egzistencije u ko- 
jima se sloboda vlastitog čina što izvire i završava u nama 
samima konkretno određuje. Ali zar čovjek živi sam u svi- 
jetu? Ne opstoje li i druge egzistencije i kako se one odnose 
spram moje neograničene slobode? 

Neobično uporno Sartreovo isticanje slobode individualne 
egzistencije posve je sigurno motivirano doživljajem vreme- 
na: u prvom je planu faktičnost njemačke okupacije Fran- 
cuske, u dubljoj pozadini transcendentalna nemogućnost dru- 
ge slobode, osim upravo takve ništavno-nemoćne koja izvire 
iz načina bitka za sebe kao Ništa: čovjek ne susreće nikoga 
osim sebe, svuda se oko njega spušta mrak totalitarizma sa 
svojom »slobodom« »općega« na račun svega pojedinačnog 
kao »ukinutog« i sadržanog u apsolutnome. Je li potrebno 
ukazivati na smjer Sartreova protesta protiv ugnjetavanja 
ličnosti u takvom svijetu? No, možda nije na odmet upozo- 
riti da je takav individualni protest i suviše panično usam- 
ljen, a da bi bio više nego nemoćan vapaj za onim što se 
nepovratno gubi u čovjeku. Kađa nestaju sve građanske i 
političke slobode, zar kao jedini njihov trag ostaje samo mi- 
sao? Može li ona, nakon svega, ostati privatno slobodna, a 
da se nužno neprestano ne potvrđuje i javno? 

Nalik na Heideggerovu priručnost (Zuhandenheit) i Sar- 
treu se stvari u svijetu javljaju samo kao korisne ili neko- 
risne, kao puka oruđa za upotrebu (chose ustensile) — ni- 
kakva druga značenja one nemaju. 

Kao bitak u svijetu (čtre-dans-le-monde, In-der-Welt- 
-sein) egzistencija je upućena na stvari i druga ljudska bića, 
stoga je ona i skupa-bitak (&čtre-avec, Mitsein) i susreće čo- 
vjeka također kao ugroženost da se vlastita egzistencija, a 
time i njome konstituirani svijet fenomena, pretvori u bitak 

po sebi, u masivnu gnjecavu masu objekta za drugog. Bitak 
za drugoga (&tre-pour-autrui) konstituira se u pogledu (le 
regard). U konstitutivnim aktima moje svijesti sve su stvari 
uklopljene u moj svijet fenomena s određenim distancijama 
i značenjima za mene. Odjednom se među tim objektima ot- 
kriva drugi kao novi objekt: ja ga vidim. No on kao novi 
fenomen de-centrira moj univerzum, jer i on aktom gleda- 
nja konstituira svoj svijet: oba svijeta dolaze u sukob. Drugi 
kao objekt otkriva se zatim i kao subjekt koji vlastitim akti- 
ma ne samo ruši moj svijet kao centriran na moj cogito-su- 
bjekt, nego mi otkriva i mene samog kao objekt. 

»'Biti-viđen-od-drugoga' je istina  'viđenja drugoga'« 
(EN, p. 315), veli Sartre i tako želi pokazati da konstitucija 
vlastitoga ega u isti mah konstituira svaki ego. On smatra 
da je time odstranjena opasnost solipsizma: »Ja« i »ti« na- 
staju u isti mah, bez »ti« nema ni »ja« kao subjekta. Pogled 
je tako posrednik koji ukazuje od mene na mene samoga 
tek posredstvom »ti«, a ovo »ti« zapravo je bezlično »ono«. 

Ali Sartreova je analiza daleko od toga da bi se zado- 
voljila takvim ontološki »neutralnim«, čisto transcendental- 
no-fenomenološkim  deskripcijama. Naprotiv, njegovi opisi 
otkrivaju izrazito »francuski smisao za tjelesnost«. Pogled 
nema samo ontološko-konstituiivnu ulogu pri uspostavljanju 
mene i drugoga, nego je bitno negativnog karaktera: 

»Kako on zamišlja pakao: pogled koji bi prozirao sve, 
vidjelo bi se do kraja svijeta — do dna sebe« (L'uge de 
raison). 

Ako je bitak za sebe već Ništa, onda bitak za drugoga 
to potencira, jer se otkriva da svatko susreće drugoga tako 
da ga želi popredmetiti, objicirati, pretvoriti u oruđe za 
realizaciju svoje slobode, ukalkulirati ga u nacrt svoje mo- 
gućnosti. Dvije se egzistencije susreću kao neprijateljske, po- 
put Hegelova gospodara i sluge, ali susret ne završava ni 
pobjedom jedne, ni podvrgavanjem druge, a još manje nji- 
hovim pomirenjem: one ostaju neprijateljske, svatko drugoga 
želi svesti na objekt, zadržati ga u fakticitetu i transcendi- 
rati ga. 

»Pogled drugoga primam kao ukrućivanje i otuđivanje 
svojih vlastitih mogućnosti« (EN, p. 321). Drugi je kao pogled 
moja transcendirana transcendencija, mogućnosti moga bitka 
su negirane. Ja postajem rob drugoga utoliko ukoliko u du- 

bini svojega bitka zavisim od slobode koja nije moja vlastita. 
»Ja sam u stalnoj opasnosti. I ta opasnost nije slučajna, nego 
stalna struktura mog bitka-za-drugoga«. (Ibid. p. 326). 

U stidu, strahu, izbjegavanju, lukavstvu otki..a se naša 
vlastita egzistencija prisustvom drugoga. On će me svakog 
trena pokušati da pretvori u svoj objekt, svoju stvar, prisvo- 
jiti me, a tako i sav drugi bitak. Valja primijetiti da je to u 
Sartrea ontološki moguće u prvom redu zato, što njegov čo- 
vjek ne posjeduje neotuđivu osobnost (personalnost), nego je 
samo refleks bezličnoga »l'on«! 

Pogledom susrećemo drugoga kao suca koji prosuđuje 
nas prema sebi, svojim mogućnostima i zato se javlja stid 
(la honte): opasnost da za drugoga budem puki predmet. Stid 
je »istočni grijeh«, veli Sartre na jednom mjestu, i određuje 
njegovu strukturu s tri momenta: 

»Tako je stid shvaćanje tri dimenzije: 'Ja se stidim sebe 
pred drugim'« (EN, p. 350). 

No ta obrana pred navalom pogleda drugog daleko od 
toga da pogađa samo našu svijest pomoću koje jesmo što je- 
smo za sebe. Ona počiva na tome što je bitak za sebe nepo- 
bitna činjenica — tijelo (le corps); u njemu se bitak za sebe 
javlja kao faktičnost. 


Analizi tijela Sartre je posvetio mnoge stranice svojega 
glavnoga filozofskog spisa, ali o njemu on često raspravlja 
i u trilogiji Putovi slobode, dok se drama Za zatvorenim vra- 
tima bavi prvenstveno aspektima raznovrsne tjelesne agre- 
sivnosti drugoga. Popredmetiti drugoga — to je lozinka ti- 
jela, i apsolutna seksualna sloboda što je prikazuje Sartre 
zapravo je prepredena sublimacija totalne društvene nemoći 
pojedinca. Kada sve javno sklizne u ponore ropstva, tada čo- 
vjeku preostaje samo to da svoju totalnu neslobođu na svim 
područjima pokušava kompenzirati slobodom  najintimnije 
i najindividualnije sfere, potpune privacije: posjedujući druga 
tijela neograničeno on se »totalizira«, kao da prodire u iskon 
bitka, kao da postiže sve! 

Tu se korjeni metafizička uloga seksa danas u svagdaš- 
njem životu i umjetnosti. Sartreu treba zahvaliti što je to 
uspio filozofski formulirati, cinično i bez maske. Ali pitanje 
se ne može otkloniti: donosi li taj hiper-seks istinski eros, nije 
li takva metafizička uloga za spolnost ipak malo preteška? 

Tijelo je sve: ono nije nešto drugo od svijesti, oni su jedno: 

»Nema ništa iza tijela, nego je cijelo tijelo 'psihičko'. To 
su dva načina bitka tijela« (EN, p. 368). 

Tijelo je skroz-naskoroz ekstatično, ishodište svih zamjed- 
bi i čina: pri sebi ono je izvan sebe. Tako se temporalnost svi- 
jesti individualizira u tijelu kao specijalnosti egzistencije. Spo- 
znavanje i činjenje, stvari i oruđa upućeni su na taj centar 
akata kao svoje ishodište, i obratno: tijelo jest samo kao takvo 
biće koje ekstatički bivstvuje u fakticitetu i transcendira ga. 

Simptomatično je što Sartre o svemu tom kaže u drami 
Za zatvorenim vratima. Nije bez interesa znati da je ova pr- 
votno nosila radni naslov Les Autres — drugi, a poznato je da 
prikazuje ljude u paklu. Nema kotlova, sumpora, vatre, loma- 
ča, roštilja ni ražnjeva, nitko se ne peče na vječnom ognju, ali 
je zato stalno izložen pogledu drugoga: lezbijka Ines, nimfo- 
manka Estelle i kukavica-izdajnik Garcin. Oni su osuđeni da 
vječno budu skupa, zrcala nigdje nema i svatko saznaje kako 
izgleda i što jest samo od drugoga. Ali nitko od njih neće pri- 
znati zašto je u paklu. Svi se tome tobože čude i smatraju da 
nisu zaslužili takav konac. No oni su neiskreni i zlonamjerni, 
oni lažu da ne znaju razloge zašto su u paklu i intimno su 
svjesni toga što su skrivili. Pa ipak, svatko izmiče, pokušava 
sebe prikazati nevinim i boljim no što faktički jest, tj. što je 
bio prije dolaska u pakao. 

»Pakao — to su drugi«, ta krilatica uvodi nas u jednu dru- 
gu Sartreovu kategoriju kojom on eksplicira nevlastitost eg- 
zistencije: mauvaise foi — neiskrenost i zlonamjernost. Nije 
to samo laž kao zabašurivanje istine, nego i samozataja. 

»Neiskrenost u svojoj pojavi ima strukturu laži. Samo što 
... u neiskrenosti ja sam sebi prešućujem istinu« (EN, p. 87). 

Neiskrenost je, dakle, samoprijevara, samoobmana i samo- 
zataja, jednom riječju: ne-vlastitost. Neiskrenost je na djelu 
kada ja uvidim da jesam nešto što nisam, makar to činio i oko- 
lišno govoreći o drugima ili pukim stvarima. Uvijek sam ja u 
pitanju kao onaj koji falsificiram svoju faktičnost, lažno je 
transcendiram — gradim se kao da jesam nešto što nisam, ne 
mogu biti ni postati. 

No moguća je i vlastita, autentična transcendencija fakti- 
čnosti. Obje kao strukture proizlaze iz bitka samoga opstanka 
i one preciznije određuju slobodu kao izbor među raznovrsnim 
mogućnostima na temelju nacrta. 

Možda nije na odmet još jednom upozoriti da su sve na- 
brojene strukture egzistencije za Sartrea pre-refleksivne (pred- 
ontološke), i odvijaju se na transcendentalnoj razini, prije 
svakog empirijskog iskustva. 

Dok se neiskrenost temeljila na tome što je ona faktič- 
nost uzimala kao da je transcendencija, a transcendenciju pre- 
tvorila u faktičnost, autentična se egzistencija stalno nalazi u 
međuigri ta dva momenta. Ona ne može ne voditi računa o 
faktičnim mogućnostima među koje je bačena, i ne smije biti 
himerična. Pa ipak, ona prestupa date mogućnosti izborom 
jedne kojoj ona ostaje vjerna držeći se lozinke: bolje ikakav 
izbor nego nikakav. Tako mogu autentično izabrati čak i 
inferiornost! 


Čini se da je takav nemogući izbor jedino što je preosta- 
lo ljudima u stanju što ga Jaspers naziva »graničnim situa- 
cijama« — na rubu egzistencije. U tom su smislu i Sartreovi 
Nesahranjeni mrtvaci slobodni premda su zatvorenici policije 
i podvrgnuti najgorem mučenju. Ti borci Resistance, zarob- 
ljeni od petenovskih milicionara čekaju smrt kao slobodni 
od straha, poput rimskih robova koji su se tješili stoičkom 
filozofijom apatije! 

Mogućnost perverzije slobode u neslobodu, tu stalnu 
opasnost što lebdi nad nama, Sartre je prikazao u jednom od 
svojih najboljih komada, Đavao i dragi bog. Svaki od nas u 
sebi nosi mogućnost da neslobodi otme slobodu i sam je iz- 
bori u konkretnoj situaciji, ali time je u isti mah data i mo- 
gućnost da se desi obratno. Sloboda i nesloboda su relativne 
spram situacije, i nisu apsolutne vrijednosti. Time se uvodimo 
u središte problematike situacijske drame svemoći i ograniče- 
nja slobode. Gčtz, junak njemačkog seljačkog rata 1525, na- 
stupa pred nama najprije kao svemoćni činilac zla koji ne 
vjeruje u boga, da bi zatim — prestrašen tom svemoći — 
izmijenio ulogu, izabrao obratno, postao vjernik i počeo činiti 
samo dobro: on je apsolutni zločinac i najveći dobročinitelj, 
a razlog njegova obrata leži u neizmjernoj slobodi koja mu 
je data poput ponora ljudske prirode. No oba su izbora za 
Sartrea neautentična: đavao i bog kao inkarnati apsolutnog 
zla i dobra ne mogu nikada dati pravi ljudski kriterij i mjeru 
našim činima. Treba biti primjeren konkretnoj situaciji, iz- 
bjegavati epohalne odluke, jer nema vječnog morala! 

Sloboda se zbiva ekstatički kao stalna temporalizacija 
triju vremenskih ekstaza: prošlosti, sadašnjosti i budućnosti. 
Izabirući sebi u nacrtu jednu mogućnost bitka, mi u isti mah 
izabiremo svoju prošlost i sadašnjost u dijalektičkom odnosu 
faktičnosti i njezine transcendencije. Sloboda je bivanje ono- 
ga što još nije, »ništa u srcu čovjeka« (EN, p. 516) što ljud- 
sku zbiljnost prisiljava da sebe čini, umjesto da bude. Opće- 
nito, biti za čovjeka znači činiti (čtre = faire). On izabire svo- 
ju egzistenciju i time daje sebi i esenciju, onim što će biti 
određuje sebe sada, i to stalno — ukoliko je vlastit čovjek. 
Empirijski motivi akcije, donošenje voljne odluke i njezino 
izvršenje, predstava ciljeva i nacrt njihova postizanja, izbor 
odgovarajućih sredstava — sve to dešava se empirijski na 
temelju ekstatičke strukture egzistencije. 

Sada više nema potrebe posebno dokazivati, kako te struk- 
ture proizlaze jedna iz druge i na kraju se identificiraju, te 
Sartre može zaključiti: »Tako su sloboda, izbor, ništenje i tem- 
poralizacija jedno te isto« (EN, p. 543 sq). 

No sloboda se, kako već znamo, sastoji u prekoračivanju 
faktičnosti. Štoviše, nema slobode bez stalnog nabacivanja no- 
vih mogućnosti, ali one se ne mogu naći drugdje no u konkret- 
noj situaciji: sloboda se i situacija uvijek iznova uzajamno 
uvjetuju. Koje će se mogućnosti izabrati, nabaciti i ozbiljiti 
zavisi uvijek od konkretnog stanja u kojem je čovjek već za- 
tečen, ili tačnije, bačen (jetete, Geworfenheit). Zatečena fak- 
tičnost je ta bačenost čovjeka u svijet, gdje je sve slučajno, pa 
i sama smrt kao apsurd svih apsurda. Svaki je izbor ograničen 
bezbrojnim datostima, a iz takvih datosti izabire se ona moguć- 
nost koja je najbolja za nas, no time i za sve druge ljude. 
Upravo zato što nema boga kao apsoluta, čovjek je slobodan 
i apsolutno odgovoran za svoje čine pred svim ljudima, dodaje 
Sartre s malo više optimizma u eseju Egzistencijalizam je 
humanizam. 

Ontološka analiza bitka za sebe završava se deskripcijom 
tijela kao jedine »duše« i nabacuje skicu jedne egzistencijalne 
psihoanalize (EN, p. 643 sq), koja ne priznaje nikakvu pod-svi- 
jest nego kao osnovno načelo uzima čovjeka kao totalnost, a 
kao cilj sebi postavlja dešifriranje ljudskog empirijskog po- 
našanja (EN, p. 656). Kakve vrste ponašanja Sartrea najviše 
zanimaju vidi se po tome što posebna poglavlja posvećuje sa- 
dizmu i masohizmu kao mogućnostima egzistencije. 

Općenito je žudnja (le dćsir) posljednja konstitutivna zna- 
čajka bitka za sebe: svijest hoće da bude supstancija, a sup- 
stancija causa sui — to je čovjek-bog! 

»Ljudska je zbiljnost uzaludan napor postati bogom« (EN, 
p. 664). 

No budući da boga — postulatorno — nema, ta je žudnja 
da se bitak za sebe pretvori u bitak-po-sebi-i-za-sebe utoliko 
ispraznija, napor uzaludniji. Čovjek je ništavna nemoćna i bes- 
mislena kreatura, i utoliko je razumljivije što se Sartre ka- 
snije dosta trudio da popravi utisak koji se dobiva čitajući Bi- 
tak i Ništa. Pokušao je da ublaži svoj pesimizam, da dokazuje 
kako je to optimistička nauka i da naposljetku ustvrdi da je 
»egzistencijalizam humanizam«! 

Ideju svoga velikog romana Putovi slobode Sartre je prije 
završetka napustio, i od 1947. više pisao eseje, pamflete i član- 
ke, nego romane, novele i drame. To daje naslutiti da ga akci- 
ja danas privlači više nego kontemplacija, i daje nam izvjesno 
pravo da zaključimo, kako ga je upravo takva egzistencijalna 
odluka sve više približavala praktičnom angažmanu dnevno- 
-političke borbe za realizaciju svojega projekta čovjeka i svi- 
jeta. Oscilacije njegovih političkih simpatija i antipatija nisu 
ga smele da se sve određenije opredjeljuje za socijalizam, 
premda često veoma zaobilaznim putovima i ne uvijek na ne- 
dvosmislen način. Ipak, i ta je njegova evolucija donijela 
ploda. Brojni napisi i polemike u njegovu časopisu Moderna 
vremena — još uvijek najboljem francuskom časopisu — izdi- 
ferencirali su njegov lik angažiranog borca i priveli ga mark- 
sizmu. 1960. izlazi prvi svezak Kritike dijalektičkog uma s 
podnaslovom »Teorija praktičkih sklopova«. 

Predaleko bi nas odvelo da makar u kraćim potezima po- 
kušamo prikazati cijelu problematiku te debele knjige. Uka- 
zat ćemo samo na to da nam se čini kako je on njome pružio 
prvi pokušaj jedne filozofije prakse u marksističkom smislu 
prevratnoga djelovanja. Usprkos tome, unekoliko već sama 
dispozicija toga djela otkriva neke analogije sa strukturama 
Bitka i Ništa. Kao analogon tamošnjem centralnom problemu 
slobode, ovdje figurira praksa. Umjesto temporalizacije — tu 
stoji totalizacija, individualni bitak za sebe ovdje zamjenjuje 
individualna i kolektivna praksa grupe, klase, organizacije, 
društva i institucije. Antropologija se ovdje pretvara u socio- 
logiju, a zamišljeni drugi svezak obećaje teoriju povijesti. 

Najinteresantnije poglavlje svakako predstavlja uvodni 
dio, Pitanje metode, objavljeno zasebno već i ranije. To je 
vjerojatno najbolji dio knjige, dok sve ostalo često odaje 
karakter neodređene i premalo domišljene, premda marljivo 
skupljene građe. 

Ako je Sartre počeo svoju filozofsku karijeru kao idealist 
polazeći od svijesti, tu se pokazuje kao historijski materijalist 
koji hoće da svoje izlazište nađe u materijalnoj praksi čo- 
vjeka. Egzistencijalizam i marksizam dosada su bili protiv- 
nici, odsada oni u djelu Sartrea kolaboriraju. Kao filozofiju 
koja se izričito bavi čovjekom kao pojedincem, Sartre egzi- 
stencijalizam smatra dopunom marksizma koji je okoštao u 
dogmatizam, i razmatrajući samo kolektivne sklopove proble- 
ma zaboravio na čovjeka. Ako je prvi imao pravo u teoriji 
i pridonio teorijskom osvjetljavanju nekih bitnih ljudskih 
problema, drugi je imao više prava u praksi politike, kao filo- 
zofija radničke klase i proleterske revolucije. Ako se oni 
dopune i integriraju, smatra Sartre, oba će profitirati i svaki 
će od njih izgubiti svoju apstraktnost te u isti mah dobiti 
na konkretnosti. 

Kako Sartre pobliže zamišlja to »uklapanje« i integra- 
ciju egzistencijalizma u marksizam? 

Kao ljude koji žive od misli »velikih mrtvaca«, služe se 
teorijom kao konstruktivnim i destruktivnim oruđem i na- 
meću joj praktičke funkcije, Sartre — s puno prava — egzi- 
stencijaliste ne smatra filozofima, nego ideolozima: »I budući 
da je riječ o egzistencijalizmu, bit će razumljivo da ga ja 
smatram ideologijom: to je parazitarni sistem što živi na 
rubu znanja kojemu se u početku suprotstavljao, a danas po- 
kušava da se u njega uključi« (Critique de la raison dialec- 
tique, Paris 1960, p. 17—18). 

Sve dotle dok to znanje — marksizam — bude »lijeno« i 
»slijepo« za probleme, ne počne se baviti individualnom pra- 
ksom ljudske egzistencije, egzistencijalizam će imati svoju 
opravdanost i čuvati svoju relativnu autonomiju: 

»Mi smo u isto doba bili uvjereni s jedne strane da histo- 
rijski materijalizam pruža jedino valjano tumačenje povije- 
sti, i s druge strane da egzistencijalizam ostaje jedini kon- 
kretni pristup zbiljnosti« (ibid. p. 24). 

Odatle bi se dalo zaključiti da Sartre i svoj dosadašnji 
filozofsko-književni rad smatra integralnim dijelom marksiz- 

ma kao »nenadmašive filozofije naše epohe«, ali je sve do- 
sad nastupao odvojeno od marksista, jer s njima kao dogma- 
ticima nije mogao komunicirati: oni se bez napora »prikrivaju 
autoritetom Marxa« i proletarijata, bez priziva »pretendiraju 
na apsolutno znanje!« 

Hoće li Sartre u svom naumu uspjeti, pokazat će vrijeme 
Zasada on stoji pred nama kao egzistencijalist koji hoće da 
bude i marksist. Zar je to nemoguće? Zar ne opstoji marksi- 
zam i »marksizame«, marksizam na pr. ranoga Lukacsa, Blo- 
cha, Adornoa i Marcusea, i »marksizam« staljinskih i post- 
-staljinskih sikofanata širom svijeta koji niti što znaju niti 
imaju da kažu, ali utoliko glasnije buče. Po njima Marx danas 
sigurno više ne živi kao duh koji izaziva na opredjeljenje. 

Sartreova filozofija egzistencijalizma zacijelo je tipično 
francuska varijanta radikalnog nihilizma, kojemu se sve ja- 
vlja isključivo kao samoraščinjavanje Ništa: ja sam ništa, 
drugi je ništa, pogledom i požudom ja ga svlačim i skidam mu 
masku »nečega«, sve hoću da popredmetim, dovijam se naj- 
raznovrsnijim lukavstvima kako bih u tome uspio i istrajao. 
Ali upravo zato što sam tako ništavno započeo, nikada neću 
moći sresti nešto što bi odista bili Drugi. Humani svijet i dru- 
gi ljudi mogu mi se približiti samo ako ih priznajem u nji- 
hovu punom bitku, pokušam da se s njima ophodim kao sa »su- 
bjektima« i darivam im sebe. Ropski protest protiv uništava- 
nja i gnječenja ličnosti, razdražljiva očajnička agresivnost po- 
jedinca i gomile nisu u stanju da dopru do korijena ljudskoga 
u čovjeku, i zato ih na takav način »ništenja« nikada nećemo 
sresti ni doprijeti do njihove ljubavi i prijateljstva. 

Izazovno je Sartreovo djelo, velika je njegova angažira- 
nost, još veći odjek toga djela širom svijeta. Ako je ono us- 
pjelo dočarati jedan vid situacije današnjega čovjeka — ne 
samo intelektualca — u svijetu razorne dehumanizacije, de- 
personalizacije i totalitarizma, onda je to već mnogo. Sartre- 
ova slika toga svijeta nije lijepa, prije ružna nego lijepa, ali 
zar je tome kriv on ili svijet što se ogleda u zrcalu toga živog 
duha negativnosti? Zar su ljudi prestali da budu jedni dru- 
gima vuci, neprijatelji i ugnjetači, ne pokušavaju li i dalje 
da jedni druge podjarme i postanu njihovi gospodari? Hoće li 
ikada prestati da budu zli i neće li već jednom postati dobri? 
Naposljetku, jesu li oni takvi samo u svijetu građanske de- 
kadencije? 

Nikakvo čudo što mnogi u takvu svijetu rezigniraju, 
a to ponekad spopada i Sartrea koji kao da se kaje što je 
izabrao karijeru pisca: »Tako mi se i danas dogodi da se, kad 
sam loše raspoložen, zapitam, nisam li utrošio tolike dane i 
tolike noći, prekrio tolike stranice tintom, bacio na tržište 
tolike knjige koje nitko nije želio, u jedinoj i ludoj nadi da 
se svidim svom djedu?« (Les Mots, Paris 1964, p. 135). 

Stanovito razočaranje izbija iz tih redaka: kao da se ni- 
su ispunila sva njegova očekivanja. Zacijelo, sa šezdeset go- 
dina nije više lako biti avangardist! 

Pa ipak, čovjek ima posla u svijetu. Sudjelovati na tome 
da se ljudi promijene. da postanu, ako ne sasvim dobri, a ono 
barem malo bolji, boriti se za to živo i neustrašivo znao je 
Sartre već od početka svojeg životnog djela. Ako na tom polo- 
slu možda nije postao najveći današnji filozof i pisac, njegov 
ga izvanredan talenat sigurno svrstava među velike suvre- 
menike. Ima li onda razloga sumnjati da će on i dalje nasta- 
viti zacrtani put i sustati u kazivanju istine koja je gorka, ali 
izrečena tako iskreno? 

MAURICE MERLEAU-PONTY 


Imaju li filozofske i književnopovijesne paralele neki smi- 
sao, onda i usporedba takvih raznovrsnih ličnosti kao što su 
Sartre, Camus i Merleau-Ponty nosi u sebi makar djelomično 
opravdanje. Dosta toga, naime, što Sartre u jednoj osobi 
uspješno sjedinjuje kao književnik-filozof, pomoglo mu je da 
prodre u širu javnost i osvoji mnoge koji inače nisu baš za- 
divljeni njegovim romanima ili filozofskim traktatima. Pa 
ipak, sve te odlike ne mogu u njega nadomjestiti ono što mu 
nedostaje kao piscu i misliocu uzmu li se te dvije »funkcije« 
odvojeno. Upravo se s tog gledišta sve oštrije ocrtavaju bitne 
prednosti naoko skromnijih pothvata njegovih negdašnjih su- 
boraca i prerano umrlih prvaka poslijeratne generacije fran- 
cuskih intelektualaca: britka jasnoća eseja i romana Alberta 
Camusa, i briljantna dijalektička analiza mislioca Merleau- 
-Pontya, o kojemu je ovdje riječ. 

Ne pišući romane i ne osnivajući političke partije Mer- 
leau-Ponty je kao sveučilišni profesor naizgled djelovao aka- 
demski povučeno, ali je bio sve prije nego »kabinetski« filo- 
zof. Čuvajući svoju distanciju prema događajima i stvarima 
on je uporno tražio cijeloga života put između krajnosti što 
iz svakog ugla vrebaju na današnjeg mislioca, i uspio izbjeći 
opasnostima da ne ostane ni »jogi« ni da postane »komesar«. 
Ponirući lucidno u nepoznate dubine zbiljnosti, njegova je 
filozofija stalni trezveni napor da se zadrži u rasponu između 
uma i zbiljnosti, bitka i bića, totaliteta i pojedinačnosti, epohe 
i situacije, i zato je možda više od.drugih uspjela da do kraj- 
nosti problematizira čovjeka u upitnom svijetu kao jedino 
poprište zbivanja tvrdoglave povijesti. Ne puštajući iz ruku 
zagonetni sklop Svega, ta je superiorna misao nastojala da 
pri tom ne zaboravi ni čovjeka između Svega i Ničega. Ona 
je dijalektiku ljudske prakse shvatila kao dvosmislenost — 
ambiguitć, i insistirala na nedovršenosti perspektive povije- 

snoga zbivanja kao jedine šanse napretka, suspendirajući ap- 
solutnu izvjesnost o njegovu cilju, odričući se svake »više« 
garancije u siguran uspjeh ljudskih čina. 


Rođen 1908. u Rochefort-sur-Mer, Maurice Merleau- 
-Ponty je nakon završenog liceja studirao na Ecole Nor- 
male Supćrieure, gdje upoznaje Sartrea i Simone de Beau- 
voir, i diplomira s agregacijom iz filozofije 1930. Radeći 
jedno vrijeme kao profesor na gimnaziji, on već 1935. po- 
staje repetitor na Visokoj školi gdje je studirao, 1939. je 
mobiliziran, a 1940. sudjeluje u ratu i pada u njemačko za- 
robljeništvo. Po povratku u domovinu opet postaje profesor 
na Lycće Condorcet u Parizu, uključuje se u Pokret otpora 
i priprema svoje doktorske teze što ih je s uspjehom obra- 
nio 1945. Njegova je poslijeratna djelatnost vezana za sve- 
učilišta u Lyonu i Parizu, te postiže najviše priznanje pozi- 
vom na College de France 1952. U intenzivnom radu i naj- 
većem naponu snage tu ga 1961. zatječe i iznenadna smrt. 

Prije rata on se i nije predstavio francuskoj javnosti 
kao filozofski pisac, u vrijeme njemačke okupacije napisao 
je svoje prve dvije knjige — doktorske teze: Struktura po- 
našanja (La Structure du comportement,. 1942, 4. izd. 1960), 
i Fenomenologija percepcije (Phenomenologie de la percep- 
tion, 1945, 4. izd. 1962), a publika ga je najbolje upoznala 
kao suosnivača Sartreova časopisa Temps Modernes, gdje 
je od 1945. do 1952. sukcesivno objavljivao niz markantnih 
filozofskih rasprava, sve do svojeg sukoba i definitivnog 
raskida sa Sartreom (otprilike u isto doba, ali iz drugih 
razloga, čini to i Camus). Većina radova iz tog razdoblja 
pojavila se sakupljena u dvije knjige: Humanizam i teror 
(Humanisme. et Terreur, 1947), Smisao i besmisao (Sens et 
non-sens, 1948). Svoje nastupno predavanje na College de 
France održao je 1953. i objavio pod naslovom: Pohvala 
filozofije (Eloge de la Philosophie). Interes za praktička pi- 
tanja dnevno-političke borbe u njega se intenzivira, i u 
svjetlosti živih kontroverza o različitim tipovima mark- 
sizma nastaje knjiga: Avanture dijalektike (Les Aventures 
de la Dialectique, 1955). Reagirajući najživlje na zbivanja 
oko sebe on je veoma često pisao i u tjedniku L'Erpress, 
a dobar dio tih članaka sabran je u knjizi: Znaci (Signes, 
1960). Povrh toga objavio je nekoliko kraćih rasprava u 
raznim filozofskim časopisima i godišnjacima (npr. An- 
nuaire du College de France, 1953—61), a njegovi prijatelji 
pripremaju izdanje spisa iz ostavštine, prije svega Vidljivo 
i Nevidljivo (Le Visible et PInvisible), na kojem je radio 
do posljednjih svojih časova. 


Iako većina tumača njegove filozofije polazi od poznate 
činjenice da je on pored Sartrea desetak godina igrao ulogu 
najistaknutijeg predstavnika francuskog egzistencijalizma, ne- 


128 


ki su skloni tu okolnost malo i precijeniti: kao da se taj živi 
duh može shvatiti samo smještanjem u »Sartreovu sjenu«, ili 
poput drugih egzistencijalista »apsolvirati« konstatacijom da 
je i on također bio učenikom Hegela, Husserla i Heideggera. 
Kad se već spominju »utjecaji«, ne treba izostaviti ni fran- 
cusku tradiciju koja je u njega prisutnija nego u drugih su- 
vremenika. To su Blondel, Brunschvieg, Bergson, ali i stariji 
kao Main de Biran, pa i Malebranche (usp. A. Robinet, Mer- 
leau-Ponty, Paris, 1963). Isticati te momente nije pogrešno, 
ali je prejednostavno. Položaj Merleau-Pontya u tom kon- 
tekstu karakteriziran je time što je on neke elemente filozo- 
fije kasnoga Husserla originalno razvio dalje, što je Gestalt- 
-psihologija također igrala značajnu ulogu u njegovim prvot- 
nim filozofskim preokupacijama, i što su osobito mladi Hegel 
i Marx bitno utjecali na njegove nazore. Ono novo, pak, što 
treba pripisati originalnosti njegova vlastitog mišljenja izbija 
u svim spisima na vidjelo kao pokušaj da se izgrade elementi 
jedne otvorene dijalektike povijesti, a ljudski opstanak situ- 
ira u svijetu kao neprestani sukob i pomirenje čovjeka s dru- 
gim čovjekom i stvarima oko sebe, koji nikada ne nalazi 
neki apsolutni kraj; igrokaz gdje duh, priroda i povijest igraju 
vlastitu ulogu te ostaju sačuvani kao konstituensi horizonta 
zbivanja egzistencije, i nijedan se od njih ne može »uništiti« 
(Sartre) ni »ukinuti« (Hegel). Zato je svaka redukcija povije- 
sti na neku »čistu logiku« njezina odvijanja, ili pak obratno, 
na puku kontingentnost, jednako promašena i neodrživa. Što 
je beskonačni »logos« povijesti — na to ne može biti defini- 
tivnog odgovora, i u priznanju te nemoći filozofa, nemogu- 
ćnosti nekog apsolutnog znanja, otkriva se veličina njegova 
poziva da se oprezno smjesti u vremenu: 

»Filozof sebe nalazi u onome što nerazdvojivo ima sklo- 
nost evidencije i smisao dvosmislenosti. Kada se on ograni- 
čava na to da trpi dvosmislenost, ona se zove dvosmislicom. 
U najvećih ona biva temom, ona pridonosi utemcljivanju iz- 
vjesnosti, umjesto da ih ugrožava. Trebalo bi, dakle, razliko- 
vati rđavu i dobru dvosmislenost. Čak i oni koji su neku fi- 
lozofiju htjeii napraviti potpuno pozitivnom, uvijek su bili 
filozofi samo utoliko što su u istom času sebi odricali pravo 
da se instaliraju u apsolutnom znanju — što su oni naučavali 
ne to znanje, nego njegovo bivanje u nama, ne ono apsolutno, 
nego iznad svega, kako veli Kierkegaard, apsolutni odnos iz- 

među njega i nas. Ono što čini filozofa to je nemir koji bez 
prestanka tjera od znanja k neznanju, od neznanja k znanju, 
i neka vrsta počinka u tom nemiru...« (Eloge de la Philo- 
sophie, Paris 1953, p. 11). 

U tim se uvodnim rečenicama nastupnog predavanja re- 
zimira cijeli credo mislioca kojemu je on, usprkos stramputi- 
cama, ostao vjeran u svom nastojanju da filozofiju približi ne- 
posrednom životu. No ako filozof »zna da ništa ne zna« (ibid.) 
to ne znači da je naprosto neznalica, nego se u tom prvotnom 
znanju neznanja skriva oštrina njegova pristupa problemima 
što uznemiruju ljudsku egzistenciju. Ako »naše vrijeme, ta- 
kođer, odbacuje filozofa«, i samo misli tek na taj način da 
se »vraća jednoj ili drugoj tradiciji i brani je«, onda se filozo- 
fija tome mora suprotstaviti kao traženje koje znade da 
»ima stvari koje treba vidjeti i reći« (ibid., p. 57). 

Taj etos situacije suvremenog filozofiranja u Merleau- 
-Pontya ima svoje korijene u istoj društvenoj zbiljnosti iz 
koje je ponikao Sartre i cijeli francuski egzistencijalizam. On 
potječe iz vremena njemačke okupacije, Resistance i poslije- 
ratnih francuskih zbivanja, kada je nastupilo razočaranje što 
se iz rata nije rodila revolucija nego dosadni građanski pro- 
speritet. Tu se otkrivaju oni svagdašnji korelati jedne filo- 
zofije koji direktno vode u politiku, a ona će igrati vidnu ulo- 
gu u mišljenju Merleau-Pontya. Pripadajući generaciji inte- 
lektualaca koji su uoči rata živjeli samo u svojim mislima i za 
njih, Merleau-Ponty je kasnije pružio svjedočanstvo o šoku 
koji je ona doživjela 1940. kad je Francuska izgubila rat i 
neposredno se susrela s nacionalsocijalizmom. U svijetu »koji 
je bio bliže Kinezima nego Francuzima«, Francuzi Nijemce 
kao okupatore »nisu više mogli tretirati humano«. U tom svi- 
jetu »gospodara i slugu mi smo mogli naučiti kako se svaka 
svijest, ma kako se ona osjećala slobodnom, suvremenom i ne- 
zamjenjivom, zgušnjava i generalizira, pod stranim pogledom 
postaje 'proleter' ili 'Francuz'« (Sens et non-sens, Paris 1948, 
p. 288). Ta zbiljnost ugnjetavanja, izdaje, torture i antisemi- 
tizma, probudila je u toj generaciji smisao za političko, a svag- 
dašnje iskustvo otuđenja, odgode, odustajanja i poniženja, pri- 
bližila ju je Pokretu otpora i ljevici, rodila u njoj interes za 
marksizam i komunizam. Od tog trenutka svi filozofski pro- 
blemi za nju dobivaju i realno politički aspekt, i to je prisi- 
ljava da preispita svoje transcendentalno-filozofsko ishodište, 

i sagleda ga u zaoštrenoj situaciji ratnoga vremena: »Ukrat- 
ko, mi smo naučili povijest, i zahtijevali smo da se ona ne 
zaboravi... Iskustvo Resistance bilo je za intelektualce jedin- 
stveno iskustvo, i oni su htjeli da sačuvaju prisustvo duha 
u novoj francuskoj politici, zato što je ono naposljetku izmi- 
calo u famoznoj dilemi bitka i činjenja, koja je karakteristična 
za sve intelektualce pred akcijom« (Sens et non-sens, p. 
306—307). 

No taj bi »zaokret« prema konkretnom ostao nerazum- 
ljiv i posve neočekivan kada ranija nastojanja Merleau-Pon- 
tya već ne bi pružala mogućnost za takav »obrat«. Ta su na- 
stojanja u znaku detaljnog istraživanja složenih struktura 
ljudskog ponašanja i zamjedbe (percepcije) kao izvornog is- 
kustva svijesti, i već se u tim mislima najavljuje tema kasni- 
jeg filozofiranja: izradba doktrine angažirane svijesti, egzi- 
stencijalne filozofije koja će prevladati pojam svijesti kao 
pukoga prisustva ili naprosto subjektivnoga zrenja objektiv- 
nog svijeta. U oba je slučaja polazna tačka svih ispitivanja 
fenomenološka teza da je čovjek bitak-u-svijetu (čtre au 
monde), i na_ tom se temelju razmatra tradicionalna alterna- 
tiva o prirodi svijesti kao fizičkoj ili psihičkoj! U tom se po- 
gledu istraživanja Strukture ponašanja i Fenomenologije per- 
cepcije dopunjuju i tvore određenu cjelinu. 

Struktura ponašanja u prvom je redu kritika eksperimen- 
talne psihologije dviju glavnih suvremenih škola — Gestalt- 
theorie i behaviorizma — i ona želi pokazati kako se njihov 
spor o tome što čemu prethodi u ponašanju, izvanjsko unu- 
tarnjem, ili unutarnje izvanjskom, ne može razriješiti pomo- 
ću kauzalnog objašnjenja, ni naprosto pojmom »lika«. Ljud- 
sko ponašanje među stvarima i ljudima isto je što i zamje- 
ćivanje. Izlazište tih razmatranja za Merleau-Pontya pruža 
znanstveno iskustvo laboratorijskih istraživanja psihičkih po- 
java i njihovi rezultati, ponajprije u ispitivanju refleksa I. 
P. Pavlova, tumačenje viših psihičkih fenomena kod ber- 
linske škole Koffke i Koehlera, izgradnje organizma u K. 
Goldsteina, pragmatističko svođenje psihičke realnosti na 
vanjske manifestacije u behaviorizmu A. Tilquina i J. B. 
Watsona. Uvođenjem novog pojma strukture Merleau-Ponty 
uspijeva pokazati kako egzaktni rezultati istraživanja psiho- 
logije, fiziologije i biologije protivurječe interpretaciji tih po- 
dataka u odgovarajućim teorijama, zato što počivaju na ne- 

kritičkim ontološkim temeljima što ih te znanosti naivno pri- 
hvaćaju i nisu svjesne njihova domašaja. Antinomije supstan - 
cijalizma i kauzalizma, mehanizma i vitalizma, razrješavaju 
se tako koncepcijom dijalektičke strukture ponašanja koja se 
konstituira u primarnom zamjećivanju kao bitku-u-svijetu. 
Time je već prokrčen put za razumijevanje komplemen- 
tarnog spisa, Fenomenologije percepcije. Za razliku od prvot- 
nog pristupa ponašanju, ishodište ovdje tvori ne znanstveno, 
nego prirodno iskustvo svagdašnjeg života što prethodi sva- 
koj znanosti, Lebenswelt staroga Husserla. Povremeno apeli- 
ranje na rezultate egzaktnih istraživanja psihologije i psihi- 
jatrije služi Merleau-Pontyu samo za eksplikaciju toga svag- 
dašnjeg iskustva polazeći od fenomenološke redukcije i inten- 
cionalnosti, i već se tu nazire implicitna kritika Sartreova 
apstraktnog suprotstavljanja bitka-po-sebi bitku-za-sebe. Svo- 
jim insistiranjem na originarnom jedinstvu svijesti i svijeta 
u Cogitu kao središtu doživljaja, Merleau-Ponty neke ideje 
kasnoga Husserla (usp.: Die Krisis der europdischen Wissen- 
schaft und die transzendentale Phanomenologie, Husserliana, 
Bd. VI, 2. izd. Haag, 1962, i neizdane rukopise Arhiva u Lou- 
vainu) primjenjuje na analizu zamjedbe. »Pravi Cogito ne 
definira <pstanak subjekta mišlju koju on ima egzistirati, ne 
pretvara izvjesnost svijeta u izvjesnost misli o svijetu, i ne 
zamjenjuje sam svijet značenjem svijeta. On naprotiv prizna- 
je samu moju misao kao neotuđivu činjenicu i odstranjuje 
svaku vrstu idealizma otkrivajući me kao 'bitak-u-svijetu'« 
(Phćnomenologie de la perception, Paris, 1963, p. VIII). Trans- 
cendentalna subjektivnost u svojoj biti znači inter-subjektiv- 
nost, upućivanje Ego na Alter-ego, egzistencije na ko-egzi- 
stenciju, te na taj način postiže prevladavanje antiteze idea- 
lizam-realizam. Iskonsko zamjećivanje zbiva se tako prije 
svakoga subjekta i objekta, ono ih tek konstituira skupa sa 
svijetom kao njihovim obzorom, kao i obratno, »iznutra« i 
»izvana« nastaju u isti mah kao jedno: »Unutarnje i izvanj- 
sko je nerazdvojivo. Svijet je potpuno unutra, ja sam potpu- 
no izvan sebe« (ibid., p. 466—467). Fenomenologija postaje 
genealogija: genezu smisla svijeta i svijesti ona dobiva anali- 
zom temeljnih struktura zamjećivanja koje se nadaju kao »ti- 
jelo«, »opaženi svijet«, te »bitak-za-sebe i bitak-u-svijetu«. 
Bogatstvo minuciozne analize detalja dolazi možda naj- 
više do izraza u razmatranjima što se bave seksualnošću i je- 

zikom, ali i u poglavljima o vremenosti i slobodi. Kritika tra- 
dicionalne intelektualističke psihologije govora veoma je oš- 
tra i ona se suprotstavlja shvaćanju riječi kao znaka, simbola 
ili signala misli: »Između riječi i misli ne opstoji naprosto 
izvanjska veza kao da su jedna i druga tematski zadane... 
Iza pojmovnog značenja riječi otkriva se jedno egzistencijal- 
no značenje, koje nije naprosto prevedeno njima, nego u nji- 
ma prebiva i neodvojivo je od njih... Misao nije ništa 'unu- 
tarnje', ona ne opstoji izvan svijeta ni izvan riječi« (ibid., 
p. 211, 213). Slično tome ni glazbeni tonovi nisu vanjski zna- 
ci značenja neke sonate, nego ona osjetilno opstoji u njima: 
nema umjetničkog djela izvan osjetilne zbiljnosti izraza — 
smisao i izraz ostaju neodvojivi, a egzistencijalna gesta i 
mimika to samo potvrđuju. Originalnost takvih deskripcija 
govora i značenja dala je povoda A. de Waelhensu da po- 
sveti jednu studiju toj filozofiji jezika (usp. A. de Waelhengs, 
Eristence et Signification, Louvain 1958, p. 123—141; zatim: 
Une philosophie de Pambiguite, Louvain 1951). 

Analiza vremenosti i slobode u Merleau-Pontya zanim- 
ljiva je ponajviše stoga što nasuprot Sartreu više ističe soci- 
jalnu dimenziju zbivanja pojedinačne slobode, i pokazuje ve- 
ći interes za fenomen povijesti, kojega Sartre gotovo da 
ignorira. 

Na taj se način za Merleau-Pontya otvara novi tematski 
krug: pitanje o cilju povijesti i mogućim sredstvima za nje- 
govo postizanje, o čemu raspravlja zbirka eseja pod naslovom 
Humanizam i teror. Povod za taj spis on nalazi u »liberali- 
stičkim« tumačenjima društvenog razvitka u SSSR poslije 
1917, prije svega u prezentaciji »velikih čistki« i tzv. mos- 
kovskih procesa 1937—1939, kako je pruža Arthur Koestler 
u svojim knjigama The Darkness at Noon i The Yogi and the 
Commissar. Protiv takva »razgolićavanja« boljševizma pole- 
mizira Merleau-Ponty veoma uvjerljivo — usprkos tome što 
se mogu uputiti prigovori njegovoj koncepciji dvosmislene 
prirode povijesti, kojom on dijalektički pobija Koestlera. No 
kako je njegovo rješenje prvenstveno spekulativne naravi, 
nikakvo čudo što je kod mnogih naišlo na oštru osudu, premda 
objektivno uzevši nitko nije tako gorljivo zastupao relativnu 
povijesnu »potrebu« »nezgoda« revolucije. »Viši moral i pra- 
vo« povijesti izbija na svakoj stranici te filozofski ne naj- 
bolje, ali svakako najprovokantnije knjige Merleau-Pontya. 

Pitanje o smislu povijesti ne postavlja se, dakle, apstrakt- 
no uopće, nego konkretno situacijski na primjeru unutarnje 
logike ruske revolucije. Opširan predgovor zapravo je post- 
-scriptum i objašnjenje pravih namjera toga pothvata. Prvi 
dio nosi naslov »Teror« i u posebnim poglavljima kritički raz- 
računava s Koestlerovim dilemama, apstraktnim suprotstav- 
ljanjem istine i zablude u revoluciji. Dvosmislenost povijesti 
u Buharina dolazi do riječi u diskusiji stenografskih zapisni- 
ka s njegova suđenja u Moskvi, a priznanje objektivne kri- 
vice usprkos subjektivnom osjećaju nevinosti tumači se kao 
svjesna žrtva potrebama revolucije. Višinskijeva teorija o 
»priznanju krivice« kao dostatnom razlogu za osudu, bez 
obzira na dokazni postupak, dobiva svoje mjesto kao »objek- 
tivni momenat« procesa povijesti, nužnost trenutka, što da- 
kako ne isključuje da osuđeni krivci u novoj fazi razvitka mo- 
gu biti i rehabilitirani (Humanisme et terreur, Paris 1947, p. 
74), — slutnja, koja se kasnije (1961), djelomično i obistinila. 
U dinamičnoj smjeni istine i zablude, dobra i zla, pravde i 
nepravde, Trocki nije shvatio dijalektiku momenta i zato 
je apstraktno-racionalistički — u ime apsolutne istine — 
Staljina proglasio nosiocem »termidorske kontrarevolucije«. 
»Povijesni teror kulminira u revoluciji i povijest je teror 
zato što ima slučajnosti« (ibid., p. 98). Na kraju se pokazuje 
kako su Trocki, Buharin i Staljin jednako imali »pravo«, i 
u isti mah »krivo«, zato što je budućnost samo vjerojatna, a 
ne sigurna (ibid., p. 102). Teorija nasilja je opravdanje terora, 
um i ne-um neprestano se isprepleću u svim zbivanjima. 

U drugom dijelu otkrivaju se humanističke perspektive, 
i to u dvostrukoj optici: od proletera do komesara, tj. od mla- 
doga Marxa do Lenjina i suvremenih staljinista, te njihove 
apstraktne opreke kako se ona javlja u dilemi Koestlera. Ta 
se struktura dijalektički ispunjava u obratnom pogledu: od 
jogija do proletera, tj. od staroga Hegela do mladoga Marxa. 
Pristup ovim pitanjima i metoda njihova razmatranja stoje 
pod jakom impresijom A. Kojevea i njegova tumačenja 
Hegelove Fenomenologije, što se centrira na dijalektici go- 
spodara i sluge (usp. Alexandre Kojčve, Introduction ad la 
lecture de Hegel, Paris 1947). 

Gdje se to najbolje očituje? 

Ponajprije u razumijevanju povijesti kao borbe na život 
i smrt: »Povijest je dakle biino borba — borba gospodara i 

sluge, borba klasa — i to nužnošću ljudske sudbine, i s razloga 
tog fundamentalnog paradoksa što je čovjek nerazdvojno 
svijest i tijelo, beskonačno i konačno. U sistemu utjelovljenih 
svijesti nijedna se ne može afirmirati a da drugu ne reducira 
na objekt« (Humanisme et terreur, p. 110). 

No ako se povijest prikazuje kao borba na život i smrt, 
što je onda razumljivije nego da se kao jedini modus prijelaza 
iz jednoga društvenog stanja u drugo pojavljuje revolucija sa 
svojim nasiljem kao opravdanim sredstvom ostvarivanja po- 
vijesnog smisla? 

Tom fenomenu Merleau-Ponty posvećuje najsmionije 
stranice svoje knjige. Bez revolucionarnog nasilja nema na- 
pretka, ono je doduše strašno kao i svako nasilje, i zajednička 
je polazna tačka svih režima (p. 116 sq), ali se ono ne može 
osuđivati moralistički samo kao vršenje nepravde i prokli- 
njati svijet u ime neke izvansvjetske čovječnosti, jer bi to 
značilo bijeg iz povijesti i odricanje od svake budućnosti. Pro- 
letarijat je jedini subjekt povijesti i čovječanstva, a teorija 
proletarijata tvori srž marksizma (p. 121). To proletarijatu 
daje metafizičku legitimaciju da se identificira sa smislom 
povijesti i relativno pravo da se služi nasilnim sredstvima za 
postizanje svojega najvišeg cilja — besklasnog društva: 

»Nasilje, lukavstvo, teror, kompromis, napokon subjektiv- 
nost vođa i partije koji su stavili na kocku da druge ljude 
pretvore u objekte, nalaze svoju granicu i svoje opravdanje 
u tome što su oni u službi ljudskoga društva .. .« (ibid., p. 120). 

U skladu s takvim »opasnim« razmišljanjima Merleau- 
Ponty shvaća i ropstvo kao »ljudsku sudbinu«, te poput He- 
gela u njemu nalazi »početak mudrosti« i rađanje samosvi- 
jesti; štaviše, ako se takav zaključak njegovih razmatranja 
zaoštri, ispada paradoks koji graniči sa sofizmom: ropstvo 
je kao »condition humaine« žalostan, ali nuždan »condition 
de la liberte et de la reconnaissance«! 

Ono što takvoj analizi bitno nedostaje, to su relativni 
momenti posredovanja, i ako se oni izostave, preostaje jedva 
više od patetične sofistike. Pa ipak, nije to ono što joj za- 
mjera ortodoksna kritika, nego prije pretjeranu spekulativ- 
nost i doktrinarnu nevezanost (usp. npr. Lukacsovu kritiku u: 
Eristentialisme ou marzisme, Paris 1948, pp. 198—253). 

Ipak, valja se zapitati: može li neki viši povijesni smisao 
opravdati svagdašnji besmisao? Ako je »bitna za marksizam 

ideja da povijest ima smisla, drugim riječima da je inteligi- 
bilna i orijentirana« (Humanisme et terreur, p. 139), Merleau- 
Ponty smatra da to ne znači kao da je sve u njoj smisleno, 
nego obratno, odatle izrasta shvaćanje da je svaki smisao 
moguć samo u dijalektičkom rasponu spram besmisla. 

Pitanja Merleau-Pontya uvijek su značajnija nego nje- 
govi odgovori. Zato i mi pitamo njega: humanistički teror i 
teroristički humanizam — ima li kakve razlike među njima? 
Zar Jaktičnost »materijalne istine«, zbiljska pozadina i poje- 
dinosti o velikim procesima 1937—1939. nisu danas rasvije- 
tljeni iznošenjem na vidjelo u Moskvi od 22 kongresa KPSS 
na ovamo mnogih podataka koji su dosad bili tajna i nisu bili 
poznati Merleau-Pontyju? Čini se da ta okolnost stavlja u pi- 
tanje »dijalektiku« Staljinova terora, skida s njega tobožnju 
metafizičku aureolu i razgolićuje ga kao najbanalnije masov- 
no političko zločinstvo. Nadalje, zar takvo faktičko zatajiva- 
nje dijalektike u konkretnoj situaciji nema nikakvih poslje- 
dica za njezinu epohalnu pretenziju? Gdje je mjerilo granice 
dijalektike, ili ona takvo pitanje ne dopušta? 

Smisao i besmisao, međutim, pokazuje i druge aspekte 
povijesti. U knjizi eseja pod tim naslovom naročito se ističu 
oni o egzistencijalizmu u Hegela, te Marxu i filozofiji. U me- 
đuvremenu Merleau-Ponty je prihvatio Marxa, ali ne i po- 
litiku francuskih komunista, što ga je vodilo u strasne pole- 
mike s P. Navilleom, R. Garaudyem, P. Hervčom, H. Lefe- 
bvreom i G. Cogniotom. Prihvativši Marxovu filozofsku mi- 
sao Merleau-Ponty se stalno morao zalagati za svoju inter- 
pretaciju te misli koju on u biti hoće izjednačiti s egzistenci- 
jalizmom! Ima li takav postupak opravdanja, i nije li to 
identificiranje brzopleto i svojevoljno? 

Pripremu toga koraka Merleau-Ponty je izvršio prethod- 
nom  egzistencijalističkom reinterpretacijom Hegela. Ponaj- 
prije Hegel je za njega živ mislilac i učitelj suvremene filo- 
zofije. Njegova Logika počiva na Fenomenologiji, a ne obrat- 
no, kako se obično mislilo, i tu je — smatra Merleau-Ponty 
— izvor svega velikoga u filozofiji posljednjeg stoljeća što 
je učinjeno »sa strane marksizma, Nietzschea, fenomenologije 
i njemačkog egzistencijalizma«. On je sve razumio osim svoje 
povijesne situacije, i »može se govoriti o egzistencijalizmu u 
Hegela u tom smislu što on nije imao za cilj da razglaba poj- 
move, nego da otkrije imanentnu logiku ljudskoga iskustva 

u svim njegovim područjima... što čovjek za njega nije svi- 
jest opsjednuta jasnoćom svojih vlastitih misli, nego život 
zadan sam sebi koji nastoji da sam sebe razumije« (Sens et 
non-sens, pp. 129—130). Svijest o ništavilu, o smrti, igra od- 
lučnu ulogu u životu čovjeka, koji se u Hegela na kraju povi- 
jesti uspostavlja kao bog, a bog biva čovjekom. No takva 
»sinteza« ima tek da se realizira u povijesti, a ne na nebu 
apsolutne ideje izvan vremena, i u toj se tački sastaju kri- 
tike Marxa i Kierkegaarda. Polazeći odatle i »Hegela se mo- 
že učiniti više marksistom« (ibid., p. 162), ako se a priori ne 
afirmira mogućnost integralnog čovjeka, ne postulira sinteza 
gdje bi sva protivurječja bila riješena. Za takvu filozofiju 
koja se odriče apsolutnoga duha revolucionarni čin ostaje 
kontingentna zgoda, za nju datum revolucije nigdje nije za- 
pisan, ni na kakvom metafizičkom nebu: »Raspad kapitalizma 
mogao bi svijet voditi ne u revoluciju, nego u kaos, ne budu 
li ljudi razumjeli situaciju i ne budu li htjeli intervenirati« 
(ibid., p. 163). Stoga treba odbaciti dogmatsko postuliranje 
»totalnog čovjeka« kao fakta i fatuma, premda to ne znači 
da povijest nije racionalna. Upravo suprotno od toga, ali 
marksizmu je svojstveno pozivanje na to da učinimo, kako bi 
bez metafizičke garancije logika povijesti prevagnula nad slu- 
čajnošću. Sartre je zanemario povijesni medij egzistencije, i to 
Merleau-Pontyu daje povoda da marksističku nauku o kolek- 
tivnoj akciji uklopi u svoju koncepciju, jer bez toga nismo u 
stanju da se odupremo spontanom ništavilu, »sloboda se ne 
može sačuvati a da se svakog trena ne angažiramo« (ibid., p. 
164). 

No već je vrijeme da se upitamo nije li takva aktivistička 
interpretacija marksizma uz prenaglašeni patos subjektivne 
angažiranosti, stalno isticanje osobne odlučnosti u sudbonos- 
nom času, više nalik na intelektualjstičku opsjenu, nego na 
razumijevanje Marxovih izvornih intencija? Ne podsjeća li 
ta slika Marxa na mladog Lukacsa Povijesti i klasne svijesti 
iz 1923? 

Nema nikakve sumnje da Merleau-Ponty s tog stajališta 
ne može prihvatiti nikakvu apsolutnu dijalektiku, a još manje 
dijalektiku prirode, nego samo reduciranu dijalektiku situa- 
cije, koja izbjegava fatalizam, ali i sama podliježe opasnosti 
prenaglašenog antropocentrizma. 

Uz pomoć Lukacseve kategorije postvarenja Merleau- 
-Ponty krči sebi put do mladoga Marxa Ekonomsko-filozof- 
skih rukopisa, i s te razine razumije Marxovu analizu feti- 
šizma robe u Kapitalu. Odatle filozofirati znači za njega op- 
stojati među drugima i razračunavati se sa svijetom stvari: 
»Ta konkretna misao što je Marx naziva kritičkom, kako bi 
je razlikovao od spekulativne filozofije, to je ono što drugi 
predlažu pod imenom egzistencijalne filozofije« (ibid., p. 271). 

Marxov »Praxis«, dakle, otkriva strukturu angažirane eg- 
zistencije, i Merleau-Ponty u toj tački vidi konvergenciju 
marksizma i egzistencijalizma s Husserlovom »intersubjektiv- 
nošću« gdje je čovjek proizvod i proizvođač sebe, drugih, svi- 
jeta i povijesti u isti mah: to je ona regija iskona smisla gdje 
se geneza i povijest subjekta i objekta napokon sastaju. 

Kako se onda pobliže određuje takvo stajalište? 

»Egzistencijalna se filozofija... sastoji u tome što uzima 
za temu ne samo spoznaju... nego egzistenciju, to će reći 
aktivnost koja je samoj sebi zadana u nekoj prirodnoj povi- 
jesnoj situaciji, i također nije u stanju da se apstrahira ni da 
se reducira na tu situaciju« (ibid.). 

No svaka je situacija uklopljena u totalitet ljudske prakse 
i u svojoj je biti dijalektička. Zato sva ranija misaona nasto- 
janja Merleau-Pontya neizbježno vode najtežoj filozofskoj 
zadaći: da bez predrasuda postavi problem dijalektike. Po- 
stavlja li ga ona striktno ontološki, sociološki, historijski, ili 
kako drugačije? 

U kritičkom naletu na Maxa Webera, Lukacsa i Sartrea, 
Merleau-Ponty fenomenološki markantno, ali nažalost parci- 
jalno, razmatra raznovrsne »avanture« dijalektike što zapo- 
činju postavljanjem problema odnosa relativnog i apsolutnog, 
pozitivnog i negativnog, nužnog i slučajnog znanja i povijes- 
nog egzistiranja. Nezadovoljan relativnošću naše spoznaje, 
Max Weber nije mogao prihvatiti nikakav apsolut, i zastao 
je na bespuću relativizma. Lukacs je takav pojam relativne 
istine pokušao prevladati krajnjim radikaliziranjem relati- 
vizma i uvođenjem nove kategorije »povijesnog bivanja« kao 
jedinog mjesta verificiranja svake spoznaje. Svoju paradoksnu 
tezu »da je samo relativno ono apsolutno« on je sam kasnije 
iznevjerio zaustavljajući povijesno bivanje društva i samo- 
nadmašivanje svakog postignutog stadija pomoću dijalektike 
negativnosti u jednoj utvrđenoj instanciji, eliti organizacije, 

jer se apsolutno time ponovno ušuljalo u povijest kroz mala 
vrata! Sartre, pak, nije shvatio što je povijesnost prakse »de 
la matiere humaine« (Les aventures de la dialectique, Paris 
1955, p. 47, 188), zato što je dijalektiku bitka po sebi i bitka 
za sebe apstrakino ukrutio u ništavnoj slobodi. Hipostaziranje 
individualnog angažmana slobodnoga čina kao »čiste nega- 
tivnosti« vodi u bespovijesnost, i na taj način opet spada na 
pozitivnost. 

Kako izići iz te slijepe ulice gdje dijalektika neprestano 
sustaje pred novom pozitivnošću? 

Po mišljenju Merleau-Pontya sve dosadašnje koncepcije 
dijalektike ispuštaju iz vida da se verbalnim eskamotiranjem 
apsoluta još ne postiže prava razina otvorene dijalektike, ne 
prihvati li se jedna nenadmašiva reiativna tromost svih stva- 
ri. Svaka prešutno hipostazirana ili postulirana instancija — 
duh, organizacija, sloboda, kritika, itd. — javlja se nužno kao 
pozitivna, i objektivno dobiva ulogu apsoluta spram kojega 
je onda svaka negativnost opet relativna: eshatologija tota- 
liteta završenog sistema jadan je kraj dijalektike! Naprotiv, 
»ambivalentnost«, »dvosmislenost«, za Merleau-Pontya postaju 
sinonimi dijalektike koja je svjesna toga da neprestano mora 
sustajati u svojoj spoznaji istine, jer se umu suprotstavlja 
ne-um, racionalnost povijesti pretpostavlja i relativnu i-racio- 
nalnost, a sama dijalektika nešto što se ne da do kraja dija- 
lektizirati. Stoga on suspendira sve dosadašnje aspekte dija- 
lektike i predbacuje im direktno ili indirektno napuštanje 
negativnosti kao bitan nedostatak i glavni razlog njihovih 
avantura: 

»Dijalektika nije ni ideja uzajamne akcije, ni ona jedin- 
stva suprotnosti i njihova prevladavanja, ni ona nekog raz- 
vitka koji se sam sebi vraća, ni prerastanja nekog kvaliteta 
koji u nekom novom poretku izvodi promjenu dosadašnjeg 
kvantiteta« (ibid., p. 274). 

No ako nije ništa od toga, što nam preporuča Merleau- 
-Ponty? 

»Dijalektike ima samo u takvom tipu bitka gdje se us- 
postavlja veza subjekata i koji nije samo spektakl koji svaki 
sebi daje za svoj račun, nego njihovo zajedničko obitavalište, 
mjesto njihova ophođenja i njihova uzajamnog uspostav- 
ljanja« (ibid.). Prema tome, dijalektika je takvo mišljenje 
koje samo ne konstituira cjelinu nego je stavljeno u totalitet, 

ona nije vječna nego ima svoju prošlost i budućnost, ona je 
nedovršena i otvorena budući da neprestano otvara nove per- 
spektive i zato traži svagda nove pristupe. Dugo je trebalo 
da se to konačno spozna, i bludnje na tom putu nižu se kao 
avanture dijalektike što ih je ona morala proći, jer je u načelu 
takvo mišljenje koje prihvaća više središta i ulaza; treba vre- 
mena da ih ona istraži i prema tome uvijek nalazi i više rje- 
šenja od kojih nijedno ne može pretendirati na apsolutnu 
istinitost: povijest još uvijek traje i nužno ostaje nedovršena. 

Nije li to ipak premršav odgovor s obzirom na veliki za- 
let prethodne kritike? 

Povijest se ne zbiva ni po kakvom unaprijed utvrđenom 
jednostranom modelu, ali je stalno nastupanje smisla koji 
pobija besmisao: u toj je polarnosti sva njezina draž. Kakav 
će biti ishod događaja ostaje otvoreno pitanje koje neprestano 
izaziva novi odgovor. 

U tom slučaju, kakva je priroda naše slobode? 

Čovjek se uvijek ponovo konstituira kao sloboda: »c'est 
en realit&e la liberte de juger« (ibid., p. 264). 

Dosta skroman ishod, zapravo, koji nemalo začuđuje: zar 
takav hiperaktualizam završava čistom kontemplacijom? Što 
je s velikim angažmanima i vjerom da će nova »intelektualna 
ljevica« donijeti preporod Francuske? Kamo su se raspršile 
sve te nade? 

Udaljujući se s vremenom od »institucionalizirane ljevi- 
ce« Merleau-Ponty se nastojao približiti Mandes-Franceu, ali 
njegovi javni nastupi nisu mogli sakriti da ga je umor rezi- 
gnacije sve više tjerao čistoj meditaciji. Profetsko-političke 
ambicije su splasle, misao je postala manje vedra, ali se zato 
produbila u naporu da pojmi sve u protivnosti, gdje ništa nije 
istinito u smislu trajnosti, a gustoća povijesti ('epaisseur de 
\'histoire) nadvila se nad mislioca kao tamni oblak koji »pru- 
ža« više nevidljivoga nego vidljivoga: ona nije ni misao, ni 
značenje, koji bi se mogli transparentno u jedan mah shvatiti 
»tačno u podne identiteta« (Signes, Paris 1960, p. 164). Ima 
jedno »meso povijesti« — chair de I'histoire — koje nosi »uni- 
verzalno meso svijeta«, »meso stvari« i »svega osjetilnog« 
(ibid., p. 211). Oni postaju providni sklapajući se kroz otvor 
u nama u jednu Viziju. 

Što još preostaje filozofu u tom svijetu gdje je sve do 
krajnosti protivno? 

Da u svemu vidljivom što razabire, nazire i nevidljivo, u 
svakoj misli, riječi, pogledu i stvari traži jedan logos bitka 
i produbljuje »onaj truizam na kojemu počiva sva filozofija: 
bitak je bitak«! 

Ako i nije uspjelo da u širim sistematskim zahvatima od 
egzistencije prodre k bitku, nego tek muževno uzdrmalo mno- 
ge predrasude i naznačilo otvorena pitauja, filozofsko je djelo 
Merleau-Pontya ipak jedna nezaobilazna stepenica na putu k 
novom mišljenju. I kao takvo, nezavršeno, ono je pred nama 
potpuno. 

MARTIN HEIDEGGER 


Novovjekovna slika svijeta diferencirala se u filozofiji 
dvadesetog stoljeća u mnoštvo pravaca koji se polariziraju oko 
shvaćanja posljednjih temelja epohe koja započinje renesan- 
som a završava vizijom svoje vlastite neminovne propasti. 
Posljednja se opreka za mišljenje ispostavlja kao suprotnost 
uma i zbiljnosti, i svoj najradikalniji filozofski izraz dobiva 
u apsolutnoj protivnosti bitka i povijesti. Martin Heidegger 
čini u svom mišljenju grandiozan pokušaj nadilaženja te pro- 
tivnosti, i zato iznova pokreće »gigantomahiju oko bitka«. 
Potresajući bit čovjeka bitak se sam javlja u obzoru vremena 
kao konačan i prolazan, da bi se kasnije ispostavilo kako nje- 
gov epohalan udes izriče pravorijek povijesti Zapada kao bi- 
tan zaborav bitka. Zbivanje suvremenosti Heidegger poima 
kao posvemašnje otuđenje čovjeka i bitka, i u toj kozmičkoj 
dimenziji dosadašnje povijesti Evrope sabire sva njezina is- 
kustva prošlosti i sadašnjosti: bezavičajnost današnjega čo- 
vjeka svojim korijenima dopire u izvor te povijesti koja se 
zbiva kao metafizika i naposljetku otkriva kao totalni nihi- 
lizam. Na paradoksalan način Heidegger je svoj prijelaz »pre- 
ko linije« nihilizma u zavičajnu slobodu i iskonsku povijesi 
započeo besprimjernim zaoštravanjem novovjekovnog akti- 
vizma i kao ključ rješenja krize i sudbine Zapada shvatio 
»odlučnost egzistencije« da autentično egzistira! Kada je taj 
decizionizam protumačen kao moguća varijanta “ilozofije eg- 
zistencije, Heidegger se uporno branio od takvih tumačenja 
smatrajući da je pogrešno shvaćen. Poduzevši bezt-rojne rein- 
terpretacije svojega vlastitog mišljenja on je kasnije dospio 
do »obrata« mišljenju bitka, a »pastirsko čuvanje« i »stano- 
vanje u susjedstvu« shvatio »adventski« kao jedini način pri- 
preme za novi nadolazak bitka. 


Martin Heidegger rođen je 1889. u Messkirchu/Baden 
u obitelji seoskog zvonara, u gradiću koji kao svog najve- 

ćeg sina slavi skladatelja Conradina Kreutzera. Boraveći 
neko vrijeme u isusovačkom novicijatu u Konstanzi, on je 
ponajprije studirao teologiju, ali je kasnije prešao na filo- 
zofiju u Freiburgu i. Br. i doktorirao 1913. kod Rickerta 
radnjom o nauci o sudu u psihologizmu. Habilitirao se spi- 
som o Dunsu Scotu kod Husserla 1916, i neko je vrijeme 
bio njegov asistent u Freiburgu. Na poticaj Nicolaia Hart- 
manna 1923. dobiva profesuru u Marburgu, a 1929. vraća se 
u Freiburg kao Husserlov nasljednik i predaje filozofiju 
sve do odlaska u penziju 1946. Premda je stalno nastanjen 
u Freiburgu, Heidegger veći dio godine provodi povučeno u 
svojoj planinskoj kući u Todtnaubergu na padinama Crne 
šume, gdje su nastali gotovo svi njegovi spisi. 

Heidegger je prilično mnogo pisao, ali većinu svojih 
ranijih spisa objavljuje u poslijeratnim godinama. Među 
njegovim djelima ističu se: Nauka o kategorijama i zna- 
čenju Dunsa Scota (Die Kategorien und Bedeutungslehre 
des Duns Scotus, 1916) — Bitak i vrijeme (Sein und Zeit 
[1], 1927) — Što je metafizika? (Was ist Metaphysik?, 1929) 
— Kant i problem metajizike (Kant und das Problem der 
Metaphysik, 1929) — O biti razloga (Vom Wesen des Grun- 
des, 1929) — Platonova nauka o istini (Platons Lehre von 
der Wahrheit, 1942) — O biti istine (Vom Wesen der Wahr- 
heit, 1943) — O humanizmu (Uber den Humanismus, 1949) 
— Šumski putovi (Holzwege, 1950) — Objašnjenja o Holder- 
linovu pjesništvu (Erlašuterungen zu Holderlins Dichtung, 
2. Aufl., 1951) — Uvod u metafiziku (Einfuhrung in die 
Metaphysik, 1953) — Sto znači mišljenje? (Was heisst Den- 
ken?, 1954) — Predavanja i članci (Vortrage ung Aufsatze, 
1954) — Što je to — filozofija? (Was ist das — die Philo- 
sophie, 1956) — K pitanju o bitku (Zur Seinsfrage, 1956) 
— Stav razloga (Der Satz vom Grund, 1957) — Identičnost 
i diferencija (Identitat und Differenz, 1957) — Opuštenost 
(Gelassenheit, 1959) — Na putu k jeziku (Unterwegs zur 
Sprache, 1959) — Nietzsche I—II (Nietzsche I—II, 1961) — 
Pitanje o stvari (Die Frage nach dem Ding, 1962) — Kantova 
teza o bitku (Kants These uber das Sein, 1962). Posljednje 
monografije o Heideggeru učestalo citiraju i neobjavljena 
predavanja, tako npr. Otto Pogeller, Der Denkweg Martin 
Heideggers, Pfullingen 1963, ili William J. Richardson, Hei- 
degger — Through Phenomenology to Thought, The Hague 
1963. — Obje su spomenute interpretacije doktrinarne. 


Heidegger je danas sigurno najutjecajniji i najteže ra- 
zumljivi mislilac zapadne Evrope, i možda upravo zato naj- 
sporniji. Od pretjeranih pohvala — takvih koji ga smatraju 
nekim prorokom — do jeftinih opovrgavanja od strane logič- 
kih pozitivista, prema njemu su zauzeti najraznovrsniji sta- 
vovi, i stoga su rijetki filozofski stručnjaci koji se nisu oku- 

šali u kritici njegova mišljenja, o čemu rječito govori i či- 
njenica da je bibliografija literature o Heideggeru već prema- 
šila dvije tisuće jedinica. Otkad se pojavilo njegovo glavno 
djelo Bitak i vrijeme 1927. god. Heidegger ne prestaje biti 
u središtu pažnje suvremene filozofske diskusije, a otada je 
prošlo nepunih četiri desetljeća. Njegov se utjecaj iz godine 
u godinu širi na sveučilištu i izvan akademskih krugova, pod- 
jednako dotiče sve filozofske discipline, i ne zaustavlja se na 
granici filozofskoga mišljenja, nego snažno djeluje i na da- 
našnje znanosti i umjetnosti. Ostavljajući po strani njegovu 
domovinu Njemačku, Heideggerova se prisutnost najizrazitije 
osjeća u duhovnom životu suvremene Francuske, Italije i u 
drugim evropskim zemljama, seže i do latinsko-američkih dr- 
žava, pa čak sporadično prodire i u anglosaski kulturni krug. 
Velik broj Heideggerovih učenika i sljedbenika pripada naj- 
protivurječnijim orijentacijama današnjeg mišljenja, od teo- 
logije do ateističkog egzistencijalizma, pa na kraju od toga 
nije mogao ostati imun ni »zapadni marksizam«. O svemu je 
tome već toliko rečeno da ni naš prikaz više ne može mnogo 
novoga dodati. 

Rijetki su mislioci koji su toliko vezani za svoj zavičaj, 
pa čak i krajolik, kao Heidegger za svoja švarcvaldska brda; 
to nekima daje povoda da mu predbace kako je cijeloga života 
ostao brđanin, na što se taj stari profesor vjerojatno ne bi 
osvrnuo, nego bi dalje nastavio šetati svojim »poljskim pu- 
tom« prema »šumi« (kako glase naslovi spisa: Der Feldweg, 
Holzwege). Ali to »ostajanje u provinciji« Heideggeru nije 
smetalo da dospije u stožer suvremenog filozofiranja i da svo- 
jim mišljenjem dopre do iskustva onoga što je u eminentnom 
smislu svjetsko-povijesno. 

Heideggerov misaoni put ponešto zaobilazno vodi u smje- 
ru tematiziranja sudbine Zapada kao posljednje nade filozo- 
fije, i pri rješavanju te zadaće upušta se u dijalog s najvećim 
misliocima prošlosti, pa se zato ne može »tačno utvrditi« tko 
je na njega više utjecao: mnogi i — malo tko! U njegovim 
najranijim spisima osjeća se školski utjecaj Rickerta, pri 
formiranju njegovih zrelijih nazora znatnu ulogu igraju Hus- 
serl i Dilthey, ali se ne može potpuno zanijekati ni prisut- 
nost Kierkegaarda i njemačkog idealizma. U posljednjem 
razdoblju u prvi plan njegova interesa izbijaju predsokratovci 
i Nietzsche. Sve ono što je Heidegger objavio prije Bitka 

i vremena teško da dolazi u obzir pri razmatranju njegova 
misaonog pothvata, ostavljajući po strani eventualne nespo- 
razume. Tako se npr. rasprava o Dunsu Scotu odnosi na trak- 
tat de modis significandi, ali je u međuvremenu M. Grabmann 
pokazao da je njegov autor Toma od Erfurta (usp. Pogeller, 
S. 300). Heidegger je u svom filozofskom razvitku prešao dvi- 
je faze: fazu egzistencijalne ontologije, i fazu mišljenja bitka 
(što još traje). Premda on sam smatra da među objema fazama 
postoji strogi kontinuitet, pri dubljem se razmatranju otkriva 
da je »obrat« od prve faze drugoj jednak zaokretu posve 
novom početku. 

Misaonu klimu dvadesetih godina neposredno određuju 
fenomenologija i živoina filozofija čiji se osnovni principi 
sukobljuju pri svakom pokušaju pobližeg određenja onoga 
što se zapravo zbiva. Heideggerovo je mišljenje izraslo u na- 
poru da se taj jaz između općenitog i pojedinačnog, apstrakt- 
nog i konkretnog definitivno premosti u iznalaženju jednog 
novog temelja filozofije. Bitak i vrijeme nastaje stvaralačkim 
povezivanjem bitnih motiva Diltheya i Husserla. Dok je hi- 
storizam povijesni svijet kulture shvatio kao objektivacije sa- 
držaja »života« iz cjeline njegova razumijevanja čiji se smi- 
sao otkriva hermeneutikom u historijskim znanostima, »kritika 
historijskog uma« bila je za njega pretežak zadatak. Husser- 
lov je pak interes bio usmjeren ne na historijski, nego na 
logički um i »konstituciju svijeta« koja se transcendentalno 
reducira na »učinke čiste svijesti« kao praizvor smisla svega 
mogućeg bića. Usprkos svim razlikama ishodišta Husserl, 
jednako kao i Dilthey, ograničava mišljenje na filozofiju svi- 
jesti i odbija svaku metafiziku. Heidegger je, naprotiv, sje- 
dinio oba motiva povijesnog i logičkog u potrazi za idejom 
povijesti samoga logosa, i našavši ga u novom pojmu bitka 
kao povijesnog postavio je pitanje o mogućnosti metafizike. 
Pri provođenju te svoje zamisli morao je podvrći temeljitoj 
reviziji tradicionalne pojmove čovjeka i svijeta, vremena i 
povijesti, i najposlije postaviti zahtjev za »destrukcijom po- 
vijesti ontologije«. 

Temeljno nastojanje filozofije od drevnih vremena do 
naših dana usmjereno je na pitanje o smislu bitka, ali je ono 
palo u zaborav. Današnji je čovjek u nedoumici kako da na 
io pitanje odgovori i stoga treba iznova produbiti razumije- 
vanje za njega. Glavno Heideggerovo djelo Bitak i vrijeme 

nastoji oko »konkretne izradbe pitanja o bitku« i kao svoj 
cilj postavlja »interpretaciju vremena kao mogućeg horizon- 
ta svakoga razumijevanja bitka« (Sein und Zeit, 7. Aull., 
Tubingen 1953, S. 1). Ali pitanje o bitku nije naprosto pitanje 
među mnogim pitanjima nego izvanredno pitanje koje već na 
samom početku nailazi na najveće teškoće. Naime, odvajkada 
se kaže da je bitak najopćenitiji i najisprazniji pojam, što ni- 
kome ne smeta da ga neprestano upotrebljava i o svemu i 
svačemu kaže da »jest«. To prosječno razumijevanje bitka iz 
nekog bića očevidan je fakat i na nj se oslanja filozofsko is- 
traživanje formalne strukture pitanja o bitku. Biće se razli- 
kuje od bitka (ontološka diferencija), i tu distinkciju filo- 
zofsko raspravljanje nikada ne smije smetnuti s uma. Pitanje 
o bitku ima ontičku i ontološku prednost pred ostalim pita- 
njima; to nije samo glavna tema filozofije nego najkonkret- 
nije i najprincipijelnije pitanje uopće. Opstoje raznovrsni 
načini bitka, ali samo jedno biće koje bivstvuje na taj način 
da mu je njegov bitak neprestano u pitanju. To je biće tubitak 
(opstanak, Dasein), i njegova je odlika razumijevanje bitka: 
»Ontička je značajka tubitka u tome da je on ontološki« (Ibid., 
S. 12). Bitak spram kojega se tubitak na ovaj ili onaj način 
odnosi određuje se kao egzistencija (Existenz). Svagdašnje 
razumijevanje bitka nije eksplicitno ontološko, nego predon- 
tološko, a izričito postavljanje pitanja o bitku tematska je za- 
daća ontologije. Pitanje o nekoj konkretnoj egzistenciji uvi- 
jek je samo ontičko i zato egzistencijelno, dok analiza formal- 
nih struktura egzistencije kao sklopa ontoloških karakteri- 
stika tubitka pripada ontološkom razumijevanju kao egzisten- 
cijalnom. Ontološke značajke onih načina bitka koji nisu 
tubitak jesu kategorije, a ontološke značajke tubitka nazivaju 
se egzistencijalije čija se cjelina uklapa u sklop egzistencijal- 
nosti. Razumijevanju bitka nužno pripada nešto takvo kao 
»svijet«, tubitak je u svijetu, i s obzirom da se svako temat- 
sko pitanje o nekom drugom načinu bitka fundira u ontič- 
koj strukturi tubitka, takve regionalne ontologije imaju svoj 
posljednji temelj u mogućnosti tubitka: svima njima prethodi 
fundamentalna ontologija koja nužno postaje egzistencijalna 
analitika. 

Kad je tako strogo iznova odredio središnje pitanje filo- 
zofije kao pitanje o bitku, Heidegger sebi polaže račun i o 
svom metodičkom ishodištu. Istraživanje se služi fenomeno- 

loškom metodom koja otkriva »ono što se samo od sebe poka- 
zuje« i »iza čega« načelno više ne može da bude ničega. Ta 
metoda omogućuje da progovori sam logos stvari, da se oči- 
tuje njihova istina, i pri tome se Heidegger poziva na izvorno 
značenje grčkoga pojma istine: A-LETHEIA znači neskri- 
venost. Tako je stečen pristup fenomenima i metodički je smi- 
sao fenomenološke deskripcije u izlaganju. »Fenomenologija 
tubitka je hermeneutika u iskonskom smislu riječi«; ukoliko 
otkrivanje smisla bitka mora ići putem analize temeljnih 
struktura tubitka otvara se na taj način obzor za ontološko 
pitanje o drugim načinima bitka i hermeneutika postaje utvr- 
đivanje mogućnosti svake ontologije uopće. Bitak kao temelj- 
no pitanje filozofije nije nikakav najviši rod, nego je trans- 
cendens naprosto«, i zato ontološka spoznaja mora biti trans- 
cendentalna spoznaja, fenomenološka je istina veritas trans- 
cendentalis. Na taj se način u Heideggera transcendentalna 
filozofija, fenomenologija i ontologija sastaju u pitanju o 
bitku i postaju jedno: »Filozofija je univerzalna fenomeno- 
loška ontologija, koja polazi od hermeneutike tubitka i kao 
analitika egzistencije utvrđuje konac niti svakoga filozofskog 
pitanja ondje odakle ono izvire i kamo se vraća« (Ibid., S. 38). 

Više nego igdje u Heideggerovu se metodičkom ishodištu 
pokazuje onaj most koji ga povezuje s ranijim filozofiranjem. 
Shvaćanje tubitka kao »egzistencije« kojoj je uvijek stalo do 
toga da bude prava i da ozbilji sve svoje mogućnosti — moda- 
litet mogućnosti ima ontološki primat nad zbiljnošću — dolazi 
od Kierkegaarda koji je u Njemačkoj postao veoma moderan 
poslije nacionalne katastrofe u prvom svjetskom ratu. U 
»transcendentalnom« karakteru analitike svakako se najav- 
ljuje i Kantova problematika, ali analitika sada ne istražuje 
apriornu mogućnost objektivne spoznaje, nego mogućnost 
tubitka. Fundamentalna ontologija tubitka metodički pret- 
hodi svakoj formalnoj ontologiji jednako kao i područnim 
materijalnim ontologijama u Husserlovu smislu, a polaznu 
tačku istraživanja opet tvori »generalna teza prirodnoga sta- 
va o svijetu« tj. svagdašnje predontološko razumijevanje bitka 
u faktičkom tubitku. Razumljivo je da Husserl taj put više 
nije mogao slijediti i kad je Heidegger objavio svoju knjigu, 
on je izjavio da njegov nasljednik svakako pokazuje veliki 
dar, ali da »je šteta što nema smisla za filozofiju«: Heidegger 
obrće fenomenološku redukciju uzdižući »mundanu subjektiv- 

nvst« na transcendentalnu razinu, »transponira ili transverzira 
konstituirano fenomenološko objašnjenje svih područja bića 
i univerzalne totalne regije svijeta u antropološko ...« (usp. 
Pogeller, S. 79)! 

Već iz onog što je rečeno udara u oči nevjerojatno for- 
maližirani i do krajnosti tehnizirani karakter jezika filozofije 
u Bitku i vremenu. Ispričavajući se zbog »nelijepog« i »na- 
silnog« u tom pokušaju da fenomenologija apsolutiziranjem 
svoje znanstvenosti dohvati ono najneposrednije i najjedno- 
stavnije u čovjeku, Heidegger to svojstvo pripisuje i jeziku 
Platona i Aristotela! 

Prethodna fundamentalna analiza tubitka ponajprije je 
ocrtala svoju temu i upozorava da se termin »egzistencija« 
nipošto ne podudara sa skolastičkim pojmom existentia kao 
oprekom essentia-e; »'Bit' tubitka leži u njegovoj egzistenciji« 
i stoga tubitak nije neutralni primjerak nekog roda, nego 
uvijek mojbitak (Jemeinigkeit). Eksplikate analitike tubitka 
valja shvatiti strogo ontološki, i to je razlog što se fundamen- 
talna ontologija distancira od svake antropologije, psihologije 
i biologije. Kao temeljna struktura tubitka ispostavlja se bi- 
tak-u-svijetu (In-der-Welt-sein) koji je dobiven orijentiranjem 
na svagdašnjem prosječnom tubitku koji bivstvuje tako da 
je uvijek već zbrinjavanje (Besorgen). Taj naslov nije zato 
odabran što bi tubitak ponajprije i u najvećoj mjeri onto- 
loški bio »praktičan«, nego zato jer treba da se učini vidlji- 
vim »bitak samoga tubitka kao briga« (ibid., S. 57). Razvija- 
jući produbljeni pojam »intencionalnosti« Heidegger pred- 
metno spoznavanje (gledanje, razabiranje) smatra fundiranim 
a ne primarnim modusom bitka u svijetu, čime je učinjen kraj 
subjekt-objekt problematici. Tubitak nije subjekt koji bi kao 
»iznutra« spoznavao »izvanjski« svijet, nego je u svojoj biti 
eks-centričan. Svjetovnost svijeta za svagdašnji se tubitak 
javlja kao okolina koja se ne sastoji od predručnih stvari 
(vorhandene Dinge) nego od priručnih oruđa (zuhandene 
Zeuge) kojima čovjek rukuje kao alatima. Tako se npr. čekić 
nikada ne može shvatiti u svojoj priručnosti ako se njime ne 
rukuje, a isto tako stoji i s prirodom — neko djelo ukazuje 
na to od kakva je materijala: »U upotrebljavanju oruđa tom 
je upotrebom suotkrivena 'priroda', 'priroda' u svjetlu prirod- 
nih produkata« (ibid., S. 70). Ali bilo bi pogrešno oruđa sebi 
predstaviti poput objekata za svijest uopće, jer je priručnost 

ontološko-kategorijalno određenje bića kakvo je ono »po se- 
bi«. Okolni se svijet (Umwelt) javlja u svojoj nametljivosti 
oruđa koja potiču na rukovanje, ili ukazuju, odnosno daju 
znak za nešto (npr. prometni znak skretanja ili zaobilaženja 
za automobile). »Svijet« nije istovetan ni s »prirodom« nego 
se njezin opstanak tubitku otkriva tek u fundiranom modusu 
čistog spoznavanja. Fenomen svijeta je ono »u čemu« svih 
tih susreta tubitka s oruđima i stvarima kao ono »spram čega« 
je susret kao rukovanje (Bewandtnis) upućen. 

Više je no jasno da se takvo novo određenje svijeta kao 
temeljne strukture tubitka oštro razilazi s tradicijom koja 
svoj pojam svijeta uzima slijedeći Descartesovo shvaćanje 
»res extensa« kao puke predručnosti. Tu je Heidegger učinio 
golem korak naprijed, ali kako stoji s njegovom »tehničkom« 
slikom svijeta kao potencijalnog materijala rada i oruđa? 
»Praksa« koju on vidi samo je tehničko rukovanje, a način 
egzistencije svagdašnjeg tubitka orijentiran je uzorom na 
homo fabera! 

Tubitak ne bivstvuje sam u svijetu s oruđima kao zbri- 
njavanje nego njegovoj strukturi pripada i skupa-bitak s dru- 
gima (Mit-sein) koji su u svagdašnjem tubitku skupa-tu, svi- 
jet je skupa-svijet (Mitwelt), a tubitak skrbi za nj — on je 
skrb (Fursorge). Skupa-bitak konstituira bitak tubitka, ali 
kao što on može biti vlastit, može zapasti u prosječnost »ono- 
ga« (das Man) i postati nevlastit. »Ono« prosječno je bezlič- 
nost svagdašnjice i taj »tko« skupa-bitka nasrće kao diktatura 
»javnosti«: »Uživamo i zabavljamo se kao što se uživa... po- 
vlačimo se i od "velike gomile' kao što se povlači...«. Pro- 
sječnost izravnava sve razlike samobitka (Selbstsein): »Svatko 
je drugi i nitko on sam. Ono kojemu se odgovara na pitanje 
o tko svagdašnjega opstanka jest nitko...« (ibid., S. 126—128). 
Premda Heidegger veli da je ono egzistencijal i da »pripada 
pozitivnom ustrojstvu tubitka« rijetko gdje u fundamentalnoj 
ontologiji jasnije izbija na vidjelo egzistencijelna pozadina 
njegove filozofije u cjelini: ogorčenost na depersonalizaciju 
suvremenog čovjeka izvire iz njegove pobune protiv oma- 
sovljenja! 

Tematska analiza tubitka pobliže određuje bitak u svi- 
jetu kao u-bitak (In-sein). Bivstvujući u svijetu tubitak je 
tu-bitak, on je tu otvoren spram »sada« i »ovdje«, »ondje« i 
»tamo« što susreće u svijetu, on je otvorenost (Erschlossen- 

heit). Taj izvorni način bitka istine ne konstituira se u spv- 
znavanju nego je izvorniji od svake otkritosti (Entdecktheit) 
kao fundiranog modusa. Egzistencijalnu strukturu tu konsti- 
tuiraju tri momenta koji su nerazdvojivi: nahođenje (Befind- 
lichkeit) i strah kao njegov izvedeni modus, razumijevanje 
(Verstehen) i govor (Rede). Nahođenje u svijetu izvorna je 
nastrojenost raspoloženja (Augustin, Pascal, Scheler) što pro- 
izlazi iz fakticiteta bačenosti u svijet koja za tubitak ostaje 
ne-raspoloživa, i budući da egzistencija u svijetu mora preu- 
zeti da je tu, ona se toga plaši. Razumijevanje je ona moć 
tubitka da bude prema dobačenim mogućnostima, njegova je 
struktura dobačeni nabačaj (geworfener Entwurf) svojih mo- 
gućnosti u svijetu. Govor je kao cjelina razumijevanja arti- 
kulacija nahođenja, a jezik je raščlanjivanje razumljenog na- 
hođenja bitka u svijetu, čiji su izvedeni modusi iskaz i priop- 
ćenje. Govor nije samo govorenje, nego njegovoj biti jednako 
pripada slušanje i šutnja. Makar izričito niječe svako »kul- 
turnokritičko« značenje svojih razmatranja, Heidegger dalje 
izvodi da svagdašnji tubitak pokazuje strukturu propalosti 
(Verfallenheit) kojim vlada govorkanje, znatiželja i dvosmi- 
slenost — to je naprosto zapalost u svijet. Pita li se napokon 
za cjelinu strukture tubitka, onda Heidegger odgovara da 
se ona može shvatiti samo na temelju otvorenosti spram svi- 
jeta koja se objavljuje u osnovnom nahođenju tjeskobe 
(Angst). Tjeskoba se razlikuje od straha po tome što nigdje 
ne može naći izričitu prijetnju, tubitak je u tjeskobi zato što 
je uopće u svijetu, Napokon bitak tubitka određuje se kao 
briga (Sorge) koja sjedinjuje zbrinjavanje i skrb, i otkriva 
slijedeće — ustrojstvo: — sebi-unaprijed-već-biti-u-svijetu-pri- 
-usvjetskom-biću. 

Na tim ontološkim fundamentima Heidegger zasniva i 
svoju kritiku nauke o »realnosti izvanjskoga svijeta« čemu 
odgovara protupojam »imanentne svijesti«; oba ta pojma, 
i shodno tome realizam i idealizam, padaju ispod razine eks- 
plicirane problematike bitka u svijetu kao brige. Povrh toga 
struktura bitka u svijetu pruža Heideggeru mogučnost da iz- 
vrši reviziju tradicionalnog pojma istine, izvorni fenomen 
istine utvrdi kao otvorenost bitka u svijetu, a otkritost kao 
fundirani modus istine u iskazu. Transcendentalno filozofski, 
tipično novovjekovni elementi Heideggerova mišljenja prve 
faze tu su nedvosmisleno na djelu: »Bitka — ne bića — 'ima' 

samo ukoliko jest istina. A ona jest samo ukoliko jest i bude 
bio tubitak« (ibid., S. 230). 

Dok se prvi dio Bitka i vremena bavio prethodnom fun- 
damentalnom analizom tubitka kao nepravog, drugi dio podu- 
zima izvorniju interpretaciju egzistencije s namjerom da 
ispita njezine mogućnosti da bude prava i vlastita. Sada se 
kao nove strukture ispostavljaju bitak-k-smrti, odlučnost, 
vremenost i povijesnost. Već sami nazivi egzistencijala izvor- 
noga tubitka odaju da su stečeni iskustvom potpunog otuđenja. 

Dokle god egzistira tubitak je nezavršen i svoju cjelinu 
on postiže samo smrću kao koncem. Smrt ne možemo auten- 
tično iskusiti na drugima nego samo na samima sebi, u smrti 
se objavljuje posljednja neprestupiva mogućnost tubitka da 
je on konačan. Ali analiza egzistencijalno-ontološke strukture 
smrti pokazuje da bitna konačnost nije samo skončanje, nego 
bitak-k-smrti (Sein-zum-Tode): ukoliko je tubitak u svijetu 
on je već unaprijed prethođenje k smrti. Prosječni tubitak iz- 
bjegava da tu mogućnost autentično preuzme, on se zaklanja 
iza toga da »se umire« i hoće da to zaboravi. Iz toga drijemeža 
budi nas savjest kao zov brige (Gewissen als Ruf der Sorge) 
i ona nam govori tako da šuti. U toj šutnji očituje se krivnja 
(Schuld) tubitka koja nije faktička skrivljenost, nego ova tek 
kao fundirana rezultira iz izvorne mogucnosti krivnje, naime 
da je tubitak u svijetu i već kao takav kriv jer je skrivio svo- 
ju konačnost i ništavnost: »Briga je u svojoj biti skroz-naskroz 
ispunjena ništavnošću« (ibid., S. 285). Ukoliko posluša zov 
brige tubitak sluša svoju najvlastitiju mogućnost. Takvo preu- 
zimanje Xrivnje nipošto ne vodi kontemplaciji, nego činu, jer 
to na »tjeskobu spremno nabacivanje« spram vlastite krivnje 
znači da je već izabrana mogućnost, i to Heidegger naziva 
odlučnost (Entschlossenheit) Ona je izvorna istina i konsti- 
tuira vjernost egzistencije vlastitom bitku koja rađa odlukom 
da se preuzme bitak-k-smrti kao predbijeg (Vorlaufen). 

Time je najzad pripremljen teren za interpretaciju on- 
tološkog smisla brige što se može postići samo tako, da se svi 
egzistencijali saberu u sklop cjelovitosti egzistencije i po- 
traži njihovo iskonsko jedinstvo. To se jedinstvo otkriva u 
vremenosti (Zeitlichkeit). Sebi-unaprijed brige dolazi iz bu- 
dućnosti, već-biti-u iz prošlosti, a pri- iz sadašnjosti. Buduć- 
nost — prošlost — sadašnjost, takav je poredak između eksta- 
za vremenosti tubitka. Ubuduće-vraćati-se-sebi tubitak vodi 

odlučnosti u bitku-k-smrti i tako se prava ekstatična vre- 
menost »vremeni« kao konačna između rođenja i smrti, a 
prava je sadašnjost trenutak (ibid., S. 338). »Objektivno vri- 
jeme« kao indiferentan niz čvrstih tačaka »sada« usvjetskoga 
bića samo je deficijentni modus izvornoga vremena, a na 
njemu se fundira i satno vrijeme svagdašnjega tubitka. Vul- 
garno vrijeme s primatom sadašnjosti vrijeme je propalosti 
tubitka kojemu je »budućnost otuđena« (ibid., S. 348). Za- 
nimljivo je što Heidegger na dva rjesta u svojoj knjizi kri- 
tički evocira pojam »postvarenja svijesti« (Verdinglichung 
des Bewusstseins) i može se pretpostaviti da time aludira na 
Lukacsa (ibid., S. 46 i 437). 

U vremenosti tubitka korjeni se njegova povijesnost 
(Geschichtlichkeit) kao posljednji oblik jedinstva egzistenci- 
jalnih struktura tubitka. Tubitak nije zato vremen što »je 
u povijesti«, nego je obratno, povijestan jer je u svom bitku 
vremen. Vulgarno razumijevanje povijesti iz prošloga pri- 
krilo je pravu povijesnost tubitka po kojoj je sve ostalo u 
svijetu povijesno. »Samo biće koje je u svojoj biti budućno- 
sno... može trenutačno biti za 'svoje vrijeme'. Samo iskon- 
ska vremenosi koja je konačna omogućuje nešto takvo kao 
sudbinu, to jest pravu povijest« (ibid., S. 385). Svako pri- 
hvaćanje ili odbijanje baštine prošlosti fundira se u pret- 
hodnoj odlučnosti, i zbivanje tubitka omogućuje svjetsku 
povijest. 

Ma koliko se Heidegger kasnije trudio da taj decizioni- 
zam smanji, takvo shvaćanje vremena i povijesti kao da no- 
vovjekovni historizam i relativizam dovodi do apsolutnog 
vrhunca. U spisima koji neposredno slijede Bitku i vremenu 
ta se pozicija još više radikalizira. Riječ je o transcendenciji, 
o novom pojmu metafizike kao eksplikaciji fundamentalne 
ontologije. Tubitak nadilazi biće i nabacuje njegov bitak, 
transcendencija je nabačaj svijeta što omogućuje »sloboda 
kao razlog razloga« (Vom Wesen des Grundes, 3. Aufl. 
Frankfurt am Main 1955, S. 53). U svom frajburškom nastup- 
nom predavanju Što je metafizika? Heidegger transcenden- 
ciju određuje kao »prekoračivanje bića« ali ne u bitak nego 
u Ništa koje se objavljuje u tjeskobi. Glavna je tema meta- 
fizike od starih vremena bitak bića, i Heidegger pokušava 
da tu nauku preobrne. Budući da je »bitak sam u svojoj 
biti konačan i objavljuje se samo u iranscendenciji tubitka 

koja seže do Ništa«, takva obrnuta metafizika može reći: 
»ex nihilo omne ens qua ens fit«! (Was ist Metaphysik?, 5. 
Aufl., Frankfurt am Main 1949, S. 37). Na taj način »pitanje 
o bitku« dobiva oblik pitanja o Ništa, i Heidegger je ka- 
snije pokušao da taj dojam oslabi pogovorom 4. izdanju 
(1944), odnosno uvodom u 5. izdanje (1949). Ali baš pri tome 
nije imao sreće; u pogovoru 4. izdanju jedan stav glasi: 
»... bitak svakako (wohl) prisustvuje bez bića«, što je on u 
pogovoru 5. izdanju bez ikakve napomene prešutno izmijenio, 
te glasi: »...bitak nikada (nie) ne prisustvuje bez bića« 
(ibid., S. 41). Naoko jedna neznatna riječ — ali o njoj zavisi 
cijela Heideggerova pozicija — nećemo reći sudbina Zapada. 
Još 1929. Heidegger je objavio spis Kant i problem meta- 
fizike u čijem predgovoru veli da je nastao »u sklopu prve 
izradbe drugoga dijela Bitka i vremena«. I tu se razvija ideja 
o konačnosti čovjeka kao izvoru metafizike, a zadaća se 
fundamentalne ontologije shvaća po uzoru na Kantovu Kri- 
tiku čistoga uma kao utemeljivanje meltaphysicae generalis 
u metaphysica specialis (Kant und das Problem der Meta- 
physik, Bonn 1929, S. 8 i d.). Na taj način novost Heidegge- 
rova pokušaja ispada kao suprotstavljanje konačnosti bitka 
njegovoj vječnosti kao stalnom prisustvu (Parusia) u staroj 
metafizici. To su činjenice koje nije moguće opovrći. Napo- 
sljetku sve do sedmog izdanja 1953. Bitak i vrijeme nosi 
oznaku »I dio«, koji tada otpada. Razloge za to Heidegger 
je na više mjesta pokušao objasniti, a najpoznatiji je takav 
osvrt na vlastitu prošlost dao u pismu O humanizmu (Uber 
den Humanismus, Frankfurt am Main 1947, S. 17; usp. naš 
prijevod među odabranim tekstovima). 

Obrat od teme »Bitak i vrijeme« temi »Vrijeme i bitak« 
u Heideggerovu mišljenju prema njegovim riječima datira 
od iridesetih godina i trag toga obrata vidljiv je u spisu O 
biti istine nastalom 1930. ali objavljenom tek 1943, i sažet je 
u stavu: »Bit istine je istina biti« (Vom Wesen der Wahrheit, 
2. Aufl., Frankfurt am Main 1949, S. 26). Taj prodor u ko-. 
rijen same metafizike obilježen je napuštanjem naziva »me- 
tafizika« i »filozofija«, jer »bitno mišljenje« pokušava da 
misli bitak sam. 

U skladu s tim novostečenim stajalištem Heidegger re- 
interpretira sva svoja ranija određenja. Ali nije stvar u tome 
što je došlo, ili moralo doći do obrata, ni u tome što jedna 

pozicija hoće da sebe svestrano utvrdi, nego u tome što Hei- 
degger time pokušava da svoju prvu fazu protumači iz 
druge kako bi po svaku cijenu dokazao kontinuitet svog raz- 
vitka. Tako i raniji egzistencijali dobivaju nova značenja, 
egzistencija tubitka određuje se kao ek-sistencija tu-bitka 
kao onoga tu bitka samog, a bitak je shvaćen kao sudba 
(Geschick), udes ili kob (MOIRA) što se raskrivajući prikri- 
va, dakle na epohalan način dosuđuje kao povijest Zapada: 
ona je kao takva bitno otuđenje. Bitak se susteže mišljenju 
ukoliko se otkriva u biće, njegova se istina zbiva kao ras- 
krivanje i prikrivanje (Entbergen und  Verbergen). To je 
sustezanje bitka njegovo EPOHE što mišljenje iskušava kao 
zaborav bitka, a svaka se epoha svjetske povijesti dosuđuje 
kao nova epoha bludnje (Irre)! Poprište toga zbivanja sama 
je metafizika: »Metafizika je povijest u kojoj je sa samim 
bitkom bitno ništa: metafizika je kao takva zapravo nihili- 
zam« (Nietzsche II, Pfullingen 1961, S. 350). Sam bitak pri- 
sustvuje kao neskrivenost u kojoj prisustvuje biće, ali ostaje 
pri skrivenosti te neskrivenosti, i tako pri skrivenosti bitka 
— on je odsutan. Bitak izostaje, on je sam to izostajanje 
(Ausbleiben). Metafizika se tako pokazuje kao jedna epoha 
istine bitka — cjelokupna dosadašnja povijest — određena 
time što istina bitka izostaje u korist istine bića. Metafizika 
spoznaje biće kao biće i time bitak bića, ali ne i bitak 
sam. 

Na tom osnovu Heidegger nabacuje i svoju sliku samoga 
toka zapadnjačke metafizike, evropske povijesti kao nihili- 
zma. Velika većina njegovih poslijeratnih spisa nije »proble- 
matska«, a još manje »metodička«, nego su to veoma »slo- 
bodne interpretacije« velikih mislilaca koje mjestimično vrše 
i nasilje nad svojim »predmetom« i gotovo su neobavezne. 
U mišljenju Anaksimandra, Heraklita i Parmenida bitak je. 
još prisutan kao FYSIS i LOGOS, ali se prema nužnosti 
svoje epohalne prirode utoliko jače prikriva ukoliko se više 
raskriva u biće. Platon bijaše prvi koji je bitak shvatio kao 
IDEA i tako je ALETHEIA postala ORTHOTES, »izgledanje« 
bića je stavljeno u zavisnost od »viđenja«. Aristotelova me- 
tafizika kao »disciplina« već je rezultat, a ne razlog nihili- 
zma bitka. U novome vijeku metafizika ide ususret svom 
završetku i ispunjenju onih mogućnosti što su zacrtane u 
grčkom mišljenju: od Descartesa preko Leibniza do Schel- 

linga i Hegela ona bitak poima u subjektivnosti subjekia kav 
volju. Ali zaborav bitka nije nikakav propust čovjeka, nešto 
slučajno što bi se većom pažnjom moglo izbjeći. Kada je 
Nietzsche iskusio evropski nihilizam on ga je htio prevla- 
dati voljom za moći tako da ga obrne, i baš je zato postao 
njegovom najvećom žrtvom. Metafizika se tim obrtanjem 
završava u svim svojim mogućnostima, a time je i povijest 
osuđena da se neprestano ponavlja — ispunjava se početak: 
»Bit nihilizma jest povijesna kao metafizika, metafizika Pla- 
tona nije manje nihilistička nego ona Nietzscheova« (ibid., 
S. 343). »Zašto« se sve to zbiva upravo na opisani način filo- 
zofski se više ne može pitati, nego samo prihvatiti! 

Povijest bitka dosuđuje svakoj epohi njezinu osebujnu 
jednokratnost jednako kao što i čovjeka upućuje spram pu- 
koga »da« faktičkih mogućnosti date povijesne situacije što 
nitko ne može preskočiti. Dva su pola za Heideggera od- 
lučna u čijem se rasponu zbiva naše doba. 

Na jednoj je strani tehnika kao posljednja etapa evrop- 
ske metafizike gdje bitak postaje naprava (Gestell), i pri tom 
ne pošteđuje ni čovjeka: »Prije nego što se bitak ponovo 
može dogoditi u svojoj izvornoj istini, mora se bitak kao 
volja slomiti, mora se svijet prisiliti na propast, zemlja na 
pustošenje, a čovjek na puki rad. Propast se već dogodila. 
Posljedica su te propasti zgode svjetske povijesti ovoga sto- 
ljeća... Ljudstvu metafizike još je skrivena istina bitka. 
Radna životinja prepuštena je teturanju svojih naprava da 
samu sebe razdre i sebe uništi u ništavno Ništa« (Vortrige 
und Aufsatze, Pfullingen 1954, S. 73). Izbavljenje iz te apo- 
kaliptičke situacije, smatra Heidegger, nije u moći čovjeka, 
nego do »obrata« u bitku samom. Čovjek možda može nešlo 
tome pridonijeti ukoliko se odreče novovjekovnog antropo- 
centrizma, subjektivizma i superaktivizma svog nasrtljivog 
odnosa spram bića. Umjesto prepada na sve što jest, potrebna 
je »opuštenost spram stvari i otvorenost za tajnu«. 

Na drugoj strani kao totalni antipod tehnike javlja se 
umjetnost, koja pušta istinu bitka da sebe stavi u djelo. 
Pjesništvo je fundamentalna karakteristika umjetnosti, takvo 
sabiranje povijesnoga svijeta u djelo, sačinjanje (Dichten) 
istine u kojemu se sastaju mišljenje i pjevanje kao dva su- 
sjedna stabla sačinjanja, jer čovjek stanuje u govoru kao 
kući bitka. Prodirući sve dubije natrag u temelj metafizike 

Heideggerovo mišljenje i samo sve više pokušava da bude 
pjesničko, gonetajući »kažu biika« ono se sve više približava 
mitologiji četvorstva (Das Geviert) u kojoj se sklapaju nebo 
i zemlja, nebesnici i smrinici. Veliku su ulogu pri tom odi- 
grale interpretacije pjesništva Holderlina, Rilkea i Trakla. 
Zbiva li se nešto u povijesti, pri tom je bitna Riječ, kako to 
pokušava pokazati interpretacija istoimene pjesme Stefana 
Georgea (Kein ding sei wo das wort gebricht). Stara riječ 
LOGOS u isti mah označava kazivanje i bitak, riječ i stvar; 
kaza (Sage) i bitak spadaju skupa, pjevanje i mišljenje po- 
vjeravaju sebe tajni Riječi (Unterwegs zur Sprache, 2. Aull. 
Pfullingen 1960, S. 238). Da ni najveća blizina mišljenja i 
pjevanja u Riječi ne isključuje daljinu razlike među njima 
pokazao je i sam Heidegger podlegnuvši napasti da objavi 
svoje stihove (Aus der Erfahrung des Denkens, Pfullingen 
1954)! 

Svijet se mijenja i ljudi s njim, još nikada nije bilo 
čovjeka koji bi tome mogao odoljeti. Može li se Heideggerov 
obrat shvatiti naprosto kao napuštanje »romantičkog aktivi- 
zma« u korist »romantičkog pasivizma«?! 

»Razlikovanje "Heideggera I i 'Heideggera II' opravda- 
no je samo pod uvjetom da se stalno ima na umu: samo od 
onoga što se pomišlja pod I pristupačno je ono što se ima 
misliti pod Il. Ali I je moguće samo ako je sadržano u II« 
(usp. Richardson, p. XXIII, Heideggerov predgovor). Tko bi 
sada među »pastirima koji stanuju nevidljivo izvan pustoši 
opustošene zemlje« mogao prepoznati negdašnjeg propovjed- 
nika »odlučnosti«? Heidegger nikada nije poricao da se nje- 
gova ontološka shvaćanja temelje na jednom ontički-fakti- 
čkom idealu tubitka (usp. Sein und Zeit, S. 310), ali je upravo 
u odlučnom trenutku zaboravio da se ni iz kakvih ontolo- 
ških premisa ne mogu neposredno izvlačiti neki ontički re- 
cepti za konkretno djelovanje: pri prvom takvom pokušaju 
on je (dakako!) potpuno promašio. Poput Ernsta Jungera koji 
je u liku radnika uočio simbol epohe (Der Arbeiter — Her- 
schaft und Gestalt, 1932) i smatrao da se metafizičko nadma- 
šivanje nihilizma postiže samo totalnom mobilizacijom za 
njegovo ozbiljenje, Heidegger je također načas povjerovao 
da je već nastupila nova epoha povijesti bitka, i održao svoj 
neslavni rektorski govor (Die Selbstbehauptung der deutschen 
Universitat)! 

Koliko je ta promašena odluka djelovala na njegovo 
kasnije držanje vidljivo je iz mišljenja druge faze koja na- 
stoji da sve odluke čovjeka u »profanoj« svjetskoj povijesti 
povjeri jednoj nadilaznoj i nedohvatnoj povijesti bitka ka» 
sudbini. Tako se bit otuđenja povijesti transponira u otuđe- 
nje bitka i postaje nešto apsolutno neraspoloživo za čovjeka: 
sama ALETHEIA jest LETHE — kao da čovjek bez otu- 
denja više ne bi mogao biti! 

Takav fatalistički pravorijek bitka kao razlog sam koji 
više nema razloga i stoga je bez-razložan teško da se može 
pomiriti s bilo kakvom slobodom čovjeka, a još manje pru- 
žiti smisao ljudskom djelovanju u svijetu konkretne povijesne 
epohe. Najteži prigovor Heideggerovu mišljenju pogađa ne- 
sklad između bitka i bića koji on nije uspio premostiti. Kao 
što je rani Heidegger evropskoga čovjeka suviše opteretio 
prepuštajući mu odluku o sudbini Zapada, tako ga kasni 
Heidegger gotovo lišava svake odgovornosti i prikraćuje 
svođenjem povijesti na bitak. Njegovo prkosno ignoriranje 
bića otkriva se kao nepovjerenje u bilo kakve zbiljske snage 
povijesnoga obrata. Bez sklada bitka i bića ne može da se 
uspostavi ni ravnoteža u povijesnom svijetu, a čovjek neće 
prestati da se klati između svoje svemoći i nemoći. Upravo 
zato traganje za bitkom ne može uspjeti ukoliko ignorira 
traženje za mjerom i granicom opstanka čovjeka u svijetu 
bića. 

Sudbina svijeta ne dogada se, doduše, isključivo po na- 
ma, ali sigurno i kroz nas, a prava se povijest priprema 
već danas, jer bi u protivnom slučaju naša epoha bila pre- 
puštena totalnom besmislu, što bi nužno stavilo u pitanje i 
svaki filozofski pokušaj njezina osvještenja, pa i Heideggerov 
vlastiti. Teško je stoga vjerovati da se povijest uopće može 
zbivati ako i mi sami nećemo da budemo, nego se ponašamo 
kao da negdje čučimo izvan povijesti »čekajući Godota«. 
Vraćanje u povijest samu i našega povjerenja u nju bilo bi 
beznadno ako mišljenje već sada ne bi uvidalo da je moguć i 
drugačiji bitak, a ne samo čekanje na njegov nadolazak. 
Heidegger uporno ponavlja da se »tamo gdje raste opasnosil 
rada i ono spasonosno«, ali kao da više ne može vidjeti ni- 
kakav izlaz iz otuđenosti našega vremena. To je posljednji 
raklog ne izvanjskoga neuspjeha, nego unutarnjeg sustaja- 
nja njegova mišljenja pred bitkom i znak nama današnjima 

da u traganju za novim životom uza sav respekt spram te- 
meljitosti Heideggerova velebnog pokušaja moramo ići dru- 
gim putovima i dalje od Heideggera. Ma kako nam se kad- 
god činila bezizlaznom i ludom vrtnjom u krugu, naša epoha 
već krije u sebi mogućnost svojega vlastitog nadmašivanja 
U razmaku spram današnjega valja nam prihvatiti ono na- 
dolazeće u našoj epohi i činiti sve ono što stoji do čovjeka 
da se to novo dogodi. Ukoliko bismo to propustili naša bi 
epoha ostala prazan list u knjizi svjetske povijesti i nitko je 
ne bi mogao opravdati pred budućnošću. 

ODABRANI TEKSTOVI 


11 Suvremena filozofija Zapada 


RUDOLF CARNAP 
ODBIJANJE METAFIZIKE 


1. PROVJERLJIVOST 


Problemi filozofije kojima se obično bavimo, veoma su 
raznovrsni. S gledišta što ga ja ovdje zastupam možemo raz- 
likovati uglavnom tri vrste problema i nauka u tradicional- 
noj filozofiji. Radi jednostavnosti mi ćemo te dijelove zvati 
metafizikom, psihologijom i logikom. Ili radije, nema triju 
različitih područja, nego tri vrste sastavnih dijelova koji su 
u većini postavki i pitanja sjedinjeni: metafizički, psihološki 
i logički dio. 

Razmatranja što slijede pripadaju trećem području: mi 
ovdje vršimo logičku analizu. Funkcija je logičke analize da 
analizira svu spoznaju, sve tvrdnje znanosti i svagdašnjega 
Života, kako bi razjasnila smisao svake takve tvrdnje i veze 
među njima. Jedna od načelnih zadaća logičke analize nekog 
danog stava jest da pronađe metodu provjeravanja za taj 
stav. Pitanje glasi: kakvi razlozi mogu biti da se tvrdi taj 
stav, ili: kako možemo postati izvjesni njegove istine ili laž- 
nosti? To su pitanje filozofi nazvali epistemološkim pitanjem. 
Epistemologija ili filozofska teorija spoznaje nije ništa drugo 
nego poseban dio logičke analize, obično u vezi s nekim psi- 
hološkim pitanjima o procesu spoznavanja. 

Što je onda metoda provjeravanja nekoga stava? Ovdje 
treba razlikovati dvije vrste provjeravanja: neposredno i 
posredno. Ako se postavlja pitanje o stavu koji tvrdi nešto 
o nekoj sadašnjoj zamjedbi, npr. »Sada vidim crveni četvo- 
rokut na plavoj podlozi«, onda stav može biti iskušan nepo- 
sredno mojom sadašnjom zamjedbom. Ako sada odista vidim 
crveni četvorokut na plavoj podlozi, stav je neposredno pro- 
vjeren tim viđenjem; ako pak to ne vidim, on je opovrgnut. 


11 * 163 


Dakako, još ima nekih ozbiljnih problema u vezi s nepo- 
srednim provjeravanjem. No mi ih nećemo dodirnuti ovdje, 
nego ćemo našu pažnju obratiti pitanju posrednoga (indirect) 
provjeravanja, koje je značajno za naše namjere. Neki stav 
P koji nije neposredno provjerljiv, može se provjeriti jedino 
neposrednim provjeravanjem stavova izvedenih iz P skupa 
s drugim već provjerenim stavovima. 

Uzmimo stav Pi: »Taj je ključ napravljen od željeza«. 
Ima mnogo načina da se taj stav provjeri, npr.: stavljam 
ključ blizu magneta; zatim zamjećujem da je ključ privučen. 
To smo izvođenje dobili na taj način: 


Premise: Pi: »Taj je ključ napravljen od željeza«; 

stav je koji se ima ispitati. 

Pz: »Ako je neka željezna stvar stavljena blizu 
magneta, ona je privučena«; 
to je fizički zakon, već provjeren. 

Ps: »Taj predmet — šipka — je magnete; 
stav već provjeren. 

P«: »Ključ je stavljen blizu šipke«; 
to je sada neposredno provjereno našim 
promatranjem 


Iz tih četiriju premisa možemo izvesti zaključak: 
Ps: »Ključ će sada biti privučen šipkom.« 


Taj je stav predskazivanje koje se može ispitati proma- 
tranjem. Ako gledamo mi opažamo ili ne opažamo privlače- 
nje. U prvom slučaju našli smo pozitivan primjer, primjer 
provjeravanja stava Pi promišljanjem; u drugom slučaju 
imamo negativan primjer, primjer opovrgnuća Pi. 

U prvom slučaju ispitivanje stava Pi nije završeno. Mo- 
žemo ponoviti ispitivanje pomoću magneta, tj. možemo izve- 
sti druge stavove slične Ps uz pomoć istih ili sličnih premisa 
kao prije. Nakon toga, ili umjesto toga, možemo ispitivati 
električnim pokusima, ili mehaničkim, kemijskim, ili opti- 
čkim pokusima, itd. Ako u tim daljnjim istraživanjima svi 
primjeri ispadnu pozitivni, izvjesnost stava Pi: stupnjevito 
raste. Uskoro možemo doći do takva stupnja izvjesnosti koji 
je dostatan za sve praktične ciljeve, no nikada ne može- 
mo postići apsolutnu izvjesnost. Broj primjera koji se mogu 
izvesti iz P» uz pomoć drugih stavova, već provjerenih ili 

neposredno provjerljivih, beskonačan je. Stoga uvijek op- 
stoji mogućnost da se u budućnosti nađe neki negativan 
primjer, ma kako mala bila njegova vjerojatnost. Dakle stav 
P: nikada ne može biti potpuno provjeren. Iz tog razloga on 
se naziva hipotezom. 


Dosada smo razmatrali pojedinačan stav koji se tiče 
samo jedne stvari. Uzmemo li neki opći stav o svim stvarima 
ili događajima u ma koje vrijeme i na bilo kom mjestu, neki 
takozvani prirodni zakon, još je jasnije da je broj primjera 
koji bi se imali ispitati beskonačan, i tako je stav neka 
hipoteza. 

Svaka tvrdnja P na širokom polju znanosti ima taj ka- 
rakter da tvrdi nešto o sadašnjim zamjedbama ili drugim 
iskustvima, i stoga se pomoću njih može provjeriti, ili da se 
stavovi o budućim zamjedbama mogu izvesti iz P skupa s 
nekim već provjerenim stavovima. Ako bi se neki znanstve- 
nik usudio da iskaže tvrdnju iz koje se ne bi mogli izvesti 
zamjedbeni stavovi, što bismo rekli na to? Pretpostavimo, 
npr. on tvrdi da ne samo što opstoji gravitaciono polje koje 
ima učinak na tijela u skladu s poznatim zakonima gravita- 
cije, nego i levitaciono polje, i na pitanje kakvu vrstu učinka 
to polje lebđenja vrši prema njegovoj teoriji, on odgovara 
da nema zamjetljivog učinka. Drugim riječima, on priznaje 
svoju nesposobnost da pruži pravila prema kojima bismo iz 
njegove tvrdnje mogli izvesti zamjedbene stavove. U tom 
slučaju naš odgovor glasi: vaša tvrdnja uopće nije tvrdnja; 
ona ne govori ni o čemu; ona je samo niz praznih riječi; ona 
je naprosto bez smisla. 

Istina je da možemo imati slike, pa čak i čuvstva pove- 
zana s tim riječima. Ta činjenica može biti od psihološke 
važnosti; logički, ona je irelevantna. Ono što nekom stavu 
daje teorijsko značenje nije pratnja slika i misli, nego mo- 
gućnost da se iz njega izvedu zamjedbeni stavovi, drugim 
riječima, mogućnost provjeravanja. Da bi se nekom stavu 
dao smisao nije dostatno prisustvo slika; ono nije čak ni 
nužno. Mi nemamo zbiljsku sliku elektro-magnetskoga po- 
lja, pa niti, rekao bih, gravitacionog polja. Ipak stavovi što 
ih o tim poljima tvrde fizičari imaju potpun smisao, zato 
što se zamjedbeni stavovi iz njih mogu izvesti. Ni u kom 
slučaju ja ne zamjeram upravo spomenutim stavovima i le- 

vitacionom polju što mi ne znamo kako da zamislimo ili 
pojmimo takvo polje. Jedina je moja zamjerka tom stavu 
ta što nam nije rečeno kako da ga provjerimo. 


2. METAFIZIKA 


Što smo dosada činili logička je analiza. Sada ćemo ta 
razmatranja primijeniti ne na stavove fizike kao ranije, nego 
na stavove metafizike. Dakle, naše istraživanje spada u logi- 
ku, treći od tri dijela filozofije o kojima je govoreno ranije, 
ali predmeti toga istraživanja spadaju u prvi dio. 

Nazvat ću metafizičkim sve one stavove koji polažu na 
to da predstavljaju spoznaju o nečemu što je iznad ili iza 
svakoga iskustva, npr. o zbiljskoj Biti stvari, o Stvarima po 
sebi, Apsolutnome, i slično tome. Ne uključujem u metafiziku 
one teorije — gdjekad nazvane metafizičkim — čiji je cilj 
da najopćenitije stavove raznih područja znanstvene spo- 
znaje sređuju u dobro uređeni sistem; takve teorije odista 
pripadaju polju empirijske znanosti, ne filozofije, premda se 
usuđuju da to budu. Vrsta stavova što ih želim označiti meta- 
fizičkim mnogo se lakše mogu razjasniti nekim primjerima: 
»Bit je i počelo svijeta voda«, reče Tal; »Vatra«, reče Hera- 
klit; »Beskonačno«, reče Anaksimandar; »Broj«, reče Pita- 
gora. »Sve su stvari tek sjene vječnih ideja koje same jesu 
u besprostornoj i bezvremenskoj sferi« glasi jedan nauk Pla- 
tonov. Od monista saznajemo: »Samo je jedno počelo na ko- 
jemu je sve što jest utemeljeno; no dualisti nam vele: »Ima 
dva počela«. Materijalisti kažu: »Sve što jest, u svojoj je biti 
tvar«, ali spiritualisti kažu: »Sve što jest, duhovno je.« Me- 
tafizici (u našem smislu riječi) pripadaju glavne nauke Spi- 
noze, Schellinga, Hegela, i — da navedemo barem jedno 
sadašnje ime — Bergsona. 

Da ispitamo sada tu vrstu stava s gledišta provjerljivo- 
sti. Lako se uvjeriti da takvi stavovi nisu provjerljivi. Iz 
stava: »Počelo je svijeta voda« nismo u stanju izvesti nikakav 
stav tvrdeći bilo kakve zamjedbe ili čuvstva ili iskustva bilo 
čega što bi se moglo očekivati za budućnost. Stoga stav 
»Počelo svijeta je voda« ne tvrdi uopće ništa. On je savršeno 
analogan stavu u zamišljenom gore spomenutom primjeru o 
levitacionom polju i stoga nema više smisla nego onaj stav. 


166 


Vodeni metafizičar — kako bismo ga mogli zvati — bez 
sumnje ima mnogo slika povezanih sa svojim naukom; ali 
one ne mogu dati smisao stavu, kao što one to ne mogu u 
slučaju levitacionoga polja. Metafizičari ne mogu izbjeći da 
svoje stavove učine ne-provjerljivim, jer ako ih učine pro- 
vjerljivima, odluka o istinitosti ili lažnosti njihovih nauka 
zavisila bi od iskustva i stoga pripadala području empirij- 
ske znanosti. Tu posljedicu oni žele izbjeći, zato što oni hine 
da naučavaju spoznaju koja je na višoj razini nego ona em- 
pirijske znanosti. Dakle oni su prisiljeni da prekinu svaku 
vezu između svojih stavova i iskustva; i baš tim postupkom 
oni ih lišavaju svakoga smisla. 


3. PROBLEMI ZBILJNOSTI 


Dosada sam razmatrao samo primjere takvih stavova 
koji se obično nazivaju metafizičkim. Sud koji sam izrekao 
o tim stavovima, naime, da oni nemaju empirijskoga smisla, 
možda neće izgledati naročito iznenađujući, čak otrcan. No 
treba se bojati da će čitač osjetiti nešto više teškoća da se sa 
mnom složi ako sada nastavim taj sud primjenjivati također 
na filozofske nauke onog tipa što se obično naziva epistemo- 
loškim. Ja ih radije također zovem metafizičkim zbog njihove 
sličnosti, u toj tački razmatranja, sa stavovima što se obično 
tako nazivlju. Što imam na umu jesu nauke realizma, ide- 
alizma, solipsizma, pozitivizma i slično, uzete u svom tradi- 
cionalnom obliku kao tvrđenje ili nijekanje zbiljnosti nečega. 
Realist tvrdi zbiljnost izvanjskoga svijeta; idealist je niječe. 
Realist — barem obično — tvrdi također zbiljnost drugih 
duhova; solipsist — a osobito radikalni idealist — je niječe, 
i tvrdi da je samo njegov vlastiti duh ili vlastita svijest 
zbiljska. Imaju li te tvrdnje smisla? 

Možda bi se moglo reći da se tvrdnje o zbiljnosti ili ne- 
zbiljnosti nečega također javljaju u empirijskoj znanosti, 
gdje se one ispituju na empirijski način, i da stoga one imaju 
smisla. To je posve istina. No mi moramo razlikovati dva 
pojma zbiljnosti, jedan koji se javlja u empirijskim stavo- 
vima, i drugi koji se javlja u filozofskim stavovima što su 
upravo spomenuti. Kad neki zoolog tvrdi zbiljnost klokana, 
njegova tvrdnja znači da ima stvari stanovite vrste koje se 

mogu naći i zamijetiti u stanovitim vremenima i na izvje- 
snim mjestima; drugim riječima, da ima predmeta stanovite 
vrste koji su sastojci prostorno-vremenskoga sustava fizičko- 
ga svijeta. Ta je tvrdnja dakako provjerljiva; empirijskim 
istraživanjem svaki zoolog dospijeva do pozitivnoga provje- 
ravanja, nezavisno od toga je li on realist ili idealist. Između 
realista i idealista opstoji potpuno slaganje u pogledu pita- 
nja o zbiljnosti stvari takve i takve vrste, tj. o mogućnosti 
smještanja sastojaka takve i takve vrste u sustav fizičkoga 
svijeta. Neslaganje započinje istom kada se postavi pitanje 
o zbiljnosti fizičkoga svijeta kao cjeline. No to pitanje nema 
smisla zato što zbiljnost bilo čega nije ništa drugo do mo- 
gućnost da se ono smjesti u neki sustav, u ovom slučaju, u 
prostorno-vremenski sustav fizičkoga svijeta, i takvo pita- 
nje ima smisla samo ako se ono tiče sastojaka ili dijelova, a 
ne ako se ono tiče samoga sustava. 

Isti se rezultat dobiva primijeni li se ranije razjašnjeni 
kriterij: mogućnost izvođenja zamjedbenih stavova. Dok iz 
tvrdnje o zbiljnosti ili opstanku klokana možemo izvesti za- 
mjedbene stavove, iz tvrdnje o zbiljnosti fizičkoga svijeta to 
nije moguće; niti je moguće iz suprotne tvrdnje o nezbiljno- 
sti fizičkoga svijeta. Stoga obje tvrdnje nemaju empirijskoga 
sadržaja — nemaju uopće smisla. Valja naglasiti da se ta 
kritika o nemanju smisla jednako primjenjuje na tvrdnju 
o nezbiljnosti. Gdjekad su se nazori Bečkog kruga pogrešno 
shvaćali kao nijekanje zbiljnosti fizičkoga svijeta, ali mi to 
ne činimo. Istina je da mi odbacujemo tezu o zbiljnosti fizi- 
čkoga svijeta, no mi je ne odbijamo kao lažnu, nego kao 
takvu koja nema smisla, a njezina je idealistička anti-teza 
podvrgnuta tačno istom odbijanju. Mi ne tvrdimo niti ne 
niječemo te teze, mi odbacujemo cijelo pitanje. 

Sva razmatranja koja se primjenjuju na pitanje o zbilj- 
nosti fizičkoga svijeta primjenjuju se također na druga filo- 
zofska pitanja zbiljnosti, npr. zbiljnost drugih duhova, zbilj- 
nost onoga danog, zbiljnost univerzalija, zbiljnost kvaliteta, 
zbiljnost odnos&, zbiljnost brojeva, etc. Doda li se ijedna 
filozofska teza koja odgovara na ijedno od tih pitanja pozi- 
tivno ili negativno sustavu znanstvenih hipoteza, taj sustav 
neće ni najmanje postati djelotvornijim; nećemo biti u sta- 
nju da učinimo bilo kakvo predviđanje u pogledu budućih 

iskustava. Dakle sve su te filozofske teze lišene empirijskoga 
sadržaja, teorijskoga smisla; one su pseudoteze. 

Ako imam pravo u tim tvrdnjama, filozofski problemi 
zbiljnosti — kao oni koji se razlikuju od empirijskih pro- 
blema zbiljnosti — imaju isti logički karakter kao problemi 
(ili prije, pseudo-problemi) transcendentalne metafizike što 
smo ih ranije spomenuli. S tog razloga ja te probleme zbilj- 
nosti ne zovem epistemološkim problemima — kako se oni 
obično nazivaju — nego metafizičkim. 

Među metafizičkim naukama koje nemaju teorijskog 
smisla spomenuo sam također pozitivizam, premda se Bečki 
krug ponekad označuje pozitivističkim. Dvojbeno je da li ta 
oznaka nama posve pristaje. U svakom slučaju mi ne zastupa- 
mo tezu da je zbiljsko samo ono dano, što je jedna od načel- 
nih postavki tradicionalnog pozitivizma. Ime logičkog pozi- 
tivizma čini se pogodnije, no i to se može pogrešno razumjeti. 
Svakako je značajno uvjeriti se da je naša nauka logička, i 
da nema nikakva posla s metafizičkim postavkama o zbilj- 
nosti ili nezbiljnosti bilo čega. Što je značaj neke logičke 
teze razjasnit će se u slijedećim poglavljima. 


4. ETIKA 


Jedan dio filozofije, koji neki filozofi smatraju najzna- 
čajnijim, dosada uopće nije bio spomenut, naime, filozofija 
vrijednosti, sa svojom glavnom granom, moralnom filozofi- 
jom ili etikom. Riječ »etika« upotrebljava se u dva različita 
smisla. Gdjekad se stanovito empirijsko istraživanje naziva 
»etikom«, tj. psihološka i sociološka istraživanja o radnjama 
ljudskih bića, naročito u pogledu podrijetla tih radnji iz 
osjećaja i htijenja te njihova učinka na druge ljude. Etika je 
u tom smislu empirijsko, znanstveno istraživanje; ono spada 
u empirijsku znanost prije nego u filozofiju. Temeljito se 
razlikuje od toga etika u drugom smislu, kao filozofija mo- 
ralnih vrijednosti ili moralnih normi, što se može označiti 
normativnom etikom. To nije istraživanje činjenica nego to- 
božnje istraživanje toga što je dobro i što je zlo, što je dobro 
činiti i što je rđavo činiti. Dakle cilj je te filozofske ili nor- 
mativne etike ustanoviti norme za ljudsko djelovanje ili su- 
dove o moralnim vrijednostima. 

Lako je uvidjeti da je to naprosto razlika formulacije 
izričemo li normativni ili vrijednosni sud. Norma ili pravilo 
ima zapovjedni oblik, na primjer: »Ne ubij!« Odgovarajući 
bi vrijednosni sud bio: »Ubijanje je zlo.« Ta je razlika for- 
mulacije praktički postala veoma značajna, naročito za raz- 
vitak filozofskoga mišljenja. Pravilo »Ne ubij« gramatički 
ima zapovjedni oblik i stoga se neće smatrati tvrdnjom. No 
vrijednosni iskaz »Ubijanje je zlo«, premda je, poput pra- 
vila, naprosto izraz stanovite želje, ima gramatički oblik 
stava koji tvrdi (izjavne rečenice). Mnogi su se filozofi tim 
oblikom obmanuli i pomislili da je vrijednosni iskaz zbilja 
stav koji tvrdi, te da mora biti istinit ili lažan. Stoga oni na- 
vode razloge za svoje vlastite vrijednosne iskaze i pokuša- 
vaju da opovrgnu one svojih protivnika. No vrijednosni iskaz 
odista nije ništa drugo nego zapovijed u varljivu gramati- 
čkom obliku. On može imati učina na radnje ljudi, a ti učini 
mogu biti u skladu s našim željama ili ne; no on nije ni 
istinit ni lažan. On ne tvrdi ništa i ne može biti ni dokazan 
ni opovrgnut. 

To se razotkriva čim primijenimo na takve iskaze našu 
metodu logičke analize. Iz iskaza »Ubijanje je zlo« ne mo- 
žemo izvesti nikakav stav o budućim iskustvima. Dakle taj 
iskaz nije provjerljiv i nema teorijskog smisla, a isto to važi 
za sve druge vrijednosne iskaze. 

Možda će netko nasuprot tome tvrditi da je slijedeći 
stav izvodljiv: »Ubije li neka osoba nekoga imat će osjećaj 
grižnje savjesti«. No taj se stav ni na koji način ne može 
izvesti iz stava »Ubijanje je zlo«. On se može izvesti samo 
iz psiholoških stavova o karakteru i emocionalnim reakcija- 
ma osobe. Ti su stavovi zaista provjerljivi i nisu bez smisla. 
Oni spadaju u psihologiju, ne u filozofiju; u psihološku etiku 
(ako se želi upotrijebiti ta riječ), ne u filozofsku ili norma- 
tivnu etiku. Stavovi normativne etike, imaju li oni oblik 
pravila ili oblik vrijednosnih iskaza, nemaju teorijski smisao, 
nisu znanstveni stavovi (uzme li se da riječ znanstven znači 
bilo koji asertorni stav). 

Kako bi se izbjegao nesporazum mora se reći da mi 
uopće ne niječemo mogućnost ni važnost znanstvenog istra- 
živanja vrijednosnih iskaza, kao ni akata vrednovanja. Oboje 
su to akti pojedinaca, i poput svih drugih vrsta akata, mo- 
gući predmeti empirijskog istraživanja. Povjesničari, psiho- 

lozi i sociolozi mogu o njima pružiti analize i njihova uzročna 
objašnjenja, a takvi historijski i psihološki stavovi o akti- 
ma vrednovanja i o vrijednosnim iskazima zaista su smisleni 
znanstveni stavovi koji pripadaju etici u prvom smislu te 
riječi. No sami su vrijednosni iskazi ovdje samo predmeti 
istraživanja; oni nisu stavovi u tim teorijama, i ovdje kao 
ni drugdje nemaju teorijskog smisla. Stoga ih mi dodjelju- 
jemo carstvu metafizike. 


5. METAFIZIKA KAO IZRAZ 


Sada smo analizirali stavove metafizike u širem smislu 
te riječi, uključujući ne samo transcendentalnu metafiziku, 
nego također i probleme filozofske zbiljnosti i najposlije nor- 
mativne etike. Možda će se mnogi složiti da stavovi svih tih 
vrsta metafizike nisu provjerljivi, tj. da se njihova istina ne 
može ispitati iskustvom. I možda će se mnogi čak suglasiti 
da s tog razloga oni nemaju značaj znanstvenih stavova. No 
kad velim da su oni bez smisla, pristanak će vjerojatno iz- 
gledati teži. Netko bi mogao primijetiti: ti stavovi u metafi- 
zičkim knjigama očevidno imaju učin na čitača, i ponekad 
veoma jak učin; stoga oni svakako izražavaju nešto. To je 
posve istina, oni odista izražavaju nešto, no oni svejedno ne- 
maju smisla, nemaju teorijskog sadržaja. 

Ovdje moramo razlikovati dvije funkcije jezika koje 
možemo nazvati izražajnom  [ekspresivnom] funkcijom i 
predstavnom [reprezentativnom] funkcijom. Skoro svi svje- 
sni i nesvjesni pokreti neke osobe, uključujući njezine jezične 
izjave, izražavaju ponešto od njezinih osjećaja, njezina sada- 
šnjeg raspoloženja, njezinih povremenih ili stalnih sklonosti 
reagiranja, i slično. Stoga mi skoro sve njezine pokrete i 
riječi smijemo uzeti kao simptome iz kojih možemo nešto 
zaključivati o njezinim osjećajima ili njezinu karakteru. To 
je izražajna funkcija pokreta i riječi. No osim toga, stanoviti 
dio jezičnih izjava (npr. »ta je knjiga crna«) koji se razlikuje 
od drugih jezičnih izjava i pokreta, ima drugu funkciju: te 
izjave predstavljaju stanovito stanje stvari; one nam vele 
da je nešto tako i tako; one nešto tvrde, nešto prediciraju, 
nešto sude. 

U posebnim slučajevima stanje koje se tvrdi može biti 
isto kao i ono koje se zaključuje iz stanovite izražajne izjave; 
no čak i u takvim slučajevima moramo oštro razlikovati iz- 
među tvrdnje i izraza. Ako se npr. netko smije, to možemo 
uzeti kao simptom njegova vedra raspoloženja; s druge stra- 
ne, ako nam on veli ne smijući se: »Sada sam veseo«, iz nje- 
govih riječi možemo saznati istu stvar što smo je zaključi- 
vali u prvom slučaju iz njegova smijeha. Pa ipak, opstoji 
temeljna razlika između smijeha i riječi: »Veseo sam sada«. 
Ta jezična izjava tvrdi veselo raspoloženje, i stoga je ili isti- 
nita ili lažna. Smijeh ne tvrdi veselo raspoloženje nego ga 
izražava. On nije ni istinit ni lažan zato što on ništa ne tvrdi, 
premda može biti prav ili varljiv. 

Dakle mnoge su jezične izjave analogne smijanju u tome 
što one imaju samo izražajnu funkciju, a ne predstavnu funk- 
ciju. Primjeri zato jesu usklici »O, o«, ili na višoj razini, 
lirski stihovi. Cilj neke lirske pjesme u kojoj se javljaju ri- 
ječi »sunčano svjetlo« i »oblaci« nije u tome da nas obavijesti 
o nekim meteorološkim činjenicama, nego da izrazi stanovite 
osjećaje pjesnika i da slične osjećaje uzbudi u nama. Lirska 
pjesma nema izjavni smisao, nema teorijski smisao, ona ne 
sadrži znanje. 

Značenje naše antimetafizičke postavke može se sada 
protumačiti jasnije. Ta postavka tvrdi da metafizički stavovi 
— poput lirskih stihova — imaju samo izražajnu funkciju, 
ali ne predstavnu funkciju. Metafizički stavovi nisu ni isti- 
niti ni lažni, zato što oni ništa ne tvrde, oni ne sadrže ni 
znanje ni bludnju, oni leže potpuno izvan polja znanja, teo- 
rije, izvan diskusije o istinitosti ili lažnosti. No oni su poput 
smijanja, lirike i glazbe izražajni. Oni izražavaju ne toliko 
povremene osjećaje, koliko stalna emocionalna ili volitivna 
raspoloženja. Dakle, npr. neki metafizički sistem monizma 
može biti izraz pravičnoga i skladnog načina života, dualisti- 
čki sistem može biti izraz čuvstvenoga stanja nekoga tko 
život uzima kao vječnu borbu; etički sistem rigorizma mo- 
že biti pun izraza nekog strogog smisia dužnosti, ili možda 
želje da se strogo vlada. Realizam je često simptom one vrste 
ćudi što je psiholozi nazivaju ekstrovertiranom, koju obilje- 
žava lako uspostavljanje veza s ljudima i stvarima, idealizam 
kao simptom suprotnog ustrojstva, takozvanoga introverti- 

ranog tipa, koji ima tendenciju da se povuče od neljubaz- 
noga svijeta i da živi unutar svojih vlastitih misli i ma- 
štanja. 

Dakle nalazimo veliku sličnost između metafizike i lirike. 
Ali opstoji jedna odlučna razlika među njima. Obje nemaju 
predstavne funkcije, nemaju teorijskoga sadržaja. Neki me- 
tafizički stav, međutim, razlikuje se od lirskoga stiha po 
tome što se čini da ima neki teorijski smisao, a time nije 
obmanut samo čitač, nego i sam metafizičar. On vjeruje da 
je u svojoj metafizičkoj raspravi nešto tvrdio, i to ga uvlači 
u spor i polemiku protiv stavova nekih drugih metafizičara. 
Pjesnik, međutim, ne tvrdi da su stihovi drugog pjesnika 
neispravni ili pogrešni; on se obično zadovoljava nazivajući 
ih lošim. 

Ne-teorijski karakter metafizike ne bi sam u sebi bio 
nedostatak; sve umjetnosti imaju taj ne-teorijski karakter, 
ne gubeći time svoju visoku vrijednost za osobni kao i dru- 
štveni život. Opasnost leži u varljivom karakteru metafizike; 
ona pruža iluziju znanja, ne pružajući zbiljski nikakvo zna- 
nje. To je razlog zašto je mi odbacujemo. 


Izražajna funkcija Predstavna funkcija jezika 
jezika 
Umjetnosti Znanost (= sustav teorijskoga znanja) 


Lirski stihovi, itd. 


Filozofija Empirijske znanosti 


pr 


1. (Metafizika)| | Fizika, biologija, 
itd. 


> 


2. Psihologija |- 


3. Logika 


6. PSIHOLOGIJA 


Kad smo odstranili metafizičke probleme i nauke iz pod- 
ručja znanja ili teorije, ostaju još dvije vrste filozofskih 
Pitanja: psihološka i logička. Sada ćemo također odstraniti 
psihološka pitanja, ne iz područja znanja, nego iz filozofije. 

Dakle, naposljetku će se filozofija svesti samo na logiku (u 
širem smislu te riječi). 

Psihološka pitanja i stavovi sigurno nisu bez smisla. Iz 
takvih stavova možemo izvesti druge stavove o budućiin 
iskustvima i pomoću njih možemo provjeravati psihološke 
stavove. No stavovi psihologije pripadaju području empirij- 
ske znanosti upravo na isti način kao i stavovi kemije, bio- 
logije, historije i tome sl. Karakter psihologije ni na koji 
način nije više filozofski nego karakter drugih spomenutih 
znanosti. Pogledamo li na povijesni razvitak znanosti, vidjet 
ćemo da je filozofija bila majka svih njih. Jedna se znanost 
za drugom odvajala od filozofije i bivala nezavisna znanost. 
Samo se u naše vrijeme prekinula pupčana vrpca između 
psihologije i filozofije. Mnogi se filozofi još nisu potpuno ja- 
sno uvjerili da psihologija nije više zametak nego nezavisan 
organizam, i da se psihološka pitanja imaju prepustiti empi- 
rijskom istraživanju. 

Dakako mi ne prigovaramo povezivanju psiholoških i 
logičkih istraživanja, kao što ne prigovaramo povezivanju 
istraživanja bilo kakve znanstvene vrste. Mi samo odbacuje- 
mo pometnju dvije vrste pitanja. Mi zahtijevamo da se one 
jasno razlikuju čak i gdje su one u praksi sjedinjene. Zbrka 
se katkada sastoji u bavljenju nekim logičkim pitanjem kao 
da je ono psihološko. Zabuna — zvana psihologizam — vodi 
mnijenju da je logika neka znanost o mišljenju, tj. ili o zbilj- 
skoj operaciji mišljenja, ili o pravilima prema kojima miš- 
ljenje treba da se odvija. No, zapravo, istraživanje operacija 
mišljenja, kako se one zbiljski zbivaju, zadaća je psihologije, 
i nema nikakva posla s logikom. A učenje kako da mislimo 
ispravno jest ono što činimo u svakoj drugoj znanosti kao i 
u logici. U asironomiji učimo kako da mislimo ispravno o 
zvijezdama; u logici saznajemo kako da mislimo ispravno o 
posebnim predmetima logike. Što ti posebni predmeti logike 
jesu vidjet će se u slijedećem poglavlju. U svakom slučaju 
mišljenje nije predmet logike nego psihologije. 

Psihološka pitanja tiču se svih vrsta takozvanih psihič- 
kih ili mentalnih zbivanja, svih vrsta osjeta, osjećaja, misli, 
slika, itd., bez obzira jesu li ona svjesna ili nesvjesna. Ta 
pitanja mogu naći odgovor samo iskustvom, ne filozofiranjem. 

7. LOGIČKA ANALIZA 


Jedini pravi zadatak filozofije jest logička analiza. I 
glavno pitanje na koje ćemo sada ovdje odgovoriti bit će: 
»ŠSto je logička analiza?« U našim dosadašnjim razmatranji- 
ma mi smo već vršili logičku analizu: pokušali smo odrediti 
karakter fizikalnih hipoteza, metafizičkih stavova (ili radije 
pseudo-stavova), psiholoških stavova. A sada imamo da pri- 
mijenimo logičku analizu na samu logičku analizu; moramo 
odrediti karakter stavova logike, onih stavova koji su rezul- 
tati logičke analize. 


Mnijenje da metafizički stavovi nemaju smisla zato što 
se ne tiču nikakvih činjenica već je izrazio Hume. U posljed- 
njem poglavlju Istraživanja o ljudskom razumu (objavlje- 
nom u god. 1748) piše on slijedeće: »Čini mi se da su jedini 
predmeti apstraktnih znanosti ili dokazivanja veličina i 
broj... Sva ostala istraživanja ljudi tiču se samo činjenica i 
opstanka, a ta se očevidno ne mogu dokazati... Kad osvje- 
dočeni tim načelima, pregledamo knjižnice, kakvu pustoš 
moramo u njima napraviti? Uzmimo u ruke bilo koji svezak, 
npr. teologije ili školske metafizike, i upitajmo se: sadržava 
li neko apstraktno umovanje o veličini i broju? Ne. Sadržava 
li neko iskustveno zaključivanje o činjenicama i opstanku? 
Ne. Bacile ga onda u vatru, jer on ne može sadržavati ništa 
do obmane i varke.«! Mi se slažemo s tim Humeovim nazo- 
rom koji, preveden u našu terminologiju, kaže da samo sta- 
vovi matematike i empirijske znanosti imaju smisla, i da su 
svi ostali stavovi bez smisla. 

No sad bi se možda moglo prigovoriti: »Kako stoji s va- 
šim vlastitim stavovima? Shodno vašem nazoru vaši će vla- 
stiti spisi, uključujući tu knjigu, biti bez smisla, jer oni niti 
su matematički niti empirijski, to jest, provjerljivi isku- 
stvom«. Kakav se odgovor može dati na taj prigovor? Kakav 
je značaj mojih stavova i uopće stavova logičke analize? To 
je pitanje odlučno za konzistenciju nazora koji je ovdje 
razložen. 

Odgovor na prigovor daje Wittgenstein u svojoj knjizi 
Tractatus Logico-Philosophicus. Taj je autor najradikalnije 


! Usp. David Hume, Istraživanje o ljudskom razumu (preveo 
I. Vidan), Zagreb 1956, str. 192—194. — Prev. 

razvio nazor kako se stavovi metafizike logičkom analizom 
pokazuju da su bez smisla. Kako on odgovara na kritiku da 
su u tom slučaju njegovi vlastiti stavovi također bez smisla? 
On odgovara slažući se s tom kritikom. On piše: »Rezultat 
filozofije nisu "filozofski stavovi', nego razjašnjavanje stavo- 
va«!, »Moji stavovi objašnjavaju time što ih onaj tko me 
razumije na kraju spoznaje kao besmislene kada se kroz njih, 
po njima, preko njih popeo van. (On mora takoreći odbaciti 
ljestve pošto se po mjima popeo.) On mora te stavove prevla- 
dati, tada svijet vidi ispravno. O čemu se ne može govoriti, 
o tome se mora šutjeti.« 

Ja, kao i moji prijatelji u Bečkom krugu, mnogo dugu- 
jemo Wittgensteinu, naročito u pogledu analize metafizike. 
No baš u spomenutoj tački ne mogu se s njime složiti. U 
prvom redu čini mi se da je on inkonzistentan u tome što 
čini. On nam veli da se ne mogu iskazivati filozofski stavovi, 
i da, o čemu se ne može govoriti, o tome treba šutjeti; a tada 
umjesto da šuti, on piše cijelu filozofsku knjigu. Drugo, ne 
slažem se s njegovom izjavom da su svi njegovi stavovi po- 
sve jednako bez smisla kao što su metafizički stavovi. Moje 
je mnijenje da velik dio njegovih stavova (nažalost ne svi) 
odista ima smisla; i da isto tako stoji sa svim stavovima 
logičke analize, 


Rudolf Carnap: Philosophy and Logical Syntaz, 
London 1935, Chapter I; The Rejection of Me- 
taphysics. Preveo Danilo Pejović. 


*ž Usp. Ludwig Wittgenstein, Tractatus Logico-Philosophicus, 
(Preveo G. Petrović), Sarajevo 1960, str. 75, 189. — Prev. 

BERTRAND RUSSELL 


FILOZOFIJA LOGIČKE ANALIZE 


Još od Pitagore u filozofiji je postojala opreka između 
ljudi čija je misao bila nadahnuta matematikom i onih koji 
su bili više pod utjecajem empirijskih znanosti. Platon, Toma 
Akvinski, Spinoza i Kant pripadaju onome što bi se moglo 
nazvati matematičkom strankom; Demokrit, Aristotel i mo- 
derni empiristi od Lockea na ovamo pripadaju suprotnoj 
stranci. U naše vrijeme pojavila se i jedna filozofska škola 
koja je sebi postavila za cilj da odstrani pitagorizam iz ma- 
tematičkih načela i da spoji empirizam s interesom za de- 
duktivne oblasti ljudskog znanja. Ciljevi ove škole manje su 
sjajni nego što su bili ciljevi većine filozofa u prošlosti, ali 
neka njena dostignuća isto su tako pouzdana kao i znanstvena 
dostignuća. 


Podrijetlo te filozofije nalazi se u otkrićima matemati- 
čara koji su prionuli na posao da očiste svoj predmet od ne- 
tačnog i iskrivljenog zaključivanja. Veliki matematičari XVII 
stoljeća bili su optimisti i žudjeli su za brzim rezultatima. 
Shodno tome oni su ostavili neutvrđene temelje analitičke 
geometrije i infinitezimalnog računa. Leibniz je vjerovao da 
infinitezimali zbiljski opstoje, no iako je to vjerovanje po- 
godovalo njegovoj metafizici, ono u matematici nije imalo 
čvrstog temelja. Weierstrass je početkom druge polovice XIX 
stoljeća pokazao da je lako uspostaviti integralni račun bez 
infinitezimala, i tako ga je barem učinio logički sigurnim. 
Zatim je došao Georg Cantor koji je razvio teoriju kontinuiteta 
i beskonačnog broja. »Kontinuitet« je bio, prije no što ga je 
on definirao, neodređena riječ pogodna za filozofe poput He- 
gela, koji su željeli da uvedu metafizički mutež u matema- 
tiku. Cantor je dao precizno značenje te riječi i pokazao da je 
kontinuitet, onako kako ga je on definirao, pojam potreban 


12 Suvremena filozofija Zapada 1717 


i matematičarima i fizičarima. Na taj način velik dio misti- 
cizma, na primjer misticizam Bergsonov, postao je neupotre- 
bljiv. 

Cantor je također prevladao dugogodišnju logičku zago- 
netku o beskonačnom broju. Uzmite niz cijelih brojeva koji 
počinje s 1; koliko ih ima u nizu? Jasno je da broj nije kona- 
čan; sve do tisuću, postoji tisuću brojeva; doesmilijuna, milijun. 
Ma koji konačni broj spomenuli, očigledno je da postoji više 
brojeva no što je spomenuto, budući da od 1 pa sve do broja 
koji je u pitanju postoji tačno taj broj brojeva, a zatim posto- 
je drugi, koji su veći. Broj konačnih cijelih brojeva mora zato 
biti beskonačan broj. No sada dolazi čudna činjenica: broj 
parnih brojeva mora biti isti kao i broj svih cijelih brojeva. 
Razmotrite ita dva reda: 

1, 2,3, 4, 5, 6... 
2, 4, 6, 8, 10,12... 

Svakom broju u gornjem redu odgovara jedan broj u 
donjem redu; odatle broj članova u oba reda mora biti isti, 
premda se donji red sastoji samo iz polovine članova gornjeg 
reda. Leibniz, koji je to primijetio, mislio je da je to protivu- 
rječje i zaključio da iako postoje beskonačni zbrojevi, ne 
postoje beskonačni brojevi. Georg Cantor, naprotiv, smjelo 
je nijekao da je to protivurječje. On je bio u pravu, to je bila 
samo neobičnost. 

Georg Cantor definirao je »beskonačan« skup kao skup 
čiji dijelovi sadržavaju isto toliko članova kao i cio skup. Na 
temelju toga on je bio u mogućnosti da izgradi veoma za- 
nimljivu matematičku teoriju o beskonačnim brojevima, 
uvodeći time u okvir egzaktne logike cijelu jednu oblast koja 
je ranije bila prepuštena misticizmu i zbrci. 

Drugi istaknuti čovjek bio je Frege, koji je objavio svoje 
prvo djelo 1879. god.,i svoju definiciju »broja« 1884. god.; no 
usprkos epohalnoj prirodi svojih otkrića on je ostao potpuno 
nepriznat sve dok ja nisam svratio pozornost na njega 1903. 
god. Značajno je da je prije Fregea svaka predlagana definici- 
ja broja sadržavala elementarne logičke greške. Bilo je uobi- 
čajeno da se »broj« identificira s »mnoštvom«. No jedan pri- 
mjer »broja« jest i poseban broj, recimo 3, a jedan primjer od 
3 jest jedno posebno trojstvo. Trojstvo je mnoštvo, no razred 

svih trijada — što ga Frege identificira s brojem 3 — jest 
mnoštvo mnoštava, i broj uopće, čiji je primjer 3, jest mno- 
štvo mnoštava mnoštava. Elementarna gramatička greška što 
se to pomiješalo s običnim mnoštvom jednog datog trojstva 
učinila je od cijele filozofije broja prije Fregea niz besmisle- 
nosti u najdoslovnijem smislu te riječi. 

Iz Fregeova djela proizlazi da aritmetika i čista matema- 
tika uopće nisu ništa drugo nego produženje deduktivne 1o- 
gike. To je oborilo Kantovu teoriju da su aritmetički stavovi 
»sintetički« i da sadržavaju u sebi odnos prema vremenu. 
Razvitak čiste matematike iz logike podrobno smo izložili 
Whitehead i ja u djelu Principia Mathematica. 

Postepeno je bivalo jasno da se veliki dio filozofije može 
svesti na nešto što bi se moglo nazvati »sintaksom«, premda 
ta riječ ima da se upotrebljava u nešto širem smislu nego šio 
je to dosada bilo uobičajeno. Neki, a naročito Carnap, raz- 
vili su teoriju da su svi filozofski problemi zapravo sintak- 
tički, i ako se izbjegnu zablude u sintaksi, onda je time neki 
filozofski problem riješen ili se pokazalo da je nerješiv. Mi- 
slim, a s time se sada slaže i Carnap, da je to pretjerivanje, 
ali nema sumnje da je korist od filozofske sintakse u pogledu 
tradicionalnih problema veoma velika. 

Ilustrirat ću korisnost sintakse kratkim objašnjenjem 
vnoga što se naziva teorija deskripcija. Pod »deskripcijom« 
podrazumijevam izraz kao što je »sadašnji predsjednik Sjedi- 
njenih Država«, u kojemu se neka osoba ili stvar označava ne 
imenom, nego nekim svojstvom za koje se pretpostavlja ili se 
zna da je specifično za tu osobu ili tu stvar. Takvi su izrazi 
zadavali dosta teškoća. Pretpostavimo da kažem: »Zlatna pla- 
mna ne opstoji«, i pretpostavite da vi zapitate: »Sto je to 
što ne opstoji?« Ako kažem: »Zlatna planina«, činilo bi se 
da joj pripisujem i neku vrstu opstanka. Očigledno je da 
ne izričem isti iskaz kao kad bih rekao: »Okrugli kvadrat ne 
opstoji«. Činilo bi se da to nameće misao da je zlatna pla- 
nina neka stvar, a okrugli kvadrat druga, premda ni jedno 
od toga ne opstoji. Teorija deskripcija određena je da se 
bori s takvim i sličnim teškoćama. 

Prema toj teoriji, kad se ispravno protumači iskaz koji 
sadržava izraz kao što je »taj-i-taj«, izraz »taj-i-taj« išče- 
zava. Na primjer, uzmimo iskaz: »Scott je bio pisac Waver- 
leya«. Ta teorija tumači taj iskaz na slijedeći način: 

»Jedan i samo jedan čovjek napisao je Waverly, a taj je 
čovjek bio Scott«. Ili još potpunije: 

»Opstoji entitet c tako da je iskaz 'r je napisao Waverly' 
istinit ako je T = c, a inače je lažan; štaviše c je Scott«. 

Prvi dio toga, prije riječi »štaviše«, definiran je kao da 
znači: »Pisac Waverlya opstoji (ili je opstojao ili će opsto- 
jati)«. Dakle »zlatna planina ne opstoji« znači: 

»Ne opstoji entitet c takav da je "x je zlatno i brdovito" 
istinito ako jex = c, ali ne i obratno.« 

S tom definicijom zagonetka oko toga što se podrazumi- 
jeva kad kažemo: »Zlatna planina ne opstoji«, iščezava. 

»Opstanak« se prema toj teoriji može tvrditi samo u 
pogledu deskripcijee Mi možemo reći: »Pisac Waverlya 
opstoji«, ali reći: »Scott opstoji« rđava je gramatika, ili 
radije, rđava je sintaksa. To razjašnjava zbrku u pogledu 
»opstanka« koja je trajala dva tisućljeća i započela s 
Platonovim Teajtetom. 

Jedan od rezultata djela što smo ga razmatrali jest da se 
matematika detronizira s onog pjedestala koji je zauzimala 
još od Pitagore i Platona i da uništi predrasudu protiv empi- 
rizma koja je iz ove proizlazila. Istina je da se matematičko 
znanje ne dobiva indukcijom iz iskustva; naš razlog što 
vjerujemo da su 2i2 = € ne sastoji se u tome što smo pro- 
matranjem često otkrivali da dva i dva para uzeta zajedno 
čine četvorstvo. U tom smislu matematička znanost još uvijek 
nije empirijska. Ali ona također nije ni apriorno znanje o 
svijetu. Zapravo, ona je čisto verbalno znanje. »3« znači 
»2 + 1«, a »&4« znači »3 + 1«. Odatle slijedi (premda je dokaz 
dug) da »4« znači isto što i »2 + 2«. Na taj način matematičko 
znanje prestaje da bude tajanstveno. Ono ima istu prirodu kao 
i »velika istina« da u jednom jardu ima tri stope. 

Isto kao čista matematika, tako je i fizika pružila građu 
za filozofiju logičke analize. To se dogodilo naročito pomoću 
teorije relativnosti i kvantne mehanike. 

Ono što je za filozofa značajno u teoriji relativnosti jest 
zamjenjivanje prostora i vremena prostor-vremenom. Zdrav 
razum smatra da je fizički svijet sastavljen od »stvari« 
koje traju tokom jednog vremenskog perioda i koji se kreću 
u prostoru. Filozofija i fizika razvile su pojam »stvar« u 
pojam »materijalna supstancija«, a smatrale su da se materi- 
jalna supstancija sastoji od čestica koje su vrlo male i od 

kojih svaka stalno traje kroz cijelo vrijeme. Einstein je 
namjesto čestica stavio događaje; svaki događaj ima prema 
nekom drugom događaju odnos koji se zove »interval«, a 
koji se može na razne načine analizirati u elemenat-vrijeme 
i elemenat-prostor. Izbor između ovih raznih načina bio je 
proizvoljan, i s teorijskog gledišta nijedan nije mogao da se 
pretpostavi drugom. Ako su dana dva događaja A i B, u ra- 
znim područjima, može se dogoditi da su prema jednoj utvr- 
đenoj konvenciji simultani, prema drugoj da je A ranije 
nego B, a prema nekoj trećoj da je B ranije nego A. Ali 
nikakve = fizičke činjenice ne odgovaraju ovim različnim 
konvencijama. 

Iz svega toga, čini se, slijedi da »tvar« fizike tvore do- 
gađaji, a ne čestice. Ono što mi smatramo česticom treba sma- 
trati nizom događaja. Niz događaja koji zamjenjuje jednu 
česticu ima stanovita važna fizička svojstva i stoga zahtijeva 
našu pažnju; ali on nema više supstancijalnosti nego bilo koji 
drugi niz događaja koji bismo mi proizvoljno mogli izdvojiti. 
Odatle »materija« nije dio posljednje građe od koje se sastoji 
svijet, nego samo uobičajeni način povezivanja događaja u 
grupe. 

Kvantna teorija potvrđuje taj zaključak, ali njeno glav- 
no filozofsko značenje sastoji se u tome što ona smatra da 
je moguće da su fizički fenomeni diskontinuirani. Ona nago- 
vještava da u atomu (kako se on gore tumači) neko stanovito 
stanje stvari traje izvjesno vrijeme, a onda se odjednom za- 
mjenjuje potpuno različitim stanjem stvari. Kontinuitet kre- 
tanja koji se uvijek pretpostavljao, izgleda da je bio čista 
predrasuda. Međutim, filozofija koja odgovara kvantnoj te- 
oriji sve do sada nije bila dovoljno razvijena. Predosjećam 
da će ona zahtijevati još radikalnija odstupanja od tradicio- 
nalne teorije prostora i vremena nego što su bila ona što ih 
je zahtijevala teorija relativnosti. 

Dok je fizika materiju učinila manje materijalnom, psi- 
hologija je duh učinila manje duhovnim. Mi smo imali prilike 
u jednom ranijem poglavlju usporediti pojam asocijacije ide- 
ja s pojmom uvjetnog refleksa. Očigledno je da je ovaj po- 
sljednji imao više fiziološki karakter nego onaj raniji na čije 
je mjesto došao. (To je samo ilustracija, i ja ne želim pre- 
uveličavati opseg uvjetnog refleksa). Tako su se s oba kraja 
fizika i psihologija približavale jedna drugoj i još više omo- 

gućile nauku »neutralnog monizma« koju je predlagao Wil- 
liam James svojom kritikom »svijesti«. Razlika između duha 
i materije došla je u filozofiju iz religije, premda se dugo 
vremena činilo kao da ima čvrste temelje. Mislim da su oboje, 
duh i materija, samo pogodni načini grupiranja događaja. Do- 
puštam da neki pojedinačni događaji i jedne i druge vrste 
pripadaju samo materijalnim grupama, ali drugi pripadaju 
objema grupama, i stoga su 'istodobno duhovni i materijalni. 
Ta nauka dovodi do velikog simplificiranja u našoj slici 
strukture svijeta. 

Moderna fizika i fiziologija bacaju novo svjetlo na stari 
problem zamjedbe. Ako opstoji nešto što bi se moglo nazvati 
»zamjedbom« (percepcijom), ono do izvjesnog stupnja mora 
biti učinak zamijećenog predmeta, i mora više ili manje sli- 
čiti predmetu ako treba da bude izvor znanja o predmetu. 
Prvi zahtjev može se ispuniti ako opstoji uzročni lanac koji 
je, u većoj ili manjoj mjeri, nezavisan od ostalog svijeta. Pre- 
ma fizici, upravo je to slučaj. Svjetlosni valovi putuju od 
Sunca do Zemlje i tako se pokoravaju svojim vlastitim zako- 
nima. To je tačno samo u najgrubljem smislu te riječi. Ein- 
stein je pokazao da na svjetlosne zrake utječe gravitacija. 
Kad dopru u našu atmosferu one podliježu refrakciji, i neke 
se više raspršuju nego druge. Kad dopru do ljudskoga oka 
dešavaju se sve moguće stvari što se na nekom drugom mje- 
stu ne bi dogodile i koje se završavaju onim što nazivamo 
»viđenjem Sunca«. No premda je Sunce našeg vizualnog is- 
kustva veoma različito od astronomskog Sunca, ono je još 
uvijek izvor znanja ovoga potonjeg, zato što se »viđenje 
Sunca« razlikuje od »viđenja Mjeseca« na način koji stoji 
u vezi s razlikom između astronomskog Sunca i astronomskog 
Mjeseca. Ono što tim putem možemo znati o fizičkim pred- 
metima samo su stanovite apstraktne osobine strukture. Mo- 
žemo spoznati da je Sunce u stanovitom smislu okruglo, iako 
ne baš u onom smislu u kome je ono što vidimo okruglo; ali 
mi nemamo nikakva razloga za pretpostavku da je ono sfije- 
tlo ili toplo, jer fizika može pružiti objašnjenje što ono tako 
izgleda, a da ne mora pretpostaviti da je zaista tako. Odatle 
je naše znanje o fizičkom svijetu samo apstraktno i matema- 
tičko. 

Moderni analitički empirizam o kojemu sam dao nacrt 
razlikuje se od empirizma Lockea, Berkleya i Humea uvođe- 

njem matematike i razvijanjem moćne logičke tehnike. On 
je, dakle, sposoban da u pogledu stanovitih problema posti- 
gne konačne odgovore koji imaju prije znanstveni nego filo- 
zofski karakter. U poredbi s filozofijama graditelja sistema 
on ima tu prednost što je u stanju da se uhvati ukoštac sa 
svakim od svojih problema napose, umjesto da jednim udar- 
cem pronalazi neku monolitnu nauku za cijeli svemir. U tom 
su pogledu njegove metode slične znanstvenim metodama. 
Ne sumnjam da se filozofska spoznaja, ukoliko je ona mo- 
guća, mora tražiti samo takvim metodama; također ne sum- 
njam da su takvim metodama moguća potpuna rješenja mno- 
gih starih problema. 

Ipak ostaje jedno široko polje koje tradicionalno pripa- 
da filozofiji, a gdje su znanstvene metode nedostatne. Ta ob- 
last sadržava u sebi posljednja pitanja o vrijednosti; sama 
znanost ne može, na primjer, dokazati da je rđavo uživati u 
okrutnosti. Sve što se može spoznati može se spoznati pomoću 
znanosti; ali stvari koje po svim pravilima spadaju u oblast 
osjećanja leže izvan područja znanosti. 

Filozofija se tokom cijele svoje povijesti sastojala iz dva 
dijela koji su bili neskladno pomiješani: s jedne strane teo- 
rija o prirodi svijeta, a s druge strane etička ili politička na- 
uka o tome koji je način života najbolji. Nemoć da se to dvoje 
jasno odvoji bila je izvor mnogih zbrkanih mišljenja. Filozofi, 
od Platona do Williama Jamesa, dopustili su da njihova mi- 
šljenja o ustrojstvu svemira budu pod utjecajem njihove sklo- 
nosti za moraliziranjem; pretpostavljajući da znaju koja bi 
vjerovanja ljude mogla učiniti kreposnim, oni su izmislili do- 
kaze, veoma često sofističke, kako bi dokazali da su ta vje- 
rovanja istinita. Što se mene tiče ne odobravam tu vrstu 
predrasuda ni iz moralnih ni iz intelektualnih razloga. S mo- 
ralnog gledišta filozof koji svoju profesionalnu sposobnost 
upotrebljava bilo za što drugo osim za nepristrano traženje 
istine kriv je za neku vrstu izdaje. A kada on još prije istra- 
živanja pretpostavlja da su stanovita vjerovanja, bilo istinita 
ili lažna, takva da će promicati dobro ponašanje, on ograni- 
čava oblast filozofske spekulacije i čini filozofiju trivijalnom. 
Pravi filozof spreman je ispitati sve svoje predrasude. Kada 
se traženju istine svjesno ili nesvjesno postave bilo kakve gra- 
nice, filozofija postaje paralizirana strahom i priprema se tlo 
za vladinu cenzuru koja kažnjava sve one što propovijedaju 

»opasne misli«. Zapravo filozof je već postavio takvu cenzuru 
nad svojim istraživanjima. 

S intelektualnog gledišta učinak pogrešnih moralnih raz- 
matranja o filozofiji bio je u tome što se u nevjerojatnoj mje- 
ri sprečavao svaki razvitak. Ja osobno ne vjerujem da filo- 
zofija može dokazati ili opovrgnuti istine religioznih dogmi, 
ali još od Platona većina filozofa smatrala je svojom dužno- 
šću da pribavlja »dokaze« o besmrtnosti i opstanku božjem. 
Oni su osporavali dokaze svojih prethodnika — sv. Toma 
odbacivao je dokaze sv. Anselma, a Kant je odbacivao Des- 
cartesove dokaze — ali su pružali svoje vlastite nove dokaze. 
Da bi svoje vlastite dokaze prikazali kao valjane morali su 
falsificirati logiku, matematiku napraviti mističnom i hiniti 
kao da su duboko ukorijenjene predrasude nebom poslane 
intuicije. 

Filozofi koji su logičku analizu učinili glavnim poslom 
filozofije, sve su to odbacili. Oni otvoreno priznaju da je ljud- 
ski intelekt nesposoban da nađe konačne odgovore na mnoga 
pitanja od najdubljeg značenja za čovječanstvo, ali odbijaju 
da vjeruju da opstoji neki »viši« način spoznaje pomoću koje- 
ga mi možemo otkriti istine skrivene od znanosti i intelekta. 
U naknadu za ovo odricanje oni su bili nagrađeni otkrićem da 
se na mnoga pitanja koja su ranije bila zamagljena metafizi- 
kom može pouzdano odgovoriti pomoću objektivnih metoda 
koje ne unose ništa od temperamenta samoga filozofa osim 
njegove težnje da razumije. Uzmite takva pitanja kao što su: 
što je broj? što su prostor i vrijeme? što je duh, a što je ma- 
terija? Neću reći da mi ne možemo tu i tamo dati i konačne 
odgovore na ta stara pitanja, ali tvrdim da je otkrivena jedna 
metoda kojom se, kao i u znanosti, postepeno možemo pribli- 
žavati istini, i u kojoj svaki novi stadij proizlazi iz usavrša- 
vanja, a ne odbacivanja, onoga što je bilo ranije. 

U žestokom sukobu fanatizama jedna malobrojna snaga 
koja djeluje u smjeru jedinstva jest znanstvena istinitost pod 
kojom ja razumijem naviku da svoja vjerovanja temeljimo 
na promatranjima i zaključcima koji su toliko nepristrani i 
oslobođeni lokalnih i osobnih predrasuda koliko je to uopće 
moguće za ljudska bića. Što je filozofija insistirala na toj kre- 
posti i što je pronašla jednu moćnu metodu kojom tu vrlinu 
može učiniti plodnom — to su glavne zasluge filozofske škole 
čiji sam ja član. Privikavanje na savjesnu istinoljubivost ko- 

je se postiže provođenjem te filozofske metode može se pro- 
širiti na cijelo područje ljudske djelatnosti, smanjujući fana- 
tizam i povećavajući opseg simpatije i uzajamnog razumije- 
vanja. Napuštanjem jednog dijela svojih dogmatskih preten- 


zija filozofija ne prestaje preporučivati i nadahnjivati jedan 
način života. 


Naslov originala: History of Western Philosophy, 
London 1945. Po prijevodu Dušanke Obradović: 
Istorija zapadne filosofije, Beograd 1962, str. 
791—798, priredio Danilo Pejović. 

JOHN DEWEY 


PROBLEM PREDMETA LOGIKE 


Suvremena je logička teorija obilježena jednim prividnim 
paradoksom. U odnosu na njezin neposredni predmet vlada 
opća suglasnost. U pogledu tog neposrednog predmeta nijedno 
razdoblje ne pokazuje neki uvjerljiviji napredak. S druge pak 
strane, njezin je glavni predmet upleten u prepirke koje po- 
kazuju slabe znake stišavanja. Neposredni je predmet logike 
područje relacija među stavovima, kao što su afirmacija — 
negacija, inkluzija — ekskluzija, posebno — opće, itd. Nema 
nikakve sumnje da relacije izražene riječima kao jest, nije, 
ako — onda, samo (ništa osim), i, ili, neki — svi pripadaju 
predmetu logike na tako izrazit način da tvore jedno posebno 
područje. 


No ako se zapita kako i zašto stvari označene ovim ter- 
minima tvore predmet logike, onda neslaganje preuzima mje- 
sto sporazuma. Da li one stoje umjesto čistih formi, formi 
koje samostalno postoje, ili su ove forme koje su u pitanju 
forme samoga predmeta? Ako je ovo potonje, što je onda taj 
predmet čije su one forme, i što se dešava kada predmet pre- 
uzme logičku formu? Kako i zašto se to dešava? 

To su pitanja koja se odnose na ono što sam nazvao glav- 
nim predmetom logike, i oko tog predmeta vodi se sva pre- 
pirka. Neizvjesnost u vezi s tim pitanjem ne sprečava kori- 
stan rad u oblasti neposrednog predmeta, ali, ukoliko ova 
oblast postaje razvijenijom, utoliko se više nameće pitanje 
o čemu je tu zapravo riječ. Osim toga, ne može se reći da po- 
stoji potpuno slaganje ni u znatno užoj oblasti. Naprotiv, oko 
nekih važnih pitanja čak i ovdje ima sukoba; i sasvim je mo- 
guće (što će se uostalom pokazati u toku izlaganja) da su ne- 
izvjesnost i razilaženje koji postoje u užoj oblasti odraz ne- 
sređenog stanja mišljenja o glavnom predmetu logike. 


187 


Da se bolje shvati postojeća neizvjesnost u pogledu glav- 
nog predmeta, dovoljno je navesti samo neka od raznih shva- 
ćanja o prirodi logike koja sada stoje u međusobnoj suprot- 
nosti. Kaže se na primjer, da je logika znanost o nužnim za- 
konima mišljenja, i da je ona teorija uređenih relacija, rela- 
cija koje su sasvim nezavisne od mišljenja. Postoje najmanje 
tri podržavana gledišta u pogledu prirode ovih potonjih re- 
lacija; smatra se: (1) da one predstavljaju oblast čistih mo- 
gućnosti, gdje čist znači nezavisan od zbiljnosti, (2) da su 
one osnovne nepromjenljive relacije koje tvore poredak pri- 
rode i (3) da predstavljaju racionalnu strukturu svemira. U 
tom posljednjem slučaju, budući da su nezavisne ođ ljud- 
skoga mišljenja, smatra se da oličavaju racionalnu strukturu 
svijeta koju dijelom reproducira ljudski um. Postoji također 
mišljenje da se logika bavi zaključivanjem pomoću kojega se 
dolazi do spoznaje, naročito znanstvene spoznaje. 

U posljednje se vrijeme na sceni pojavilo jedno novo 
shvaćanje predmeta logike. Tvrdi se da se logika bavi for- 
malnom strukturom jezika kao sistema simbola. I ovdje čak 
postoji podvojenost. Prema jednom gledištu logika je teorija 
transformacije jezičnih izraza gdje je mjerilo transformacije 
identitet sintaktičkih formi. Prema jednom drugom gledištu, 
simbolički sistem koji predstavlja predmet logike univerzalna 
je algebra zbiljnosti. 

U svakom slučaju, bar što se tiče glavnog predmeta logi- 
ke, logika je jedna grana filozofije, tako da su različita gle- 
dišta o njezinu predmetu izrazi različitih općih filozofskih 
postavki, dok se logički zaključci sa svoje strane koriste za 
podržavanje filozofskih shvaćanja koja služe kao njezina os- 
nova. Sama činjenica da filozofiranje mora zadovoljavati 1lo- 
gičke zahtjeve ima u sebi nečega što bi moralo u najmanju 
ruku probuditi radoznalost, i pojmljivo je da ta okolnost ne- 
povoljno pogađa autonomnost logičke teorije. Već se na prvi 
pogled vidi da nije na svom mjestu da logičku teoriju odre- 
đuju filozofski realizam ili idealizam, racionalizam ili empiri- 
zam, dualizam ili monizam, atomistička ili organska metafi- 
zika. Čak i onda kada pisci logike ne iskazuju otvoreno svoje 
filozofske sklonosti, tačna analiza otkriva takvu vezu. U ne- 
kim pak slučajevima pozajmljena shvaćanja iz ovog ili onog 
filozofskog sistema stvarno se polažu u temelje logike, pa čak 
i matematike. 

Ovaj kratki pregled različitih gledišta dat je samo zbog 
ilustracije. On nije iscrpan, ali je ipak dovoljan da još jed- 
nom opravda nastojanje da se neposredni predmet logike tre- 
tira na temelju teorije koja se odnosi na njezin glavni pred- 
met. Pri sadašnjem stanju stvari besmisleno je tvrditi da lo- 
gika mora biti znanost o ovome ili onome. Takva su tvrđenja 
verbalni realizmi, gdje se pretpostavlja da jedna riječ ima 
takvu magičnu moć da pokazuje i bira predmet na koji se 
odnosi. Osim toga, svaka izjava da je logika to i to može 
pri postojećem stanju logičke teorije biti data samo kao hipo- 
teza i naznačivanje stajališta koje treba da se razradi. 

Što god se pruža kao hipoteza mora na svaki način za- 
dovoljavati stanovite uvjete. Ono po prirodi mora biti vera 
causa. Ako je hipoteza vera causa, to razumije se ne znači da 
je ona istinita, jer kad bi takva bila, onda bi morala biti više 
nego hipoteza. Ta zapravo znači da što god se pruža kao te- 
melj jedne teorije ono mora imati odliku provjerljivog op- 
stanka u nekoj oblasti, bez obzira koliko je to hipotetičko u 
odnosu na ono polje na koje se želi primijeniti. Ono nema ni- 
kakva uporišta ako je izvedeno iz praznog i namijenjeno samo 
za primjenu ad hoc. Drugi uvjet koji mora zadovoljavati hi- 
poteza o glavnom predmetu logike jest njezina sposobnost da 
sredi i objasni ono što je nazvano neposrednim predmetom. 
Ako ona ne može izdržati tako nametnutu kušnju, onda tu ne 
pomaže ni najveća teorijska vjerodostojnost. Na trećem mje- 
stu hipoteza mora biti u stanju da se obračuna s argumentima 
iznijetim u prilog drugim teorijama. Taj uvjet izražava spo- 
sobnost jedne teorije bilo kog područja da objasni prividno 
negativne pojave i iznimke. Ako taj uvjet nije ispunjen, za- 
ključci dobiveni pri zadovoljenju drugog uvjeta mogu biti ne- 
tačni zbog toga što se tvrdi ono što prethodi na temelju ono- 
ga što slijedi. 

S tih prethodnih primjedaba prelazim na formuliranje 
stajališta o predmetu logike koje je razrađeno u ovom djelu. 
Ta teorija, ukratko rečeno, izražava da se sve logičke forme 
(sa svojim karakterističnim odlikama) javljaju u operaciji is- 
traživanja i da su povezane s kontrolom istraživanja radi po- 
stizanja opravdanih tvrdnji. To shvaćanje izriče mnogo više 
nego da su logičke forme otkrivene ili izišle na vidjelo pri- 
likom razmišljanja o procesima istraživanja koji su u toku. 
Naravno, ono znači i to, ali ono također znači da logičke for- 

me nastaju u operacijama istraživanja. Ili, da upotrijebimo 
pogodan izraz, to znači da, dok je istraživanje istraživanja 
causa cognoscendi logičkih formi, samo je prvobitno istraži- 
vanje causa essendi logičkih formi koje istraživanje istra- 
živanja otkriva... 

U prethodnoj sam diskusiji izrekao tvrdnju čiji puni smi- 
sao može postati jasan samo u detaljnom izlaganju logičkih 
tema u narednim poglavljima. Ta diskusija, kao što je bilo 
rečeno na početku, nije namijenjena da opravda stajalište, 
nego da razjasni njegov opći smisao. U preostalim stranica- 
ma ovoga Uvoda iznijet ću neke zaključke tog stajališta u 
odnosu na teoriju logike. 

1. Logika je progresivna disciplina. Razlog za to leži u 
tome šlo logika počiva na analizi najboljih metoda istraži- 
vanja (ocijenjenih »najboljim« na temelju njihovih rezultata 
u pogledu stalnog i neprekidnog istraživanja) koje postoje u 
datom vremenu. Uporedo s usavršavanjem metoda znanosii 
nastaju i odgovarajuće promjene u logici. Golema se promje- 
na dogodila u logici otkako je klasična logika formulirala 
metode znanosti koja je postojala u njezino doba. Ona je na- 
stala kao posljedica razvoja matematičke i fizičke znanosti. 
Kada bi, ineđutim, sadašnja teorija pružala dosljednu formu- 
laciju postojećih znanstvenih metoda, oslobođenu od nauke 
o logičkim formama naslijeđene iz znanosti koja više ne važi, 
ova rasprava ne bi imala razlog opstanka. Kada se ubuduće 
metode istraživanja dalje izmijene, i logička će sc teorija 
izmijeniti. Nema razloga da se pretpostavi da je logika bila 
ili će biti tako usavršena, osim možda u manjim pojedinosti- 
ma, da joj nije potrebno daljnje usavršavanje. Misao da je 
logika sposobna za konačnu formulaciju samo je cidolon ka- 
zališta. 

2, Predmet se logike određuje operaciono.! Ta je teza 
doslovno ponavljanje onoga što je rečeno ranije. Metode su 

! Riječ »roperacioni« nije zamjena za ono što se označava 
riječju »instrumentalan«. Ona izražava način na koji i pomoću 
kojega je predmci istraživanja pretvoren u sredstvo za postizanje 
cilja istraživanja, odnosno za uspostavljanje odredenih egzisten- 
cijalnih situacija. Kao opći termin riječ »instrumentalan« sloji 
umjesto relacije sredstvo — posljedica, kao temeljne kategorije 
tumačenja logičkih formi. dok riječ »operacioni« stoji mjesto 
uvjeta pomoću kojih predmet istraživanja. (1) postaje pogodan da 
posluži kao sredstvo i (2) zbiljski funkcionira kao takvo sredstvo 
u izvođenju objektivne transformacije koja je cilj istraživanja. 

istraživanja operacije izvršene ili koje treba izvršiti. Logičke 
su forme uvjeti koje istraživanje, u svojstvu istraživanja, mo- 
ra zadovoljiti. Postoje, da se unaprijed izjasnimo, dva glavna 
tipa operacija. Ima operacija što se vrše nad egzistencijalnim 
materijalom i u njemu samom — kao u eksperimentalnom 
promatranju. Ima operacija izvršenih pomoću simbola i nad 
njima. Čak i u ovom potonjem slučaju »operaciju« treba uzeti 
u što je moguće doslovnijem smislu. Ima operacija kao što je 
traženje izgubljena novca ili premjeravanje zemljišta, i ima 
operacija kao što je izrada bilance. Prve su izvršene nad eg- 
zistencijalnim uvjetima, a druge nad simbolima. Samo sim- 
boli u posljednjem primjeru stoje umjesto mogućih konačnih 
egzistencijalnih uvjeta, dok je zaključak, kad je izražen sim- 
bolima, samo prethodni uvjet daljih operacija što se odnose 
na zbiljske događaje. Štaviše, operacije potrebne za izradu 
bilance banke ili bilo kakvog drugog posla sadrže i fizičke 
djelatnosti. Takozvani »umni« element u operacijama oba ta 
roda treba definirati pomoću egzistencijalnih uvjeta i poslje- 
dica, a ne obratno. 

Operacije obuhvaćaju i materijal i instrumentalije, uklju- 
čujući u ove potonje oruđa i tehniku. Ukoliko su materijali i 
instrumentalije unaprijed bolje pripremljeni da bi međusob- 
no djelovali kao sredstvo naspram posljedica, utoliko su izvr- 
šene operacije bolje kontrolirane. Prečišćeni čelik koji je ma- 
terijal operacija pomoću kojih se pravi satna opruga i sam je 
proizvod stanovitog broja prethodnih operacija izvršenih ra- 
di dovođenja materijala u stanje koje ga priprema da postane 
materijal konačne operacije. Materijal je tada isto tako in- 
strumentalan, s operacionog gledišta, kao što su oruđa i teh- 
nički postupci pomoću kojih je doveden u traženo stanje. S 
druge se strane stara oruđa i tehnički postupci mijenjaju da 
bi se mogli korisnije primijeniti na nove materijale. Uvođenje, 
na primjer, lakih metala zahtijevalo je metode obrade raz- 
ličite od onih metoda kojima su bili podvrgnuti ranije upo- 
trijebljeni teži metali. Ili, uzimajući stvar s druge strane, raz- 
voj elektrolitnih operacija učinio je mogućom upotrebu novih 
materijala kao sredstava za nove posljedice. 

Primjer je uzet iz operacija industrijske struke. Ali na- 
čelo važi i za operacije istraživanja. I pri istraživanju se pred- 
met najprije tako preradi da postane pogodan za primjenu 

pojmova kao načina operiranja, a zatim se oblikuju takve 
pojmovne strukture koje su primjenljive na egzistencijalne 
uvjete. Budući da se, kao kod obrta, oba kretanja vrše u stro- 
gom međusobnom slaganju, upotrijebljeni pojmovi treba da se 
shvate kao direktno operacioni uvjeti, dok se egzistencijalni 
materijal, prema tome koliko su uvjeti istraživanja zadovo- 
ljeni, određuje pomoću operacija i s obzirom na operacije 
koje još treba izvršiti. 

3. Logičke su forme postulacione prirode. Istraživanje, 
da bi bilo istraživanje u pravom smislu, mora udovoljiti sta- 
novitim zahtjevima koji se mogu formalno iskazati. Suglasno 
gledištu koje pravi temeljnu razliku između logike i meto- 
dologije, spomenuti zahtjevi prethode istraživanju i nezavisni 
su od njega. S tog gledišta oni su po sebi opravdani a ne bit- 
no postulacioni. Takvo njihovo shvaćanje glavni je temelj 
ideje da su oni potpuno i nužno apriorni i da proizlaze iz 
jedne sposobnosti nazvane čisti um. Sa stajališta koje je ovdje 
zauzeto smatra se da su oni unutarnji postulati samo istraži- 
vanje, jer su to formulacije uvjeta otkrivenih u toku samoga 
istraživanja koje daljnja istraživanja moraju zadovoljiti ako 
žele proizvesti opravdanu potvrdljivost kao posljedicu. 

Iskazani kao relacija sredstvo — posljedica, oni predstav- 
ljaju uopćenje prirode sredstava koja moraju biti upotrije- 
bljena ako se želi postići opravdana potvrdljivost kao krajnji 
ishod. Operacije koje se vrše u pojedinim obrtima moraju 
zadovoljavati stanovite zahtjeve. Most treba napraviti da 
prijeđe rijeku pod datim uvjetima, tako da most kao poslje- 
dica operacija izdrži stanovita opterećenja. Tu su i mjesni 
uvjeti nametnuti stanjem obala, itd. No ima i općih uvjeta 
rastojanja, težine, pritiska, naprezanja, promjena temperature, 
itd. To su formalni uvjeti. Kao takvi oni su zahtjevi, traženja, 
postulati koji moraju biti ispunjeni. 

Postulat je dakle pogodba. Upustiti se u istraživanje slično 
je preuzimanju obaveza ugovora. Ono nagoni istraživača na 
poštivanje stanovitih uvjeta. Pogodba je iskaz uvjeta na koje 
se zajednički pristaje u izvođenju nekog posla. Takve pogodbe 
u početku su samo sastavni dio započetog istraživanja. No 
čim su formalno priznate (formulirane), one postaju logičke 
forme različitog stupnja općenitosti, i definiraju ono što 
je izraženo u traženju. Svako je traženje molba, ali svaka 
molba nije postulat, jer postulat sadrži pretpostavku odgo- 

vornosti, Odgovornosti koje se preuzimaju iskazuju se u po- 
godbama. One izražavaju spremnost da se djeluje u stanovi- 
tom specifičnom smjeru. Iz tog razloga postulati nisu proiz- 
voljno izabrani. Oni postavljaju zahtjev da budu primljeni s 
onim uvaženjem koje jednom zahtjevu s pravom pripada. 

Upuštajući se u poslove ljudska bića nisu u početku svje- 
sna obaveza što odatle proizlaze; tako su zakoni, u pravnom 
smislu, određeni iskazi onoga što je ranije postojalo samo 
neodređeno u običajima, naime oni su formalno priznavanje 
dužnosti i prava koji su praktično bili obuhvaćeni prihvaća- 
njem običaja. Jedan od krajnje uopćenih zahtjeva na koje 
se nailazi u istraživanju je taj: »Ako nešto ima stanovitu od- 
liku, i ako ono što ima tu odliku ima i stanovitu drugu odliku, 
onda promatrana stvar ima tu drugu odliku«. Taj logički »za- 
kon« jest pogodba. Ako pristupate istraživanju na način koji 
zahtijeva poštivanje zahtjeva istraživanja, onda morate po- 
stupati tako da to pravilo bude zadovoljeno isto onako kao 
kad pravite neki poslovni ugovor gdje se stanoviti uvjeti 
moraju ispuniti. 

Postulat stoga nije ni proizvoljan ni izvanjski dat a priori. 
On nije ono prvo zato što proizlazi iz relacije sredstava pre- 
ma cilju koji treba postići. On nije ni ovo drugo jer on nije 
nametnut istraživanju izvana, nego je priznanje onoga na 
što nas poduzimanje istraživanja upućuje. On je empirijski 
i vremenski aprioran u istom smislu u kojemu je zakon o ugo- 
vorima pravilo koje unaprijed regulira stanovite vrste po- 
slovnih obaveza. Budući da je izveden iz onoga što je obuhva- 
ćeno istraživanjima koja su bila uspješna u prošlosti, on na- 
meće uvjet koji mora biti zadovoljen u budućim istraživanji- 
ma dok rezultati takvih istraživanja ne pokažu razlog za 
njegovo mijenjanje. 

Nazivanje logičkih formi postulatima, dakle, promatrano 
s negativne strane, jest način svraćanja pozornosti na činje- 
nicu da oni nisu dati ni nametnuti izvana. Upravo kao što, 
na primjer, postulati geometrije nisu očevidne najviše istine 
koje su izvana nametnute premise, nego su formulacije uvjeta 
koji treba da budu zadovoljeni u operacijama sa stanovitim 
predmetom, tako je i s logičkim formama koje važe za svako 
istraživanje. Tako se u ugovoru postignuta suglasnost odnosi 
na suglasnost između posljedica aktivnosti dvije ili više strana 
u vezi s nekim određenim poslom. Kod istraživanja suglasnost 

je između posljedica niza istraživanja. Samo pak istraživanje 
kao takvo ne odnosi se radije na jednu osobu nego na drugu. 
Kada se netko upusti u istraživanje, njemu je povjereno, uko- 
liko je njegovo istraživanje iskreno a ne obmana, da se drži 
rezultata sličnih istraživanja koja su ranije izvršena. »Sličan« 
u toj rečenici označava istraživanja koja se podvrgavaju istim 
uvjetima ili postulatima. 

Postulacioni karakter logičke teorije zahtijeva prema to- 
me najpotpuniju i najotvoreniju formulaciju koja se može 
postići ne samo predmeta koji se uzima kao dokazni mate- 
rijal u datom zaključivanju, nego i općih uvjeta izloženih u 
pravilima i načelima zaključivanja i rasuđivanja. Na taj se 
način uspostavlja razlikovanje sadržaja i forme. Samo, to je 
razlikovanje u kojemu predmet i forma jedno drugome strogo 
odgovaraju. Prema tome, još jednom, postulati nisu proizvolj- 
ne ili čisto jezične konvencije. Oni moraju biti u stanju da 
kontroliraju uspostavljanje i sređivanje predmeta istraživanja 
radi postizanja krajnjih i postojanih vjerovanja. Tek kada je 
istraživanje trajalo znatno vrijeme, i kada je naišlo na me- 
tode koje rade uspješno, moguće je izvući postulate koji su 
u njima upleteni. Oni nisu sasvim slobodne pretpostavke. Oni 
su apstraktni u smislu da su izvedeni iz analitičkog ispitivanja 
relacija između metoda kao sredstava i zaključaka kao po- 
sljedica. Ta zakonitost objašnjava značenje racionalnosti. 

Prema tome, postulaciona priroda logičke teorije slaže 
se s onim što je rečeno o progresivnom i operacionom karak- 
teru logike. Postulati se mijenjaju uporedo s usavršavanjem 
metoda istraživanja; tako su logičke forme koje izražavaju 
moderno znanstveno istraživanje u mnogom pogledu različite 
od onih koje su formulirale procedure grčke znanosti. Labo- 
ratorijski eksperimentator koji objavljuje svoje rezultate na- 
značuje upotrebljene materijale, ukupnost aparata i primije- 
njene postavke. Ta su određenja granični postulati, zahtjevi 
i pogodbe za svakog istraživača koji želi da ispita dobiveni 
zaključak. Uopćite takvo predstavljanje postupaka i istraži- 
vanja kao takvog, odnosno u pogledu oblika svakog istraži- 
vanja, pa ćete kao rezultat dobiti logičke forme u obliku 
postulata. 

4. Logika je naturalistička teorija. Termin »naturalisti- 
čki« ima više značenja. Ovako kako je ovdje upotrijebljen, on 
s jedne strane znači da nema prekida kontinuiteta između 

operacija istraživanja, bioloških i fizičkih operacija. »Konti- 
nuitet«, s druge strane, znači da racionalne operacije izrastaju 
iz organskih djelatnosti, ali nisu identične s onim iz čega se 
pojavljuju. Postoji uvijek prilagođavanje određenih sredsta- 
va određenim posljedicama u djelatnosti živih stvorova, iako 
ono nije usmjeravano promišljenim planom. Ljudska bića u 
običnim ili »prirodnim« životnim procesima vrše ova prilago- 
đavanja namjerno pri čemu se namjera od početka pod- 
ređuje lokalnim prilikama čim se ove pojave. Tokom vre- 
mena (da spomenemo jednom već izloženo načelo) namjera 
se tako uopćava da se istraživanje oslobađa od podređenosti 
posebnim okolnostima. Takva je logika također naturalistička 
i u smislu same opažajnosti, u običnom značenju te riječi, 
djelatnosti istraživanja. Tu su isključena shvaćanja koja se 
izvode iz mistične moći intuicije ili iz nečega što je tako skri- 
veno da nije pristupačno javnom ispitivanju i provjeravanju 
(kao na primjer ono što je čisto psihičko). 

5. Logika je društvena znanost. Jedna od višesmislenosti 
koja prati riječ »naturalistički« leži u tome što se ona može 
shvatiti kao da izražava svođenje ljudskog ponašanja na po- 
našanje pčela, ameba, ili elektrona i protona. Međutim, čovjek 
je po prirodi biće koje živi udruženo s drugima u zajednicama 
koje imaju jezik, i prema tome koristi baštinjenu kulturu. 
Istraživanje je način djelatnosti koji je društveno uvjetovan 
i koji ima kulturne posljedice. Ta činjenica ima uži i širi zna- 
čaj. Njen značaj u užem smislu izražen je u povezanosti logi- 
ke sa simbolima. Oni koji se bave »simboličkom logikom« ne 
priznaju uvijek potrebu objašnjenja smisla i funkcije sim- 
bola. Budući da su važni međusobni odnosi simbola, simboli 
kao takvi moraju u krajnjoj liniji biti shvaćeni na temelju 
funkcije kojoj je simbolizacija potčinjena. Činjenica da se svi 
jezici (koji sadrže mnogo više od običnog govora) sastoje od 
simbola ne određuje po sebi prirodu simbolizma takvog ka- 
kav se upotrebljava u istraživanju. No gledajući s jednog na- 
turalističkog osnova, ta činjenica svakako predstavlja polaznu 
tačku za logičku teoriju simbola. Svaka teorija logike mora 
se donekle zaustaviti na pitanju da li su simboli gotova odjeća 
značenja koja postoje samostalno, ili su oni nužni uvjeti za 
postojanje značenja; ili kako se to često kaže, je li jezik odjeća 
»mišljenja«, ili je nešto bez čega »mišljenje« ne može da bude. 


13 * 195 


Širi se smisao nalazi u činjenici da svako istraživanje 
izrasta iz kulturnog tla i izaziva veću ili manju promjenu 
uvjeta iz kojih je proizišlo. Samo fizički dodiri nastaju s fi- 
zičkom okolinom. No u svakom međusobnom djelovanju koje 
ima smišljeni smjer fizička je okolina dio obuhvatnije dru- 
štvene ili kulturne okoline. Upravo onako kao što logički 
tekstovi obično uzgredno primjećuju da rasuđivanje izrasta 
iz prisustva problema i onda idu dalje kao da ta činjenica 
više nema vrijednosti za teoriju rasuđivanja, tako isto oni 
primjećuju da je i sama znanost kulturno uvjetovana i onda 
ispuštaju činjenicu iz daljeg razmatranja.! Taj širi vid stvari 
povezan je s onim što je bilo nazvano užim. Jezik u svom naj- 
širem smislu — podrazumijevajući tu sva sredstva priopća- 
vanja kao npr. spomenike, rituale, i sve formalizirane umjet- 
nosti — predstavlja sredinu u kojoj kultura postoji i kroz 
koju se prenosi. Pojave koje se ne mogu zabilježiti ne mogu 
ni biti predmetom raspravljanja. Jezik je zapisnik koji doga- 
đaje ovjekovječuje i čini ih pristupačnim javnom razmatra- 
nju. S druge strane ideje ili značenja što postoje jedino u 
simbolima koji se ne mogu priopćiti, samo su prazne fantazije. 
Naturalističko shvaćanje logike što leži u temelju ovdje zau- 
zetog stajališta, prema tome je kulturni naturaližam. Ni istra- 
živanje, ni najapstraktniji formalni sistem simbola ne mogu 
pobjeći iz kulturnog okvira u kojemu žive, kreću se i postoje. 


6. Logika je autonomna. Zauzeto stajalište ukazuje na 
presudnu ulogu istraživanja u određivanju formalnih uvjeta 
samoga istraživanja. Logika kao istraživanje istraživanja, 
ako hoćete, kružni je proces; ona ne zavisi ni od čega što je 
tuđe istraživanju. Snaga tog iskaza može se lakše shvatiti 
ukazivanjem na ono što on isključuje. On isključuje određi- 
vanje i odabiranje najviših logičkih načela apriornim intui- 
tivnim aktom, čak i onda kada se kaže da ta intuicija pri- 
pada onome što se zove Intellectus Purus. On isključuje zasni- 
vanje logike na metafizičkim i epistemološkim shvaćanjima i 
pretpostavkama. Ove potonje treba da budu određene, ako se 
to uopće može, pomoću onoga što je otkriveno kao ishod istra- 


1 »Cak ni fizičar nije posve nezavisan od konteksta iskustva 
kojim ga okružuje društvo u kojemu radi« (Stebbing, A Modern 
Introduction to Logic, p. 16). Ako se u izraz »društvo« ubroje svi 
znanstveni radnici, onda bi se, kako stvari stoje, ono »čak« moglo 
zamijeniti s: »fizičar gotovo više nego bilo tko drugi«. 

živanja; one se ne smiju naprosto gurnuti ispod istraživanja 
kao njegovi »temelji«. S epistemološke strane, on isključuje, 
kao što je ranije naznačeno jednom drugom prilikom, pret- 
postavku neke unaprijed spremljene definicije spoznaje koja 
određuje karakter istraživanja. Spoznaja se mora defirirati 
pomoću istraživanja, a ne obratno, kako u posebnom takg i u 
općem smislu. 

Autonomnost logike, dakle, isključuje pomisao da su nje- 
zini »temelji« psihološki. Nije potrebno dolaziti do zaključka 
o osjetima, osjetilnim podacima, pojmovima i mišljenju, ili 
o umnim sposobnostima uopće, kao materijalu koji preduvje- 
tuje logiku. Naprotiv, upravo onako kao što je posebno, zna- 
čenje tih stvari određeno u posebnim istraživanjima, tako je 
uopće i njihov odnos prema logici istraživanja određen otkri- 
vanjem relacije koju predmeti kojima su dati ti nazivi imaju 
prema zbiljskom ponašanju istraživanja kao takvog. To se 
Pitanje može objasniti na slučaju »mišljenja«. U prethodnim 
je stranicama bilo moguće upotrijebiti termin »refleksivno 
mišljenje« tamo gdje je riječ »istraživanje« bila upotreblja- 
vana. No da je ta riječ bila upotrijebljena sigurno je da bi 
neki čitaoci pretpostavili da »refleksivno mišljenje« označuje 
nešto već dovoljno poznato, tako da je »istraživanje« izjed- 
načeno s već postojećom definicijom mišljenja. Posve suprot- 
no gledište proizlazi iz stajališta koje je zauzeto ovdje. Mi ne 
znamo kakvo značenje treba pripisati »refleksivnom mišlje- 
nju« ako ga ne uzmemo kao nešto što je nađeno pomoću is- 
traživanja istraživanja; bar ne znamo što ono znači za svrhe 
logike. Osobno sumnjam da postoji nešto što bi se moglo na- 
zvati mišljenjem kao strogo psihološka zbiljnost. Samo nije 
potrebno ulaziti u to pitanje ovdje. Pa i ako postoji takva 
stvar, ona ne određuje značenje »mišljenja« za logiku. 

Ili riječ »mišljenje« nema nikakva posla u logici, ili je 
ona sinonim »istraživanja«, i njezino je značenje određeno 
onim što spoznajemo u istraživanju. To potonje izgleda da 
je razumnija mogućnost. Ti iskazi ne znače da jedna zdrava 
psihologija ne može biti od odlučujuće koristi za logičku teo- 
riju. Povijest zapravo pokazuje da je nezdrava psihologija 
napravila veliku štetu. Upravo njezina glavna veza s logikom 
ispoljava se u tome što ona kao grana istraživanja može izni- 
jeti na vidjelo ono što je sadržano u istraživanju. Njezin ge- 
nerički odnos spram logike sličan je odnosu fizike ili biologije. 

Posebno, iz razloga koji će se pojaviti u slijedećim poglavlji- 
ma, njezini su nalazi u užoj vezi s logičkom teorijom nego s 
teorijama drugih znanosti. Povremeno pozivanje na psihološki 
predmet svakako je neizbježno; jer kao što će se vidjeti ka- 
snije, neka logička gledišta koja se razmeću svojom potpunom 
ravnođušnošću prema psihološkim razmatranjima zapravo po- 
čivaju na psihološkim pojmovima koji se toliko upotrebljavaju 
i koji su se tako uvriježili u intelektualnoj tradiciji da se 
usvajaju nekritički kao da su očevidni. 


John Dewey: Logika, teorija istraživanja, Beo- 


grad 1962, str. 59—61, 70—77. Po prijevodu Vasi- 
lija V. Tomovića priredio Danilo Pejović. 

MAX SCHELER 
FILOZOFSKI NAZOR NA SVIJET 


»Mnoštvo nikada neće biti filozof.« Ta Platonova riječ 
važi i danas. Većina ljudi dobiva svoj svjetonazor od reli- 
Biozne ili druge tradicije, što je upija s majčinim mlijekom. 
Tko pak teži filozofski utemeljenom nazoru na svijet, mora 
se usuditi da se osloni na svoj vlastiti um. On mora posum- 
njati u sva naslijeđena mnijenja njihovim stavljanjem na kuš- 
nju i ništa ne smije priznati što osobno nije spoznao i ne može 
utemeljiti. Iako, dakle filozofija bijaše i jest stalno stvar jedne 
elite što se okuplja oko neke istaknute misaone ličnosti, filo- 
zofski utemeljeni nazor na svijet ipak nipošto nije bez utje- 
caja na tijek povijesti. Jer sva je povijest bitno djelo elita i 
njihovih nasljedovanja. Da bismo neki primjer takva utjecaja 
jedne filozofske elite imali pred očima, treba samo pomisliti 
na djelovanje Platona i Aristotela na nauke crkve, ili na 
snažno i potresno djelovanje koje je obnavljalo dušu, što su 
ga I. Kant, J. G. Fichte, Schelling i Hegel vršili na Njemačku 
oslobodilačkih ratova i na njezine političke, vojničke, pjesnič- 
ke i pedagoške vođe. 

Sve do prije kratkog vremena njemačka se filozofija i 
sama — naročito akademska — dakako sustezala izgradnje 
jednog nazora na svijet. Ona se desetljećima iscrpljivala u 
tome da bude samo služavka pozitivnih znanosti ukoliko je 
ispitivala njihove pretpostavke, metode i ciljeve. Tako se filo- 
zofija posljednje trećine 19. stoljeća gotovo potpuno rastva- 
rala u tome da bude spoznajna nauka i iskustvena duševna 
nauka. No kao što filozofija ne smije da bude služavka nekog 
crkvenog vjerovanja, isto tako ne smije da bude služavka 
znanosti. 


Polazeći od toga uvida filozofija se u posljednjim deset- 
ljećima duboko izmijenila u svojoj biti i u svojim ciljevima. 

Nakon dugog rvanja ona je opet stekla temeljite i stroge 
metode kako bi i takozvane »metafizičke« probleme dovela 
bliže nekom rješenju, u savezu s pozitivnim znanostima, ali 
ne pod njihovim vodstvom. Tri velika misaona smjera tako- 
zvanog pozitivizma, novokantizma i historizma, što su svaku 
vrstu metafizike proglasili nemogućom, postoje samo još u 
rijetkih kasnilaca. Pozitivizam (npr. E. Mach, R. Avenarius) je 
oblike bitka i spoznaje izvodio iz osjetilnih podataka osjeta; 
ali iz toga razloga on je ne samo metafizičke odgovore, nego 
već i sama pitanja takve vrste morao da proglasi besmisle- 
nima i takvima koja počivaju na lažnoj misaonoj »navici« 
čovjeka. Takozvani novokantizam, koji je prema iskazu da- 
našnjeg istraživanja Kanta velikoga mislioca gotovo posve 
krivo razumio, priznao je doduše metafizička pitanja kao 
vječne probleme uma, ali ih je držao teorijski nerješivima. 
Historizam (K. Marx, W. Dilthey, E. Troeltsch, O. Spengler) 
je u svima svjetonazorima, religioznim kao i filozofskim, vi- 
dio samo mijenu izražajnih oblika promjenljivih povijesnih i 
društvenih životnih stanja. Danas se smije reći da su razlozi 
što su ih te tri grupe mislilaca navodile za svoj negativan 
stav spram metafizike u potpunosti i bez ostatka opovrgnuti. 

Ali ne samo opovrgavanje, nego je bila nužna i izvršena 
je nova pozitivna izgradnja. Čovjek nema izbora da sebi stvori 
ili ne stvori metafizičku ideju i metafizičko čuvstvo, tj. ideju 
o tome što kao biće koje je samo po sebi (Ens per se), i od ko- 
jega zavisi svekoliko drugo biće, leži u temelju čovjeka i 
svijeta. Čovjek — svjesno ili nesvjesno, vlastitim stjecanjem 
ili baštinom — stalno nužno ima takvu ideju i takvo čuvstvo. 
On ima samo izbor da sebi stvori dobru i razboritu, ili rđavu 
i nerazboritu ideju o apsolutnome. Sferu nekog apsolutnog 
bitka imati pred svojom misaonom svješću pripada pak biti 
čovjeka i tvori jednu nedjeljivu strukturu sa samosviješću, 
svijesti o svijetu, govorom i savješću. Čovjek zacijelo može 
umjetno potisnuti jasnu svijest te sfere pošto se pripije uz 
osjetilnu ljusku svijeta: tada intencija na sferu apsolutnoga 
postoji i dalje, ali sama sfera ostaje prazna i nema određe- 
nog sadržaja. No tada ostaje prazno i središte duhovne osobe 
u čovjeku i prazno ostaje njegovo srce. Ali čovjek može i tu 
sferu apsolutnoga bića i nekoga najvišeg dobra, a da to sam 
pravo ne zapazi, ispuniti nekom konačnom stvari i (konačnim) 
dobrom, što je on u svom životu uzima »kao da« je nešto 

apsolutno; tako se mogu smatrati novac, narod, ljubljeni čo- 
vjek. To je fetišizam i idolopoklonstvo. Ako čovjek treba da 
prevlada to stanje svoje duše, mora naučiti dvije stvari. Prvo, 
samoanalizom mora postati svjestan svojega »idola« što je u 
njega stupio na mjesto nekog apsolutnog biika i dobra. I 
drugo, mora smrviti taj idol, tj. isuviše ljubljenu stvar vra- 
titi na svoje relativno mjesto u konačnom svijetu. Onda se 
sfera apsolutnoga ponovo javlja — i tek tada je čovjek u 
duhovnom stanju da samostalno filozofira o apsolutnom. 

No filozofski slobodno istraživanje o apsolutnom nije 
moguće samo zato što je metafizika neprestano zbiljska. Čo- 
vjek također posjeduje i odgovarajuća spoznajna sredstva da 
na oprezan i temeljit način, uz strogo naznačive granice, 
spozna temelj svih stvari — doduše svagda nepotpuno, ali 
istinito i razložno. I on jednako posjeduje sposobnost da u 
srži svoje osobe postigne živ udio na temelju stvari. Treba 
pokazati put k tome. 

Čovjek ima sposobnosti trostrukoga znanja: gospodstve- 
noga ili djelotvornog znanja, bitnoga ili obrazovnog znanja, 
metafizičkoga ili spasonosnog znanja. Ni jedno od te tri vrste 
znanja ne opstoji samo radi samoga sebe. Svaka vrsta služi 
preoblikovanju nekog bića; stvari, ili oblika obrazovanja 
čovjeka, ili apsolutnoga. 


I 


Prva vrsta znanja, djelotvorno i gospodstveno znanje, 
služi našoj mogućoj tehničkoj moći nad prirodom, društvom 
i povijesti. Znanje je to pozitivnih posebnih znanosti što nose 
našu cjelokupnu zapadnu civilizaciju. Najviši je cilj toga zna- 
nja, svuda gdje i ukoliko je to moguće, pronaći zakone pro- 
storno-vremenskog kontakta pojava što nas okružuju i sre- 
đene su u određene razrede — zakone njihova slučajnog sada- 
-ovdje-takobitka. Takve zakone nipošto ne tražimo zato što 
bismo osobito uživali u zakonima, nego za volju našega go- 
spodstva nad svijetom i nad nama samima. Ta samo to što se 
zakonomjerno vraća dade se predskazivati; i samo to što se 
dade predskazivati dade se savladati. Teško je pronalaziti tak- 
ve zakone — svaki dan znanost pronalazi nove i modificira 
stare. No svagda mora principijelno biti moguće da se takvi 

zakoni pronalaze. Razlog je tome taj što su već osjetilne 
funkcije svih vrsta (viđenje, čuvenje, mirisanje itd.) što ih mi 
upotrebljavamo za sva moguća promatranja i mjerenja u čo- 
vjeka i u svake životinje izobražene uslijed poriva i u smjero- 
vima njihova sistema nagona i potreba. Tako gušterica do- 
duše čuje najtiše šumove, ali ne čuje pucanj iz pištolja. Kako 
vršenje moći nekog organizma može pogađati samo one ele- 
mente i strane zbiljskoga što se jednolično vraćaju prema pra- 
vilu »slični uzroci, slični učinci«, već našim, pa čak i svakim 
mogućim osjetilnim iskustvom neke životinje vlada unutarnji 
zakon da više dojavljuje jednolične nego nejednolične dijelove 
svjetskoga zbivanja. 

Tom stanju stvari tačno odgovara da u naše doba fizi- 
čari razmatraju nisu li baš posljednji najelementarniji zakoni 
čisto statističke vrste, zakoni »velikoga broja«, a zakoni nuž- 
nosti starije fizike samo djelo čovjeka. I prostor i vrijeme, 
kojih zor, kao što je to ispravno naučavao I. Kant, nipošto ne 
potječe iz osjetilnih sadržaja, nego svemu što se osjetilne 
može iskusiti već prethodi kao prednacrt i shema njegovih 
pojedinačnih sadržaja, jesu, prije no što su zorni npr. optički 
ili čak pomišljeni predmet, cjelokupnost mogućnosti našeg 
spontanog samokretanja, respektive cjelokupnost mogućnosti 
naše spontane samopromjene u činjenju i djelovanju (vrijeme 
jela, vrijeme spavanja, prostor kretanja). Istom naknadno 
prenosimo mi našu organsku mogućnost kretanja na stvari 
kao njihovu mogućnost kretanja međusobno. I tačno analogno 
stoji kod vremena. Sveukupni pojmovi svih mogućnosti kre- 
tanja i promjene, što prostor i vrijeme faktički jesu, u kraj- 
njem osnovu služe samo našoj volji gospodstva nad realnim. 
Jedno čisto spoznajno biće ne bi imalo realnosti, pri čemu 
realnost znači sveukupnost svega toga što našoj težnji pruža 
otpor. Na tome se može odmjeriti veličina zablude, što je, 
drijemajući u prirodnom svjetonazoru, tako dugo vladala i 
znanošću. Ta se zabluda sastoji u tome što prostor i vrijeme 
držimo po sebi bitkujućim beskrajnim »praznim oblicima« 
koji bez sposobnosti djelovanja postoje nezavisno od nas i 
ostali bi postojati ako bismo stvari, materiju i struje energije 
uništili — praznim oblicima unutar kojih bi konačni svijet 
i svjetski proces tvorili samo neki čudesan »otok«. Slično to- 
me svi temeljni oblici bitka naše prirodne i pozitivno-znan- 

stvene slike svijeta nipošto nisu — kako je to još Kant vje- 
rovao — samo uvjetovani uređenjem našega uma, nego osim 
toga i našim živim nagonom za gospodstvo nad prirodom. 


II 


Druga vrsta nama mogućega znanja jest znanje filozofske 
temeljne znanosti koju Aristotel nazva »prvom filozofijom« 
— tj. znanost o načinima bitka i bitnoj strukturi svega toga 
što jest. Da je pri tom bitnom znanju riječ o vrsti znanja i 
njemu odgovarajućeg bitka oštro suprotstavljenom znanju 
gospodstva — o velebnom polju osebujnometodičkoga filozof- 
skog istraživanja — tek je prije relativno kratkog vremena 
ponovo otkrio E. Husserl i njegova škola. U znanju gospod- 
stva, kako vidjesmo, traže se zakoni prostornovremenskih 
koincidencija slučajnih svjetskih zbiljnosti i njihova takobit- 
ka. Obratno, pri tom drugom smjeru istraživanja upravo se 
strogo metodički svraća pogled od slučajnog prostornovremen- 
skog mjesta i toga što je slučajno tako ili drugačije. Radije 
se pita: »Sto je svijet, što je npr. svako. bilo koje takozvano 
*tijelo', što je svako ma koje 'živo biće', što je bit biljke, ži- 
votinje, čovjeka itd. prema svojoj invarijantnoj izgradnji od 
esencijalnih svojstava?« I slično: što je 'mišljenje', što 'lju- 
bav', što 'čuvstvo ljepote'? — nezavisno od slučajne vremenske 
struje svijesti toga ili ovog čovjeka u kojemu ti akti de facto 
nastupaju. 

Što su pak glavna obilježja te vrste spoznaje i istraži- 
vanja? Na mjesto gospodstvenog stava spram svijeta, prvo, 
stupa pokušaj što većeg isključivanja svega žudnog nagon- 
skog odnošenja. Jer to je nagonsko odnošenje, kao što vidje- 
smo, uvjet svekolikog utiska realnosti; ali i uvjet za nastaja- 
nje svake osjetilne zamjedbe slučajnoga sada-ovdje-tako- 
bitka; nadalje, za prednacrte prostora i vremena. Pozitivno 
rečeno: namjesto gospodstvenoga stava koji teži spram za- 
kona prirode i svjesno zapušta bit toga što se javlja u zako- 
nitim odnosima stupa ljubavno odnošenje što traži prafeno- 
mene i ideje svijeta. 

Pri tom stavu, drugo, izričito se svraća pogled od real- 
noga opstanka stvari, tj. njihove moguće otpornosti spram 
našega teženja i djelovanja, i upravo time od svega naprosto 

slučajnoga sada-ovdje-takobitka, kako nam ga pruža osjetilna 
zamjedba. Stoga bitnu spoznaju principijelno možemo obaviti 
i na fantaziranim stvarima. Npr. i na nekom kinematogralf- 
skom prividnom pokretu, i na dobro naslikanom psu mogu 
da shvatim posljednje zorne sastavne dijelove koji pripadaju 
biti (essentia) nekog pokreta uopće, nekog »živog bića«. 

Treće: bitne spoznaje doduše nisu nezavisne od svakog 
iskustva, no zacijelo od kvantuma iskustva ili od takozvane 
»indukcije«. One prethode svakoj indukciji jednako kao i 
svakom promatranju i mjerenju što smjera na zbiljnost. Ta 
one se mogu izvršiti na jednom jedinom egzemplificirajućem 
slučaju. No kad se takve bitne spoznaje, npr. bit života, jed- 
nom steknu, onda važe, kao što školski jezik kaže, »apriori«, 
tj. »unaprijed« za sve slučajne činjenice odnosne biti što se 
mogu promatrati u beskrajnoj općenitosti i nužnosti — slično 
kao što stavovi čiste matematike izražavaju raznovrsnosti mo- 
gućih tvorbi prirode i nužne idealne odnose što se u njima 
javljaju prije nego što se zbiljska priroda istražuje promatra- 
njem i mjerenjem. 

Upravo time, međutim, — četvrto — bitne spoznaje i 
spoznaje bitnih odnosa važe izvan i s onu stranu veoma ma- 
log područja realnoga svijeta koji nam je pristupačan pomo- 
ću osjetilnoga iskustva i njegove ma kakve instrumentalne 
potpore. Te spoznaje važe i za biće kakvo je samo po sebi i u 
samom sebi. One imaju »transcendentni« doseg i tako bivaju 
odskočnom daskom za svaku »kritičku metafiziku«. 

Bitne spoznaje »prve filozofije«, nadalje (peto) jesu prave 
»umske« spoznaje i strogo se razlikuju od onih proširenja 
naše spoznaje preko osjetilno danoga što počivaju na prosto 
posrednim razumskim zaključcima. »Razum« ili »intelekt« 
jest sposobnost nekog organizma da se prelazeći preko kruto 
prirođenog instinkta i asocijativnog pamćenja smisleno pri- 
lagođuje novim situacijama — iznenadno i nezavisno od bro- 
ja prethodno napravljenih probnih pokušaja rješenja zadaće. 
Tu sposobnost nema samo čovjek, nego u manjem stupnju 
i životinja, npr. majmun koji iznenada upotrebljava štap kao 
produženje svoje ruke kako bi dohvatio neki plod. Sve dotle, 
međutim, dok diskurzivni razum stoji samo u službi životnih 
nagona, nagona prehrane, spolnih nagona i nagona moći, te 
u službi praktičke reakcije na podražaje okoline, on još nije 
specifično ljudski Istom kada intelekt (u životinje samo pre- 

predenost i lukavstvo) stupa u službu uma, tj. u službu pri- 
mjene prethodno izvršenih apriornih bitnih spoznaja na slu- 
čajne činjenice iskustva; nadalje, u službu najviših uvida u 
odnose objektivnog poretka vrijednosti, tj. u službu mudrosti 
i jednog ćudorednog ideala, biva on nešto specifično ljudsko. 

Naposljetku, bitne spoznaje imaju dvostruku mogućnost 
primjene. Za svako područje pozitivnih znanosti (matematika, 
fizika, biologija, psihologija, itd.) one omeđuju najviše pret- 
postavke dotičnoga područja istraživanja. One tvore njegovu 
»bitnu aksiomatiku«. Za metafiziku pak te istine bitne spo- 
znaje jesu ono što je Hegel jednoć veoma plastično nazvao 
»prozorima u apsolutno«. Jer sve što je na svijetu i na ope- 
racijama kojima čovjek nabacuje i shvaća svoj svijet bitne 
prirode — pravi prafenomen i ideja — sve što ostaje kon- 
stantno ako se svrati pogled sa slučajne prostornovremenske 
raspodjele stvari i akata, postavlja razjašnjenju pozitivne zna- 
nosti neprestupivu granicu. Pozitivna znanost nikada ne može 
razjasniti ni učiniti razumljivim niti neku pravu bit samu, 
niti opstanak nečega što je prave biti. Uspijevanje djela po- 
zitivne znanosti zavisno je upravo od toga da ona sa strogim 
predumišljajem isključuje bitna pitanja (npr. što je život) 
iz svojega područja. Stoga se mora oboje, bitna struktura kao 
i opstanak svijeta, u krajnjoj liniji svoditi na apsolutno biće, 
tj. na zajednički najviši razlog svijeta i samosti čovjeka. 

Najviši cilj svakoga oblikovanja metafizičkoga svjetona- 
zora pomoću filozofije jest dakle: da se biće koje je apsolutno 
pomoću sama sebe zamišlja i promatra tako da uopće odgo- 
vara i pristaje u »prvoj filozofiji« pronađenoj bitnoj strukturi 
svijeta, te realnom opstanku svijeta i nekom slučajnom tako- 
bitku što nama biva dostupan u otporu našoj težnji. 

Dva se temeljna atributa najvišega bitka mogu izvesti 
već iz rečenoga. Najvišemu bitku, prvo, pripada idejnotvorni 
beskonačni duh, um koji iz sebe zajednički otpušta bitnu 
strukturu svijeta i samoga čovjeka. I drugo, iracionalni poriv 
koji postavlja jednako iracionalni opstanak i slučajni tako- 
bitak (»slike«) — neka dinamična faniazijom bogata moćnost 
u kojoj su ravnomjerno ukorijenjeni središta i polja snage 
organske prirode, te jedan život koji se pojavljuje kod svih 
Živih oblika ritmički u rođenju i smrti individua i vrsta. Na 
koji bliži način — to ima da pokaže prirodna filozofija anor- 
ganskoga i organskoga. Rastuće prožimanje tih obaju atri- 

buta djelatnosti najvišega bitka tvori onda smisao one povi- 
jesti u vremenu što je nazivamo »svijetom«. To je prožimanje 
u isti mah rastuće poduhovljenje za iđeje i najviše vrijednosti 
iskonski slijepoga stvaralačkog poriva i, gledano s druge stra- 
ne, rastuće stjecanje moći i snage iskonski nemoćnoga besko- 
načnog duha koji samo nabacuje ideje. Najjasnije se taj proces 
izvršava u ljudskoj povijesti u kojoj ideje i ćudoredne vrijed- 
nosti samo veoma polagano stječu neku stanovitu »moć« time 
što se sve više isprepleću s interesima i strastima te svim 
onim što na njima počiva u institucijama. 


III 


Time smo već dospjeli u središte treće vrste znanja ko- 
jim čovjek raspolaže: metafizičkoga ili spasonosnog znanja. 
»Prva filozofija«, tj. ontologija biti svijeta i samosti svakako 
je odskočna daska za tu spoznaju — ali ne već i sama meta- 
fizika. Tek povezivanje rezultata zbiljnosti obraćenih pozi- 
tivnih znanosti s prvom filozofijom obraćenom biti, te pove- 
zivanje obiju s ishodima vrijednosnih disciplina (opće nauke 
o vrijednostima, estetike, etike, kulturne filozofije) vodi u 
metafiziku. Ono ponajprije vodi u metafiziku »graničnih pro- 
blema« pozitivnih znanosti, metafiziku prvoga reda (što je 
»Život«, što »materija«?), i kroz nju u metafiziku apsolutnoga, 
metafiziku drugoga reda. 

No između metafizike graničnih problema matematike, 
fizike, biologije, psihologije, pravne nauke, povijesti itd. i 
metafizike apsolutnoga stoji još jedna važna disciplina što 
u sadašnje vrijeme stječe sve veći interes i značenje: »filo- 
zofska antropologija«. Njezino pitanje jest pitanje o kojemu 
1. Kant jednom veli da se u njemu sastaju svi filozofski te- 
meljni problemi — pitanje: »što je čovjek«? Cjelokupna pret- 
kantovska metafizika Zapada pokušavala je da u apsolutno 
bitkujući bitak prodre polazeći od bitka kozmosa, u svakom 
slučaju polazeći od predmetnoga bitka. To je ono što je Kant 
u svojoj kritici uma (transcendentalnoj dijalektici) ispostavio 
kao nemoguć pothvat. S pravom on naučava: sav predmetni 
bitak unutarnjega kao i izvanjskoga svijeta ponajprije valja 
staviti u odnos spram čovjeka. Svi su oblici zavisni od bitka 
čovjeka. Sav predmetni svijet i njegovi načini bitka nisu 

neki »bitak po sebi«, nego samo jedan, cjelokupnoj duhovnoj 
i tjelesnoj organizaciji čovjeka primjereni protunacrt i »isje- 
čak« iz toga bitka po sebi. Istom polazeći od bitne slike čovje- 
ka što je istražuje »filozofska antropologija« ima da se — kao 
produženje unatrag njegovih akata duha što iskonski izviru 
iz središta čovjeka — povuče zaključak o istinskim atributima 
najvišeg temelja svih stvari. 

Taj način zaključivanja jednako je važna (druga) od- 
skočna daska moderne metafizike kao i »bitna spoznaja«. Mi 
bismo ga nazvali »transcendentalni način zaključivanja«. Nje- 
gov zakon kaže: budući da je bitak samog svijeta sa sigur- 
nošću nezavisan od slučajnoga opstanka zemaljskog čovjeka 
i njegove empirijske svijesti, ali budući da isto tako postoje 
stroge bitne veze između stanovitih klasa duhovnih akata 
i stanovitih regija bitka pristup kojima mi stječemo pomoću 
tih klasa akata — mora se temelju svih stvari pripisati sve 
ono na aktima i operacijama što nama prolaznim bićima taj 
pristup daje. Ili: što da činimo ako npr. možemo ispostaviti 
bitak nama pristupačnog prostora kao zavisan od stanovitih 
pokretnih sklonosti čovjeka, ali s druge strane ipak moramo 
dopustiti da je neki prostorno uređeni svijet već egzistirao 
prije no što je diluvijalni čovjek stupio u opstanak? Ili, što 
činiti ako sam vrijednosni poredak moramo odijeliti od pro- 
mjenljive ljudske svijesti vrijednosnoga poretka, ali jednako 
moramo dopustiti da je neki vrijednosni poredak bez nekog 
duha koji ljubi u sebi protuslovan. I da je analogno protuslo- 
van neki od nas nezavisan idejni poredak bez nekoga mi- 
slioca; ili realnost bez nekog »poriva« koji nju postavlja? 
Ne možemo učiniti ništa drugo nego da područja bitka što 
jesu i postoje nezavisno od kratkovjekog čovjeka pripišemo 
aktima jednoga jedinoga nadsingularnog duha koji mora biti 
jedan atribut prabića, u čovjeku je djelatan i kroz njega ra- 
ste. I slično u svim slučajevima gdje nalazimo te zavisnosti i 
istodobne nezavisnosti predmeta od zemaljskoga čovjeka. Mo- 
žemo također reći: budući da je čovjek mikrokozmos, tj. »svi- 
jet u malom«, budući da se sve bitne generacije bitka, fizikal- 
ni, kemijski, živi, duhovni bitak u bitku čovjeka sastaju i 
sijeku, zato se na čovjeku može studirati i najviši temelj 
»velikoga svijeta«, mikrokozmosa. I zato je bitak čovjeka kao 
mikrotheos i prvi pristup bogu. 

Tako moderna metafizika nije više kozmologija i meta- 
fizika predmeta, nego metantropologija i metafizika akta. Pri 
tom je vodeća ideja da najviši temelj svega toga što je spo- 
sobno da bude predmetom samo više nije sposobno da bude 
predmetom, nego je samo čista izvršiva aktualnost kao atri- 
but bitka koji vječno proizvodi sama sebe. Jedini pristup bogu 
stoga nije teorijsko, tj. promatranje što opredmećuje, nego 
osobno aktivno zalaganje čovjeka za boga i za bivanje njego- 
va samoozbiljenja. To je suizvršenje vječnoga akta — du- 
hovno idejnotvorne djelatnosti, jednako kao i njegove porivne 
snage što se osjeća u našemu nagonskom životu. Zajednički 
najčistiji i najviši konačni prikaz obaju atributa jest sam 
»čovjek«. Boga napraviti predmetom, stvari, za takvu je vrstu 
metafizike idolopoklonstvo. Sudjelovanja u božanskome ima 
ovdje samo u onome životu, tkanju, htijenju, mišljenju, lju- 
bljenju »u njemu« i njegovom pomoću, te u isti mah iz njega 
— cognoscere in lumine Dei, velle in Deo, nazivaše to Au- 
gustin — što u sebi više ne sadrži ni traga od onoga predmet- 
nog stava kako ga običavamo imati pri svakom promatranju 
Svijeta, sebe i drugoga. 

Ni duhovna »osoba« čovjeka nije nikakva supstancijalna 
stvar, niti kakav bitak u obliku predmeta. Čovjek se može 
samo aktivno sabirati u svoju osobu. Jer osoba je monarhički 
uređeni sklop duhovnih akata što predstavlja svagda jedno- 
kratnu individualnu samokoncentraciju jednoga i istoga bes- 
konačnoga duha u kojemu se korijeni i bitna struktura objek- 
tivnoga svijeta. Jednako iskonski, međutim, korijeni se čovjek 
također kao nagonsko i živo biće — u analognom smislu — u 
božanstvenom porivu »prirode« u bogu. To jedinstvo ukorije- 
njenosti svih ljudi, štoviše, svega živoga u božanstvenom po- 
rivu, iskušavamo u velikim čuvstvima simpatije, ljubavi, i 
svim oblicima kozmičkoga sjedinjavanja. To je »dionizijski« 
put k bogu. 

Čovjek dakle nije oponašatelj nekoga po sebi postojećeg 
»svijeta idejA« ili »providnosti« koji bi opstojali prije stva- 
ranja u bogu, nego je sustvaralac, suosnivač i suizvršilac jed- 
noga idealneg slijeda što biva u svjetskom procesu i s njim 
samim. Čovjek je jedino mjesto u kojemu i pomoću kojega 
prabiće samo sebe ne samo shvaća i spoznaje, nego on je i 
biće u čijoj slobodnoj odluci bog svoju zgoljnu bit može ozbi- 
ljiti i posvetiti. Određenje čovjeka jest više nego da bude 

samo »kmet« i ponizni sluga, također više nego da bude sa- 
mo »dijete« nekoga u sebi završenoga i savršenog boga. U 
svojem čovještvu koje je jedan bitak odluke, nosi čovjek višu 
čast suborca, štoviše sudionika božjeg koji zastavu božanstva, 
zastavu »Deitas« što se ozbiljuje istom sa svjetskim procesom, 
ima da prednosi svima stvarima u nevremenu svijeta. 

Dakle, budući da je individualna osoba svakoga čovjeka 
neposredno ukorijenjena u vječnome bitku i duhu, nema ni- 
kakva općenovažno istinitoga, nego samo individualnovažno 
istinitog, te u isti mah u mjeri svojega savršenstva i adekva- 
cije povijesno uvjetovanoga »sadržajnog« nazora na svijet. Ali 
svakako ima neka strogo općenovažna metoda prema kojoj 
svaki čovjek — ma tko to bio — može naći »svoju« metafizi- 
čku istinu. 

Tu smo metodu pokušali naznačiti u gornjim izvođenjima. 


Max Scheler: Philosophische  Weltanschaung, 


Bern-Munchen 1954, S. 5—15. Preveo Danilo 
Pejović 


14 Suvremena filozofija Zapada 


NICOLAI HARTMANN 
NOVI PUTOVI ONTOLOGIJE 


SHACĆANJE KATEGORIJA BITKA 


Uoči li se to stanje stvari [kraj stare ontologije — D. P.] 
onda bez daljnjega mora biti jasno da u novoj ontologiji ni 
na koji način više ne može biti riječi o nekom ponovnom bu- 
đenju stare. Nije se samo teleološka shema, svim pokušaji- 
ma obnove usprkos, pokazala neodrživom; nego, štoviše, treba 
isključiti svaku vrstu teza što bi mogle služiti kao ogrtač 
neke zastarjele metafizike. Nije to sasvim tako lako kako bi 
se na prvi pogled moglo činiti. Tradicionalni su misaoni ko- 
losijeci također u današnjem mišljenju još djelomično ne- 
prevladani, i najčešće onaj koji traži uopće ne zna gdje biva 
uvučen u njihov djelokrug. Tako je još u nedavnoj prošlosti 
essentia-nauka doživjela preporod u fenomenologiji — privi- 
dno bez ikakve metafizičke tendencije, uistinu pak ne bez na- 
stupanja veoma starih i često već prevladanih teškoća, slično 
tome ne bez zavođenja do jednako starih i često prekorenih 
grešaka. 

Nije riječ o tome da se nova nauka o bitku napadne kao 
»ontologija biti«. Uopće se spram nauke o biti mora postići 
razmak; i to ne samo zato što se s njome opet približavamo 
supstancijalnim formama, nego zato što uz nju uza sve okol- 
nosti prianja neko osamostaljenje »općenitoga«, a s time se 
istodobno javlja tendencija da se općemu jedino za volju 
njega samoga udari žig nečega principijelnoga i temeljnog. 
Iza jedne takve tendencije svjesno ili nesvjesno stalno stoji 
postulat deduktivnosti: »izvoditi« se naime može samo iz 
općenitih stavova, i zato se ovi pojavljuju kao neki izraz 
principa bitka. 

Više je nego greška što se u tome skriva. Doduše veoma 
je istinito da je sve principijelno općenito, ali odatle ne sli- 

jedi da je takoder sve opcenito principijelno. Ima i jedno veo- 
ma periferno općenito — npr. u vanjskim osobinama što se 
vraćaju na rasijanim pojedinačnim slučajevima — i upravo 
se ovo ponajprije pruža iskustvu; no ako bismo stvari ili živa 
bića prema takvim općenitostima htjeli makar samo razdije- 
liti, dobili bismo klasifikaciju koja potpuno mimoilazi njihov 
ontički sastav. Gdje leže principi bića, o tome ne odlučuju 
bilo kako nakupljene zajedničke crte njihove vanjske pojave. 
Za to valja steći druga gledišta. Bila je jedna od slabosti stare 
ontologije što nije imala takva gledišta. 

Tome nešto pridolazi kao drugo. Ako je već neprikosno- 
vena istina da se samo iz općenitih stavova može nešto »iz- 
voditi« (deducirati), to odatle ipak ne slijedi da općeniti sta- 
vovi iz kojih se izvodi također kažu nešto »ontički« općenito. 
Ali ako oni to ne kažu, onda su to neistiniti stavovi — kan- 
tovskim jezikom otprilike sintetički sudovi a priori bez 
»objektivne važnosti«. Iz takvih stavova može se doduše na 
logički način tačno tako dobro deducirati kao iz istinitih; sa- 
mo što su konkluzije jednako malo istinite kao i premise. No 
time se ne služi ni najskromnijim zahtjevima misaonog napora. 

Jasno je da se baš protiv tih grešaka obraća centralno 
raspravljanje Kritike čistoga uma, i to na taj način što sva- 
koj takvoj deduktivnosti — moglo bi se reći ontološkoj de- 
dukciji — suprotstavlja jednu »transcendentalnu dedukciju« 
gdje je riječ upravo o »objektivnoj važnosti« takvih apriornih 
principa po kojima su sintetički sudovi a priori istiniti. Dobro 
je poznato kakvu je veliku vrijednost Kant polagao na tu 
dedukciju. Uzme li se u obzir, međutim, da je ona u potpu- 
nosti počivala na vezanosti kategorija natrag na iskustvo — 
kao što je njihovu važnost puštala da važi samo u granicama 
»mogućeg iskustva« — onda je bez daljnjega jasno da je 
ona a limine odbacivala neku čisto apriornu znanost o biti 
stvari. Taj je uspjeh Kritike doduše ponajprije samo negati- 
van. Ali su njegove posljedice u svakom slučaju afirmativne 
i kao takve od najvećeg domašaja. 

U svakoj je ontologiji riječ o fundamentalnim iskazima 
o biću kao takvom. Iskazi te vrste nisu ništa drugo do ka- 
tegorije bitka; s kantovskim kategorijama — što razmatrane 
sadržajno također nisu ništa drugo nego fundamentalne ka- 
tegorije o biću — one imaju zajednički karakter općenitih 
konstitutivnih principa, pod kojima stoje svi specijalniji iska- 

zi o bitku. Zato se očekuje da će nova ontologija i o njima 
dati neku transcendentalnu dedukciju; ta drugačije im ona 
ne može zajamčiti neku »objektivnu važnost«. No to bi značilo 
da te kategorije sa svoje strane traže neki spoznajnoteorijski 
fundament pri kojemu bi se još jednom u znatno proširenom 
smislu moralo raditi o opravdanju apriornih principa. 

Time pak zacrtava joj se jedan put, a taj je put zami- 
šljen prema shemi stare deduktivnosti. No upravo se ovdje 
razilaze putovi stare i nove ontologije. Kao što danas u pro- 
blemu bitka nije više riječ o supstancijalnim formama i tele- 
ološkoj determinaciji realnih procesa što ih one vrše, također 
više ni o naknadnom opravdavanju apriornih principa. Ka- 
tegorije o kojima nova ontologija rapravlja nisu dobivene ni 
definicijom općenitoga ni izvođenjem iz neke formalne tablice 
sudova, nego su crtu po crtu saznate od realnih odnosa. I bu- 
dući da pri tom načinu njihova dobivanja naravno jednako 
malo ima nekog apsolutnog kriterija istine kao i na bilo kom 
drugom spoznajnom području, to se tome mora dodati da je 
postupak njihova dobivanja i provjeravanja veoma zaobilazan 
i okolišan, te da on u ograničenom radu ljudskoga istraživanja 
opisuje mnogostruke zaobilazne putove, iziskuje stalne korek- 
ture i, poput svakoga pravoga znanstvenog rada nikada ne 
dolazi do završetka. 

Ovdje se sad zbilja i u doslovnom smislu može govoriti 
o novim putovima ontologije. Osnovna se teza može izgovo- 
riti otprilike ovako: kategorije bitka nisu nikakvi apriorni 
principi. A priori mogu biti samo uvidi, spoznaje, sudovi; 
ta cijela je opreka a priori i a posteriori samo spoznajno-teo- 
rijska. No u ontologiji nije riječ o spoznaji, da i ne spominje- 
mo naprosto o sudovima, nego o predmetu spoznaje ukoliko 
ie on takav u isti mah natpredmetan, tj. nezavisan od toga da 
li će i u kojim će granicama biće stvarno postati predmetom 
spoznaje. Principi bitkujućega predmeta nipošto eo ipso nisu 
također spoznajni principi: oni mogu na mnogim područjima 
biti dalekosežno heterogeni ovima, kao što dostatno dokazuju 
raznovrsne primjese onoga nespoznatljivog u gotovo svim te- 
meljnim problemima filozofije. Već jedino iz toga slijedi da 
oni ne mogu biti nikakvi apriorni principi našega razuma, 
pa čak da oni stoje jednako indiferentno spram granične crte 
spoznatljivosti i nespoznatljivosti kao i biće čiji su oni principi. 

Na ovoj se tački valja radikalno preškolovati i to ne 
samo ako se dolazi od stare ontologije, nego također ako se 
dolazi od transcendentalno-filozofske spoznajne teorije. Samo- 
razumljivo se kategorije bitka jednoć sadržajno mogu i po- 
dudarati sa spoznajnim kategorijama; i u stanovitim grani- 
cama to mora svugdje biti slučaj tu gdje se uspostavlja objek- 
tivno važna spoznaja predmeta s apriornom primjesom. Ali 
ne smije se pretpostaviti da je tome svugdje i bez granica 
tako. Upravo apriorizam u našoj spoznaji podliježe jednom 
veoma bitnom ograničenju, i to zato što se naše razumske 
kategorije u najboljem slučaju poklapaju samo s jednim dije- 
lom principa bitka. To poklapanje ide najbolje ondje gdje je 
riječ o praktički relevantnim i u životu neophodnim uvidima, 
dakle na onim predmetnim područjima na koja je naš razum 
najbolje prilagođen. I odgovarajući tome ono zakazuje po- 
najviše ondje gdje stojimo pred općenitim teorijskim pitanji- 
ma, pred takvim pitanjima kao što su cjelokupna slika svijeta 
i filozofsko tumačenje. Jer to je jasno da mi s našim razum- 
skim principima možemo shvatiti samo ono a priori realnoga 
svijeta, što je u njemu samom izgrađeno prema istim prin- 
cipima. 

Da, ovdje se mora ići još korak dalje. Stav da kategorije 
bitka nisu nikakvi apriorni principi ima jednostavan smisav 
da se one ne mogu neposredno a priori spoznati. One će se, 
dakle, ukoliko su uopće pristupačne spoznaji, morati shvatiti 
drugim putem. Čini se da se za to pruža barem neki početak 
u odnosu kategorija spoznaje i kategorija bitka. Ta već se 
pokazalo iz kojeg razloga taj odnos ipak mora tvoriti barem 
neku parcijalnu identičnost. Moglo bi se dakle zaključiti: 
ukoliko su kategorije bitka iste kao i spoznajne kategorije 
moralo bi da bude moguće da se one izvuku iz sastoja poto- 
njih. Na taj će se način barem neki njihov isječak moći shva- 
titi a priori. 

No i ta se nada ispostavlja kao varljiva. Prvo, mi nema- 
mo kriterija za domašaj one kategorijalne identičnosti. I upra- 
vo ondje gdje nam je ona iz praktičnih razloga donekle iz- 
vjesna — u oblasti svakidašnjice i prirodne orijentacije u svi- 
jetu — filozofski je bezvrijedna zato što se ne proteže na 
probleme filozofije; ali gdje ovi započinju biva ta identičnost 
izvanredno upitna i veoma nas brzo ostavlja potpuno na cje- 
dilu. Drugo pak, nedostaje nam također unutar našega spoz- 

najnog aparata temeljni uvjet takva korištenja: neposredno 
znanje o našim vlastitim spoznajnim kategorijama. 

U biti svake spoznaje leži da ona nije usmjerena na samu 
sebe nego na svoj predmet. Čega ona u svojoj funkciji biva 
svjesna uvijek su samo crte predmeta, a ne one vlastitoga 
djelovanja; a najmanje svjesna ona biva unutarnjih pretpo- 
stavki svojega djelovanja. U ove potonje, međutim, ubrajaju 
se spoznajne kategorije. Odista je filozofija morala prevaliti 
dugi povijesni put dok je počela bivati svjesnom nekih spoz- 
najnih kategorija kao takvih. Za to je potrebno okretanje od 
prirodnoga smjera spoznaje, istodobno vraćanje od predmeta 
samome sebi. I stvarno time već započinje spoznaja drugoga 
reda u kojoj ona sama postaje predmetom. Ta je spoznajno- 
teorijska refleksija dakle sekundarna i mora se probiti »pro- 
tiv« prirodnoga stava. I kada započne, ona također još ne 
vodi direktno razumskim kategorijama, nego tek posebnom 
metodom mora da bude izručena prema njima. 

To je razlog zašto se ne samo kategorije bitka, nego ni 
naše vlastite spoznajne kategorije, na kojima počiva sva spo- 
znaja a priori, same ne mogu a priori spoznati. Da, mora 
se dodati, u predmetnoj spoznaji one najčešće ostaju uopće 
nespoznate. One doduše funkcioniraju u našoj spoznaji, ali 
sa svoje strane ne postaju predmetom spoznaje. Tek nastupa- 
njem spoznajnoteorijske refleksije iznose se one na svjetlo 
svijesti. No to je povijesno kasni stupanj spoznaje. Kada bi 
funkcija tih kategorija u našoj spoznaji bila zavisna od na- 
šega znanja o njima, onda bi sva ljudska spoznaja, također 
najnaivnija, morala čekati na filozofiju koja ih osvješćuje. No 
budući da filozofija, štoviše, pretpostavlja naivnu spoznaju, 
na taj način uopće nikada ne bi moglo doći do jednostavne 
predmetne spoznaje. 

Obratni je odnos stvaran: spoznajne su kategorije doduše 
prvi uvjeti naše spoznaje — i to specijalno apriornoga ele- 
menta u njoj koji također ni u naivnom shvaćanju nigdje 
ne manjka — ali one nisu ono prvo spoznato u njoj. One do- 
duše nisu nespoznatljive, ali su svakako samo posredno spo- 
znatljive, naime posredovano jednostavnom spoznajom pred- 
meta što počiva na njihovoj funkciji. Smije se dakle reći: one 
su, ako se uopće spoznaju, još najčešće ono »posljednje« spo- 
znato. I taj se redoslijed ne može okrenuti. S time je pove- 
zano da su također ono najteže spoznatljivo. Raznovrsni zao- 

bilazni i pogrešni putovi spoznajne teorije da se do njih 
dospije jednoznačan su dokaz za to. 

Izgled da se kategorije bitka učine shvatljivima zaobi- 
laznim putem preko spoznajnih kategorija može se prema to- 
me smatrati veoma neznatnim. Moglo bi se vjerovati da se na 
kraju spoznajne kategorije prije još mogu shvatiti zaobilaznim 
putem preko kategorijh bitka. Potonje leže ipak barem u pri- 
rodnom smjeru spoznaje — u pozadini predmeta — iako je- 
dnostavna spoznaja predmeta ne prodire do njih. No budući 
da sva predmetna spoznaja ima u sebi tendenciju napredo- 
vanja, ona pri daljnjem prodiranju itekako može pravocrtno 
dovesti do kategorija bitka. 

Da je tome barem načelno tako dokazuje najstariji i naj- 
jednostavniji smjer istraživanja filozofije, pošto je ona dugo 
prije pojave spoznajnoteorijskih razmišljanja u svoj jedno- 
značnosti tražila principe bića. Uzoran je u tom pogledu ci- 
jeli niz velikih predsukratovaca. I ne može se poreći da su 
oni u tom nastojanju zbilja i našli jedan ili drugi princip 
bitka koji se u toku mnogo kasnijeg i kritički dozreloga is- 
traživanja potvrdio. 

No za to ne treba tako daleko poseći unatrag. Odakle je 
zapravo Kant uzeo svoje kategorije? Ipak ne iz tablice kate- 
gorija, koju je, naprotiv, u tu svrhu tek morao nadopuniti. 
Istina o tome otkriva se u analitici načela: one se razabiru 
iz sadržaja spoznaje kako se on ispostavio na cijelim znanstve- 
nim područjima. No to znači da se one uzimaju iz našega zna- 
nja o predmetima, ili što je isto: one se razabiru iz samoga 
predmeta ukoliko se on otvorio nekom danom stanju znanosti. 
Osobito jasno to izlazi na vidjelo pri »analogijama iskustva«. 
Iz analize procesa i promjene ispostavlja se kategorija sup- 
stancije; iz raspravljanja objektivno određenoga slijeda uviđa 
se postojanje nekog kauzalnog odnosa. Da se na taj način 
neposredno uopće dolazi samo do predmetnih kategorija a 
nipošto do »čistih razumskih pojmova« (također ne do načela 
odredbene rasudne snage), to dakako neko idealistički obliko- 
vano mišljenje ne može primijetiti. No utoliko je primjet- 
ljivije epigonu koji se trudi da kantovske zaključke u vlasti- 
tom mišljenju nasljeduje i kritički osvijetli. 

Prema tome, zbilja jedva da je potrebna riječ da nešto 
slično u još mnogo većoj mjeri mora važiti za pokušaje Fichtea 
i Schellinga da svoje kategorije izvedu iz jednoga principa. 

Često se kritički izgovorilo da je ovdje zaista sve uzeto iz 
iskustva, premda se ono pripisivalo jastvu, besvjesnoj irrte- 
ligenciji ili umu. U tom obliku prigovor je svakako pregrub; 
ali je činjenica da iza svih tih prividnih izvođenja ipak stoji 
jedno znanje u tančine o svijetu predmeta koje ovdje sudje- 
luje u razgovoru i pruža sve sadržajno. 

Iz svega toga ima sad da se izvuče jedna temeljna pouka: 
ukoliko uopće dolazimo do nekog znanja o kategorijama, ne 
stječemo ga apriornim putem, također ne unutarnjim osvješ- 
ćivanjem razumskih principa, nego analizom predmeta koliko 
su nam oni svaki put shvatljivi. Tim putom, međutim, mi 
shvaćamo u prvom redu stalno samo kategorije bitka, a ne 
kategorije spoznaje kao takve. Potonje se, naprotiv, otvaraju 
iek pođe li se od shvaćenih kategorija bitka prema natrag 
(refleksijom na funkcije spoznaje). 

To je stanje stvari od najvećeg domašaja. Iz njega slijedi 
prvo, da spoznajna teorija u problemu kategorija nije samo- 
slalna, nego ima za pretpostavku ontološko prodiranje u ci- 
jelo predmeino polje spoznaje; štoviše, da uopće spoznajna 
teorija za sebe ne može biti fundamentalna filozofija kako 
je to transcendentalni način zaključivanja uvijek prešutno 
pretpostavljao, nego sa svoje strane iziskuje ontološku pred- 
radnju. Drugo, na temelju upravo toga odnosa sada se dade 
riješiti pitanje kojim putom treba da udari filozofija kako 
bi dospjela do shvaćanja kategorija bitka. 

To pitanje biva akutno pred drugima kada se uvidjelo 
da ovdje nema ni nekoga čisto apriorističkoga puta, ni ta- 
kvoga »transcendentalne refleksije« (na uvjete spoznaje) koji 
bi vodio cilju. Da neki čisto empiristički pogotovu ne dolazi 
u pitanje smije se pri tom pretpostaviti kao općepoznato. Put 
o kojemu je riječ usprkos svemu tome nije neka zagonetka, 
štoviše on je povijesno dobro poznat i svuda se njime udaralo 
tu gdje su otvarani principi bitka. To je stari i iskušani put 
analitike koji je metodološki bio poznat već starima i u no- 
vome vijeku od Descartesa postao vladajući postupak filozof- 
skoga istraživanja. 

Put nove ontologije prikazuje se tako kao kategorijalna 
analiza — postupak koji se ne iscrpljuje ni u indukciji ni u 
dedukciji, ne podmiruje ni čisto aposteriornom ni čisto apri- 
ornom spoznajom. On pretpostavlja cijelu širinu iskustva, ka- 
ko onoga svagdašnjice i prakličnoga života, tako i znanstve- 

nog. Štoviše, moglo bi se dodati, taj postupak pretpostavlja 
također filozofsko iskustvo, naime ono što je u povijesnom 
hodu ljudskoga misaonog rada zabilježeno kao dugi niz poku- 
šaja, neuspjeha i samokorektura. Cijeli taj zbir stečenoga is- 
kustva tvori polaznu razinu onoga što je dano, pri čemu pri- 
mjese kritičkoga znanja o njegovim vlastitim eksponentima 
nesigurnosti svakako treba uračunati, i oni u stanovitom po- 
gledu tvore ono najvažnije. 

Ta polazna razina nije dakle samo takva što je pruža 
naivna svijest o svijetu, kako je nju pokušala shvatiti npr. 
fenomenologija. To bi u sadržajnom pogledu bila puno presi- 
romašna svijest. Također se već odavno pokazalo da se ona 
nikada ne može shvatiti slobodno od tumačenja, jer ona nije 
Svijest onoga koji filozofira i s njegova se danog stajališta u 
najboljem slučaju može zaključiti obratno. No obratni zaklju- 
čak o naivnoj svijesti — npr. o svijesti djeteta — podliježe 
tako raznovrsnim greškama da njegovi rezultati kao po- 
lazna razina postaju veoma upitni. Stalo je baš do danosti. 
no ono zaključeno upravo nije dano. 


Kao dano smije važiti jedino ono što svijest koja filozo- 
fira ondje gdje započinje svojom analizom zaista donosi sa 
sobom. Pregled izvjesnoga i sumnjivoga već je stvar filozof- 
skoga misaonog rada. Bijaše to zabluda da se znanstvena do- 
stignuća isključuju; znanosti doduše tumače svoju građu, 
ali one također otvaraju pogled za obilje novih sadržajnih 
područja. Ova također spadaju u polaznu razinu analitike. 
Ona se doduše ne smiju uzimati izolirano i pretvoriti u isklju- 
čivo »orijentaciono područje« kako se to dogodilo u novokan- 
tizmu; ali ona se ne smiju ni zanemarivati. 

Sama je analiza tada postupak koji čisto sadržajno za- 
ključuje iz potonjega na prethodno i počiva na tome da prin- 
cipi bitka ipak nekako moraju biti sadržani u biću, dakle se 
također moraju moći naći polazeći od dostatno široke osnove 
danosti bitka. Jer naravno, oni u onome danom kao takvom 
ne leže otvoreno na vidjelu, nego moraju u prodiranju tek 
biti učinjeni vidljivima. Što se na taj način dade naći prema 
sadržaju, nužno prekoračuje ono dano — već zato što nastupa 
sa zahtjevom više općenitosti — i stoga stalno na sebi zadr- 
žava neku stanovitu primjesu onoga hipotetičkog. No ta se 
primjesa može znatno smanjiti ako uspije da se ono nađeno 

naknadno verificira na nekom širem materijalu danoga. Po- 
vijesna crta u iznalaženju kategorija bitka, koja se za mnoge 
kategorije dade proslijediti od najstarijih mislilaca sve do u 
naše dane, također jasno pokazuje kritiku što zapodijeva uvi- 
jek iznova, i progresivno poboljšanje onoga što je hipotetički 
zaključivano. Tek kasno dolazi do nekog stanovitog stabili- 
ziranja pojedinih kategorija bitka, i do danas je stanje velike 
većine u tijeku. 

Na taj se način kategorijalna analiza prikazuje kao zna- 
nost koja se, ne uzimajući u obzir svoje veoma rane početke, 
nalazi još u razvojnom stadiju. U posljednjem stoljeću koje 
je pretežno zauzimalo spoznajnoteorijski stav ona je učinila 
samo mali napredak i po tome je danas u zaostatku spram 
drugih grana znanja. Koliko ona može nadoknaditi taj zao- 
statak moći će da nas pouči tek budućnost. 

Pri tom nije nevažno da se ontologija tim načinom po- 
stupka opet približila metodama mnogih posebnih znanosti 
od kojih se nekoć u danima realizma univerzalija s nepravom 
udaljila. Pozitivna je to znanost koja je prva izobrazila i kri- 
tički rasvijetlila analitički postupak s hipotetičkom primje- 
som. Samo što ga ona ne može primijeniti na posljednje te- 
meljne probleme. Ta je zadaća dodijeljena filozofiji. I pri tom 
dakako postupak doživljava intenziviranje što tek omogućuje 
da se prosudi njegova plodonosnost. 


NOVI POJAM REALNOSTI 


Stara je ontologija... bitno bila orijentirana na bitak 
stvari, i preko toga na bitak organizma; ono duševno razumi- 
jevala je organološki, a duh je dodjeljivala carstvu bitnosti. 
Tako ga ona nije mogla uvrstiti u realni svijet. Njegova se 
»realnost« činila da je posve druge vrste nego ona stvari, bez- 
vremenski bitak bez promjene i individualnosti. No u tome 
se nova ontologija razlikuje od stare što ukida sva takva ogra- 
ničenja; kao što polazna razina danoga što je ona uzima kao 
temelj jednako obuhvaća duševni i duhovni bitak kao i bitak 
prirode. Ta duh nije izvan realnoga svijeta, on mu savr- 
šeno pripada, ima istu vremenost, isto nastajanje i nestajanje 
poput stvari i živih bića. Ukratko, on ima istu realnost. Jedi- 

no zato on može djelovati u tom svijetu i njegova djelovanja 
iskusiti na sebi, u njemu imati svoju sudbinu i svoje polje 
akcije. 

Protiv toga diže se niz veoma starih predrasuda što su 
svojom tradicijom postale dostojnima poštovanja. Način bit- 
ka materijalnih stvari ipak ne može biti isti kao onaj misli, 
akata, duševnih stanja i uvida. Ta upravo ovuda prolazi veli- 
ka razdvojnica kroz sredinu svijeta i samoga čovjeka što je 
povuče Descartes sa svojom naukom o dvije supstancije: na 
jednoj strani stoji ono prostorno protegnuto, ekstenzivno, 
mjerljivo, mehaničko, na drugoj neprostorni, besprotežni unu- 
tarnji svijet koji se nikada ne brka s vanjskim svijetom. 

U tom je suprotstavljanju kobno pomiješano ono istinito 
i neistinito. Prostornost i materijalnost dakako dijeli oba car- 
stva bića; ali predstava o čovjeku kao da bi on bio sastavljen 
iz dvije heterogene supstancije pokazala se pogrešnom. Za to 
je ljudsko biće kao cjelina i suviše iz jednoga komada sali- 
veno, te su aktivnost i trpnja stanja preočevidno u isti mah 
tjelesna i duševna. I prije svega pravi se ljudski život ipak sa- 
stoji u jednoj nedjeljivoj isprepletenosti onoga unutarnjega i 
vanjskog. Samo vjera u besmrtnost puna fantazije mogla je 
vući korist od onoga razdvajanja »supstancija«; zbiljski, kon- 
kretni život sa svojim stalnim isprepletanjem obje sfere nije 
se na taj način mogao razumjeti. 

Temeljna greška u tom načinu gledanja svakako je ta da 
se realnost zamijenila s materijalnošću. Zato se vjerovalo da 
je ona ograničena na ono prostorno. No tada ljudske sudbine, 
povijesna stanja i događaji također ne bi bili realni; time bi 
se upravo ono što u životu ima težinu realnosti koja se naj- 
jače osjeća napravilo irealnim. To naravno ne ide, to počiva 
na jednom mnogo preuskom i očevidno pogrešno stvorenom 
pojmu realnosti, naime na takvom koji je dotjeran za ljubav 
jednoga određenog nazora na svijet. A nazor na svijet koji 
je tu neprepoznat na djelu smio bi u osnovu da bude mate- 
rijalistički. To je dovoljan razlog da ovdje smislimo nešto 
bolje, osobito ako je nekome ozbiljno stalo do bitka duha i 
njegovih povijesnih likova. 

Istinska obilježja realnosti ne pripadaju kategorijama 
prostora i materije, nego onima vremena i individualnosti. 
Prostor i vrijeme ontološki nisu jednako vrijedne kategorije: 
vrijeme je u mnogo čemu fundamentalnije od prostora. Pro- 

storni su samo stvari i živa bića, uključivo procesi u kojima 
protječe njihov opstanak; a vremenski su osim toga također 
duševna i duhovna zbivanja. Baš u vremenu je sve realno, 
u prostoru samo dio — moglo bi se reći samo polovica real- 
noga svijeta, naime njegove niže tvorbe. 

I s vremenošću nedjeljivo je povezana individualnost. 
Ona se ne sastoji ni u čemu drugome do u jednokratnosti i je- 
dinosti. Ono realno je prolazno i time također nepovratno; 
svakako uvijek ponovo nastaje ono istovrsno, ali nikada ono 
istovetno. To vrijedi za povijesne događaje jednako kao i za 
kozmička kretanja, za osobe jednako kao i za stvari. Samo 
se ono opće vraća, za sebe uzeto ono je bezvremeno, uvijek 
bitkujuće, »vječno«. Ta se bezvremenost nekoć u staroj on- 
tologiji razumijevala kao neki bitak višega reda, štoviše, kao 
jedini istinski bitak. No ona je uistinu prije neki nesamo- 
stalan, naprosto »idealan« bitak: a realnost ono opće nema 
nigdje drugdje do u vremenim i individualnim realnim slu- 
čajevima. Što je nekoć važilo kao carstvo savršenstva, carstvo 
bitnosti, čije slabe paslike trebaše da budu stvari, upravo se 
to ispostavilo kao carstvo nepotpuna bitka koje se osamosta- 
ljivalo samo u apstrakciji. U tom uvidu leži možda najopip- 
ljivija opreka nove ontologije prema staroj. 

To je razlog zašto se ona veoma dobro može latiti dubo- 
koumnih problema njemačkoga idealizma, zašto ona o duhu 
i o slobodi, o životu zajednice i o povijesnosti može jednako 
dobro raspravljati kao i o kozmosu i o organizmu. I zato se 
od nje ustvari može očekivati novo razjašnjenje odnosa koji 
ivori položaj duhovnoga ljudskog bića i njegove aktivnosti 
u jednome bezduhovnom i zakonima determiniranom svijetu. 

Ta su razmišljanja već mali isječak iz jednoga poglavlja 
kategorijalne analize. Ona su ovdje dakako samo natuknuta, 
ona iziskuju s punim pravom mnogo tačnije raspravljanje 
prostora, vremena, procesa, duševnoga akta, realnosti, itd. 
Osobito potonji, čisti način bitka tvorbi i zbivanja što sačinja- 
vaju svijet isuviše je težak predmet analize; da bi se razu- 
mjela »realnost«, mora se poseći unatrag sve do odnosa mo- 
gućnosti i zbiljnosti koji je odavna tvorio fundamentalni pro- 
blem ontologije. I sve do u te temelje proteže se prevrat ci- 
jele problematike bitka. Jer što je stara ontologija naučavala 
o potenciji i aktu — odnos u kojemu je sve zbiljsko ozbiljenje 
neke prethodne postojeće sklonosti, a svekoliko biće ima »od- 

ređenje« da postane što ono prema toj svojoj sklonosti jest — 
naspram proširenoga problema realiteta ni izdaleka više nije 
dostatno. Potrebno je uvesti novi pojam realne mogućnosti 
koji se više ne iscrpljuje u pukoj bitnoj mogućnosti nego 
predstavlja totalitet uvjeta u pojedinom stanju stvari real- 
noga sklopa. I tome mora odgovarati jednako novi pojam re- 
alne zbiljnosti koji više ne tvori ciljnu tačku neke antropo- 
morfno predstavljene težnje — kao da su procesi u kozmosu 
vezani za djelatnost neke inteligencije — nego u svakom 
slučaju čini kompleksan rezultat determinacionih sklopova 
što sežu daleko. Cijela je to znanost koja ima posla s tim unu- 
tatnjim odnosima »realnosti« kao načina bitka. Ona tvori srž 
nove ontologije, i u opreci spram sadržajno-strukturalne ka- 
tegorijalne analize smije se označiti »modalnom analizom«. 

Međutim, ovdje se svakako mora još dalje poseći unatrag. 
Jer tradicionalne predrasude spram problema bitka sežu još 
dalje. Danas ima mnogih pravim filozofskim duhom nadahnu- 
tih istraživača koji imaju neku ukorijenjenu averziju spram 
svake vrste istraživanja što je pretpostavlja problem bitka. 
Pod bitkom oni razumijevaju nešto kruto, bespokretno i ži- 
votu gotovo neprijateljsko, nešto što čovjeka sputava u nje- 
govoj aktivnosti, lišava ga njegove samostalnosti i slobode. 
Kao ideal pred njima lebdi aktivizam fihteovskoga oblika 
koji svijet čini zavisnim od čovjeka i djelatnost stavlja ispred 
svekolikog postojanja. Njegovo je mnijenje da se samo tako 
može biti pravedan spram biti čovjeka. 

Koliko bi se praktički stav koji tome leži u osnovu mo- 
gao prihvatiti, način kako se on nada da će postići svoj cilj 
ipak je iz temelja pogrešan. I stoga on također ono opravdano 
svoje tendencije ne može sprovesti. Jer pretpostavke ne od- 
govaraju. Ta u realnome svijetu mi nemamo posla s nekim 
krutim sistemom, pa čak ni s nekim u svakom pogledu »go- 
tovim« svijetom koji bi samo trebalo primiti do znanja i u 
kojemu za nas više ne bi bilo nikakva posla. Stara je to za- 
bluda da bitak znači neku opreku spram pokretnosti i biva- 
nja. Tu su opreku nekoć za početaka filozofije postavili Elejci; 
nju su onda mnogostruko pobijali, ali nešto se od nje saču- 
valo u stanovitim zaostalim nazorima 19, stoljeća, i danas 
još vodi podzemni život u mišljenju onih koji nisu izvukli po- 
uku iz povijesti filozofije. 

Bivanje nije nikakva opreka bitku, nego je samo jedan 
način da bude. Sve je realno u toku, u stalnom nastajanju i 
prolaženju. Pokretnost i bivanje tvore upravo opći način bit- 
ka onoga realnog, svejedno je li riječ o stvarima, živim bi- 
ćima ili ljudima. Mirovanja i krutosti ima samo kod idealnih 
bitnosti stare ontologije. I ako kao prva zadaća nove nauke 
o bitku važi da se odredi način bitka onoga realnog, onda 
to upravo znači da treba odrediti način bitka bivanja. Ta je 
pak zadaća u samoj sebi mnogostruka, jer već prema stup- 
njevima ili slojevima onoga realnog bivanje također uzima 
različite oblike. Tako se već životnost — shvaćena kao u sebi 
kompleksan životni proces organskoga — razlikuje od jedno- 
stavnoga prostorno-fizičkoga kretanja, isto tako duševni pro- 
cesi od organskih i duhovno-povijesni od duševnih. No svi 
imaju jednak način bitka realnosti, jesu realno zbivanje, 
realni život itd.; problem bitka baš nema posla s nekim izmi- 
šljenim svijetom mirovanja, nego upravo s bitkom bivanja. 

To je jednostavan primjer i ne bi trebao mnogo riječi: 
kretanje koje ne bi bilo bitkujuće ne bi također moglo biti 
zbiljsko kretanje, bilo bi izlišno o njemu raspravljati. No isto 
vrijedi također o zbiljskome životu, o zbiljskome htijenju, 
zbiljskom djelovanju, zbiljskoj odluci i zbiljskoj inicijativi. 
Nikakva smisla nema sebi prešućivati da je taj faktor zbilj- 
skosti svugdje u ljudskom životu, jednako kao i kod prometa 
energije u prirodi, modus bitka bez kojega su fenomeni svi- 
jeta lišeni težine i značenja. Baš s tim faktorom ontologija 
ima posla. U životu nam se on može javljati kao nešto samo- 
razumljivo; ali filozofija započinje time što u samorazumlji- 
vome otkriva ono nerazumljivo i zagonetno. 


Nicolai Hartmann: Neue Wege der Ontologie, 
3. Aufl., Stuttgart 1949, S. 11—25. Preveo Danilo 
Pejović. 


223 


KARL JASPERS 
IZVORI FILOZOFIJE I ONO OBUHVATNO 


IZVORI FILOZOFIJE 


Povijest filozofije kao metodičko mišljenje ima svoj po- 
četak prije dva i po tisućljeća, kao mitsko mišljenje, među- 
tim, mnogo prije. 

Početak je nešto drugo nego izvor. Početak je historijski 
i donosi za generacije što slijede rastuće mnoštvo pretpostavki 
zahvaljujući već izvršenom misaonom radu. Izvor je, među- 
tim, svagda vrelo odakle dolazi poticaj za filozofiranje. Tek 
njegovom pomoću u svako pojedino doba suvremena filozo- 
fija biva bitnom, i shvaća se ranija filozofija. 

To izvorno jest mnogostruko. Iz divljenja slijedi pitanje 
i spoznaja, iz dvojbe u ono spoznato proizlazi kritičko ispi- 
tivanje i jasna izvjesnost, iz potresenosti čovjeka i svijesti o 
njegovoj izgubljenosti nastaje pitanje o samome sebi. Ponaj- 
prije, predstavimo sebi ta tri motiva. 

Prvo: Platon reče da je izvor filozofije divljenje. Naše 
nam je oko omogućilo »da sudjelujemo na izgledu zvijezda, 
sunca i nebeskoga svoda«. Taj nam je izgled »dao podstreka 
za istraživanje svemira. Odatle nam je izrasla filozofija, naj- 
veće dobro što su je bogovi darovali rodu smrtnika«. A Ari- 
stotel: »Jer čuđenje je ono što je čovjeka tjeralo filozofiranju: 
ponajprije oni su se čudili onome čudnovatom na što su nai- 
lazili, zatim su malo pomalo pošli dalje i pitali o mijenama 
mjeseca, sunca, zvijezda i o nastanku svemira.« 

To da se čudimo tjera spoznaji. U čuđenju bivam svjestan 
svojega neznanja. Tražim znanje, ali radi samoga znanja, ne 
radi »bio kakve proste potrebe«. 

Filozofiranje je kao neko buđenje iz vezanosti za životnu 
nuždu. Buđenje se vrši u pogledu na stvari, nebo i svijet koji 

je slobodan od svrhe, u pitanjima: što je to sve i odakle sve 
to — pitanjima čiji odgovor ne treba da služi nikakvoj svrsi. 
nego po sebi pruža zadovoljenje. 

Drugo: ako sam zadovoljenje svojega divljenja i čuđenja 
našao u spoznaji bića. uskoro se javlja dvojba. Spoznaje se 
doduše gomilaju, ali pri kritičkom ispitivanju ništa nije iz- 
vjesno. Osjetilne su zamjedbce uvjetovane našim osjetilnim 
organima i varljive, u svakom se slučaju ne slažu s tim što 
je izvan mene nezavisno od zamjećivanja po sebi. Naši su 
misaoni oblici oni ljudskoga razuma. Oni se zapleću u nerje- 
šiva protivurječja. Svuda stoje tvrdnje protiv tvrdnja. Filo- 
zofirajući dohvaćam dvojbu, pokušavam je radikalno sprove- 
sti, i to ili s užitkom zbog nijekanja pomoću dvojbe koja 
više ništa ne pušta da važi, ali ni sa svoje strane ne može 
učiniti ni koraka naprijed — ili s pitanjem: ta gdje je izvje- 
snost koja izmiče svakoj dvojbi i čestito može odoljeti svakoj 
kritici. 

Slavni Descartesov stav: »Mislim, dakle jesam« bio je 
njemu nedvojbeno izvjestan kada je u sve drugo dvojio. Jer 
čak i potpuno varanje u mojoj spoznaji, koje možda ne pro- 
gledavam, ne može me varati i o tome da ja ipak jesam kada 
se u svom mišljenju varam. 

Dvojba kao mctodička dvojba biva izvorom kritičkog is- 
Pitivanja svake spoznaje. Stoga bez radikalne dvojbe nema 
istinskog filozofiranja. Odlučno je, međutim, kako se i gdje 
se dvojbom dopire do samoga tla izvjesnosti. 

I napokon treće: predan spoznaji predmeta u svijetu, u 
vršenju dvojbe kao puta prema izvjesnosti ja sam pri stvari- 
ma, ne mislim na sebe, na svoje svrhe, svoju sreću, svoj spas. 
Naprotiv, samozaboravno sam zadovoljan u vršenju onih 
spoznaja. 

To biva drugačije kada bivam svjestan samoga sebe u 
svojoj situaciji. 

Stoik Epiktet reče: »Izvor filozofije jest uviđanje, vla- 
stite slabosti i nemoći«. Kako da pomognem sebi u nemoći? 
Njegov odgovor glasi: tako da sve što ne stoji u mojoj moći 
kao za mene ravnodušno promatram u njegovoj nužnosti; na- 
protiv, da što je do mene, naime način i sadržaj svojih pred- 
stava, mišljenjem dovedem do jasnoće i slobode. 

Uvjerimo se o našem ljudskom položaju. Mi smo uvijek u 
situacijama. Situacije se mijenjaju, nastaju prilike. Ako se 
propuste, više se ne vraćaju. I sam mogu raditi na promjeni 
situacije. Ali ima situacija koje ostaju u svojoj biti, iako se 
njihova trenutna pojava mijenja i njihova se silna moć zastire 
velom: ja moram umrijeti, moram trpjeti, moram se boriti, 
podvrgnut sam slučaju, neizbježno se zaplećem u krivnju. 
Te temeljne situacije našega opstanka nazivamo graničnim 
situacijama. To će reći, to su situacije preko kojih ne mo- 
žemo, koje ne možemo mijenjati. Osvješćivanje tih graničnih 
situacija je nakon divljenja i dvojbe dublji izvor filozofije. U 
pukome opstanku često im izmičemo kada zatvorimo oči i ži- 
vimo kao da ih nema. Mi zaboravljamo da moramo umrijeti, 
zaboravljamo svoju krivnju i svoju prepuštenost slučaju. 
Tada imamo posla samo s konkretnim situacijama koje savla- 
đujemo nama u prilog, i na koje reagiramo planom i djelo- 
vanjem u svijetu, tjerani interesima našega opstanka. Na gra- 
nične situacije pak reagiramo prikrivanjem, ili ako ih zaista 
shvaćamo, včajem ili ponovnim uspostavljanjem: mi bivamo 
mi sami u preobrazbi naše svijesti o bitku. 


Rasvijetlimo sebi svoj ljudski položaj na drugi način kao 
nepouzdanost svega bitka u svijetu. 

Nesumnjivost u nama uzima svijet naprosto kao bitak. 
U sretnome položaju kličemo iz sve snage, imamo nepromi- 
šljeno pouzdanje, ne poznajemo ništa drugo nego našu sa- 
dašnjost. U boli, u slabosti, u nemoći očajavamo. I kad je to 
prebrođeno i mi još živimo, opet se samozaboravno prepušta- 
mo životu sreće. 

Ali čovjek je kroz ta iskustva došao k pameti. Ugroženost 
ga sili da se osigura. Ovladavanje prirodom i ljudska zajed- 
nica treba da garantiraju opstanak. 

Čovjek ovladava prirodom kako bi njezinu službu učinio 
raspoloživom; pomoću spoznaje i tehnike priroda treba da 
postane pouzdana. 

Pa ipak, u svom ovladavanju prirodom ostaje neprora- 
čunljivost i time stalna prijetnja, a zatim sustajanje u svemu: 
težak mukotrpan trud, starost, bolest i smrt ne mogu se od- 
straniti. Svako pouzdanje u ovladanu prirodu samo je nešto 
posebno u okviru totalne nepouzdanosti. 

A čovjek se udružuje u zajednicu kako bi ograničio bes- 
krajnu borbu svih protiv sviju i napokon je isključio; u me- 
đusobnoj pomoći on hoće postići sigurnost. 

No i tu ostaje granica. Samo ondje gdje bi države bile u 
takvu stanju da svaki građanin stoji prema drugome na onaj 
način kako to zahtijeva apsolutna solidarnost, pravednost bi 
i sloboda u svemu bile osigurane. Jer samo tada kad se do- 
gađa neka nepravda svi su ljudi kao jedan protiv toga. Ni- 
kada tome nije bilo tako. Uvijek opstoji ograničeni krug ljudi, 
ili su to samo pojedinci, koji jedni za druge u najvećoj nuždi 
i nevolji zbiljski ostaju tu. Nikakva država, ni crkva, ni dru- 
štvo apsolutno ne štite. Takva je zaštita bila opsjena mirnih 
vremena u kojima je granica ostala prikrivena. 

Naspram sve nepouzdanosti svijeta ipak stoji drugo: 
u svijetu ima nečega dostojnog vjere, što pobuđuje povjere- 
nje, ima temelja koji sve nosi: domovina i zavičaj — rodi- 
telji i preci — braća i prijatelji — supruga. Opstoji povijesni 
temelj predaje u vlastitu jeziku, vjeri, djelu mislilaca, pje- 
snika, umjetnika. 

No ni sva ta predaja ne pruža sklonjenost, ne pruža apso- 
lutnu pouzdanost. Jer u svemu kako nam ona pridolazi naila- 
zimo samo na djelo čovjeka, nigdje nema Boga u svijetu. Pre- 
daja uvijek ostaje ujedno i pitanje. Pogledom na nju čovjek 
svagda mora naći vlastiti iskon, ono što mu je izvjesnost, bi- 
tak, pouzdanost. Ali u nepouzdanosti svega svjetovnog bitka 
podignuta je kazaljka. Ona zabranjuje da se u svijetu nađe 
zadovoljenje; ona ukazuje na nešto drugo. 

Granične situacije — smrt, slučaj, krivnja i nepouzdanost 
svijeta — pokazuju mi sustajanje. Što da činim suočen s tim 
apsolutnim sustajanjem, čijem uvidu — ako ga pošteno sebi 
predočim — ne mogu izbjeći? 

Savjet stoika da se povučemo na vlastitu slobodu u ne- 
zavisnosti mišljenja, nije nam dostatan. Stoik bijaše u zabludi 
budući da nije dosta radikalno uviđao nemoć čovjeka. On je 
previdio zavisnost što pogađa i mišljenje, koje je po sebi pra- 
zno, upućeno na to što mu je dano, i mogućnost bezumlja. 
Stoik nas bezutješno ostavlja u pukoj nezavisnosti mišljenja, 
jer tome mišljenju nedostaje svaki sadržaj. On nas ostavlja 
beznadnim, jer izostaje svaki pokušaj neke spontanosti unu- 
tarnjih prevladavanja, svako ispunjenje nekim samodariva- 
njem u ljubavi i očekivanje puno nade u moguće. 

No to što stoik hoće, prava je filozofija. Izvor u grani- 
čnim situacijama donosi temeljni podstrek da se u sustajanju 
dospije na put k bitku. 

Odlučno je za čovjeka kako on iskušava sustajanje: ostaje 
li mu ono skriveno i on ga samo svladava na kraju, ili ga 
neprikriveno uspijeva vidjeti kao stalnu granicu svojega op- 
stanka; poseže li za fantastičnim rješenjima i umirenjima, ili 
ga uzima pošteno u šutnji pred nerazjašnjivim. Kako isku- 
šava svoje sustajanje, to utemeljuje što čovjek biva. 

U graničnim se situacijama ili pokazuje Ništa, ili se može 
osjetiti ono što usprkos i iznad svega nepostojanoga svjet- 
skog bitka zapravo jest. Čak i očaj svojom činjeničnošću da 
je on moguć u svijetu biva kazaljkom iznad samoga svijeta. 

Drugačije rečeno: čovjek traži otkupljenje. Otkupljenje 
pružaju velike univerzalne religije otkupljenja. Njihovo je 
obilježje neka objektivna garancija za istinu i zbiljnost ot- 
kupljenja. Njihov put vodi aktu obraćenja pojedinca. To filo- 
zofija ne može dati. Pa ipak je svo filozofiranje jedno nadma- 
šivanje svijeta, neki analogon otkupljenja. Da sažmemo: izvor 
filozofiranja leži u divljenju, u dvojbi, u svijesti o izgublje- 
nosti. U svakome slučaju ono započinje jednom polresenošću 
što spopada čovjeka, i uvijek ono iz zbunjenosti traži izlaz 
u nekom cilju. 

Platon i Aristotel tražili su iz divljenja bit bitka. 

Descartes je u beskrajnosti neizvjesnoga tražio ono nu- 
žno izvjesno. 

Stoici su u patnji opstanka tražili mir duše. 

Svaka od zbunjenosti ima svoju istinu, svagda u povijes- 
nom ruhu svojih predstava i svoga jezika. U povijesnom pri- 
hvaćanju mi prodiremo kroz njih do izvora koji su još u nama 
suvremeni. 

Poriv teži prema pouzdanom tlu, prema dubini bitka, 
prema ovjekovječenju. 

No možda nijedan od tih izvora za nas nije najizvorniji, 
nije bezuvjetan. Objavljenost bitka za divljenje pušta nas 
da predahnemo, ali nas zavodi da nam izmakne čovjeka i da 
zapadnemo u neku čistu, čarobnu metafiziku. Nužna izvjes- 
nost ima svoje područje samo u svjetskoj orijentaciji pomoću 
znanstvenoga znanja. Nepomućeno držanje duše u stoicizmu 
važi nam samo kao prijelaz u nuždi, kao spas ed potpune 
propasti, ali ono samo ostaje bez sadržaja i života. 

Tri djelatna motiva — divljenja i spoznavanja, dvojbe i 
izvjesnosti, izgubljenosti i samobivanja — ne iscrpljuju to što 
nas pokreće u suvremenom filozofiranju. 

U to doba najradikalnije cezure povijesti, doba nečuve- 
nog raspada i šansi što se tek tamno naslućuju, ona dosad na- 
brojena tri motiva doduše jesu važna, ali ne i dostatna. Oni 
se stavljaju pod jedan uvjet, komunikaciju među ljudima. 

U povijesti je do danas opstojala neka samorazumljiva 
povezanost čovjeka s čovjekom u pouzdanim zajednicama, u 
ustanovama i u općem duhu. Još je i osamljenik u svojoj 
osami u neku ruku zaštićen. Danas se raspad ponajviše osjeća 
u tome što se sve više i više ljudi ne razumije, sastaje se i ra- 
staje, ravnodušno među sobom, što više nikakva vjernost i 
zajednica nije nesumnjiva ni pouzdana. 

Sada nam opća situacija, koja faktički uvijek bijaše, 
biva odlučna: da se s drugim uistinu mogu i ne mogu složiti; 
da moja vjera, upravo ako sam sebi izvjestan, nailazi na dru- 
gu vjeru; da se negdje na granici čini kao da uvijek ostaje 
borba, bez nade na jedinstvo, koja završava podvrgavanjem 
ili uništenjem; da blagost i neotpornost bezvjernike pušta da 
joj se slijepo priključuju ili tvrdoglavo opiru — sve to nije 
uzgredno ni nebitno. 

To bi moglo biti kada bi za mene u izolaciji bilo neke 
istine s kojom bih se zadovoljio. Ono trpljenje zbog nedo- 
statne komunikacije i ono jedinstveno zadovoljstvo u pravoj 
komunikaciji ne bi nas filozofski tako zbunjivalo kada bih 
sam za sebe u apsolutnoj osamljenosti bio izvjestan istine. Ali 
ja sam samo s drugim, sam nisam ništa. 

Komunikacija ne samo razuma s razumom, duha s du- 
hom, nego egzistencije s egzistencijom ima sve neosobne sa- 
držaje i važenja samo kao neki medij. Opravdavanje i napa- 
danje su onda sredstva, ne da bismo zadobili moć, nego da 
bismo sebi došli bliže. Borba je ljubeća borba u kojoj svatko 
drugome izručuje svo oružje. Izvjesnost vlastitoga bitka je- 
dino je u onoj komunikaciji u kojoj sloboda sa slobodom po- 
moću skupnosti stoji u neustezljivoj međusobnosti, svako je 
ophođenje s drugim samo predstupanj, u odlučnome se pak 
sve međusobno povjerava, pita do korijena. Istom se u ko- 
munikaciji ozbiljuje sva druga istina, ja sam samo u njoj ja 
sAm, ne živim naprosto, nego ispunjavam život. Bog se po- 
kazuje samo indirektno, i ne bez ljubavi čovjeka k čovjeku; 

nužna je izvjesnost partikularna i relativna, podvrgnuta cje- 
lini; stoicima biva prazno i kruto držanje. 

Temeljno filozofsko držanje čiji vam misaoni izraz pre- 
dajem korijeni se u pogođenosti izostajanjem komunikacije, 
u porivu prema pravoj komunikaciji i u mogućnosti ljubeće 
borbe što u dubini povezuje samobitak sa samobitkom. 

I to se filozofiranje u isti mah korijeni u one tri filozof- 
ske zbunjenosti zavisno od toga što one kao pomoćnici ili ne- 
prijatelji znače za komunikaciju čovjeka s čovjekom. 

Prema tome vrijedi: izvor filozofije doduše leži u divlje- 
nju, u dvojbi, u iskustvu graničnih situacija, ali naposljetku, 
sve to uključujući u sebe, u volji za pravom komunikacijom. 
Već od početka to se pokazuje u tome što sva filozofija teži 
priopćenju, izgovara se, želi da bude čuvena, što je njezina 
bit priopćivost sama, a ta je nerazdvojno vezana za istinitost. 

Tek u komunikaciji postiže se ona svrha filozofije gdje 
se naposljetku temelji smisao svih svrha: pounutrenje bitka, 
rasvjetljenje ljubavi, ispunjenje mira. 


ONO OBUHVATNO 


Danas bih vam izložio jednu od temeljnih filozofskih misli, 
koja je jedna od najtežih. Ona je neophodna, jer utemeljuje 
smisao pravoga filozofskog mišljenja. Ona mora biti razum- 
ljiva i u najjednostavnijem obliku, iako je njezina izradba 
složen posao. Pokušat ću je nagovijestiti. 

Filozofija je započela pitanjem: što jest? — ponajprije 
ima raznovrsnoga bića, stvari u svijetu, likova neživoga i ži- 
vog, neizrecivo mnoštvo toga, što dolazi i odlazi. Ali što je 
pravi bitak, to jest bitak koji sve drži skupa, svemu leži u 
temelju, iz kojega proizlazi sve što jest? 

Odgovor je na to veoma raznovrstan. Dostojan poštova- 
nja, najstariji je odgovor najstarijega filozofa onaj Talov: sve 
je voda, sve je iz vode. U nastavku je umjesto toga glasilo 
da je sve u osnovu vatra, ili zrak ili ono neodređeno, ili ma- 
terija, ili atomi; ili život, da je pravi bitak onaj naspram ko- 
jega sve neživo predstavlja samo otpad; ili duh, za kojega su 
stvari pojave, njegove predstave što ih on proizvodi poput 
sna. Tako vidimo velik niz nazora na svijet koji su nazvani 
imenom materijalizam (sve je tvar i prirodomehaničko zbi- 

vanje), spiritualizam (sve je duh), hilozoizam (svemir je neka 
duševno živa materija) i polazeći s drugih gledišta. U svim se 
slučajevima odgovor na pitanje što je zapravo bitak pruža 
ukazivanjem na neko biće što se susreće u svijetu, koje bi tre- 
balo da ima taj osebujni karakter da je iz njega sve drugo. 

No što je onda ispravno? Utemeljivanja u borbi škola 
tijekom tisućljeća nisu uspjela da neko od tih stajališta ispo- 
stave kao istinito. Svako od njih pokazuje nešto istinito, nai- 
me neki nazor i način istraživanja koji naučava da se u svi- 
jetu nešto vidi. Ali svako stajalište biva lažno ako sebe učini 
jedinim i sve što jest hoće razjasniti svojim temeljnim shva- 
ćanjem. 

Odakle to dolazi? Svima je tim nazorima zajedničko je- 
dno: oni shvaćaju bitak kao nešto što mi je naspramno kao 
predmet, na koji sam upravljen kao na sebi naspramni objekt 
koji pomišljam. Taj prafenomen našega svjesnoga opstanka 
tako nam je samorazumljiv da njegovu zagonetku jedva osje- 
ćamo, jer je uopće ne gonetamo. To što mi pomišljamo, o če- 
mu govorimo, svagda je nešto drugo od nas, jest to na što 
smo mi, subjekti, kao na nešto naspramno, objekte, uprav- 
ljeni. Ako mi sami sebe napravimo predmetom našega mi- 
šljenja, mi sami u neku ruku bivamo drugima i uvijek smo 
u isti mah opet tu kao misaono ja koje vrši to mišljenje sa- 
moga sebe, ali se ipak samo ne može primjereno zamisliti 
kao objekt, jer je uvijek ponovo pretpostavka svake objektiv- 
nosti. Taj temeljni nalaz našega misaonog opstanka nazivamo 
subjekt-objekt-rascjepom. Mi smo stalno u njemu, kad smo 
budni i svjesni. Možemo se misleći vrtjeti i okretati kako ho- 
ćemo, uvijek smo u tom rascjepu upravljeni na ono pred- 
metno, bilo da je predmet realnost naše osjetilne zamjedbe, 
bilo pomisao idealnih predmeta kao npr. brojeva ili figura, 
bilo neki sadržaj fantazije ili čak imaginacija nečega nemo- 
gućeg. Uvijek su nam predmeti kao sadržaj naše svijesti iz- 
vanjski ili unutarnje naspramni. Schopenhauerovim izrazom, 
nema objekta bez subjekta ni subjekta bez objekta. 


Što ima da znači ta svakoga trena prisutna tajna subjekt- 
-objekt-rascjepa? Očigledno ipak to da bitak u cjelini ne može 
da bude ni objekt ni subjekt, nego mora biti ono »obuhvat- 
no« što se javlja u tom rascjepu. 

Bitak kao takav dakle očigledno ne može biti predmet 
(objekt). Sve što mi biva predmetom dolazi mi od obuhvat- 
noga, a ja kao subjekt istupam iz njega. Predmet je neki od- 
ređeni bitak za ja. Obuhvatno ostaje tamno za moju svijest. 
Ono biva svijetlo i pomoću predmeta utoliko svjetlije ukoliko 
predmeti bivaju svjesniji i jasniji. Obuhvatno samo ne biva 
predmetom, ali se javlja u rascjepu između ja i predmeta. 
Ono samo ostaje pozadinom što se bezgranično osvjetljuje u 
pojavi, ali uvijek ostaje obuhvatno. 


No u svakom mišljenju leži i drugi rascjep. Svaki pred- 
met kao određen, ako je jasno pomišljen, uvijek stoji u od- 
nosu na druge predmete. Određenost znači razlikovanje jed- 
noga od drugoga. Još kad pomišljam bitak uopće, zamišljam 
kao opreku Ništa. 

Prema tome svaki predmet, svaki pomišljeni sadržaj, 
svaki objekt stoji u dvostrukom rascjepu. Ponajprije on stoji 
u odnosu na mene, misaoni subjekt, i drugo u odnosu na dru- 
ge predmete. Kao pomišljeni sadržaj on nikada ne može biti 
sve, nikada cjelina bitka, nikada sam bitak. Svaka pomišlje- 
nost znači ispalost iz obuhvatnog. Ono je svagda nešto po- 
sebno što stoji naspram ja jednako kao i naspram drugih 
predmeta. 

Obuhvatno je dakle to što se u pomišljenosti uvijek sa- 
mo nagovještava. Ono je to što se ne javlja samo nego se u 
njemu javlja sve drugo. 

Što znači takvo uvjerenje? 

Misao je, mjerena našim uobičajenim razumom u odnosu 
na stvari, neprirodna. Naš se razum, upravljen na ono prak- 
tično u svijetu, kostreši. 

Temeljna operacija kojom se misleći bacamo preko svega 
pomišljenog možda nije tako teška, ali je ipak tako tuđa, jer 
ona ne znači spoznaju nekog novog predmeta koji onda biva 
shvatljiv, nego ona uz pomoć misli hoće da izazove preobra- 
žaj naše samosvijesti. 

Budući da nam ta misao ne pokazuje nikakav novi pred- 
met, ona je, u smislu nama uobičajenog znanja svijeta, prazna. 
No svojim oblikom ona otvara beskrajne mogućnosti pojav- 
ljivanja bića za nas i u isto doba omogućuje da svo biće po- 

stane transparentno. Ona za nas pretvara smisao predmetnosti 
budući da u nama pobuduje sposobnost da u pojavama čujem» 
ono što zapravo jest. 


Pokušajmo još jedan korak prema rasvjetljenju obu- 
hvatnoga. 

Filozofirati o obuhvatnom značilo bi prodrijeti u sam 
bitak. To se može dogoditi samo indirektno. Jer ukoliko go- 
vorimo, mislimo u predmetima. Kroz predmetno mišljenje 
moramo zadobiti kazaljke na ono nepredmetno obuhvatnoga. 

Primjer za to jest to što smo upravo misaono izvršili: 
subjekt-objekt-rascjep u kojemu se uvijek nalazimo, koji 
nismo sposobni da vidimo izvana, ukoliko ga izgovaramo či- 
nimo predmetom, ali neprimjereno. Jer rascjep je neki od- 
nos stvari u svijetu koje mi stoje naspram kao objekti. Taj 
odnos postaje slikom kako bi izrazio nešto što uopće nije vid- 
ljivo, nikada samo nije predmetno. 

Taj subjekt-objekt-rascjep možemo sebi predočiti sliko- 
vito misleći dalje iz onoga što nam je iskonski suvremeno, 
kao nešto što sa svoje strane ima višestruki smisao. On je 
izvorno različit već prema tome jesam li kao razum upravljen 
na predmete, kao živi opstanak na svoj okolni svijet, kao eg- 
zistencija na Boga. 

Kao razum mi stojimo naspram shvatljivih stvari i ima- 
mo o njima, ukoliko to uspije, nužnu općenovažnu spoznaju, 
o svakom određenom predmetu napose. 

Kao opstojeće živo biće u našem okolnom svijetu mi smo 
pogođeni time što se osjetilno zorno iskušava i u doživljava- 
nju biva zbiljsko kao ono sadašnje, što se ne rastvara u neko 
općenito znanje. 

Kao egzistencija mi se odnosimo prema Bogu — trans- 
cendenciji -— i to pomoću govora stvari koji je pretvara u 
šifre ili simbole. Niti naš razum niti naša vitalna osjetilnosi 
shvaća zbiljnost toga bitka — šifre. Božja predmetnost jest 
zbiljnost samo za nas kao egzistenciju i leži u potpuno drugoj 
dimenziji nego empirijski realni, prisilno zamislivi, osjetilno 
aficirajući predmeti. 

Tako se obuhvatno, ako ga sebi hoćemo predstaviti, od- 
mah raščlanjuje u više načina obuhvainosti, i tako je došlo 
do raščlanjivanja upravo na sprovodnoj niti tri načina su- 
bjekt-objekt-rascjepa u: prvo, razum kao svijest uopće, kao 

što smo svi identični; drugo, živi opstanak kao što smo svaki 
od nas posebna individualnost; treće, egzistenciju kao što 
smo zapravo mi sami u našoj povijesnosti. 

Izradbu takva uvjerenja ne mogu ukratko priopćiti. Mora 
dostajati da se kaže da se obuhvatno, zamišljeno kao sam 
bitak, naziva transcendencija (Bog) i svijet, kao to što jesmo 
sami: opstanak, svijest uopće, duh i egzistencija 


Ako smo našom temeljnom filozofskom operacijom raz- 
riješili okove koji nas vežu za objekte kao na tobožnji bitak 
sam, onda razumijemo smisao mistike. Tisućljećima su filo- 
zofi u Kini, Indiji i na Zapadu nešto izgovarali što je svagdje 
i za sva vremena jednako, iako u načinu priopćenja razno- 
vrsno: čovjek je u stanju da prekorači subjekt-objekt-rascjep 
i dospije do potpunog sjedinjenja subjekta i objekta, praćeno 
iščezavanjem cijele predmetnosti i gašenjem Ja. Tu se otvara 
pravi bitak i ostavlja pri buđenju svijest najdubljega, ne- 
iscrpnog značenja. Onome pak koji je tu svijest iskusio ono 
je sjedinjavanje pravo buđenje, a buđenje do svijesti u su- 
bjekt-objekt-rascjepu, naprotiv, san. Tako Plotin, najveći 
mistički filozof Zapada, piše: 

»Često kad se iz drijemeža tijela probudim do sama sebe, 
gledam neku čudesnu ljepotu: tada najčvršće vjerujem u 
svoju pripadnost jednom boljem i višem svijetu, snažno dje- 
luje u meni najdivniji život i postadoh jedno s božanstvom.« 

Ne može biti sumnje u mistička iskustva, pa ni u to da 
svakome mistiku u govoru kojim bi se on htio priopćiti ono 
bitno ne biva iskazljivo. Mistik ponire u obuhvatno. Što biva 
iskazljivo stupa u subjekt-objekt-rascjep i makar u beskraj 
dopiruće razjašnjavanje u svijesti nikada ne dostiže punoću 
onoga iskona. Govoriti pak možemo samo o tome što popri- 
ma predmetni lik. Drugo se ne može priopćiti. Ali to da ono 
stoji u pozadini onih filozofskih misli što ih nazivamo speku- 
lativnima, tvori njihov sadržaj i značenje. 


Na temelju našeg filozofskog rasvjetljenja obuhvatnoga 
također bolje razumijemo velike nauke o bitku i metafizike 
kroz tisućljeća o vatri, o materiji, o duhu, o svjetskom pro- 
cesu itd. Jer one odista nisu bile iscrpene u nekom predmet- 
nom znanju kako su ih često razumjeli i kako su svakako 
lažne, nego su one bile šifarsko pismo bitka, što su ga filo- 

zofi polazeći od prisustva obuhvatnoga nabacivali radi samo- 
razjašnjenja i rasvjetljenja bitka — i što se ubrzo zatim 
pogrešno držalo određenom objektnošću za pravi bitak. 

Ako se krećemo u pojavama svijeta bivamo svjesni da 
bitak sam ne možemo imati ni u predmetu koji uvijek stje- 
šnjava, ni u obzoru našega uvijek ograničenog svijeta kao 
cjelokupnosti pojava, nego jedino u obuhvatnom koje je iz- 
van svih predmeta i obzora, iznad subjekt-objekt-rascjepa. 

Ako smo filozofskom temeljnom operacijom uočili obu- 
hvatno, tada su sve u početku nabrojene metafizike, sve one 
tobožnje spoznaje bitka promašile čim su neko, kako god 
veliko i bitno biće u svijetu, htjele držati za sam bitak. No 
one su nama jedini mogući jezik ako prodiremo iznad svega 
bića u predmetima, pomislima, svjetskim obzorima, izvan 
svih pojava, kako bismo uočili sam bitak. 

Jer taj cilj nećemo postići. pošto svijet napustimo, reci- 
mo u nekomunikabilnoj mistici. Samo u razgovijetnom, pred- 
metnom znanju naša svijest može ostati jasna. Samo u nje- 
mu ona može primiti svoj sadržaj u iskušavanju svojih gra- 
nica pomoću toga što se na granici može osjetiti. U mišlje- 
nju-izvan-toga uvijek u isti mah ostajemo unutra u tome. 
Pošto nam pojava biva prozirnom, ostajemo uz nju prikovani. 

Kroz metafiziku čujemo ono obuhvatno transcendencije. 
Tu metafiziku mi razumijemo kao pismo šifara. 

No promašujemo njegov smisao ako zapadnemo u ne- 
obavezni estetički užitak tih misli. Jer njihov nam se smisao 
pokazuje samo ako čujemo zbiljnost u šifri. A mi čujemo 
samo iz zbiljnosti naše egzistencije, ne iz pukoga razuma, koji 
ovdje, naprotiv, nigdje ne pomišlja da vidi neki smisao. 

Ali šifru (simbol) ponajprije ne smijemo držati tek za 
tjelesnu realnost poput stvari, koje shvaćamo, s kojima ru- 
kujemo i koje trošimo. Objekt kao takav smatrati pravim 
bitkom, to je bit svake dogmatike, a simbole kao materijalnu 
tjelesnost držati realnim — to je poglavito bit praznovjerja. 
Jer praznovjerje je prikovanost za objekt, vjera je utemelji- 
vanje u obuhvatnom. 

I naposljetku posljednji, metodološki posljedak uvjere- 
nja u obuhvatno: svijest o skrhanosti našega filozofskog mi- 
šljenja. 

Zamislimo li obuhvatno u filozofskoj izradbi, onda opet 
činimo predmetom ono što prema svojoj biti nije predmet. 

Stoga je potrebna stalna ograda da se rečeno osujeti kao 
predmetni sadržaj, kako bi se time postiglo ono pounutriva- 
nje obuhvatnog koje nije rezultat nekog istraživanja kao 
sadržaj koji bi se katkad mogao izreći, nego jedno držanje 
naše svijesti. Ne moje znanje, nego moja samosvijest biva 
drugačija. 

No upravo je to temeljna značajka svakog pravog filo- 
zofiranja. U mediju predmetno određenog mišljenja i samo 
u njemu dolazi do uzdizanja čovjeka u obuhvatno. Ono u 
svijesti dovodi do djelovanja razlog našega opstanka u sa- 
mom bitku, vodstvo što dolazi odatle, temeljno raspoloženje, 
osmišljenje našega života i čina. To nas uzdizanje oslobađa 
okova određenoga mišljenja, budući da ono to ne samo ne 
napušta, nego tjera do krajnosti. Ono nam u općoj filozofskoj 
misli ostavlja otvoreni bok za svoje ozbiljenje u našoj su- 
vremenosti. 

Da bi bitak bio za nas, valja ispuniti uvjet da bitak u 
rascjepu subjekta i objekta pomoću iskustva postane izvje- 
stan i za dušu. Odatle u nama nagon za jasnoćom. Sve što 
je samo tamno predočljivo treba da se dohvati u predmet- 
nom liku i iz biti potpunoga ja. I sam bitak, ono sveuteme- 
ljujuće, ono bezuvjetno, hoće da bude pred očima u obliku 
predmetnosti, premda u nekom obliku, koji se, budući da je 
kao predmetnost neprimjeren, opet mrvi i u razaranju ostav- 
lja za sobom čistu jasnoću prisustva obuhvatnog. 


Osvješćivanje subjekt-objekt-rascjepa kao temeljne či- 
njenice našega mislećeg opstanka i obuhvatnoga, koje u nje- 
mu biva suvremeno, donosi nam tek sloboda filozofiranja. 

Misao nas izdvaja iz svakoga bića. Ona nas prisiljava 
na obrat iz svake slijepe ulice ukrućivanja. To je misao koja 
nas takoreći okreće. 

Gubitak apsolutnosti stvari i predmetne spoznajne teorije 
onome, koji je u njima posjedovao svoju podršku, znači ni- 
hilizam. Za sve što pomoću govora i predmetnosti zadobiva 
svoju određenost i time konačnost, gubi se isključivi zahtjev 
da bude zbiljnost i istina. 

Naše filozofsko mišljenje ide kroz taj nihilizam koji je, 
naprotiv, oslobađanje za pravi bitak. Preporodom našega bi- 
ća u filozofiranju izrasta svagda ograničeni smisao i vrijed- 
nost svih konačnih stvari, pomoću njih biva izvjesna neza- 

obilaznost putova preko njih, ali se u isti mah tek stječe 
temelj odakle je moguće slobodno ophođenje s tim stvarime 

Pad iz krutosti koje su ipak bile varljive biva moguc 
nost lebdenja — što se činilo kao bezdan biva prostor slo- 
bode — prividno Ništa pretvara se u ono odakle _ nam se 
obraća pravi bitak. 


Naslov originala: Einfihrung in die Philosophie. 
Munchen 1955, S. 18—37. Preveo Danilo Pejović 

JEAN-PAUL SARTRE 


MARKSIZAM I EGZISTENCIJALIZAM 


Filozofija se nekima javlja kao homogeni medij u kojem 
misli nastaju i nestaju, grade se sistemi da bi se srušili. Dru- 
gima je ona stanovit stav koji prihvaćamo prema nahođenju. 
Trećima je ona određeni sektor kulture. Za nas uopće nema 
nečega što bi bilo filozofija kao takva. Ma kako promatrali 
tu sjenu znanosti, tu sivu eminenciju humaniteta, ona je sa- 
mo hipostazirana apstrakcija. Zapravo ima samo filozofijd. 
Ili bolje reći — jer nikada nećemo u isti mah naći više nego 
jednu odista živu — pod stanovitim pobliže određenim okol- 
nostima konstituira se jedna filozofija kao izraz općega dru- 
štvenog kretanja; i ukoliko ta filozofija živi, ona je ta koja 
služi kao kulturni medij suvremenicima. Taj se zbunjujući 
predmet istodobno pojavljuje pod bitno različitim aspektima, 
ali postojano vrši i njihovo sjedinjenje. 

Tako je filozofija ponajprije stanovit način na koji »uz- 
lazna« klasa dolazi do samosvijesti. Ta svijest može biti 
jasna ili maglovita, posredna ili neposredna. U vrijeme slu- 
žbenoga plemstva i trgovinskog kapitalizma građanstvo koje 
se sastojalo od pravnika, trgovaca i bankara saznalo je po- 
moću kartezijanizma nešto o sebi. Stoljeće i po kasnije, u 
početnom stadiju industrijalizacije, građanstvo tvorničara, 
inženjera i znanstvenika nejasno je sebe shvatilo u slici uni- 
verzalnoga čovjeka koju mu je pružio kantizam. 

No treba li da to ogledalo bude odista filozofsko, ono 
se mora ispostaviti kao tolalizacija suvremenog znanja: filo- 
zof sjedinjuje sve spoznaje, ravnajući se prema stanovitim 
smjernicama koje dovode do izraza stavove i tehnike uzlazne 
klase pred svojom epohom i pred svijetom. Kasnije, čim 
pojedinačni stavovi toga znanja napretkom prosvjete jedan 
za drugim budu napadnuti i uništeni, cjelina kao neraščla- 

njeni sadržaj i ostaje dalje. Jednoć povezane načelima, te 
pojedinačne spoznaje, sada gotovo neraspoznatljive, sa svoje 
strane povezuju ta načela. Sveden na najjednostavniji iz- 
raz, filozofski predmet ostaje u »objektivnom duhu« kao 
regulativna ideja izražavajući jednu beskrajnu zadaću, kao 
što se danas u nas govori o »kantovskoj ideji«, ili u 
Nijemaca o Fichteovu Weltanschaungu. Neka filozofija, na- 
ime, kada je u punom zamahu, nikad ne nastupa kao nešto 
tromo, poput pasivnoga i već završenog jedinstva znanja; 
proizašavši iz društvenoga kretanja, ona potiče sama sebe i 
zahvaća u budućnost: ta je konkretna totalizacija u isti mah 
apstraktni nacrt za izvršenje sjedinjenja do svojih posljed- 
njih granica; shodno tome filozofija se odreduje kao metoda 
istraživanja i objašnjavanja; povjerenje što ga ona ima u 
sebe i u svoj budući razvitak zrcali samo uvjerenja klase št» 
je nosi. Svaka je filozofija praktička, čak i ona što se isp- 
četka čini da je najkontemplativnija; metoda je društvenu 1 
političko oružje: analitički i kritički racionalizam velikih 
kartezijanaca nadživio je svoje tvorce; proizišavši iz borbe 
on joj se vratio da bi je rasvijetlio. U času kad je građanstvo 
započelo da potkopava ustanove Ancien Regimca, raciona- 
lizam se oborio na zastarjela značenja kojima su se one pc- 
kušavale opravdati. Kasnije je on služio liberalizmu i pru- 
žao teorijsku osnovu za pokušaj da se sprovede »atomizaci- 
ja« proletarijata. 

Stoga filozofija ostaje djelotvorna samo dotle dok opsto- 
ji praksa iz koje je ona potekla, koja je nosi i rasvjetljuje. 
No ona se mijenja, gubi svoju osebujnost, lišava se svojega 
izvornog i epohalnog sadržaja u onoj mjeri u kojoj postepeno 
prožme mase kako bi u njima i pomoću njih postala kolek- 
tivno sredstvo emancipacije. Upravo se tako kartezijanizam 
u 18. stoljeću javlja u dva nerazdvojiva i komplementarna 
aspekta: na jednoj strani kao ideja uma, kao analitička me- 
toda, on nadahnjuje Holbacha, Helvetiusa, Diderota, pa čak 
i Rousseaua, te postaje izvor antireligijskih pamileta kao j 
mehanističkog materijalizma. S druge strane on je pao u 
anonimnost i uvjetuje ponašanje trećega staleža. U svakoga 
ulazi opći i analitički um, i ponovo se javlja u obliku »spon- 
tanosti«; to znači da će neposredni odgovor ugnjetenoga na 
ugnjetavanje bil? kritika. Ta apstraktna pobuna nekoliko 
godina prethodi francuskoj revoluciji i oružanom ustanku. 

A usmjerena sila oružja srušila je samo one privilegije koje 
su pred sudom uma već bile likvidirane. Dolazi čak dotle da 
filozofski duh prelazi granice građanske klase i prodire u 
široke slojeve. U tom trenutku francusko građanstvo polaže 
pravo na to da bude univerzalnom klasom: svestrano mu 
nadiranje njegove filozofije omogućuje da preruši borbe 
koje počinju razdirati treći stalež, i da za sve revolucionarne 
klase nađe zajednički jezik i pokrete. 

Ako filozofija u isti mah treba da bude totalizacija zna- 
nja, metoda, regulativna ideja, ofenzivno oružje i zajedničko 
sredstvo sporazumijevanja; ako je ta »vizija svijeta« također 
sredstvo koje izjeda trula društva; ako to osebujno shvaća- 
nje pojedinca ili neke grupe postaje opći kulturni medij i, 
gdjekad, temeljna značajka jedne cijele klase, onda je više 
nego jasno da su filozofski stvaralačke epohe veoma rijetke. 
Između 17. i 20. stoljeća nalazim samo tri koje označavam 
slavnim imenima: opstoji epoha Descartesa i Lockea, epoha 
Kanta i Hegela, i naposljetku Marxova epoha. Te tri filozo- 
fije tvore, jedna za drugom, izvorno tlo svih pojedinačnih 
razmišljanja i obzor cijele kulture. One se ne mogu prevla- 
dati sve dotle dok ne bude prevladan povijesni trenutak čiji 
su one izraz. Često sam ustanovio: neki »antimarksistički« 
argument samo je prividna obnova neke predmarksističke 
ideje. Svako tobožnje »prevladavanje« marksizma u najgo- 
rem je slučaju ponovni pad u predmarksizam, u najboljem 
pak slučaju ponovno otkrivanje neke misli već sadržane u 
filozofiji za koju se držalo da je prevladana. Što se tiče 
»revizionizma«, on je neka opće poznata istina, ili besmisle- 
nost; nema razloga da se neka živa filozofija ponovo prila- 
gođava tijeku svijeta; ona mu se sama prilagođava u tisuću 
pojedinačnih pothvata i istraživanja, jer ona tvori jedno s 
kretanjem društva. Čak i oni koji sebe drže najvjernijim 
glasnogovornicima svojih prethodnika, usprkos svojoj dobroj 
volji, mijenjaju misli koje hoće naprosto ponoviti; metode 
se mijenjaju zato što se primjenjuju na nove predmete. Aky 
filozofski pokret prestaje, onda se dogodila jedna od dvije 
stvari: on je umro ili zapao »u krizu«. U prvome slučaju nije 
riječ o revidiranju, nego o rušenju jedne dotrajale zgrade. 
U drugom je slučaju »filozofska kriza« osebujan izraz jedne 
društvene krize, i nepokretnost je filozofije uvjetovana pro- 
tivurječjima što razdiru društvo: neka tobožnja »revizija« 

što bi je izvršili »stručnjaci« ne bi dakle bila drugo nego 
idealistička mistifikacija bez ikakva pravog značenja. Jedino 
samo kretanje povijesti, borba ljudi na svim područjima i 
ssvim razinama ljudske djelatnosti oslobađa zarobljenu mi- 
sao i omogućuje joj da postigne svoj puni razvitak. 

Obrazovani ljudi koji dolaze poslije velikih doba pro- 
cvata i uređuju sisteme ili pomoću novih metoda prodiru u 
nepoznata područja, koji teoriji nameću praktičke funkcije 
i njome se služe kao konstruktivnim i destruktivnim oruđem, 
ne mogu se prikladno nazvati filozofima: oni izrabljuju kul- 
turnu domenu, prave inventuru i podižu poneke zgrade; čak 
ponekad poduzimaju neke unutarnje preinake; no oni se još 
hrane živom mišlju velikih mrtvaca. Njih nosi nadiruća go- 
mila, ona tvori njihov kulturni medij i njihovu budućnost, 
određuje polje njihovih istraživanja pa i njihovo »stvarala- 
štvo«. Predlažem da se ti relativni ljudi zovu ideolozima. I 
budući da je riječ o egzistencijalizmu, bit će razumljivo da 
ga ja smatram ideologijom: to je parazitarni sistem što živi 
na rubu znanja kojemu se u početku suprotstavljao, a danas 
pokušava da se u njega uključi. Radi boljeg razumijevanja 
njegovih sadašnjih težnji i njegove funkcije potrebno je vra- 
titi se natrag sve do Kierkegaarda. 

Najopsežnija filozofska totalizacija jest hegelizam. Tu 
je znanje uzdignuto do svojega najvišeg digniteta: ono se 
više ne ograničava na to da smjera bitku izvana, ono se 
sjedinjuje s njim i rastvara ga u sebi; duh se objektivira, 
otuđuje i neprestano vraća sebi, on se ozbiljuje pomoću svoje 
vlastite povijesti. Čovjek se ospoljuje i gubi u stvarima, ali 
se cijelo otuđenje nadmašuje apsolutnim znanjem filozofa. 
Tako su naša rastrganost i protivurječja, što tvore našu ne- 
sreću, samo momenti koji nastupaju kako bi se ukinuli. Mi 
nismo samo znajući: u trijumfu intelektualne samosvijesti 
pokazuje se da smo i znani; znanje prodire kroz nas i do- 
djeljuje nam mjesto prije no što će nas rastvoriti; mi smo 
živući uključeni u najvišu totalizaciju; stoga sistem apsor- 
bira istinsko proživljavanje tragičnoga iskustva, patnje što 
vodi u smrt, poput nekog relativno apstraktnog određenja 
koje mora naći svoje posredovanje kao prijelazni moment 
koji vodi apsolutnome, onome jedinom istinski konkretnom. 

U poredbi s Hegelom Kierkegaard jedva da se može odr- 
žati; dakako on nije filozof: taj je naslov, uostalom, i on sam 

izričito odbijao. Zapravo on je kršćanin koji se ne da utrpati 
u sistem i koji protiv Hegelova »intelektualizma« neprestano 
ističe nesvodljivost i osebujnost onoga proživljenog. Nesum- 
njivo bi neki hegelovac — kako je to primijetio Jean Wahl 
— tu romantičku i nasrtljivu svijest ubrojio u »nesretnu 
svijest«, već ukinuti, i u svojim bitnim značajkama spoznati 
moment. No Kierkegaard poriče baš to objektivno znanje: 
za njega je svako ukidanje nesretne svijesti samo verbalno. 
Egzistentni [egzislirajući] se čovjek ne može progutati si- 
stemom ideja; jer ma što se reklo i mislilo o patnji, ona 
izmiče znanju baš u onoj mjeri u kojoj se ona trpi po sebi i 
za sebe, i znanje je ne može promijeniti. »Filozof gradi pa- 
laču od ideja a stanuje u kolibi.« Dakako Kierkegaard hoće 
da obrani religiju. Hegel nije htio da se kršćanstvo može 
»ukinuti«, i upravo ga je zato učinio najvišim _ momentom 
ljudske egzistencije, Kierkegaard nasuprot tome insistira na 
transcendenciji božanskoga; čovjeka i Boga on stavlja u 
beskrajnu udaljenost, egzistencija Svemogućega ne može biti 
predmeiom nekog objektivnog znanja, ona tvori cilj subjek- 
tivne vjere. I ta se vjera sa svoje strane, u svojoj snazi i 
iskonskoj pozitivnosti, nikada ne može ukinuti i klasificirati 
poput nekog momenta, niti svesti na neku spoznaju. To ga 
je dovelo dotle da objektivnoj općenitosti biti suproistavi 
čistu subjektivnost u svojoj jednokratnosti, mirnom  posre- 
dovanju cijele zbiljnosti — strogu i strastvenu nepomirlji- 
vost neposrednoga života, i usprkos skandalu spram znan- 
stvenog uvida — vjeru, koja mu se tvrdoglavo odupire. On 
posvuda traži sredstva kako bi izbjegao strašnom »posredo- 
vanju«; on otkriva u samome sebi takve opreke, neodređe- 
nosti, dvosmislice, koje se ne mogu ukinuti: paradokse, dvo- 
smislenosti, prekide, dileme itd. U svoj toj rastrganosti 
Hegel bi nesumnjivo vidio samo protivurječja u nastajanju 
ili razvitku; ali upravo mu to Kierkegaard predbacuje: još 
prije no što je njih postao svjestan, filozof je iz Jene već 
odlučio da sve te momente smatra okrnjenim predstavama. 
Zapravo, subjektivni se život, u mjeri u kojoj je proživljen, 
uopće nc može učiniti predmetom nekog znanja; on načelno 
izmiče spoznaji jednako kao što se ni odnos onoga koji vje- 
ruje spram transcendencije ne može pojmiti u obliku ukida- 
nja. Ta unutrašnjost koja teži da se afirmira naspram sva- 
kog filozofskog nastojanja u svojoj ograničenosti i beskraj- 

noj dubini, ta subjektivnost što leži s onu stranu jezika kao 
osobna pustolovina svakog pojedinca naspram drugih i Boga, 
upravo je to Kierkegaard nazvao egzistencijom... 
Kierkegaard je možda bio prvi koji je, protiv Hegela i 
zahvaljujući njemu, utvrdio nesamjerljivost zbiljnosti i zna- 
nja. I ta inkomenzurabilnost može postati izvorom jednog 
konzervativnog iracionalizma: to je jedan od načina kako 
se može shvatiti djelo tog ideologa. No ono se može shvatiti 
i kao smrt apsolutnog idealizma, jer ideje ne mijenjaju 
ljude, i nije dostatno spoznati uzroke neke strasti da bi se 
ona ukinula. Treba je proživjeti, suprotstaviti joj druge 
strasti, tvrdoglavo je opovrgavati, ukratko naprezati se. 
Iznenađuje što marksizam upućuje isti prigovor Hegelu, 
premda s drugog gledišta. Za Marxa, naime, Hegel je opred- 
mećenje, jednostavno ospoljenje čovjeka u svijetu, pobrkao 
s njegovim otuđenjem, koje čovjekovo ospoljenje okreće 
protiv njega samoga. Samo po sebi — kako Marx često na- 
glašava — opredmećenje bi bilo takav razvitak koji bi čo- 
vjeku, koji neprestano proizvodi i reproducira svoj život i 
mijenjajući prirodu mijenja i sama sebe, dopuštao »da sama 
sebe promatra u svijetu koji je sam stvorio«. Nikakvo di- 
jalektičko opsjenarstvo ne može odstraniti otuđenje, jer pri 
tom nije riječ o nekoj pukoj igri pojmova, nego o zbiljskoj 
povijesti: »U društvenoj proizvodnji svoga života ljudi stu- 
paju u određene, nužne odnose, nezavisne od njihove volje, 
odnose proizvodnje, koji odgovaraju određenom stupnju raz- 
vitka njihovih materijalnih proizvodnih snaga. Cjelokupnost 
tih odnosa proizvodnje tvori ekonomsku strukturu društva, 
realnu osnovu, na kojoj se diže pravna i politička nadgrad- 
nja i kojoj odgovaraju određeni oblici društvene svijesti.« 
U sadašnjoj su pak fazi naše povijesti proizvodne snage do- 
šle u sukob s odnosima proizvodnje. Stvaralački je rad otu- 
đen, čovjek se ne prepoznaje u svojem vlastitom proizvodu, 
i njegov mučni trud javlja mu se poput neprijateljske sile. 
Budući da otuđenje nastupa kao rezultat toga sukoba, ono 
je povijesna zbiljnost i nipošto se ne može svesti na neku 
ideju. Da bi se ljudi oslobodili otuđenja i njihov rad po- 
stao čisto opredmećenje njih samih, nije dovoljno »da svi- 
jest misli samu sebe«, za to je potreban materijalan rad i 
revolucionarna praksa [praxis]. Kada Marx piše: »Kao što 
god neki individuum ne prosuđujemo po tome što on o sebi 

misli, tako ni o... prevratnoj epohi ne sudimo prema nje- 
zinoj svijesti«, onda time označava prednost akcije (rada i 
društvene prakse) pred znanjem i njihovu različitost. On ta- 
kođer tvrdi da se čovjek kao činjenica ne može svesti na 
spoznaju, nego da on sebe _ mora hraniti i proizvoditi se; 
samo što on tu činjenicu ne brka s praznom subjektivnošću 
nekog puritanskog i mistificiranog malograđanstva: čovjeka 
kao činjenicu on čini neposrednom temom filozofske totali- 
zacije; konkretnoga čovjeka on stavlja u središte svojih 
istraživanja, čovjeka koji se u isti mah određuje svojim po- 
trebama, materijalnim uvjetima svoje egzistencije i priro- 
dom svojega rada, to će reći svojom borbom protiv stvari i 
ljudi. 

Prema tome Marx ima pravo u isti mah naspram Kier- 
kegaarda i naspram Hegela, jer s prvim ističe osebujnost 
ljudske egzistencije, i jer se drugim shvaća konkretnoga 
čovjeka u svojoj objektivnoj zbiljnosti. Pod tim uvjetima 
moglo bi se činiti prirodnim da je egzistencijalizam kao ide- 
alistički protest protiv hegelizma izgubio svaku upotreblji- 
vost i da nije preživio propast hegelizma. 

Odista on je privremeno nestao s pozornice: u svom 
općem pohodu protiv marksizma građansko se mišljenje po- 
ziva na poslijekantovce, na samoga Kanta i na Descartesa: 
ono nije došlo na ideju da se obrati Kierkegaardu. Danac se 
opet javlja tek početkom 20. stoljeća, kada se marksistička 
dijalektika pokušava pobiti na taj način da joj se suprot- 
stavljaju pluralizrni, dvosmislice, paradoksi, tj. u času kada 
je građansko mišljenje prvi puta prisiljeno da se povlači. 
Pojava njemačkoga egzistencijalizma između dva rata sva- 
kako odgovara — barem u Jaspersa (Heideggerov je slučaj 
isuviše složen da bih ga ovdje mogao izložiti) — jednoj pri- 
krivenoj volji da se ponovo oživi transcendencija. Moglo bi 
se čak pitati — kako je to primijetio Jean Wahl — nije li 
Kierkegaard svoje čitače vukao u dubinske subjektivnosti 
jedino zato da im omogući kako bi tamo otkrili nesreću 
čovjeka bez Boga. Ta bi stupica potpuno odgovarala načinu 
»velikog samotnika«, koji je nijekao komunikaciju među 
ljudima 1 za utjecanje na sebi slične nije poznavao drugoga 
sredstva do »indirektnog čina«. 

Jaspers igra otvorenim kartama: on se ograničio na to 
da komentira svoga učitelja, njegova se originalnost sastoji 

prije svega u tome da neke teme ističe a druge potiskuje. 
Transcendencija npr. u prvi mah izgleda tom mišljenju pot- 
puno strana, a zapravo igra u njemu vrzino kolo; ona se 
naslućuje u našem sustajanju, ona je njegov najdublji smi- 
sao. Ta se misao nalazi već u Kierkegaarda, ali je manje 
istaknuta, budući da taj kršćanin misli i živi u okviru jedne 
objavljene religije. Ne spominjući uopće objavu, Jaspers nas 
— pomoću diskontinuiteta, pluralizma i nemoći — vraća 
čistoj i formalnoj subjektivnosti koja otkriva sebe i trans- 
cendenciju u svojem sustajanju. Uspjeh kao objektivacija 
zapravo bi osobi dopuštao da se uvrsti među stvari i time 
je prisilio da samu sebe prekorači. Meditiranje o sustajanju 
savršeno odgovara jednom djelomično dekristijaniziranom 
građanstvu koje žali za vjerom, zato što je izgubilo povje- 
renje u svoju racionalističku i pozitivističku ideologiju. Već 
Kierkegaard drži da je svaka pobjeda varljiva, zato što čo- 
vjeka odvraća od sama sebe. Kafka je tu kršćansku temu 
ponovo dotaknuo u svojem Dnevniku, i u njemu sc može 
naći stanovita istina, jer u jednom svijetu otuđenja poje- 
dinačni pobjednik sebe više ne prepoznaje u svojoj pobjedi 
i biva njezinim robom. To pak do čega je Jaspersu stalo sa- 
stoji se u tome da odatle izvede subjektivni pesimizam, te 
učini da ovaj uvire u teološki optimizam koji se ne usuđuje 
da spomene svoje ime; transcendecija naime ostaje prikri- 
vena, ona se pokazuje samo svojim odsustvom. Pesimizam 
se ne prevladava, nego se samo naslućuje pomirenje ostajući 
na razini nesavladivog protivurječja i totalne rastrganosti. 
Ta se osuda dijalektike ne upravlja više protiv Hegela, nego 
protiv Marxa. Nije više riječ o odbijanju znanja, nego o od- 
bijanju prakse. Kierkegaard nije htio da figurira kao pojam 
u Hegelovu sistemu, Jaspers kao individuum odbija surad- 
nju na povijesti što je prave marksisti. Kierkegaard je odista 
učinio korak naprijed spram Hegela, jer je istaknuo zbiljnost 
proživljenoga, Jaspers, naprotiv, predstavlja nazadak spram 
povijesnog kretanja, budući da se iz realnoga kretanja 
prakse povlači u neku apstraktnu subjektivnost čiji se jedini 
cilj sastoji u tome da se postigne stanoviti unutarnji kvalitet. 
Sve do nedavna ta je ideologija povlačenja dobro izražavala 
držanje jedne određene Njemačke, koja se ne može odrije- 
šiti svojih obaju poraza, i stanovitog evropskog građanstva 
koje svoje povlastice hoće opravdati aristokracijom duše, 

pobjeći od svoje objektivnosti u neku probranu subjektivnost 
i predati se nekoj neizrecivoj sadašnjosti, kako ne bi vidjelo 
svoju budućnost. Filozofski gledano to je mlitavo i pod- 
muklo mišljenje samo preživjeli ostatak koji ne pobuđuje 
veće zanimanje. No postoji i drugi egzistencijalizam koji se 
razvija na rubu marksizma i nije uperen protiv njega. Na 
njega se mi pozivamo i o njemu će sada biti riječ. 

Samo svojom zbiljskom prisutnošću neka filozofija mi- 
jenja strukture znanja, stvara nove ideje, te čak, iako najav- 
ljuje praktičke perspektive neke eksploatirane klase, ona 
polarizira kulturu vladajućih klasa i mijenja je. Marx veli 
da su vladajuće ideje — ideje vladajuće klase. On ima pot- 
puno pravo: 1925, kad mi bijaše dvadeset godina, nije bilo 
katedre za marksizam na sveučilištu, i komunistički su se 
studenti dobro čuvali da se pozivaju na marksizam ili da ga 
uopće spominju u svojim disertacijama; ta oni bi bili pro- 
pali na svim svojim ispitima. Strah pred dijalektikom bijaše 
takav da nam i sam Hegel ostade nepoznat. Svakako smjeli 
smo čitati Marxa, svjetovali su nam da ga čitamo: treba ga 
poznavati »kako bi ga se pobilo«. No bez hegelovske tradi- 
cije i bez marksističkih učitelja, bez programa i bez odgo- 
varajućih misaonih instrumenata našoj je generaciji, kao i 
onoj što je prethodila i onoj što je slijedila, historijski ma- 
terijalizam ostao posve nepoznat. Naprotiv, do u tančine učili 
su nas aristotelovsku logiku i logistiku. U to sam doba čitao 
Kapital i Njemačku ideolgiju: sve sam izvrsno razumio, a 
ipak apsolutno ništa. Razumjeti, naime, znači promijeniti se, 
samoga sebe prestupiti. Ta me lektira nije promijenila. Što 
me je, naprotiv, počelo mijenjati, bijaše zbiljnost marksizma, 
tegobno prisustvo radničkih masa u mom obzoru, golemo 
i tamno tijelo koje je živjelo marksizam, prakticiralo ga, i 
ono je iz daljine neodoljivo privlačilo malograđanske inte- 
lektualce. Ta filozofija, dok smo je studirali u knjigama, nije 
za nas imala nikakvu prednost. Jedan svećenik! koji je o 
Marxu upravo napisao opsežno i uostalom veoma zanimljivo 
djelo, izjavljuje posve mirno na prvim stranicama: »Moguće 
je studirati Marxovu misao jednako pouzdano kao djelo bilo 
kojeg drugog filozofa ili sociologa«. Upravo to bijaše ono 
što smo i mi mislili; utoliko ukoliko nam je ta misao bivala 


1 Jean-Yves Calvez, La prrsće de Karl Marx, Paris, 1956. p. 17 

razumljivom pomoću pisanih riječi, mi smo ostali »objektiv- 
ni«; rekosmo sebi: »To su shvaćanja jednoga njemačkog in- 
telektualca koji je živio u Londonu sredinom prošloga sto- 
ljeća«. No kada je ta misao nastupila kao realno određenje 
proletarijata, kao temeljni smisao njegovih čina po sebi i 
za sebe, ona nas je neprimjetno i neodoljivo privlačila, i 
preoblikovala cijelu našu već stečenu kulturu. Ponavljam: 
nipošto nas nije uznemirivala ideja, pa niti položaj radničke 
klase, o kojoj smo imali samo apstraktnu teorijsku spozna- 
ju, ali nikakvo iskustvo. Ne: bijaše to jedno povezano s 
drugim, bio je to proletarijat kao utjelovljenje i sredstvo 
ideje, kako smo to sebi govorili našim žargonom idealista 
koji su prekinuli s idealizmom. I ja vjerujem da ovdje valja 
upotpuniti Marxovu formulu: kada klasa na usponu dospije 
do svijesti o samoj sebi, to osvješćivanje, usprkos razdaljini, 
djeluje i na intelektualce i rastvara ideje u njihovim glava- 
ma. Odbili smo službeni idealizam u ime »tragike života« 
[Unamuno]. Taj proletarijat koji je stajao daleko od nas, 
nevidljiv i nedohvaitljiv, ali sebe svjestan i djelatan, pružao 
nam je — za mnoge od nas doduše nejasan — dokaz da su 
svi sukobi neriješeni. Bijasmo odgojeni u duhu građanskoga 
humanizma, i taj se optimistički humanizam raspršio čim 
smo oko našega grada otkrili beskrajne gomile »pod-ljudi 
viesnih svoje pod-čovječnosti«. No mi smo to rasprskavanje 
osjetili na način još idealistički i individualistički;: naši su 
nam najdraži autori tada razjašnjavali da je egzistencija 
skancal. Što nas je zanimalo, međutim, bili su realni ljudi 
sa svojim radom i svojim brigama; zahtijevali smo jednu 
filozofiju koja bi sve to uzimala u obzir, a da pri tom nismo 
zamijetili da ona već opstoji i da je baš ona bila ta koja je 
u nama probudila taj zahtjev. U ono je doba jedna knjiga 
naišla na velik odjek među nama: Prema konkretnom [Vers 
le concret] Jeana Wahla. No bijasmo razočarani još i onim 
»prema«: htjeli stno poći od totalnoga konkretnog i dospjeti 
do apsolutno konkretnog. Ali djelo nam se svidjelo zato što 
je idealizam dovodilo u nepriliku otkrivajući paradokse, dvo- 
smislenosti i neriješene sukobe u svijetu. Naučili smo da 
pluralizam (taj pojam desnice) obraćamo protiv optimisti- 
čkog i monističkog idealizma naših profesora, i to u ime 
jedne misli ljevice koja sebe još nije bila svjesna. S odu- 
ševljenjem prihvatismo sve nauke koje su ljude dijelile u 

međusobno odijeljene grupe. Kao »malograđanski« demo- 
krati odbismo rasizam, ali bila nam je draga pomisao da će 
nam »primitivni mentalitet«, svijet djeteta i luđaka ostati 
potpuno nepristupačan. Pod utjecajem rata i ruske revolucije 
suprotstavljali smo silu — dakako samo teorijski — blagim 
snovima naših profesora. Bijaše to rđava sila (uvreda, ,svađa, 
samoubojstava, umorstava, nepopravljivih katastrofa) koja 
je prijetila da nas odvede fašizmu. Ali u našim je očima 
ona imala tu prednost da naglašava protivurječja zbiljnosti. 
Tako nas je marksizam kao »filozofija koja je postala svije- 
tom« otrgnula od odumrle kulture jednog preživjelog građan- 
stva što je životarilo od svoje prošlosti. Bacismo se slijepo 
na opasan put jednog pluralističkog realizma koji je smjerao 
na čovjeka i stvari u njihovoj »konkretnoj« egzistenciji. 
No pri tom smo ipak ostali u okviru »vladajućih ideja«: na- 
prosto još nismo došli na pomisao da čovjeka, što smo ga 
htjeli spoznati u realnom životu, ponajprije moramo proma- 
irati kao radnika koji proizvodi svoje životne uvjete. Dugo 
smo vrijeme brkali cjelinu i pojedinačno; pluralizam — koji 
nam je tako dobro poslužio protiv Brunschvicgova idealizma 
— onemogućavao nam je da shvatimo dijalektičku totaliza- 
ciju. Sviđali smo se samima sebi opisujući bitnosti i umjetno 
izolirane tipove, umjesto da ponovo uspostavljamo sintetičko 
kretanje neke »postale« istine. Političke su nas zgode dovele 
dotle da shemu »klasne borbe« pretvorimo u neku vrstu re- 
šetke, više udobne nego takve što bi služila istini: bila je 
potrebna cijela krvava povijest prve polovice ovoga stoljeća 
da nas nauči shvaćati zbiljnost i da nam dodijeli naše mjesto 
u jednom rastrganom društvu. Rat je napokon omogućio da 
popucaju zastarjeli okviri našega mišljenja. Rat, okupacija, 
pokret otpora i godine što su slijedile. Htjedosmo se boriti 
na strani radničke klase, napokon smo razumjeli da je ono 
konkretno povijest i dijalektički čin. Odrekosmo se realisti- 
čkog pluralizma, da bismo ga ponovo našli u fašista, i otkri- 
smo svijet. 

Zašto je dakle »egzistencijalizam« očuvao svoju auto- 
nomiju? Zašto se nije rasvvrio u marksizmu? 

Lukacs je vjerovao da će na to pitanje odgovoriti svo- 
jom knjigom Egzistencijalizam i marksizam. Po njegovu mi- 
šljenju buržoaski su intelektualci bili prisiljeni »da napuste 

metodu idealizma, zadržavši njegov temelj i njegove rezul- 
tate: povijesnu nužnost nekog 'trećeg puta' (između materi- 
jalizma i idealizma) u egzistenciji i u građanskoj svijesti 
doba imperijalizma«. Mi ćemo kasnije pokazati kakva je pu- 
stošenja ta volja za konceptualizacijom a priori izvršila unu- 
tar marksizma. Ovdje ćemo naprosto primijetiti kako Lu- 
kacs sebi uopće ne polaže računa o jednoj odlučnoj činje- 
nici: mi smo u isto doba bili uvjereni s jedne strane da hi- 
storijski materijalizam pruža jedino valjano tumačenje po- 
vijesti, i s druge strane da egzistencijalizam ostaje jedini 
konkretni pristup zbiljnosti. Nipošto ne želim nijekati pro- 
tivurječnost takva stava; naprosto tvrdim da Lukacs nije 
imao ni pojma o njoj. Pa ipak su mnogi _ intelektualci i 
mnogi studenti živjeli i još uvijek žive u napetosti između 
ta dva zahtjeva. Odakle to? To proizlazi iz jedne okolnosti 
koju je Lukacs savršeno poznavao, ali o kojoj u ono doba 
ništa nije mogao reći: nakon što nas je privukao kao što 
mjesec privlači plimu, nakon što je preobrazio sve naše 
ideje, nakon što je u nama rastvorio sve kategorije građan- 
skoga mišljenja, marksizam nas je iznenada ostavio na cje- 
dilu. On više nije udovoljavao našoj potrebi za razumijeva- 
njem; na novom području gdje smo se nalazili on više nije 
imao ičemu novom da nas pouči, zato što je stagnirao... 

Marksizam je zastao; upravo zato što ta filozofija hoće 
da svijet izmijeni, zato što ona smjera na »bivanje-svijetom 
filozofije«, što ona jest i hoće da bude praktička, u njoj je 
došlo do dubokog rascjepa koji je teoriju potisnuo na jednu, 
a praksu na drugu stranu... To odvajanje teorije i prakse 
dovelo je do preobrazbe prakse u besprincipijelni empirizam, 
a teoriju pretvorilo u čisto i kruto znanje. S druge je strane 
planifikacija, što ju je nametala jedna birokracija koja neće 
da prizna svoje zablude, upravo time postala nasiljem nad 
zbiljnošću, i kako se buduća proizvodnja jednoga naroda 
određivala po uredima, često izvan svog teritorija, to je na- 
silje imalo za uzvrat apsolutni idealizam: ljudi su se i stvari 
a priori podvrgavali idejama; ako iskustvo nije potvrđivalo 
predviđanja, moglo je imati samo krivo... Godinama je 
marksistički intelektualac vjerovao da služi svojoj stranci 
time što siluje iskustvo, izostavljajući neprijatne pojedinosti, 
grubo pojednostavnjujući datosti, i povrh svega poimajući 


250 


događaje prije no što ih je proučio. Pri tom ne govorim 
samo o komunistima, nego i o svima drugima — simpatize- 
rima, trockistima i trockizerima; jer oni su to postali svojom 
simpatijom za KP ili svojom opozicijom protiv nje... 

Danas se društveno i povijesno iskustvo više ne očituje 
u znanju. Građanski se pojmovi jedva obnavljaju i brzo 
troše; onima koji se održavaju nedostaje temelj: zbiljska 
ostvarenja američke sociologije ne mogu prikriti njihovu 
teorijsku neizvjesnost; nakon munjevitog starta psihoanaliza 
se potpuno ukrutila. Brojne su spoznaje ali nedostaje osnov. 
Marksizam raspolaže teorijskim temeljima, on obuhvaća 
cjelokupnu ljudsku djelatnost, ali on više ništa ne zna: nje- 
govi su pojmovi diktati; njegov cilj nije više stjecanje spo- 
znaja, nego da se a priori konstituira u apsolutno znanje. 
Naspram toga dvostrukog neznanja egzistencijalizam se mo- 
gao preporoditi i održati jer je ponovo istaknuo zbiljnost 
čovjeka, kao što je Kierkegaard protiv Hegela isticao svoju 
vlastitu zbiljnost. Samo što je Danac odbijao hegelovski po- 
jam čovjeka i zbiljnosti. Nasuprot tome egzistencijalizam 
i marksizam smjeraju istom predmetu, samo što je marksi- 
zam čovjeka rastvorio u ideji, dok ga egzistencijalizam traži 
svugdje gdje on jest, pri njegovu radu, kod kuće, na ulici. 
Mi svakako ne tvrdimo — poput Kierkegaarda — da je taj 
zbiljski čovjek nespoznatljiv. Mi samo velimo da nije poznat. 
Ako on privremeno izmiče znanju, onda je to zato što su 
jedini pojmovi kojima raspolažemo posuđeni od idealizma 
desnice ili ljevice. Ta dva idealizma ne smijemo pobrkati: 
prvi zaslužuje svoje ime zahvaljujući sadržaju svojih poj- 
mova, a drugi na temelju upotrebe što je on danas čini sa 
svojim pojmovima. Zacijelo je istina da marksistička praksa 
u masama ne zrcali ili veoma malo zrcali sklerozu teorije. 
No upravo opreka između revolucionarne akcije i skolastike 
opravdavanja sprečava čovjeka-komunista, u socijalističkim 
kao i buržoaskim zemljama, da stekne jasnu samosvijest. 
Odista je jedna od najfrapantnijih značajki naše epohe što 
se povijest odvija bez svijesti o sebi. Sigurno će netko pri- 
mijetiti da je uvijek bilo tako; i to je istina sve do druge 
polovice prošloga stoljeća. Ukratko, sve do Marxa. No tv 
što tvori snagu i bogatstvo marksizma bio je njegov najra- 
dikalniji pokušaj da rasvijetli povijesni proces u svom tota- 
litetu. No već dvadeset godina njegova sjena zamračuje po- 

vijest: zato što je on prestao da živi s njome i pomoću biro- 
kratskog konzervatizma pokušao da mijenu svede na isto- 
vetnost. 

Ipak, treba nas ispravno razumjeti: ta skleroza nije nor- 
malno starenje. Ona je rezultat jednog naročitog stanja stvari 
u svijetu; marksizam još ni izdaleka nije iscrpen, on je još 
posve mlad, gotovo u začetku: on se jedva tek započeo raz- 
vijati. On dakle ostaje filozofija našega vremena: on je ne- 
nadmašiv, budući da prilike iz kojih je on proistekao još 
nisu prevladane. Svo naše mišljenje može se oblikovati samo 
na tom tlu; ono se mora držati u tom okviru, ili će se izgubiti 
u praznom, ili će nazadovati. Egzistencijalizam se kao i mar- 
ksizam obraća iskustvu da bi ondje otkrio konkretne sinteze; 
on te sinteze može pojmiti samo kao momente jedne dija- 
lektičke i dinamične totalizacije što nije drugo nego povijest, 
ili — sa striktno kulturnog gledišta kamo smo se ovdje po- 
stavili — »bivanje-svijetom-filozofije«  [»devenir-monde-de- 
-la-philosophie«]. Za nas istina biva, bivala jest i bude bi- 
vala. To je jedna totalizacija koja se neprestano totalizira; 
pojedine činjenice ne znače ništa, nisu ni istinite ni lažne 
sve dok posredovanjem raznovrsnih posebnih totaliteta nisu 
uključene u tok totalizacije. Nastavimo: kada Garaudy piše 
(Humanite od 17. svibnja 1955): »Jedino marksizam danas 
pruža koordinatni sistem koji omogućuje da se neka misao 
smjesti i definira na bilo kom području, od političke ekono- 
mije do fizike, od povijesti do etike«, onda se mi s njime 
slažemo. I mi bismo se također slagali da je on svoju tvrdnju 
proširio — što nije bila njegova namjera — i na čine indi- 
vidua i masa, djela, načine života i rada, na čuvstva, osebujni 
razvitak neke ustanove ili nekog karaktera. Da nastavimo i 
dalje, mi se također potpuno slažemo s Engelsom kada on 
piše u onom pismu što je Plehanovu dalo povoda za čuveni 
napad na Bernsteina: »Ne opstoji dakle, kako se tu i tamo 
lagodno pokušava predstaviti, neko automatsko djelovanje 
ekonomskog položaja, nego ljudi čine svoju povijest sami, 
ali u danoj sredini koja njih uvjetuje, na temelju zbiljskih 
odnosa, među kojima su ekonomski — premda na njih mogu 
utjecati drugi politički i ideološki — ipak u krajnjoj instan- 
ciji odlučujući, te oni u svim odnosima tvore crvenu nit koja 
jedina omogućuje njihovo razumijevanje«. [Usp. pismo Star- 
kenburgu, od 25. siječnja 1894. — Prev.] Već se znade da 

mi ekonomske uvjete ne shvaćamo kao naprosto statičku 
strukturu nekog nepromjenljivog društva; njihova protivu- 
rječja tvore pokretnu snagu povijesti. Smiješno je kako Lu- 
kacs, u već navedenom djelu, vjeruje da će se od nas razli- 
kovati pozivajući se na slijedeću marksističku definiciju 
materijalizma: »Primarnost egzistencije pred sviješću«, dok 
egzistencijalizam — njegovo ime to dostatno pokazuje — tu 
primarnost uzdiže do principa. 

Da budemo još precizniji; mi se bezrezervno suglašavamo 
s onom formulom Kapitala kojom Marx namjerava defini- 
rati svoj »materijalizam«: »Način proizvodnje materijalnoga 
života uvjetuje proces društvenoga, političkoga i duhovnog 
života uopće«!; a to uvjetovanje mi ne možemo razumjeti 
drugačije nego kao dijalektičko kretanje (protivurječja, uki- 
danje, totalizacija). M. Rubel mi prigovara što u svom članku 
iz 1946. Materijalizam i revolucija nisam uzeo u obzir taj 
»marksistički materijalizam«. Ali on sam navodi razlog za 
taj propust: »Istina je da autor ima u vidu više Engelsa no 
Marxa«. Da. I prije svega današnje francuske marksiste. No 
Marxov mi stav izgleda nenadmašivo evidentan ukoliko sve 
promjene društvenih odnosa i napredak tehnike čovjeka ne 
oslobode od jarma oskudice. Poznato je ono mjesto gdje 
Marx spominje epohu najdalje budućnosti: »Carstvo slobode 
počinje zapravo tek tamo gdje prestaje rad koji je određen 
nevoljom i izvanjskom svrsishodnošću; po prirodi stvari ono 
dakle leži s onu stranu sfere prave materijalne proizvodnje« 
(Kapital, III, Zagreb 1948, str. 756). Čim za sve bude opstojao 
dio zbiljske slobode s onu stranu proizvodnje života, mar- 
ksizam je svoje preživio; na njegovo će mjesto stupiti jedna 
filozofija slobode. Ali mi nemamo nikakvo sredstvo, nikakvo 
intelektualno oruđe, nikakvo konkretno iskustvo koji bi nam 
omogućili da tu slobodu i tu filozofiju sebi predstavimo. 


Ova razmatranja omogućuju da se shvati zašto se u 
isti mah u potpunosti možemo suglasiti s marksističkom filo- 
zofijom, a ipak privremeno sačuvati autonomiju egzistenci- 
jalističke ideologije... 


t Sartre propustom navodi pogrešan izvor tog citata, koji ne 
potječe iz Kapitala, nego iz predgovora Prilogu kritici političke 
ekonomije. — Prev. 

Prema tome samostalnost egzistencijalnih istraživanja 
nužno slijedi iz negativnosti marksističkih (a ne marksizma 
kao takvog). Sve dotle dok doktrina ne bude priznala svoju 
anemiju, dokle god svoje znanje bude temeljila na dogmat- 
skoj metafizici (dijalektici prirode) umjesto da se opire o 
razumijevanje živoga čovjeka, dokle god sve ideologije, koje 
— poput Marxa — bitak hoće odvojiti od znanja, i u antro- 
pologiji spoznaju čovjeka hoće utemeljiti na ljudskoj egzi- 
stenciji, bude odbacivala kao iracionalizam, sve dotle će 
egzistencijalizam nastaviti svoja istraživanja. To znači, on će 
pokušati da podatke marksističkoga znanja pomoću posred- 
nih spoznaja (tj. kako vidjesmo, pomoću riječi koje regresiv- 
no označavaju egzistencijalne strukture) rasvijetli i u okviru 
marksizma stvori istinsku razumijevajuću spoznaju, koja će 
ponovo naći čovjeka u društvenom svijetu i pratiti ga sve 
do njegove prakse, odnosno projekta koji čovjeka na temelju 
određene situacije suočava s društveno mogućim. Egzisten- 
cijalizam se prema tome javlja kao fragment sistema koji je 
dospio izvan znanja. Od onoga dana pak kada marksizam 
prihvati ljudsku dimenziju (tj. egzistencijalni projekt) kav 
ishodište antropološkoga znanja, egzistencijalizam neće više 
imati razloga da opstoji. On će biti apsorbiran, ukinut i sa- 
čuvan pomoću totalizirajućeg kretanja filozofije. On će pre- 
stati da bude posebno područje istraživanja i postati teme- 
ljem svega istraživanja. Opaske učinjene u ovom eseju, u 
skromnom okviru naših mogućnosti, smjeraju na to da pri- 
bliže trenutak toga rastvaranja. 


Naslov originala: Critique de la raison dialec- 
tique (preced€ de Question de methode), tome I, 
Theorie des ensembles pratiques, Paris 1960, pp. 
15—25, 28—32, 107, 110—111. Preveo Danilo Pc- 
jović. 

MAURICE MERLEAU-PONTY 


POHVALA FILOZOFIJE 


Opravdano je vjerovati da i naše vrijeme također od- 
bacuje filozofa u samome sebi i da će filozofija, štaviše, u 
njemu biti samo laka stvar. Jer filozofirati znači tražiti, znači 
implicirati da ima stvari koje treba vidjeti i reći. No danas 
jedva da još tražimo. »Vraćamo« se jednoj ili drugoj tradi- 
ciji, »branimo« je. Naša se uvjerenja temelje manje na za- 
mijećenim vrijednostima ili istinama, a više na porocima i 
zabludama što ih mi nećemo. Malo stvari volimo ako ih se 
mnogo gnušamo. Naše je mišljenje — mišljenje u odstupanju 
i povlačenju. Svatko ispašta svoju mladost. To je propada- 
nje u skladu s hodom naše povijesti. Prešavši jednu tačku 
usiljenosti ideje se prestaju množiti i živjeti, one spadaju na 
razinu opravdanja i izgovora, to su svetinje, pitanja časti, i 
to što se visokoparno naziva kretanjem ideja svodi se na 
zbir naših čežnja, mržnja, strahovanja i fobija. U tom svijetu 
gdje poricanja i nabusite strasti stupaju na mjesto izvjesnosti 
ne traži se prije svega da bi se uvidjelo, a samo je to filo- 
zofija, budući da ona zahtijeva uviđanje, što biva bogohu- 
ljenje. Bit će lako da se to pokaže na primjeru dvaju apsoluta 
koji se nalaze u središtu naših raspravljanja: Boga i povijesti. 

Neobično je konstatirati da danas jedva da dokazujemo 
Boga kako su to činili sveti Toma, sveti Anselmo ili Descar- 
tes. Dokazi se obično pod-razumijevaju i ograničavamo se 
na to da odbacujemo poricanje Boga bilo tako da u novim 
filozofijama tražimo neku pukotinu kroz koju bi se ponovo 
mogao pojaviti pojam uvijek pretpostavljenog nužnog bića, 
bilo, naprotiv, ukoliko ga te filozofije odlučno stavljaju u 
Pitanje, da ih ukratko diskvalificiramo kao ateizam. Čak i 
tako jasna razmišljanja kao ona oca de Lubaca o ateisti- 
čkom humanizmu ili ona g. Maritaina o značenju suvreme- 

nog ateizma vode se tako kao da se sva filozofija, ukoliko ona 
nije teološka, svodi na poricanje Boga. Otac de Lubac zadaje 
sebi kao predmet istraživanja ateizam koji, kako on veli, 
uistinu hoće »zamijeniti ono što razara«, koji dakle započinje 
razaranjem onoga što hoće zamijeniti, i koji je, poput Nic- 
tscheova ateizma, radije neka vrsta bogoubojstva. G. Mariain 
istražuje ono što on radoznalo naziva pozitivnim ateizmom i 
što mu se naskoro čini kao »aktivna borba protiv svakoga 
tko zaziva Boga«, »antiteizam«, »čin obrnute vjere«, »odbija- 
nje Boga«, »izazov Bogu«. Dakle taj antiteizam svakako po- 
stoji, no budući da je on obrnuta teologija, on nije filozofija. 
i, usredotočujući diskusiju na nj, možda se pokazuje da on 
u sebi sadržava teologiju koju pobija, ali u isto doba sve se 
svodi na polemiku izmedu ieizma i antropoteizma koji sebi 
izmjenično upućuju pritužbu otuđenja, zaboravlja se pitati 
ima li filozof da izabere između teologije i apokalipse Won- 
derlanda ili »mistike natčovjeka«, i je li ijedan filozof ikada 
ustoličio čovjeka u metafizičke dužnosti Svemogućega. 
Filozofija se, međutim, smješta u drugom poretku, i iz 
istih razloga ona izbjegava prometejski humanizam i supar- 
ničke tvrdnje teologije. Filozof ne kaže da je konačno uki- 
danje ljudskih protivurječja moguće i da nas totalni čovjek 
očekuje u budučnosti: kao ni bilo tko, on o tome ništa ne zna. 
On kaže — i to je nešto sasvim drugo — da svijet započinje, 
da mi ne treba da sudimo o njegovoj budućnosti prema ono- 
me što je bila njegova prošlost, da ideja neke sudbine u stva- 
rima nije ideja nego zanos, da naši odnosi spram prirode nisu 
određeni jednom za uvijek, da nitko ne može znati šio može 
učiniti sloboda, ni zamisliti kakvi će biti običaji i ljudski 
odnosi u jednoj civilizaciji koja više neće biti obuzeta kon- 
kurencijom i nužnošću. On svoju nadu ne polaže ni u kakvu 
sudbinu, čak ni sklonu, nego upravo u ono što u nama nije 
sudbina, u neizvjesnost (contingence) naše povijesti, i ta nje- 
gova negacija jest njegova pozicija. Treba li također reći da 
je filozof humanist? Ne, ukoliko se pod čovjekom razumijeva 
eksplikativno načelo kojim valja zamijeniti ostala načela. 
Ništa se ne objašnjava čovjekom, budući da on nije snaga 
nego jedna slabost u srcu bitka, kozmološki faktor, no mjesto 
gdje svi kozmološki faktori, izmjenom koja nikada nije za- 
vršena, mijenjaju smisao i postaju povijest. Čovjek opstoji 
jednako u kontemplaciji neljudske prirode kao i u ljubavi 

prema sebi. Njegova se egzistencija proteže na suviše stvari, 
— tačnije: na sve — da bi samu sebe učinila predmetom 
svojega užitka ili da bi ovlastila ono što se s razlogom naziva 
»ljudski šovinizam«. No ista rječitost koja izbjegava svaku 
religiju čovječnosti oduzima svoju potporu teologiji. Jer te- 
ologija utvrđuje slučajnost ljudskoga bića samo da bi odatle 
dovela do nužnoga bića, lo jest da bi ga se otresla, ona se 
služi filozofskim divljenjem samo da bi opravdala jednu 
tvrdnju koja ga dovršava. Filozofija nas opominje na ono što 
opstanak svijeta i naš vlastiti opstanak imaju problematič- 
koga u sebi, budi nas dotle da nikada ne budemo izliječeni 
od traženja, kako reče Bergson, nekog rješenja »u bilježnici 
učitelja«. Otac de Lubac istražuje takav ateizam koji hoće 
ukinuti, kako on veli, »sve do problema tko bijaše rodio Boga 
u svijesti«. Taj problem filozof nipošto ne predviđa, nego ga 
naprotiv radikalizira, on ga stavlja iznad »rješenja« koja ga 
prigušuju. Ideja nužnoga bića, kao i ideja »vječne materije«, 
ili ideja »totalnog čovjeka«, njemu se čini prozaičnom na- 
spram toga pojavljivanja fenomena na svim stupnjevima svi- 
jeta i toga stalnog rađanja kojim je obuzet da ga opiše. U toj 
situaciji filozof svakako može razumjeti religiju kao jedan od 
izraza središnjeg fenomena, ali Sokratov nas je primjer pod- 
sjetio da nije ista stvar, da je skoro suprotna stvar razumjeti 
religiju i pozirati je. Lichtenberg — o kojemu Kant reče da 
svaka njegova rečenica krije duboku misao —- mislio je ot- 
prilike da Boga ne treba ni tvrditi ni nijekati, i razjasnio to 
na slijedeći način: »Ne treba dopustiti da sumnja bude više 
nego opreznost, inače ona može postati izvorom opasnosti«. 
Nije to zato što je on stanovite perspektive htio ostaviti otvo- 
renim, ni zadovoljiti cio svijet. To je zato što se za svoj ra- 
čun utvrdio u jednoj svijesti o sebi, o svijetu i o drugima 
kao »stranima« (riječ je opet njegova) koja je također razo- 
rena suparničkim objašnjenjima. Taj odlučan momenat kada 
čestice tvari, riječi, događaja puštaju da ih oživi jedan smi- 
sao kojemu one ocrtavaju budući obris a da ga ne sadržavaju, 
i ponajprije taj fundamentalni glas svijetla, već dan najmanjim 
brojem naših zamjedaba, o koji odjekuje spoznaja i povijest, 
— ista je stvar da ih ustanovimo protiv svakog naturalisti- 
čkog objašnjenja i da ih odriješimo od svake najviše nuž- 
nosti. Prolazi se dakle mimo filozofiju kada se ona definira 
kao ateizam: to je filozofija kako je vidi teolog. Njezina ne- 

gacija samo je početak pažnje, ozbiljnosti, iskustva na temelju 
kojih nju ireba prosuđivati. Nadalje, ako se podsjetimo po- 
vijesti riječi ateizam, i kako se ona primjenjivala baš na Spi- 
nozu, ipak najpozitivnijeg od svih filozofa, valja prihvatiti 
da se ateističkim naziva svako mišljenje koje uklanja ili dru- 
gačije definira ono sveto, i da će filozofija koja ga nikada ne 
stavlja amo ili tamo, kao neku stvar, nego na sastavak stvari 
ili riječi, uvijek biti izvrgnuta tom prigovoru a da on nikada 
neće moći da je pogodi. 

Makar kakvo bilo pozitivno značenje filozofske negativ- 
nosti, ili ma kakva bila sama prisutnost duha, otvoreno i ja- 
sno mišljenje ne može propustiti da ga odgoneta. Isto tako g. 
Maritain ide dotle da zahtijeva kao bitno u kršćanstvu stalno 
osporavanje idola. Svetac je, piše on, »integralni ateist« na- 
spram takva Boga koji bi bio samo jamstvo prirodnoga po- 
retka, koji bi posvećivao sve zlo kao i sve dobro svijeta, koji 
bi opravdavao ropstvo, bezakonje, dječje suze, muku nevinih 
svetim nužnostima, koji bi, napokon, čovjeka žrtvovao koz- 
mosu, i bio »apsurdni car svijeta«. Kršćanski Bog koji ot- 
kupljuje svijet i dostupan je molitvama, kaže g. Maritain, ak- 
tivna je negacija onoga Boga. To pogađa, zapravo, bit kršćan- 
stva. Filozof će se samo pitati nije li prirodni i racionalni po- 
jam Boga kao nužnoga bića neizbježno pojam cara svijeta, 
ne prestaje li kršćanski Bog bez njega da bude tvorac svijeta, 
i nije li baš filozofija ta koja tjera do kraja osporavanje laž- 
nih bogova što ih je kršćanstvo ustoličilo u našoj povijesti. 
Da, kada ćemo zaustaviti kritiku idola i gdje ćemo ikada moći 
reči da obitava istinski Bog, ako, kao što piše g. Maritain, 
plaćamo danak lažnim bogovima »svaki put kad se poklonimo 
pred svijetom«? 


Razmotrimo li drugu temu suvremenih raspravljanja, to 
će reći povijest, vidjet ćemo da i tu filozofija, čini se, očajava 
nad samom sobom. Jedni vide u povijesti neku izvanjsku sud- 
binu u korist koje je filozof pozvan da sebe ukine kao filo- 
zof; drugi čuvaju filozofsku nezavisnost samo oslobađajući 
filozofiju od konkretne prilike i čineći od nje neki počasni 
alibi. Brani se filozofija i brani se povijest, kao suparničke 
tradicije. Utemeljitelji koji su živjeli u njima nisu nalazili to- 
liko teškoća da ih učine takvima da one međusobno koegzi- 

stiraju. Jer uzete u svom prvotnom stanju, u ljudskoj praksi, 
one čine alternativu, one zajednički nastaju i nestaju. 

Hegel ih je već bio poistovetio čineći od filozofije poi- 
manje povijesnoga iskustva, a od povijesti bivanje filozofije. 
No sukob među njima bio je samo prikriven: budući da je 
filozofija za Hegela ostala apsolutno znanje, sistem, totalitet, 
povijest o kojoj govori filozof nije više ozbiljno povijest, to 
jest nešto što se pravi, nego je to svjetska povijest, shvaćena, 
završena, mrtva. Obratno, povijest, budući da je čista činje- 
nica ili događaj, uvodi u sistem kamo se uključuje jedno 
unutarnje kretanje koje ga razdire. Oba gledišta za Hegela 
ostaju istinita, i zna se da je on brižljivo održavao dvosmi- 
slicu. Čas se filozof u njega javlja kao puki čitač jedne već 
gotove povijesti, Minervina sova koja izlijeće tek u sumrak i 
kada je povijesni rad već završen, čas se čini da je on jedini 
subjekt povijesti, budući da je on jedini koji ne treba da je 
snosi i treba da je razumije uzdižući je do pojma. Zapravo, 
dvosmislica ide u korist filozofa: budući da je on povijest in- 
scenirao, on u njoj nalazi samo onaj smisao koji je već stavio 
u nju, i on se klanja samo pred samim sobom. Možda bi se 
na Hegela trebalo primijeniti ono što Alain veli o najluka- 
vijim trgovcima sna, o onima koji »nude snivanje čiji su 
snovi odista svijet«. Hegelova je svjetska povijest san povije- 
sti. Kao u snovima, sve što je pomišljeno je zbiljsko, sve što 
je zbiljsko je mišljeno. Ljudi nemaju ništa činiti što već ne 
bi bilo shvaćeno u naličju stvari, u sistemu. I filozof im rado 
dopušta priznanje da on ne može ništa misliti što već nisu 
učinili oni, on im tako odobrava monopol djelotvornosti. No 
budući da on sebi rezervira monopol smisla, u filozofu, i sa- 
mo u njemu, povijest ponovo sustiže svoj smisao. Filozof je 
taj koji misli i objavljuje istovetnost povijesti i filozofije, taj 
koji će opet reći da među njima nema istovetnosti. 

Marxova novina kao Hegelova kritičara nije dakle u tome 
što je on u ljudsku proizvodnost stavio pokretača povijesti i 
filozofiju tretirao kao odraz njezina kretanja, nego u tome što 
je razotkrio lukavstvo kojim filozof krišom u povijest uvlači 
sistem, kako bi ga nakon toga u njoj opet našao i ponovo 
potvrdio svoju svemoć u trenu kad se činilo da se nje odriče. 
Sama privilegija spekulativnog filozofa, preuzetnost filozof- 
ske egzistencije, kako reče mladi Marx, da ona iscrpe sve 
ostale oblike egzistencije, sama je također povijesna činjeni- 

ca, ona nije akt radanja povijesti. Marx također otkriva jednu 
povijesnu racionalnost imanentnu životu ljudi; povijest za 
njega nije više samo poredak onoga gotovog ili zbiljskog koje- 
mu bi filozof došao da podari, s racionalnošću, pravo na ops- 
tanak; ona je medij gdje se oblikuje sav smisao a naročito 
pojmovni ili filozofski smisao u tome što ima opravdanja. Što 
Marx naziva praris, to je taj smisao koji se spontano ocrtava 
u križanju čina kojima čovjek organizira svoje odnose s pri- 
rodom i s drugima. Ona se u prvi mah ne upravlja nekom ide- 
jom svjetske ili totalne povijesti. Valja se podsjetiti kako 
Marx insistira na nemogućnosti da se misli budućnost. Na- 
protiv, analiza prošlosti i sadašnjosti omogućuje nam da u 
toku stvari postepeno uočimo jednu logiku koja ne vodi izvan 
njega, nego koja se sve više ističe u njemu, i koja se završava 
samo ako ljudi shvate svoje iskustvo i hoće ga preobraziti. 
O samom toku stvari mi znamo samo to da će on kad tad 
odstraniti iracionalne povijesne oblike, one što luče klice koje 
će ih razoriti. To odstranjivanje iracionalnoga može voditi u 
kaos ako se snage koje te oblike razaraju ne pokažu sposob- 
nima da iz njih sagrade nove. Nema dakle svjetske povijesti, 
možda čak nikada nećemo izaći iz pretpovijesti. Povijesni je 
smisao imanentan međuljudskom zbivanju i krhak kao i ono. 
No baš iz tog razloga, zbivanje dobiva vrijednost jedne ge- 
neze uma. Filozofija više nema moć iscrpljivanja koju joj je 
davao Hegel, ali ona isto tako više ne može biti, kao u He- 
gela, jednostavni odraz jedne prethodne povijesti. Kako je još 
mladi Marx govorio, filozofija se kao odvojeno znanje »ukida« 
samo zato da bi se »ozbiljila«. Racionalnost prelazi iz pojma 
u srce međuljudske prazis, i stanovite povijesne činjenice do- 
bivaju metafizičko značenje, filozofija živi u njima. 

Odričući filozofskom mišljenju moć iscrpljivanja, Marx 
dakle ne može, kako su to vjerovali njegovi nasljednici pa 
možda i on sam, dijalektiku svijesti pretvoriti u dijalektiku 
materije ili stvari: kad neki čovjek veli da u stvarima opstoji 
dijalektika, onda to može biti samo u stvarima ukoliko ih on 
misli, i ta je objektivnosi naposljetku vrhunac subjektiviz- 
ma, kako je to pokazao Hegelov primjer. Marx prema tome 
ne premješta dijalektiku spram stvari, on je premješta spram 
ljudi, uzetih, dakako, sa svim svojim ljudskim spremanjem 
i ukoliko su oni angažirani radom i kulturom u nekom pot- 
hvatu koji izmjenjuje prirodu i društvene odnose. Filozolija 

nije iluzija: ona je algebra povijesti. Obratno, neizvjesnost 
ljudskog zbivanja nije više poput nekog nedostatka u logici 
povijesti, ona joj postaje uvjetom. Bez nje opstoji samo još 
utvara povijesti. Ako se zna kamo povijest neizbježno ide, 
događaji jedan po jedan nemaju više važnosti ni smisla, bu- 
dućnost sazrijeva što god se dogodilo, ništa se u sadašnjosti 
zaista ne dovodi u pitanje, jer kakva god bila, ona ide spram 
iste budućnosti. Tko god, naprotiv, misli da u sadašnjosti 
ima onoga što je za pretpostavljanje, podrazumijeva da je 
budućnost kontingentna. Povijest nema smisla ako se njezin 
smisao shvaća poput smisla neke rijeke što pod djelovanjem 
svemoćnih uzroka teče prema oceanu u kojemu nestaje. Sva- 
ko prizivanje na svjetsku povijest presijeca smisao zbivanja, 
čini beznačajnom zbiljsku povijest i maska je nihilizma. Kao 
što je izvanjski Bog odmah lažni Bog, izvanjska povijest nije 
više povijest. Dva suparnička apsoluta žive samo ako se usred 
bitka iskopa ljudski projekt koji odbija da ih prizna, i baš u 
povijesti filozofija nauči da upozna tu filozofsku negativnost 
kojoj se uzaludno suprotstavlja punoća povijesti. 

Ako Marxovi sljedbenici nisu to shvatili u tom smislu, 
i ako se on sam, poslije spisa iz mladosti, odrekao da sebe 
tako shvati, to znači da je to posve novo shvaćanje prakse 
(praxis) opet dovodilo u pitanje uobičajene filozofske kate- 
gorije, i da ništa u pozitivnoj sociologiji i u pozitivnoj povi- 
jesti nije izlazilo u susret intelektualnoj reformi koju je to 
shvaćanje prizivalo. Kamo je odista trebalo smjestiti taj ima- 
nentni smisao međuljudskih zbivanja? On nije ili nije uvijek 
u ljudima, u svijestima, ali izvan njih, čini se, bilo je samo 
slijepih događaja, otkako se čovjek odrekao da u naličje stva- 
ri unosi neko apsolutno znanje. Gdje je dakle bio povijesni 
proces i koji je način opstanka trebalo priznati povijesnim 
oblicima kao što su feudalizam, kapitalizam, proletarijat, o 
kojima se govori kao o osobama koje znaju i koje hoće, skri- 
vene za mnogostrukosti događaja, a da se jasno ne vidi što 
predstavljaju te prozopopeje? Otkako je čovjek uklonio po- 
moć hegelovskoga objektivnog duha, kako izbjeći dilemu op- 
stanka kao stvari i opstanka kao svijesti, kako razumjeti taj 
uopćeni smisao koji se provlači u povijesnim oblicima i u ci- 
jeloj povijesti, koji nije misao nikakvoga cogito i koji ih sve 
potiče? Najjednostavnije je bilo nejasno zamisliti neku dija- 
lektiku materije tamo gdje je Marx, naprotiv, govorio o »ljud- 

skoj materiji«, to jest uzetoj u kretanju prazis. No taj je na- 
čin promijenio Marxovo shvaćanje: svaka je filozofija s ob- 
zirom na dijalektiku stvari padala na razinu ideologije, iluzije 
ili čak mistifikacije. Izgubila se svaka mogućnost da se spozna 
je li ona, kako je to htio Marx, zaista ozbiljena istodobno kad 
je ukinuta, ili je samo zabašurena, da se i ne govori o šte- 
tama što ih je u isti mah pretrpio pojam povijesti. 

Savez filozofije i povijesti ponovo je oživio, kako to biva 
s mnogim filozofskim shvaćanjima, u specijalnijim i novijim 
istraživanjima koja se izričito ne nadahnjuju Hegelom i Mar- 
xom, ali ponovo nailaze na njihov trag budući da se su- 
kobljuju s istim teškoćama. Teorija znaka što je izgrađuje 
lingvistika možda implicira jednu teoriju povijesnoga smisla 
koja prelazi preko alternative stvari i svijesti. Živi jezik jest 
ta konkrecija duha i stvari što tvori teškoću. U aktu govo- 
renja, u svojem tonu i u svom stilu subjekt osvjedočuje svoju 
autonomiju budući da mu ništa nije svojstvenije, a ipak je 
on u isti čas i bez protivurječja obraćen spram lingvističke 
i obavezne zajednice jezika. Volja da se govori isto je što i 
volja da se bude razumljen. Prisustvo pojedinca u ustanovi 
i ustanove u pojedincu jasno je u slučaju lingvističke pro- 
mjene. Jer često je trošenje nekog oblika ono što utječe na 
subjekte koji govore da prema nekom novom načelu upotri- 
jebe sredstva razlikovanja koja još opstoje danog časa u je- 
ziku. Stalni zahtjev za komunikacijom dovodi do izmišljanja 
i prihvaćanja neke nove upotrebe koja nije hotimična, ali je 
sistematična. Slučajna činjenica prihvaćena sa strane volje 
za izražavanjem postaje novo sredstvo izražavanja koje zau- 
zima svoje mjesto i ima smisao u povijesti toga jezika. Op- 
stoji tu jedna racionalnost u slučajnosti, jedna istinska logika, 
jedna samokonstitucija, koju upravo trebamo kako bismo u 
povijesti razumjeli vezu slučajnosti i smisla, i Saussure je 
sigurno mogao nabaciti neku novu filozofiju povijesti. Uza- 
jamnim odnosima izražajne volje i sredstava izražavanja od- 
govaraju uzajmni odnosi proizvodnih snaga i oblika proizvod- 
nje, ili još općenitije, povijesnih snaga i ustanova. Kao što 
je jezik sistem znakova koji imaju samo relativan smisao 
jedni spram drugih i od kojih se svaki prepoznaje u stanovi- 
toj vrijednosti upotrebe u cjelini jezika, svaka je ustanova 
simbolički sistem koji se spaja sa subjektom kao stil djelat- 
nosti, a da ga on ne mora pojmiti. Prekidi ravnoteže, reor- 

ganizacije što iskrsavaju, poput onih reorganizacija jezika do- 
puštaju jednu unutarnju logiku, premda ih u tom slučaju 
nitko jasno ne pomišlja. One su polarizirane činjenicom da 
mi, poput učesnika nekog simboličkog sistema, egzistiramo 
jedni u očima drugih, jedni s drugima, isto tako kao što i 
promjene jezika to jesu našom voljom da govorimo i da bude- 
mo razumljeni. Simbolički sistem nameće molekularne pro- 
mjene koje u jeziku pokazuju neki smisao koji nije ni stvar 
ni ideja, usprkos famoznoj dihotomiji, budući da je on mo- 
dulacija naše koegzistencije. Isto tako i toliko kao i logike 
ponašanja opstoje povijesni oblici i povijesni proces, klase, 
epohe o kojima smo se pitali gdje su one bile: one jesu u jed- 
nom društvenom, kulturnom ili simboličkom prostoru koji ni- 
je manje realan nego fizički prostor, i koji se, s druge strane, 
oslanja na nj. Jer neki se smisao provlači ne samo kroz jezik 
ili političke i religiozne ustanove, nego i kroz oblike srod- 
stva, sprava, krajolika, proizvodnje, uopće kroz sve načine 
ljudskoga ophođenja. Moguće je uspoređivanje među svim 
tim fenomenima budući da su to sve simbolizmi, pa možda je 
čak moguć i prijevod jednoga simbolizma u drugi... 

S obzirom na tako shvaćenu povijest kakva bi mogla biti 
situacija filozofije? Svaka je filozofija, također, jedna arhi- 
tektura znakova, ona se dakle izgrađuje u širokom odnosu s 
drugim oblicima ophođenja koji tvore povijesni i društveni 
život. Filozofija je potpunoma povijest, ona nikada nije neza- 
visna od povijesnoga govora. No ona u načelu zamjenjuje pre- 
šutni simbolizam života svjesnim simbolizmom, a latentni 
smisao očitim smislom. Ona se ne zadovoljava da trpi povi- 
jesni okvir (kao što se ovaj ne zadovoljava da trpi svoju pro- 
šlost); ona ga mijenja otkrivajući ga u samoj sebi, i prema 
tome dajući mu priliku da s drugim vremenima, s drugim 
sredinama stupi u odnos u kojemu se pojavljuje njegova 
istina. Nije dakle nikada moguće uspostaviti neku paralelu 
tačku po tačku između povijesnog događaja i izraza koje mu 
daju spoznaja i filozofija — kao, uostalom, ni između doga- 
daja i njegovih objektivnih uvjeta. Istina je, knjiga samu se- 
be nadmašuje kao datirani događaj. Filozofska, estetička i 
književna kritika ostaje dakle bitna i povijest ih ne može 
nadomjestiti. Istina je samo to, što se uvijek može, naime, 
poći od knjige, ponovo pronaći ulomke povijesti na kojima je 
ona utvrđena, i to je čak neophodno kako bi se znalo u kojoj 

ih je mjeri ona promijenila u njihovoj istini. Filozofija se ob- 
raća anonimnoj simboličkoj djelatnosti odakle proizlazimo 
i osobnom govoru koji se izgrađuje u nama samima, koji mi 
jesmo, ona istražuje tu moć izražavanja što se ograničavaju 
vršiti drugi simbolizmi. Dodirujući sve činjenice i sva iskus- 
tva ona pokušava najstrože shvatiti plodne momente u koji- 
ma neki smisao uzima u posjed sama sebe, ona vraća i ta- 
kođer tjera s onu stranu svake granice bivanja istine što 
pretpostavlja i čini da opstoji samo jedna povijest i samo 
jedan svijet. 


Da završimo, pokažimo da spomenuti nazori opravdavaju 
filozofiju sve do njezinih slabosti. 

Jer beskorisno je osporavati da filozofija hramlje. Ona 
obitava povijest i život, no ona bi se htjela smjestiti u njihovo 
središte, u tačku gdje oni niču, smisao u začetku. Ona se do- 
sađuje u onome što je već sazdano. Budući da je izraz, ona 
se ispunjava samo odričući se slaganja s izraženim i proši- 
rujući ga kako bi u njemu vidjela smisao. Ona je utopija ne- 
kog posjedovanja na razmak. Ona dakle može biti tragična 
budući da ima svoju opreku u sebi, ona nikada nije ozbiljno 
zanimanje. Ozbiljan čovjek, ako opstoji, jest čovjek jedne je- 
dine stvari kojoj veli da. Najodlučniji filozofi uvijek hoće 
suprotno: ozbiljiti, ali razarajući, ukinuti, ali čuvajući. Oni 
uvijek imaju neku primisao. Filozof pridaje ozbiljnom čo- 
vjeku, — činu, religiji, strastima — možda oštriju pažnju 
nego itko, no upravo se u tome osjeća da on to nije. Njegovi 
su vlastiti čini svjedočanstva, ona su nalik »izrazitim činima« 
kojima su drugovi Juliena Sorela u seminaru pokušavali da 
sebi pokažu svoju pobožnost. Spinoza je na vratima tirana 
napisao »ultimi barbarorum«, Lagneau je pred sveučilišnim 
instancijama tražio rehabilitaciju nekog nesretnog kandidata. 
To čini da se svaki vraća sebi i eno ga tamo godinama. Filo- 
zof akcije možda je najdalje od akcije: govoriti o akciji, čak 
najstrože i najdublje, znači izjaviti da se neće djelovati, i 
Machiavelli je nešto sasvim suprotno od nekog makijavelista: 
budući da opisuje lukavstva vlasti, budući da, kako se reklo, 
»odaje tajnu«. Zavodnik ili političar koji žive u dijalektici i 
u njoj imaju smisla ili instinkta, služe se njome samo da bi 
je prikrili. Filozof je taj koji objašnjava da, dijalektički, neki 
protivnik u danim uvjetima postaje isto što i izdajnik. Taj 

je jezik upravo suprotan onome jeziku vlasti; baš vlasti pre- 
sijecaju premise i odmah kažu: opstoje samo zločinci. Mani- 
hejci koji su se sukobljavali u činu bolje su se razumjeli 
među sobom nego s filozofom: ima među njima saučesništva, 
svaki je razlog što opstoji drugi. Filozof je stranac u toj brat- 
skoj kavgi. Čak iako on nikada nije izdao, naslućuje se po 
njegovu načinu da bude vjeran da bi on mogao izdati, on ne 
uzima udjela poput ostalih, u njegovu pristanku nedostaje 
nešto puno i tjelesno... On nije posve realno biće. 

Ta razlika opstoji. No je li zaista to razlika između filo- 
zofa i čovjeka? Prije je to razlika u samome čovjeku, razlika 
onoga koji razumije i onoga koji izabire, i svaki je čovjek u 
tom pogledu podijeljen poput filozofa. Ima mnogo konvencije 
u portretu čovjeka akcije što se suprotstavlja filozofu: čovjek 
akcije nije sav od jednoga komada. Mržnja je krepost odzada. 
Slušati zatvorene oči početak je panike, a izabrati protiv ono- 
ga što se shvaća početak skepticizma. Čovjek treba da bude 
spreman na ustupak kako bi bio sposoban za istinski angaž- 
man koji je uvijek također angažman u istini. Isti autor koji 
je jednoga dana napisao da je svaka akcija manihejska, stu- 
pivši zatim kasnije u akciju, prijateljski je odgovorio nekom 
novinaru koji ga je na to podsjetio: »svaka je akcija mani- 
hejska, ali ne treba joj se vraćati«. Nitko nije manihejac pred 
samim sobom. To je neki izgled koji imaju ljudi akcije gle- 
dani izvana, i koji rijetko pamte. Ako filozof odsada dopušta 
da se nešto čuje o tome što veliki čovjek veli u sebi, on čuva 
istinu za sve, on je čak čuva za čovjeka akcije, koji je treba, 
budući da nijedan vođa naroda nikada nije prihvatio da kaže 
da za istinu ne haje. Kasnije, velim, sutra, čovjek akcije re- 
habilitirat će filozofa. Što se pak tiče ljudi koji su naprosto 
ljudi, koji nisu profesionalci akcije, oni su odista još dalje 
od toga da druge svrstavaju u dobre i zle, uz pretpostavku 
da govore o tome što su vidjeli i da sude iz bliza, i kada čo- 
vjek pokuša, naći će ih začudo pristupačnim za filozof- 
sku ironiju, kao da se njihov mir i oprez prepoznavaju u 
njoj, budući da ovaj put riječ služi ovdje da bi oslobodila. 

Hramanje filozofa njegova je vrlina. Istinska ironija nije 
neki alibi, to je zadaća, i posebna je to zadaća filozofa koji 
joj dodjeljuje stanovitu vrstu akcije među ljudima. Budući 
da mi živimo u jednoj od onih situacija što ih je Hegel nazi- 
vao diplomatskim, gdje se svaka inicijativa izlaže opasnosti 

da bude izvrnut njezin smisao, gdjekad se vjeruje da se služi 
filozofiji zabranjujući joj probleme vremena, i nedavno se 
odavala počast Descartesu što se nije bio opredijelio između 
Galileja i inkvizicije. Filozof, reklo se, ne može dati prednost 
jednome od suparničkih dogmatizama. On se, naime, bavi 
apsolutnim bitkom, s onu stranu predmeta fizičara i mašte te- 
ologa. To znači zaboraviti da odbijajući da govori Descartes 
također odbija da vrijedi i opstoji taj filozofski poredak u koji 
ga se stavlja. Šuteći on ne nadmašuje potpuno jednake za- 
blude, on ih pušta da se prepiru, on ih ohrabruje, a napose 
trenutnog pobjednika. Nije ista stvar šutjeti i reći zašto čo- 
vjek neće izabrati. Da je Descartes to bio učinio ne bi bio 
mogao propustiti da utvrdi relativno pravo Galileja protiv 
inkvizicije, čak ako bi to bilo zato da se fizika konačno pod- 
vrgne ontologiji. Filozofija i apsolutni bitak nisu iznad su- 
parničkih zabluda što se u stoljeću suprotstavljaju: one 
nikada ne opstoje na isti način, i filozofija, koja je integralna 
istina, ima dužnost da kaže ono što ih može sjediniti. Da bi 
jednoga dana opstojao jedan takav svijet gdje bi bila moguća 
slobodna misao scijentizma kao i mašte, nije bilo dovoljno 
da ih se nadmaši u šutnji, trebalo je govoriti protiv, i u po- 
sebnom slučaju, protiv mašte. Misao fizike zastupala je u 
Galilejevu slučaju interese istine. Filozofski apsolut ne sto- 
luje nigdje, on dakle nikada nije na drugoj strani, njega treba 
braniti "u svakoj zgodi. Alain je govorio svojim učenicima: 
»Istina je trenutna, za nas ljude koji imamo kratak život. Ona 
je istina jedne situacije, trenutka; treba je shvatiti, izreći, uči- 
niti u tom trenutku, ni prije ni kasnije, u smiješnim maksi- 
mama; ne za više put, jer ništa nije više put.« Ovdje spo- 
menuta razlika između čovjeka i filozofa: oba misle istinu 
u događaju, oni su skupa protiv onoga koji važno sve misli 
u načelu, i protiv raspusnika koji živi bez istine. 

Na kraju jednog razmišljanja koje ga ponajprije odvaja. 
ali da bi mu bolje omogućilo da osjeti veze istine što ga vežu 
za svijet i povijest, filozof nalazi ne bezdan sebe ili apsolut- 
noga znanja, nego obnovljenu sliku svijeta, i samoga sebe po- 
sađenog u njoj, među drugima. Njegova dijalektika ili nje- 
gova dvosmislenost samo su načini da se riječima izrazi ono 
što svatko dobro zna: vrijednost trenutka u kojima se, zbilja, 
njegov život obnavlja nastavljajući se, ponovo sebe shvaća i 
razumije prelazeći onamo gdje njegov osobni svijet poslaje 

zajednički svijet. Te su misterije u svakome jednako kao u 
filozofu. Što kaže on o odnosima duše i tijela, osim onoga 
što znaju svi ljudi koji naporedo pokreću svoju dušu i svoje 
tijelo, svoje dobro i svoje zlo? Što naučava o smrti, osim da 
je ona skrivena u životu, kao tijelo u duši, a ta spoznaja, go- 
vorio je Montaigne, čini »da seljak i cijeli narodi umiru isto 
tako postojano kao i neki filozof«. Filozof je čovjek koji se 
budi i koji govori, i čovjek šutke nosi u sebi paradokse filo- 
zofije, jer da bi posvema bio čovjek, mora biti malo više i 
malo manje nego čovjek. 


Naslov originala: Eloge de la Philosophie, 9e ed., 
Paris 1953, p.p. 57—86. Preveo Danilo Pejović. 


267 


MARTIN HEIDEGGER 


O HUMANIZMU 


Pismo Jeanu Beaufretu, Paris 


Vi pitate: Comment redonner un sens au mot »Humani- 
sme«? To pitanje potječe iz namjere da se zadrži riječ »hu- 
manizam«. Pitam se je li to nužno? Ili zar nevolja što je iza- 
zivlju svi naslovi iakve vrste još nije dosta očigledna?... 

No ako čovjek još jednom treba da nađe put u blizinu 
bitka, onda prethodno mora naučiti da egzistira u bezime- 
nom. Na isti način on mora spoznati zavođenje javnošću kao 
i nemoć privatnoga. Prije nego što govori, čovjek istom mora 
pustiti da bude opet nagovoren od bitka, uz opasnost da pod 
tim nagovorom ima malo, ili rijetko što da kaže. Samo se 
tako riječi ponovo poklanja cijenjenost njezine biti, čovjeku 
pak okućivanje za stanovanje u istini bitka, 

Ne leži li, međutim, u tom nagovoru čovjeka, ne leži li 
u pokušaju da se čovjeka pripremi za taj nagovor neko na- 
stojanje oko čovjeka? Kamo drugamo ide »briga« nego u tom 
smjeru da čovjeka opet vrati u svoju bit? Što znači to drugo 
nego da čovjek (homo) postane čovječan (humanus). Tako 
Humanitas ipak ostaje težnja jednoga takvog mišljenja; jer 
to je humanizam: smišljanje i briganje da čovjek bude čo- 
vječan a ne ne-čovječan, »inhuman«, to jest izvan svoje biti. 
No u čemu se sastoji čovječnost čovjeka? Ona počiva u 
njegovoj biti. 

No odakle i kako se određuje hit čovjeka? Marx zahti- 
jeva da se spozna i prizna »čovječni čovjek«. On toga nalazi 
u »društvu«. »Društveni« mu je čovjek »prirodni« čovjek. 
U »društvu« se ravnomjerno osigurava »priroda« čovjeka, to 
jest cjelina »prirodnih potreba« (prehrana, odjeća, rasplod, 
gospodarsko zadovoljavanje). Kršćanin vidi čovječnost čo- 

vjeka, humanitas homo iz razgraničenja spram deiias. On je 
u smislu povijesti spasa čovjek kao »dijete božje« koje ra- 
zabire i preuzima nagovor oca u Kristu. Čovjek nije od ovoga 
svijeta ukoliko je »svijet«, zamišljen teorijsko-platonski, sa- 
mo kratkotrajan prolaz u onostranost. 

Izričito se pod svojim imenom Humanitas prvi put pro- 
mišlja i njoj teži u vrijeme Rimske republike. Homo huma- 
nus suprotstavlja se homo barbarusu. Homo humanus je 
ovdje Rimljanin koji rimsku virtus povisuje i oplemenjuje 
»utjelovljenjem« od Grka preuzete naiđeia. Grci jesu Grci 
helenizma kojih se naobrazba naučavala u filozofskim ško- 
lama. Ona se tiče eruditio et institutio in bonas artes. Tako 
shvaćena naićeia prevodi se s »humanitas«. Prava se roma- 
nitas homo romanusa sastoji u takvoj humanilas. U Rimu 
susrećemo prvi humanizam. On stoga ostaje u biti specifično 
rimska pojava koja polječe iz susreta Rimljana s naobrazbom 
kasnih Grka. Takozvana renesansa 14. i 15. stoljeća u Italiji 
jest jedna renasceniia romanitatis. Jer je stalo do romanitas, 
riječ je o humanitas, i zato o grčkoj zaideia. Grci se, među- 
tim, stalno vide samo u svom kasnom liku, pa i ovaj sam 
na rimski način. Homo humanus renesanse također stoji u 
opreci spram homo barbarusa. No ono In-humano je sada 
tobožnje barbarstvo gotičke skolastike srednjega vijeka. Hi- 
storijski shvaćenom humanizmu pripada stoga stalno siu- 
dium humanitatis što se na određeni način vrača anlici i tako 
svagda biva i neko oživljavanje helenstva. To se pokazuje 
i u humanizmu 18. stoljeća u nas što ga pronose Winckel- 
mann, Goethe i Schiller. Holderlin naprotiv ne spada u »hu- 
manizam«, i to zato što on sudbu biti čovjeka misli izvornije 
nego što je to uzmogao taj »humanizam«. 

No ako se pod humanizmom općenito razumije nastoja- 
nje oko toga da čovjek bude slobodan za svoju čovječnost i 
u tome nalazi svoj ponos, onda se humanizam svagda razli- 
kuje prema shvaćanju »slobode« i »prirode« čovjeka. Na isti 
se način razlikuju putovi njegova ozbiljenja. Humanizam 
Marxa ne treba nikakva povratka antici, jednako kao ni 
humanizam kao što Sartre poima egzistencijalizam. U spo- 
menutom širokom smislu i kršćanstvo je također humanizam 
ukoliko prema njegovu nauku sve zavisi od spasa duše (salus 
aeterna) čovjeka, a povijest se čovječanstva javlja u okviru 
povijesti spasa. Ma kako bile različite ove vrste humanizma 

prema cilju i razlogu, vrsti i sredstvima kako se svaki puta 
ozbiljuju, prema obliku svojih nauka, one se ipak poduda- 
raju u tome što se humanitas homo humanusa određuje s 
obzirom na neko već utvrđeno izlaganje čovjeka, povijesti, 
svijeta, svjetskog osnova, io jest bića u cjelini. 

Svaki se humanizam temelji u nekoj metafizici ili on 
sam sebe čini temeljem jedne metafizike. Svako određenje 
biti čovjeka koje već pretpostavlja izlaganje bića bez pita- 
nja za istinu bitka, bilo sa znanjem ili bez znanja, jest me- 
tafizičko. Stoga se, i to s obzirom na način kako se određuje 
bit čovjeka, osebujnost svake metafizike pokazuje u tome 
što je ona »humanistička«. Shodno tome svaki humanizam 
ostaje metafizičan. Pri određivanju čovječnosti čovjeka hu- 
manizam ne samo što ne pita za odnos bitka spram bića čo- 
vjeka. Humanizam čak sprečava to pitanje, budući da ga na 
temelju svojega podrijetla iz metafizike niti poznaje, niti 
razumije. Obratno, nužnost i osebujnost pitanja za istinu 
bitka što je u metafizici i po njoj palo u zaborav može samo 
tako doći na vidjelo da se usred vladavine metafizike po- 
stavi pitanje »Što je metafizika?« Ponajprije se čak svako 
pitanje o »bitku«, također i ono o istini bitka, mora uvesti 
kao »metafizičko«... 


To, što čovjek jest, što se u baštinjenom jeziku meta- 
fizike zove »bit« čovjeka, počiva u njegovoj ek-sistenciji. 
Ali tako mišljena ek-sistencija nije identična s naslijeđenim 
pojmom existentia-e što znači zbiljnost za razliku od essen- 
tia-e kao mogućnosti. U »Bitku i vremenu« [»Sein und Zeit« 
(S. 42)] stoji kurzivom stav: »'Bit' tu-bitka leži u njegovoj 
egzistenciji«. No tu nije riječ o nekom suprotstavljanju exi- 
stentia-e i essentia-e, jer oba ta metafizička određenja bitka, 
da i ne spominjemo njihov odnos, uopće još ne stoje u pita- 
nju. Stav još manje sadržava neki općeniti iskaz o opstanku, 
ukoliko taj u 18. stoljeću za riječ »predmet« nastali naziv 
treba da izrazi metafizički pojam zbiljnosti zbiljskoga. Na- 
protiv, stav kaže: čovjek prebiva tako da je on »tu«, to jest 
rasvjeta bitka. Taj »bitak« toga tu, i samo on ima ustrojstvo 
ek-sistencije, to jest ekstatičnoga ustajanja u istini bitka. 
Ekstatična bit čovjeka počiva u ek-sistenciji koja ostaje raz- 
ličita od metafizički mišljene existentia-e. Ovu srednjovje- 
kovna filozofija poima kao actualitas. Kant predstavlja exi- 

stentia-u kao zbiljnost u smislu objektivnosti iskustva. Hegel 
određuje existentia-u kao ideju apsolutne subjektivnosti koja 
zna samu sebe. Nietzsche shvaća existentia-u kao vječno vra- 
ćanje jednakog. Svakako, da li je pomoću existentia-e u njezi- 
nim samo na prvi pogled različitim izlaganjima kao zbiljnosti 
već dostatno mišljen bitak kamena ili čak život kao bitak ras- 
linstva i životinjstva, neka ovdje kao pitanje ostane ovoreno. 
U svakom slučaju živa bića jesu kako jesu a da iz svojega 
bitka kao takva ne stoje amo u istini bitka i u takvu ostaja- 
nju čuvaju ono bitno svojega bitka. Vjerojatno je za nas od 
svega bića, što jest, živo biće najteže pomišljati, jer nam je 
ono s jedne strane na stanovit način najbliže srodno, a s dru- 
ge strane ipak u isti mah ponorom odijeljeno od naše ek- 
-sistentne biti. Nasuprot tome moglo bi se činiti kao da nam 
je bliža bit božanskoga nego ono začudno živih bića, naime 
bliže u nekoj bitnoj daljini što je kao daljina našoj eksistent- 
noj biti zacijelo poznatija od jedva zamislive bezdane tjele- 
sne srodnosti sa životinjom. Takva razmišljanja bacaju čudnu 
svjetlost na poznatu i stoga uvijek još ishitrenu oznaku čo- 
vjeka kao animal rationale. Jer su raslinstvo i životinjstvo 
doduše svagda zapregnuti u svoju okolinu, ali nikada nisu 
slobodno postavljeni u rasvjetu bitka — a samo ona je »svi- 
jet« — zato njima nedostaje govor. No oni ne vise besvjetno 
u svojoj okolini zato što im govor ostaje onemogućen. Ipak 
se u toj riječi »okolina« okuplja sve ono zagonetno živoga 
bića. Govor u svojoj biti nije izjašnjenje nekog organizma, 
a također niti izraz nekoga živog bica. On se stoga također 
nikada ne može zamisliti shodno svojoj biti polazeći od ka- 
raktera znaka, pa možda čak ni karaktera značenja. Govor 
je rasvjetno-skrivalački nadolazak bitka samog. 
Ek-sistencija, ekstatički mišljena, ne poklapa se ni sa- 
držajno ni prema obliku s existentia. Ek-sistencija sadržajno 
označava istajanje u istinu bitka. Existentia (existence) na- 
protiv pomišlja actualitas, zbiljnosl za razliku od puke mo- 
gućnosti kao ideje. Ek-sistencija imenuje određenje toga što 
je čovjek u sudbi bitka. Existentia ostaje ime za ozbiljenje 
toga što je nešto što se pojavljuje u svojoj ideji. Stav: »Čo- 
vjek ek-sistira« ne odgovara na pitanje da li čovjek zbiljski 
jest ili nije, nego odgovara na pitanje o »biti« čovjeka. To 
pitanje običavamo postavljati neumjesno pitamo li što je 
čovjek, ili pitamo li tko je on. Jer u tome tko? ili što? već 

smjeramo našim pogledom spram nečega osobnog ili spram 
nekog predmela. No baš to osobno promašuje i istodobno 
zatvara ono bitno ek-sistencije u smislu povijesti bitka, ne 
manje nego ono predmetno, Stoga navedeni stav u »Bitku i 
vremenu« (S. 52) s predumišljajem piše riječ »bit« pod na- 
vodnicima. To najavljuje da se »bit« sada ne određuje niti 
iz esse essentiae niti iz esse existentiae, nego iz onoga ek-sta- 
tičnog tubitka. Kao ek-sistirajući čovjek istaje tu-bitak kada 
to »tu« kao rasvjetu bitka uzima na »brigu«. Tu-bitak sam 
pak prebiva kao »bačen«. On prebiva u bačaju bitka kao 
usudnog pravorijeka. 

Posljednja zabluda bila bi, međutim, ako bismo stav o 
eksistentnoj biti čovjeka htjeli razjasniti tako kao da je on 
sekularizirano prenošenje jedne misli što je kršćanska teo- 
logija iskazuje o bogu (Deus est suum esse) na čovjeka. Jer 
ek-sistencija nije ni ozbiljenje neke esencije, niti pak ek-si- 
stencija sama izvršava i postavlja ono esencijalno. Razumije 
li se u »Bitku i vremenu« spomenuti »nabačaj« kao pred- 
stavno postavljanje, onda se on uzima kao učinak subjektiv- 
nosti i ne pomišlja tako kako se »razumijevanje bitka« u 
području »egzistencijalne analitike« »bitka-u-svijetu« jedino 
može zamišljati, naime kao ekstatičan odnos spram rasvjete 
bitka. Dostatno nastavljanje i suizvršenje toga drugoga mi- 
šljenja što napušia subjektivnost zacijelo je otežano time što 
pri objavljivanju »Bitka i vremena« treći odsjek prvoga di- 
jela, »Vrijeme i bitak« bijaše zadržan (usp. »Sein und Zeit«, 
S. 39). Ovdje se cijela stvar obrće. Problematičan odsjek bi- 
jaše zadržan zato što je mišljenje u dostatnom kazivanju toga 
obrata zakazalo i uz pomoć govora metafizike nije prodrlo. 
Predavanje »O biti istine« što je 1930. mišljeno i priopćeno, 
ali tek 1943. tiskano, pruža stanovit uvid u mišljenje obrata 
od »Bitka i vremena« k »Vremenu i bitku«. Taj obrat nije 
neka promjena siajališta »Bitka i vremena«, nego u njemu 
pokušano mišljenje istom dospijeva u mjesto dimenzije iz 
koje je »Bitak i vrijeme« iskušano i to iskušano iz temelj- 
noga iskustva zaborava bitka. 

Naprotiv, Sartre izgovara načelo egzistencijalizma ova- 
ko: egzistencija prethodi esenciji. Pri tom on existentia i 
essentia uzima u smislu metafizike koja nakon Platona kaže: 
essentia prethodi existentia-i. Sartre taj stav obrće. Ali obr- 
tanje nekoga metafizičkoga stava ostaje metafizički stav. 

Kao taj stav on s metafizikom ostaje u zaboravu istine bitka. 
Jer makar filozofija određivala odnos essentia-e i existentia-e 
u smislu kontroverza srednjega vijeka ili u smislu Leibniza 
ili drugačije, prije svega toga ipak istom predstoji pitanje 
iz koje sudbe bitka to razlikovanje u bitku kao esse essen- 
tia-e i esse existentia-e dospijeva pred mišljenje. Ostaje da 
se promisli zašto pitanje za tu sudbu bitka nikada ne bijaše 
pitano i zašto ono nikada nije moglo da bude pomišljeno. 
Ili to što tako stoji s razlikovanjem essentia-e i existentia-e 
nije znak zaborava bitka? Smijemo predmnijevati da ta sud- 
bina ne počiva na nekom pukom propustu ljudskoga mišlje- 
nja, da i ne govorimo na nekoj manjoj sposobnosti ranoga 
zapadnog mišljenja. To u svojem bitnom podrijetlu prikri- 
veno razlikovanje essentia-e (bitnosti) i existentia-e (zbilj- 
nosti) provladava sudbu zapadne i cjelokupne evropski od- 
ređene povijesti. 

Osnovno načelo Sartrea o prednosti existentia-e pred 
essentia-om, međutim, opravdava ime »egzistencijalizam« kao 
naslov koji odgovara toj filozofiji. No osnovno načelo »egzi- 
stencijalizma« nema ama baš ničega zajedničkog s onim sta- 
vom u »Bitku i vremenu«; bez obzira na to što u »Bitku i 
vremenu« neki stav o odnusn essentia-e i existentia-e još 
uopće ne može biti izgovoren, jer tamo valja da se pripremi 
nešto pret-hodno. Prema rečenome, to se zbiva prilično bes- 
pomoćno. Pa i ono što danas istom treba da bude kazano 
možda bi moglo da bude podstrek da se bit čovjeka dovede 
dotle da misaono pazi na dimenziju istine bitka što je pro- 
žima. No i to bi se svagda moglo dogoditi samo na čast bitka 
i na dobrobit tu-bitka, da čovjek eksistirajući istoji, a ne 
poradi čovjeka kako bi se njegovim ostvarenjem afirmirale 
civilizacija i kultura. 

Kako bismo mi današnji ipak dospjeli u dimenziju istine 
bitka da bismo je mogli promisliti, zadržavamo se pri tome 
da jednoć tek učinimo jasnim kako bitak ide čovjeka i kako 
mu se obraća. Takvo nam se bitno iskustvo događa ako nam 
se ispostavi da čovjek jest kada eksistira. Kažemo li to po- 
najprije govorom predaje, onda to znači: ek-sistencija čo- 
vjeka njegova je supstancija. Stoga se u »Bitku i vremenu« 
češće opetuje stav: »'Supstancija' čovjeka je egzistencija« (S. 
117, 212, 314). »Supstancija« je, međutim, pomišljena u smi- 
slu povijesti bitka, već zakrivajući prijevod riječi ovo 

imenuje prisustvo prisutnoga i ponajčešće u isti mah iz jedne 
zagonetne dvoznačnosti pomišlja prisutno samo. Pomišljamo 
li metafizičko ime »supstancija« u onom smislu koji u »Bitku 
i vremenu« već lebdi shodno »fenomenološkoj deštrukciji« 
što je tamo izvršena (usp. S. 25), onda stav »'supstancija* 
čovjeka je ek-sistencija« ne kaže ništa drugo nego: način 
kako čovjek u svojoj vlastitoj biti prebiva spram bitka jest 
ekstatičko ustajanje u istini bitka. Tim bitnim određenjem 
čovjeka ne proglašavaju se lažnim i ne odbacuju humani- 
stička izlaganja čovjeka kao animal rationale, kao »osoba«, 
kao duhovno-duševno-tjelesno biće. Naprotiv, jedina je mi- 
sao ta da najviša humanistička određenja bili čovjeka još ne 
iskušavaju pravo dostojanstvo čovjeka. U toliko je mišljenje 
u »Bitku i vremenu« protiv humanizma. Ali ta opreka ne 
znači da se takvo mišljenje baca na stranu protivnu huma- 
nome i zagovara _inhumano, brani nečovječnost i unižava 
dostojanstvo čovjeka. Protiv se humanizma misli zato što on 
humanitas čovjeka ne postavlja dosta visoko. Svakako, bitna 
visost čovjeka ne počiva u tome što bi on bio supstancija 
bića kao njegov »subjekt« kako bi kao moćnik bitka pustio 
da se bićebitak bića rastvori u preglasno slavljenoj »objek- 
tivnosti«. 

Čovjek je, štoviše, od samoga bitka »bačen« u istinu 
bitka, kako bi ek-sistirajući na taj način čuvao istinu bitka, 
da bi se u svjetlu bitka pojavljivalo biće kao biće što jest. 
Da li se i kako se ono pojavljuje, da li i kako bog i bogovi, 
povijest i priroda ulaze u rasvjetu bitka, prisustvuju ili od- 
sustvuju, to ne odlučuje čovjek. Nadolazak bića počiva u 
sudbi bitka. Za čovjeka pak ostaje pitanje da li on nalazi 
ono usudno svoje biti što tom pravorijeku odgovara; jer 
shodno ovome on kao ek-sistirajući ima da čuva istinu bitka. 
Covjek je pastir bitka. Jedino na to pomišlja »Bitak i vrije- 
me« kada se ekstatična egzistencija iskušava kao »briga« 
(usp. $ 44a, S. 226 id.). 

A bitak — što je bitak? On je On sam. Buduće mišljenje 
mora naučiti da to iskusi i da to iskaže. »Bitak« — to nije 
bog ni temelj svijeta. Bitak je dalji nego svo biće i u isti 
mah čovjeku bliži nego svako biće, bilo to stijena, životinja, 
umjetničko djelo, stroj, bilo anđeo ili bog. Bitak je ono naj- 
bliže. Ipak blizina čovjeku ostaje najdalje. Covjek se uvijek, 
već najprije drži za biće i samo za biće. No ako mišljenje pred- 

stavlja biće kao biće ono se doduše odnosi na bitak. Ali ono 
u istinu stalno misli samo biće kao takvo i upravo ne i 
nikada bitak kao takav. »Pitanje o bitku« uvijek ostaje pi- 
tanje o biću. Pitanje o bitku pak nipošto nije to što taj za- 
pletljivi naslov označava: pitanje za bitak. I ondje gdje filo- 
zofija biva »kritička« kao u Descartesa i Kanta, ona stalno 
slijedi put metafizičkoga predstavljanja. Ona misli polazeći 
od bića i idući spram njega u prolazu kroz neki osvrt na 
bitak. Jer u svjetlu bitka već stoji svako ishodište od bića i 
svaki povratak njemu. 

Kako se, međutim, uz pretpostavku da uopće tako izrav- 
no smijemo pitati, odnosi bitak spram ek-sistencije? Bitak 
je sam taj odnos ukoliko On ek-sistenciju u njezinoj egzi- 
stencijalnoj, to jest ekstatičnoj biti pridržava i prikuplja kao 
mjesto istine bitka posred bića. Zato što čovjek kao egzisti- 
rajući dolazi da staje u taj odnos, kao koji bitak sam sebe 
šalje, kada ga on ekstatički istaje, to jest brigajući preuzima, 
on krivo shvaća ponajprije ono najbliže i drži se za ono iza 
najbližeg. On čak smatra da je to ono najbliže. No bliže od 
onoga najbližeg i u isto doba za obično mišljenje dalje od 
njegova najdaljeg jest blizina sama: istina bitka. 

Zaboravljanje istine bitka u prilog navale u biti nepro- 
mišljenoga bića jest smisao o »Bitku i vremenu« spomenu- 
toga »propadanja«. Riječ ne označava neki »moralnofilozof- 
ski« shvaćeni i u isti mah sekularizirani istočni grijeh čo- 
vjeka, nego imenuje jedan bitan odnošaj čovjeka spram 
bitka unutar odnosa bitka spram ljudskoga bića. Shodno 
tome preludiiski upotrebljeni naslovi »vlastitost« i »nevla- 
stitost« ne znače neku moralno-egzistencijalnu, ne neku »an- 
tropološku« razliku, nego »ekstatički« odnos ljudskoga bića 
spram istine bitka koji jednom tek treba zamisliti, zato što 
je filozofiji dosada bio prikriven. No taj odnos takav kakav 
jest nije na temelju ek-sistencije, nego je bit ek-sistencije 
egzistencijalno-ekstatička iz biti istine bitka. 

Jedino što je mišljenje, koje se u »Bitku i vremenu« 
prvi puta pokušalo izgovoriti, htjelo postići, jest nešto je- 
dnostavno. Kao to ostaje bitak tajanstven, jednostavna bli- 
zina neusiljenoga vladanja. Ta blizna prebiva kao sam go- 
vor. No govor nije naprosto jezik ukoliko taj, u najboljem 
slučaju, predstavljamo kao jedinstvo glasovnoga lika (pisane 
slike), melodije i ritma te značenja (smisla). Mi zamišljamo 

glasovni lik i pisanu sliku kao tijelo riječi, melodiju i ritam 
kao dušu a značenje kao duh govora. Govor mi obično za- 
mišljamo iz odgovaranja biti čovjeka ukoliko se ona pred- 
stavlja kao animal rationale, to jest kao jedinstvo tijela-du- 
še-duha. No kao što u Humanitas homo animalisa ek-sisten- 
cija i po njoj odnos istine bitka spram čovjeka ostaju skri- 
veni, tako metafizičko-animaličko izlaganje govora prikriva 
njegovu bit u smislu povijesti bitka. Shodno njoj govor je 
od bitka udešena i raspolagana kuća bitka. Stoga bit govora 
valja pomišljati iz odgovaranja bitku i to kao to odgovara- 
nje, to jest kao okućivanje ljudskoga bića. 

No čovjek nije samo živo biće što pored drugih sposob- 
nosti posjeduje i govor. Naprotiv, govor je kuća bitka u 
kojoj stanujući čovjek  ek-sistira dok, čuvajući je, sluša 
istinu bitka. 

Tako je pri određenju čovječnosti čovjeka kao ek-sisten- 
cije stalo do toga da nije čovjek ono bitno, nego bitak kao 
dimenzija onoga ekstatičnog ek-sistencije. Dimenzija, među- 
tim, nije ono poznato prostorno. Prije sve prostorno i sav 
vrijeme-prostor obitava u dimenzionalinome kao koje jest 
sam bitak. 

Mišljenje pazi na te jednostavne odnose. Ono traži pravu 
riječ za njih usred odavno baštinjenog govora metafizike i 
njezine gramatike. Da li se to mišljenje, uz pretpostavku 
da uopće nešto stoji do nekog naslova, može još označavati 
humanizmom? Svakako ne, ukoliko humanizam misli meta- 
fizički. Svakako ne, ako je humanizam  egzistencijalizam i 
zastupa stav koji izgovara Sartre: precisement nous sommes 
sur un plan ou il y a seulement des hommes (L'Existentia- 
lisme est un humanisme, p. 36). Mjesto toga trebalo bi, mi- 
sleći od »Bitka i vremena«, reći: precisement nous sommes 
sur un plan ou il y a principalement VEtre. No odakle dolazi 
i što je le plan? L'Etre et le plan jesu jedno te isto. U »Bitku 
i vremenu« (S. 212) namjerno je i s oprezom rečeno: il y a 
VEtre: »ima« bitka. To »il y a« prevodi netačno ono »ima« 
[»es gibt«]. Jer »ono« što tu [daje da] »ima« jest sam bitak. 
Ono »ima«, međutim, imenuje dajuću bit bitka što pruža 
svoju istinu. Samodavanje u otvoreno s tom samosti jest 
bitak sam. 

U isti se mah upotrebljava ono »ima« kako bi se pret- 
hodno izbjegao način izražavanja: »bitak jest«; jer obično 

se »jest« iskazuje o takvome što jest. Takvo nazivamo bićem. 
Bitak, međutim, upravo »ni-je[st]« »biće«. Ako se ono »jest« 
bez pobližeg objašnjenja iskazuje o bitku, onda se bitak 
olako predstavlja kao neko »biće« poput poznatoga bića, što 
djeluje kao uzrok i djelovano je kao učinak. Međutim već 
Parmenid u rano doba mišljenja veli: čariev ydo elvar »Jest 
naime bitak«. U toj se riječi skriva početna tajna za svako 
mišljenje. Možda se »jest« na umjestan način može izreći 
samo o bitku tako da svo biće nije i nikada zapravo ni-»jest«. 
Ali zato što mišljenje tek treba da dospije dotle da kaže 
bitak u svoj istini, mjesto da ga kao biće razjašnjava iz 
bića, mora za brižnost mišljenja ostati otvoreno da li i kako 
bitak jest. 

Ono čaviv yo elvya:1 Parmenida još je danas nemišljeno. 
Na tom se dade izmjeriti kako stoji s napretkom filozofije. 
Ako čuva svoju bit, ona uopće ne napreduje. Ona stupa na 
mjestu kako bi stalno mislila isto. Napredovanje, naime na- 
prijed od toga mjesta, jest zabluda što mišljenje slijedi kao 
sjena koju ono samo baca... 

Apsolutna metafizika sa svojim obrlanjima što su ih izvr- 
šili Marx i Nietzsche spada u povijest istine bitka. Što po- 
tječe iz nje ne da se pogoditi opovrgavanjima ili čak odstra- 
niti. Može se samo primiti ako se njegova istina izvornije po- 
novo pohrani u sam bitak i izuzme iz područja pukoga 
ljudskog mnijenja. Svako je opovrgavanje u polju bitnoga 
mišljenja ludo [tčricht]. Prijepor među misliocima »ljubeći 
je prijepor« same stvari. On njima uzajamno pomaže u 
jednostavnu pripadnost istome odakle nalaze ono usudno u 
sudbi bitka. 

Uz pretpostavku da će čovjek uzmoći da odsada misli 
istinu bitka, onda misli iz ek-sistencije. Ek-sistirajući on stoji 
u sudbi bitka. Ek-sistencija čovjeka je kao ek-sistencija po- 
vijesna, ali ne stoga što ili čak samo stoga što se s čovjekom 
i ljudskim stvarima štošta zbiva u toku vremena. Budući da 
valja misliti ek-sistenciju tu-bitka zato je mišljenju u »Bitku 
i vremenu« tako bitno stalo do toga da se iskusi povijesnost 
tubitka. 

Ali zar u »Bitku i vremenu« (S. 212) gdje ono »ima« 
dolazi do riječi nije kazano: »Samo dotle dok tubitak jest 
ima bitka«? Zacijelo. To znači: samo dotle dok se zbiva 
rasvjeta bitka povjerava se bitak čovjeku. Što se pak događa 

ono tu, rasvjeta kao istina samoga bitka, to je poslanje 
bitka samog. On je sudba rasvjete. No stav ne znači: opsta- 
nak čovjeka u baštinjenom smislu existentia-e i novovje- 
kovno zamišljen kao zbiljnost ego cogito jest ono biće koje 
bitak tek stvara. Stav ne kaže da je bitak neki produkt 
čovjeka. U uvodu »Bitku i vremenu« (S. 38) stoji jedno- 
stavno i jasno, pa čak i kurzivom: »Bitak je transcendens 
naprosto«. Kao što otvorenost prostorne blizine svaku blizu 
i daleku stvar, gledajući odavde, prestupa, tako je bitak 
bitno širi od svega bića zato što je on sama rasvjeta. Pri 
tom se, shodno prvom neizbježnom ishodištu u još vladaju- 
ćoj metafizici, bitak zamišlja polazeći od bića. Samo iz takve 
perspektive bitak se pokazuje u prestupanju i kao prestu- 
panje. 

Uvodno određenje »Bitak je transcendens naprosto« sa- 
žima u jednoj jednostavnoj rečenici način kako se bit bitka 
dosada rasvjetljavala čovjeku. To retrospektivno određenje 
biti bitka iz rasvjete bića kao nekog takvog ostaje nezaobi- 
lazno za predmisleno ishodište pitanja o istini bitka. Tako 
mišljenje osvjedočuje svoju usudnu bit. Daleko je ono od 
preuzetnosti da hoće započeti ispočetka i da svu prethodnu 
filozofiju proglašava lažnom. Da li, međutim, određenje 
bitka kao prostoga transcendensa već imenuje jednostavnu 
bit istine bitka, to je i samo to je prije svega istom pitanje 
za mišljenje koje pokušava da misli istinu bitka. Stoga tako- 
đer na str. 230 stoji da se tek iz »smisla«, to jest iz istine bitka 
ima razumjeti kako bitak jest. Bitak se čovjeku rasvjetljuje 
u ekstatičnom nabačaju. Ipak taj nabačaj ne stvara bitak. 

No povrh toga je nabačaj bitno bačeni nabačaj. Ono što 
baca u nabacivanju nije čovjek, nego bitak sam što čovjeka 
šalje u ek-sislenciju tu-bitka kao svoju bit. Ta se sudbina 
događa kao rasvjeta bitka kao što on jest. Ona pruža blizinu 
bitku. U toj blizini, u rasvjeti »tu« stanuje čovjek kao ek-si- 
stirajući, a da danas još nije u stanju da to stanovanje pravo 
iskusi i da ga preuzme. Blizina »toga« bitka kao koja ono 
»tu« tubitka jest zamišlja se u govoru o Holderlinovoj elegiji 
»Povratak« [»Heimkunft« (1943)] polazeći od »Bitka i vre- 
mena«, razabire se izričitije iz pjesni pjevača, i iz iskusiva 
zaborava bitka imenuje se »zavičaj«. Ta se riječ ovdje po- 
mišlja u bitnom smislu, ne patriotski, ne nacionalistički, nego 
u smislu povijesti bitka. No bit se zavičaja istodobno spo- 

minje u namjeri da se bezavičajnost novovjekovnoga čovjeka 
pomišlja polazeći od biti povijesti bitka. Najposlije je tu 
bezavičajnost iskusio Nietzsche. Unutar metafizike on nije 
uzmogao naći drugoga izlaza iz nje od preobrtanja meta- 
fizike. Ali to je završetak bespuća. Holderlin se, međutim, 
kada sačinja »Povratak« brine oko toga da njegovi »sunarod- 
njaci« nađu u svoju bit... 

Tako zamišljena bezavičajnost počiva u napuštenosti bića 
od bitka. Ona je znak zaborava bitka. Uslijed njega istina 
bitka ostaje nepomišljena. Zaborav bitka očituje se posredno 
u tome što čovjek promatra i obrađuje uvijek samo biće. 
Budući da pri tom ne može zaobići da bitak ima u pred- 
stavi, i bitak se proglašava samo kao ono »najgeneralnije« i 
zato ono obuhvatno bića, ili kao neko stvorenje beskonač- 
noga bića, ili kao naprava nekoga konačnog subjekta. U isti 
mah već odavno »bitak« stoji za »biće« i obratno ovo za 
njega, oba kao uokolo tjerana u nekoj čudnoj i još nepro- 
mišljenoj zavrzlami... 

Bezavičajnost postaje svjetskom sudbinom. Stoga je ne- 
ophodno da se ta sudba pomišlja u smislu povijesti bitka. 
Što je Marx u bitnom i značajnom smislu polazeći od He- 
gela spoznao kao otuđenje čovjeka, seže svojim korijenima 
sve do u bezavičajnost novovjekovnoga čovjeka. Ona pro- 
izlazi, i to iz sudbe bitka u liku metafizike, ova je učvršćuje 
i istodobno kao bezavičajnost prikriva. Zato što Marx, kada 
iskušava otuđenje, prodire u jednu bitnu dimenziju povije- 
sti, marksistički je nazor o povijesti nadmoćan nad ostalom 
historijom. No zato što ni Husserl, ni koliko dosada vidim 
Sartre, ne spoznaju bitnost povijesnoga u bitku, niti feno- 
menologija niti egzistencijalizam ne dolaze u onu dimenziju 
unutar koje tek postaje moguć neki produktivan razgovor 
s marksizmom. 

K tome je dakako i potrebno da se oslobodimo naivnih 
predstava o materijalizmu i jeftinih pobijanja što bi trebalo 
da ga pogađaju. Bit materijalizma ne sastoji se u tvrdnji da 
je sve samo tvar, nego u metafizičkom određenju prema 
kojemu se svo biće javlja kao materijal rada. Novovjekovno- 
-metafizička bit rada predomišljena je u Hegelovoj »Feno- 
menologiji duha« kao proces Bezuvjetnoga napravljanja koji 
sam sebe uređuje, to jest popredmećivanje zbiljskoga po čo- 
vjeku koji je iskušen kao subjektivnost. Bit materijalizma 

prikriva se u biti tehnike, o kojoj se doduše mnogo piše, ali 
malo misli. Tehnika je u svojoj biti jedna bitno-povijesna 
sudba istine bitka što počiva u zaboravu. Ona se naime ne 
vraća samo po imenu na T6xvy) Grka, nego ona bitnopovijesno 
potječe iz rćxvn kao jednog načina džrpževew, to jest očito- 
vanja bića. Kao jedan lik istine temelji se tehnika u povije- 
sti metafizike. Ova je sama jedna osebujna i dosada jedino 
pregledna faza povijesti bitka. Može se prema naukama 
komunizma i njihovu utemeljivanju zauzeti stav na različiti 
način, bitnopovijesno je utvrđeno da se u njemu izgovara 
jedno elementarno iskustvo toga što je svjetskopovijesno. 
Tko uzima »komunizam« samo kao »partiju« ili kao »svje- 
tonazor« misli na isti način prekratko kao oni koji pri na- 
slovu »amerikanizam« pomišljaju, i k tome još posprdno, 
samo neki posebni životni stil. Opasnost u koju dosadašnja 
Evropa srlja sve jasnije sastoji se po svoj prilici u tome što 
prije svega njezino mišljenje — nekoć njezina veličina — u 
bitnom toku nadolazeće sudbe svijeta pada natrag, a ta 
sudba u isti mah u osnovima svojega bitnog podrijetla ostaje 
evropski određena. Nikakva se metafizika, bilo idealistička, 
bilo materijalistička, bilo kršćanska, prema svojoj biti a ni- 
pošto samo u pokušanim naporima, ne može razviti, još do- 
-stići sudbu, što će reći: misaono postići i sabrati što u jed- 
nom ispunjenom smislu bitka sada jest. 

Naspram bitne bezavičajnosti čovjeka pokazuje se bitno- 
povijesnom mišljenju buduća sudba čovjeka u tome da on 
nađe u istinu bitka i da se uputi na to nalaženje. Svaki 
nacionalizam je metafizički neki antropologizam i kao takav 
subjektivizam. Nacionalizam se ne prevladava pukim inter- 
nacionalizmom, nego samo proširuje i uzdiže do sistema. 
Nacionalizam se time tako malo dovodi do Humanitas i uki- 
da kao individualizam pomoću bespovijesnoga kolektivizma. 
Kolektivizam je subjektivizam čovjeka u totalitetu. On izvr- 
šava njegovu bezuvjetnu samoafirmaciju. Ova se ne može 
odstraniti. Ona se pomoću nekog mišljenja što polovično 
posreduje ne može dostatno ni iskusiti. Svugdje kruži čo- 
vjek, izbačen iz istine bitka, oko sama sebe kao animal 
rationale. 

Ali bit se čovjeka sastoji u tome što je on više od 
pukog čovjeka, ukoliko se čovjek predstavlja kao umno živo 
biće. »Više« se ovdje ne smije razumjeti u aditivnom smi- 

slu kao da bi naslijeđena definicija čovjeka doduše trebalo 
da ostane temeljno određenje, kako bi onda samo nekim do- 
datkom onoga egzistencijalnog doživjela proširenje. Ono 
»više« znači: iskonskiji i zato u biti bitniji. Ali se ovdje 
pokazuje ono zagonetno: čovjek je u bačenosti. To će reći: 
čovjek je kao ek-sistirajući protubačaj bitka utoliko više nego 
animal rationale, što je upravo manje u odnosu spram čo- 
vjeka koji sebe poima iz subjektivnosti. Čovjek nije gospo- 
dar bića. Čovjek je pastir bitka. U tome »smanje« čovjek 
ništa ne gubi nego dobiva pošto dospijeva u istinu bitka. 
On dobiva bitno siromaštvo pastira čije dostojanstvo počiva 
u tome što je pozvan od bitka samog u obranu njegove isti- 
ne. Taj zov dolazi kao bačaj odakle potječe bačenost tu-bitka. 
Čovjek je u svojoj bitnopovijesnoj biti biće čiji se bitak kao 
ek-sistencija sastoji u tome što ono stanuje u blizini bitka. 
Čovjek je susjed bitka. 

Ali, tako ćete mi već dugo htjeti odvratiti, zar takvo 
mišljenje ne misli upravo Humanitas homo humanusa? Zar 
ono ne misli tu Humanitas u jednom tako odlučnom .znače- 
nju kako je nije mislila niti ikada može zamisliti bilo kakva 
metafizika? Nije li to »humanizam« u krajnjem smislu. Da- 
kako. To je humanizam koji čovječnost čovjeka pomišlja iz 
blizine bitku. No to je istodobno humanizam u kojega stoji 
na kocki ne čovjek, nego povijesna bit čovjeka u njezinu 
podrijetlu iz istine bitka. Ali zar onda u toj igri ne stoji i 
ne pada u isti mah i ek-sistencija čovjeka? Tako je. 

U Bitku i vremenu (S. 38) kaže se da se svo pitani=2 
filozofije »vraća u egzistenciju«. Ali egzistencija ovdje nije 
zbiljnost ego cogito. Ona također nije samo zbiljnost subje- 
kata što djeluju skupa i jedan za drugoga te na taj način 
dolaze k sebi. »Ek-sistencija« je u fundamentalnoj razlici 
spram svake existentia-e i »existence« ek-statično stanovanje 
u blizini bitka. Ona je čuvarstvo, to jest briga za bitak. Zato 
što u tom mišljenju ima da se pomišlja nešto jednostavno, 
to onom kao filozofija naslijeđenom mišljenju pada tako te- 
ško. No ono se teško ne sastoji u tome da se predamo nekoj 
naročitoj dubokoumnosti i da se stvaraju zapetljani pojmovi, 
nego se skriva u onome koraku-natrag koji mišljenju omo- 
gućuje da uđe u iskušavajuće pitanje i da padne uobičajeno 
mnijenje filozofije. 

Svugdje se misli da je pokušaj u »Bitku i vremenu« 
dospio u slijepu ulicu. Prepustimo to mnjenje samome sebi. 
Bitak i vrijeme mišljenje što u tako naslovljenoj raspravi 
pokušava nekoliko koraka još ni danas nije nadmašilo. No 
možda je u međuvremenu ponešto bolje ušlo u svoju stvar. 
Sve dotle, međutim, dok se filozofija bavi samo time da 
neprestano sebi zatvara mogućnost da se tek upusti u stvar 
mišljenja, naime istinu bitka, ona sigurno stoji izvan opa- 
snosti da se ikada razbije o tvrdoću svoje stvari. Zato »filo- 
zofiranje« o sustajanju dijeli provalija od sustajućeg mišlje- 
nja. Kad bi ovo nekom čovjeku pošlo za rukom, ne bi se 
desila nikakva nesreća. Njemu bi dopao jedini dar koji mi- 
šljenju može dopasti iz bitka. 

No važi i to: stvar se mišljenja ne postiže time da se 
sad zapodjene govorkanje o »istini bitka« i o »povijesti bit- 
ka«. Sve stoji samo do toga da istina bitka dođe do riječi i 
da mišljenje dospije u taj govor. Možda će govor tada zahti- 
jevati daleko manje ishitreno izgovaranje, a radije pravu 
šutnju. Ipak, tko bi od nas današnjih mogao sebi umišljati 
da su njegovi pokušaji da misli udomaćeni na tragu šutnje? 
Ako ide daleko naše bi mišljenje možda moglo ukazati na 
istinu bitka, i to na nju kao ono što ima da se pomišlja. Ona 
bi time prije bila sustegnuta pukom nagađanju i mnjenju i 
dodijeljena već rijetkom obrtu pisma. Stvari na kojima je 
nešto, ako i nisu određene za vječnost, dolaze još i u posljed- 
nji čas pravodobno. 

Da li je područje istine bitka neka slijepa ulica ili je 
slobodan prostor gdje sloboda čuva svoju bit, može prosuditi 
svatko nakon što je sam pokušao da ide ukazanim putem, 
ili što je još bolje, da prokrči neki bolji, to jest pitanju 
primjeren put. Na pretposljednjoj strani »Bitka i vremena» 
(S. 437) stoje stavovi: »prijepor u pogledu interpretacije bit- 
ka (to jest, dakle, ne bića, također ni bitka čovjeka) ne može 
se raspraviti, zato što uopće još nije ni započeo. I naposli- 
jetku on se ne da zametnuti »s neba pa u rebra«, nego za- 
podijevanje prijepora iziskuje već neku opremu. Jedino je 
spram toga cilja ova rasprava na putu«. Ti stavovi važe još 
i danas nakon dva desetljeća. Ostajmo i u danima što na- 
dolaze na putu kao putnici u susjedstvo bitka. Pitanje što ga 
Vi posiavljate pomaže da se taj put razjasni. 

Vi pitate: Comment redonner un sens au mot 'Huma- 
nisme'? »Na koji bi se način riječi humanizam mogao vratiti 
neki smisao?« Vaše pitanje ne samo što pretpostavlja da Vi 
hoćete zadržati riječ »humanizam«, nego ono također sadr- 
žava priznanje da je ta riječ izgubila svoj smisao. 

Ona ga je izgubila spoznajom da je bit humanizma me- 
tafizička, a to sada znači da metafizika pitanje o istini bitka 
ne samo što ne postavlja, nego ga i onemogućuje, ukoliko 
metafizika uporno ostaje u zaboravu bitka. No upravo mi- 
šljenje što dovodi do uvida u upitnu bit humanizma u isti 
nas je mah dovelo dotle da bit čovjeka zamišljamo iskonskije. 
S obzirom na tu bitniju Humanitas homo humanusa ispo- 
stavlja se mogućnost da se riječi humanizam povrati jedan 
povijesni smisao koji je stariji od njegova historijski raču- 
nano najstarijega. Ovaj povrat ne treba shvatiti tako kao 
da je riječ »humanizam« uopće bez smisla i neki puki flatus 
vocis. »Humanum« upućuje u riječi na humanitas, bit čovje- 
ka. »-izam« upućuje na to da bi se bit čovjeka htjelo uzeti 
kao bitnu. Taj smisao ima riječ »humanizam« kao riječ. Da 
joj se povrati neki smisao može samo značiti: smisao riječi 
ponovo odrediti. To ponajprije zahtijeva da se izvornije isku- 
si bit čovjeka; drugo, pak, da se pokaže ukoliko ta bit na 
svoj način biva usudna. Bit čovjeka počiva u ek-sistenciji. 
Do nje bitno stoji, to jest pošavši od samoga bitka, ukoliko 
bitak dogodi čovjeka kao ek-sistirajućeg i dovodi ga do ču- 
varstva radi istine bitka i u nju. Ukoliko se odlučimo da 
riječ zadržimo, »humanizam« sada znači: bit čovjeka je bitna 
za istinu bitka, i to na taj način da sada uslijed toga upravo 
ne stoji do čovjeka, naprosto kao takva. Tako mi zamišljamo 
»humanizam« čudne vrste. Riječ ispostavlja naslov koji je 
»lucus a non lucendo«. 


Martin Heidegger: Uber den Humanismus, 
Frankfurt/Main, 1949, S. 7, 9—12, 14-—23, 23—24, 
24—25, 26, 27—31. Preveo Danilo Pejović. 


284 


SADRŽAJ 


SUVREMENA FILOZOFIJA ZAPADA 


i, e 


Rudolf Carnap 

Bertrand Russell 

John Dewey _. 4 
Max Scheler CM m me 
Nicolai Hartmann 

Kar! Jaspers 

Jean-Paul Sartre 

Maurice Merleau-Ponty 

Martin Heidegger 


ODABRANI TEKSTOVI 


Rudoif Carnap: Odbijanje metafizike . 
Bertrand Russell: Filozofija logičke analize . 
John Dewey: Problem predmeta logike . 
Max Scheler: Filozofski nazor na svijet . 
Nicolai Hartmann: Novi putovi ontologije . 


Karl Jaspers: Izvori filozofije i ono obuhvatno . 
Jean-Paul Sartre: Marksizam i egzistencijalizam . 


Maurice Merleau-Ponty: Pohvala filozofije . 
Martin Heidegger: O humanizmu . 


109 
127 
143 


163 
177 
167 
199 
211 
225 
239 
255 
269 


Danilo Pejović 


SUVREMENA FILOZOFIJA 
ZAPADA 


k 


Izdavač Nakladni zavod Matice hrvatske 
Zagreb, Matičina 2 


Za izdavača Tomislav Previšić 
Nacrt za korice Alfred Pal 
Korektura Nada Anić 


š 


S 


Ispravci 


str. 120.— 6. red odozgo: specijalnosti, treba: spacijalnosti 


str. 245.—16. red odozgo: se, treba: s 
str. 247.—14. red odozdo: ideolgiju, treba: ideologiju 
str, 249.— 4. red odozdo: rasvorio, treba: rastvorio 
str. 256.— 6. red odozgo: Martain, treba: Maritain 
str. 261.— 11. red odozgo: smisla, treba: smjera 
str. 272.— 7. red odozgo: ovoreno, treba: otvoreno 
str. 272.—10. red odozgo: ostajanju, treba: istajanju 
str. 275.—13. red odozgo: U toliko, treba: Utoliko 
str. 276.—19. red odozdo: o, treba: u 
str. 276.—13. red odozdo: moralno- treba: moralno- 
egzistencijalnu, egzistencijelnu 
str. 280.— 4. i 5. red odozgo: TEKVT, treba: TEXvn, 


str. 281.— 9. red odozdo: subjektivizam, treba: subjektivnost 
str. 282.— 3. red odozgo: egzistencijalnog. treba: egzistencijelnog 


